
EMIGRÁLÁS ELŐTT 


A világháború alatt Magyarország nagy változáson ment keresztül. Korábban a 
társadalom egyes rétegei - széleskörű autonómiájuk birtokában - sikerrel tudták 
visszautasítani az államhatalomnak azt a törekvését, hogy az egyént akaratának 
mechanikus végrehajtójává alacsonyítsa le. A háborús kényszergazdálkodás, az 
államra ruházott kivételes hatalom súlya alatt azonban lassan megtört a 
társadalom belső ellenálló ereje. A háború végére Magyarország minden ízében 
centralizálódott. A nyersanyagok termelése, azok felhasználása a gyárakban, a 
kereskedői közvetítés, az élelmiszerek szétosztása, mind állami felügyelet és 
ellenőrzés alatt történt. A jegybank tulajdonképpeni életfunkciója is megszűnt, 
mert hovatovább csak az állam szükségleteinek kielégítésére szolgált. S ugyanez 
az állam az emberek életével korlátlanul rendelkezett; a hadiszolgálattól csak a 
gyermekek és aggok maradtak mentesek. Az állam tehát beavatkozott az egyes ember 
életének szinte minden vonatkozásába s parancsolt oly dolgokban is, amelyekhez 
korábban nem mert volna hozzányúlni. 

Így lassanként egy hatalmas mechanizmus épült fel. A háborús ország mintegy 
piramis alakot öltött, amelynek széles alapzatát a lakosság, felfelé egyre 
keskenyedő síkjait a centralizált hadi közigazgatás alkotta, míg fent a csúcson 
pár tucat ember volt csak, a kormány tagjai és a legfőbb funkcionáriusok, kiknek 
utasítására történt minden. 

Nem kellett éles szem hozzá, bárki is észrevehette, hogy ha a piramis csúcsát 
sikerül valamiképpen néhány embernek megszállania, akkor azoké lesz az ország 
is. 

Ezt a ritkán kínálkozó alkalmat igyekezett néhány elszánt ember kihasználni. 
Obskurus újságírók, harcteret kerülő kalandorok, pártnélküli vezérek törtek 
előre. A dolgozók és a katonák milliói közül senki sem rokonszenvezett velük, 
nem állottak mögöttük a tömegek; ezek ösztönszerűleg idegenkedtek tőlük. 
céljukat így törekvéseik nyílt bevallásával soha el nem érhették volna. 
Csalárdsághoz kellett tehát folyamodniok. A tömegek megtévesztése céljából 
kerestek egy férfit, kinek neve megejtően jó hangzású. 

Így esett választásuk gróf Károlyi Mihályra, aki nemcsak elkápráztatta az 
embereket fejedelmi vagyonával, hanem mindenképpen alkalmasnak látszott a neki 
kiosztott szerep eljátszására. Tudták róla, hogy szellemileg erősen korlátolt, 
önállótlan ember, akinek élete dorbézolásokban és a kártyaasztal mellett zajlott 
le. Az ilyen embert könnyű orránál fogva vezetni, mert csekély szellemi 
képessége és önhittsége egyaránt megakadályozza annak felismerésében, hogy csak 
eszköz mások kezében. A tömegek félrevezetése végett takargatják hibáit és 
minden lehetséges alkalommal igyekeznek nimbuszba burkolni. Mesterséges 


népszerűséget szereznek neki azzal, hogy demokratikus érzelműnek, a nép 
barátjának hirdetik. A háború alatt elhíresztelik róla, hogy az antant vezető 
államférfiaival titkos, de annál szorosabb kapcsolatban van, s így egyedül ő az, 
aki a magyar nemzet életérdekeit biztosítani tudja. A nép nem szereti, hiszen 
semmit sem köszönhet neki, de nem is gyűlöli, mert a ravaszul, mesterségesen 
támasztott hírnév megzavarja ítéletében. A hatalomra törők pedig egyre tolják 
Károlyit maguk előtt. Meghúzódnak mögötte s beszéltetik maguk helyett a grófot. 
Így elérik azt, hogy jelszavaik elterjednek azok körében is, akik különben 
bedugnák fülüket, ha tudnák, kiktől származnak azok. 

Az antant győzelmei megadják az alkalmat a hatalom megszerzésére. A háború 
elvesztése, a Habsburg-monarchia széthullása elementáris erővel rázza meg a 
piramist. Szörnyű káosz támad, az emberek elvesztik fejüket, hiszen egy világ 
dűlt össze. Amikor orgyilkosok agyonlövik Tiszát, akinek erélyes keze 
kormányozta a háború alatt az országot, holttestét átlépve már könnyű feljutni a 
hatalomra törőknek a csúcsra. Győzelmüket teljesen ki tudják aknázni, mivel 
Tisza munkatársai, az eddigi vezetők, megrettenve a háború elveszítésének 
következményeitől, zavartan állnak az eseményekkel szemben s visszavonulnak. A 
nagy földrengés megzavarja pár napra, szinte csak órákra a magyar népet is. 
Elkábul az egymásra dübörgő események forgatagában s a tömegléleknek ez a 
pillanatnyi megbénulása éppen elég ahhoz, hogy a Károlyit bábu gyanánt mozgató 
emberek a hatalom polcára jussanak. 

A zavarosban sikerrel halásznak még olyanok is, akik előtt nem lebegnek messzi 
célok. Egy civil ember, foglalkozása szerint gyáros, minden megbízatás, 
felhatalmazás nélkül felmegy a hadügyminisztériumba és ott beül az államtitkári 
székbe. Parancsokat osztogat, amelyeknek engedelmeskednek és ő heteken keresztül 
államtitkár is marad. Hasonló könnyedséggel lesz egy tartalékos főhadnagy a 
főváros katonai parancsnoka. Elképzelhető, minő eredményt érnek el azok, akik 
céltudatosan már régóta készülnek az állam kormányának átvételére. 

Ezek Károlyit köztársasági elnöknek kiáltják ki és így, következetesen régi 
szemfényvesztő taktikájukhoz, a kirakatba teszik, míg maguk a háttérben 
megosztoznak a hatalmon. Nem telepednek be minden miniszteri székbe, annyi eszük 
van, hogy egyelőre nem szolgáltatják önző hatalomvágyuknak ily kiáltó 
bizonyítékait. Csak a legfontosabb pozíciókat tartják, a többibe színtelen, 
önállótlan embereket ültetnek, akiken feltétlenül uralkodnak, de akiknek megvan 
az a nagy jelentőségük, hogy nem feltűnőek a tömegek szemében. A közoktatásügyi 
miniszter tehát a jelentéktelen Lovászy Márton lesz, ellenben hadügyminiszterré 
az az ember, akinek legelső teendője a még háborús állapotban levő Magyarország 
haderejének azonnali feloszlatása. 

Mire felocsúdik a közvélemény pillanatnyi zavarából, már késő. Nyakára 
telepedett egy kis csapat önző ember, amelyet sehogyan sem lehet lerázni, mert 
pióca módra szívósan ragaszkodik a hatalomhoz. Békés körülmények között nem lett 
volna nehéz a nemzetnek leparancsolni őket, de most a háborús centralizáció után 
már körülményesebb dolog ez, éppen mert minden gépszerűen van központosítva. 
Csak egy általános parlamenti választás, a népre való apellálás teremthetne 
tiszta helyzetet, a csalárd úton erőszakos eszközökkel hatalomra kerülők azonban 
minden lehetőt elkövetnek, csakhogy erre ne kerüljön sor. Félnek ettől, mert 
tudják, hogy a népakarat megnyilvánulása egyszerre véget vet hatalmuknak. 

1919 elején már mindenki sürgetve követeli az általános választások megejtését, 
hogy végre tisztázódjék a politikai helyzet, ők azonban minden lehető és 
lehetetlen ürüggyel halogatják azt. A legmakacsabbak a munkáspárt vezérei. Ezek 
nyíltan hirdetik, hogy a választásnál pártjuknak mindenáron többséget kell 
kapnia, mert ha nem, szétverik az egész nemzetgyűlést. Maga a munkáspárti Garami 
Ernő, a Károlyi-kormány kereskedelmi minisztere is kénytelen elismerni 
emlékirataiban, hogy ,a szociáldemokrata párt legtöbb vezetője fanatikus 
elszántsággal akart felhabzsolni, felszívni a munkáspártba minden osztályt, 
minden politikai pártot és akart egyeduralkodóvá lenni az egész országban"; még 
ő is megrója e vezéreknek azt a követelését, hogy a választásokat mindaddig ki 
kell tolni, amíg csak a forradalmi pártok többsége nincs biztosítva. 

A halogatásra más okuk is van a vezéreknek. Érzik, hogy a közbizalomnak még 
akkor is el kellett volna már fordulnia tőlük, ha a nemzet akaratából nyerték 
volna is el a hatalmat. Néhány hónap alatt ugyanis bebizonyították teljes 
tehetségtelenségüket, vezető szerepre való alkalmatlanságukat. Nem tudták, mihez 
kezdjenek, hogyan oldják meg azokat a nagy felelősséggel járó problémákat, 
amelyeket egy nemzet és állam vezetése vet fel. Perfid könnyelműségeket 


hallatlan cinizmussal be is vallották bukásuk után az emigrációban. A Károlyi- 
kormány egyik pillére, a munkáspárti Kunfi miniszter mondotta: , Jobb- és 
baloldalastul, kommunisták csakúgy, mint szociáldemokraták szamarak voltunk 
ahhoz, miképpen kell és lehet elkormányozni 

egy országot. Formuláinkkal, eltanult és sokszor rendesen át sem gondolt 
tanulmányainkkal nekimentünk az életnek és jaj volt neki, ha nem akart 
belegyömöszölődni formuláinkba, vagy hamarosan kicsúszott belőlük." (Az Ember, 
1920. ápr. 18.) De a hatalomhoz, a jóléthez azért mégis csak ragaszkodnak. Erről 
szépszerével nem tudnak lemondani. Ámbár érzik, hogy egy választáson a mérsékelt 
elemekkel szemben feltétlenül kisebbségben maradnának, nincs annyi 
lelkiismeretük, becsületérzésük, hogy le is vonják következményeit. Nem, erről 
náluk szó sem lehet. Nyugateurópai ember előtt elképzelhetetlen fordulat 
történik ekkor. 

Amíg a központi hatalmak összeomlásakor az akkori konzervatív rendszerrel 
szemben a demokrácia hangoztatásával jutnak a hatalomra, most, csakhogy részük 
maradjon abból, Oroszországgal szövetkeznek és máról-holnapra a demokrácia 
ellentétét, az ázsiai vörös diktatúrát honosítják meg. A világtörténelemben 
mindenkor példátlanul fog maradni ez a lépésük. Az megeshet még más államokban 
is, hogy a demokrácia képviselőit éppen úgy elűzi egy forradalomra tüzelt tömeg, 
mint valamely arisztokratikus kormányzat konzervatív képviselőit. De hogy egyik 
napról a másikra a proletárdiktatúra híveivé legyenek azok, akik korábban a 
demokratikus szabadságjogok hirdetői voltak, s hogy legfőképpen ezen diktatúra 
aktív kezelői is legyenek, ennek megismétlődése alig képzelhető el. Ehhez az 
emberi gonoszságnak felülmúlhatatlanul magas foka szükséges. 

A vörös propaganda Magyarországon már 1918 decemberében felütötte fejét. Ekkor 
Oroszországból a hadifoglyok ezreivel több agitátor is hazatért, bőven ellátva 
orosz pénzzel és moszkvai utasítással. Vezérük Kun Béla volt, a háború előtt 
jelentéktelen vidéki újságíró és csalások miatt degradált munkásbiztosító- 
pénztári tisztviselő. Az orosz népbiztosoknak azonban meghitt munkatársa és ezek 
által nagyra értékelt propagandista. Itthon is csatlakozik hozzá néhány 
jelentéktelen ember; az egyik egy polgári lap kiadóhivatalnak kis tisztviselője, 
a másik ismeretlen nevű ügyvéd, a harmadik kültelki orvos, valamennyien 
megférhetetlen természetük miatt a munkáspártból és a szakszervezetekből régen 
kizárt, elégedetlen intellektuellek. Mivel a munkásság képviselői mellett eddig 
nem jutottak szóhoz, ellenben nagyfokú érvényesülési vágy vezette őket, kapva- 
kapnak a Kun Béla által felkínált alkalmon, hogy a munkásságot olyan helyzetbe 
kergessék bele, amelyben az kénytelen elfogadni az vezetésüket. 

Ezek az agitátorok sikert egyáltalán nem tudnak felmutatni. A polgárság 
természetszerűleg tiltakozik működésük ellen, de a munkásság is, amelyre pedig 
örökösen hivatkoznak beszédeikben, idegenkedik tőlük. Csak azokat tudják 
megnyerni, akik pénzért mindenre kaphatók és akciójuk csak azon határokig 
terjed, ameddig a lélekvásárlás lehetősége ezt megengedi. 

Nem ,elfogult" polgári író, hanem a szociáldemokrata Garami tollából idézzük 
ezen működésükre vonatkozólag a következő sorokat: ,Az Oroszországból hazatérő, 
ott pénzzel bőven ellátott bolsevista agitátorok pokoli demagógiával és a 
leglelkiismeretlenebb korrupciót terjesztve maguk körül, dolgoztak. Szórták 
maguk körül a pénzt s így kapcsolták magukhoz mindazokat az elemeket, amelyeket 
a szociáldemokrata párt az utolsó évtizedek során korrumpáltságukért magából 
kilökött. Összeférhetetlen természetük és rágalmazásra való hajlandóságuk miatt 
ki voltak közösítve a pártból már évek óta. Alpári Gyula, Vágó Béla, Rudas 
László, Szabados Sándor és még egy sereg kétes alak, akik most, természetesen, 
mind kommunistáknak csaptak föl és Kun Béla legszűkebb környezetéhez tartoztak. 
A pártból kivetni való salaknak bizonyult emberek tömörültek így Kun Béla köré 
és aknázták alá mind a szociáldemokrata párt, mind a kormány helyzetét. 
Válogatás nélkül minden eszközt fölhasználtak céljaik elérésére. Ahol valami 
gyöngéje volt a forradalom utáni kormányzatnak, ahol megoldhatatlan problémák 
akadályai tornyosultak elénk, ott azonnal munkához láttak ezek az alakok és 
igyekeztek a hibát még nagyobbá, a problémát még megoldhatatlanabbá tenni. A 
harctérről hazaözönlött rokkantak serege éppúgy eszköz volt céljaik elérésére, 
mint a munkanélküliség kérdése vagy a szocializálás problémája." 

Károlyi kormánya semmi gátat sem vet propagandájuk elé, de azért ők még így is 
alig mutathatnak fel valami eredményt, annak jeléül, hogy a munkásság idegenül 
áll velük szemben. A kormány részéről csak csekély erély is gyökerében 
elfojthatta volna a kommunista mozgalmat, sőt még közvetlen beavatkozása nélkül 


is belátható időn belül diadalmaskodtak volna az életerős társadalmi energiák. A 
magyar munkásság szerencsétlenségére azonban egy olyan ember áll a munkáspárt 
élén, aki maga is egyike a Károlyi környezetében legtevékenyebb szerepet 
vivőknek s aki rettegve félti a konzervatív és polgári erők túlsúlyra jutásától 
a maga érvényesülését. Kunfi Zsigmond, ez az éleseszű, jólképzett kereskedelmi 
iskolai tanár, Károlyi forradalmi kormányában már miniszter és játszva uralkodik 
a tanulatlan munkásokon éppen úgy, mint hiányos műveltségű munkásvezér-társain, 
kik a nehéz testi munkát végzők köréből önerejükből emelkedtek fel. 

Ez az egy ember a tulajdonképpeni kapocs a Károlyi-kormány és a munkáspárt 
között, ennek ravaszkodása biztosítja azt a látszatot, mintha a forradalmi 
kormány mögött legalább a munkásság állana. Mellette háttérbe szorul a többi 
munkáspárti miniszter és államtitkár. A higgadtabb, belátóbb Garami szóhoz sem 
juthat a diktátor mellett, a jelentéktelenebbek meg vakon mennek utána. Ugyanis 
a munkáspártnak még azok a vezérei is, akik a minisztériumban vezető állásokat 
nyernek, szűk látókörű, megdöbbentően tanulatlan emberek. Nemcsak az iskola 
nevelő hatásának hiányát bizonyítja írásaiknak minden sora, sokkal nagyobb baj, 
hogy a józan értelemnek és egészséges ítélőképességnek hihetetlenül alacsony 
fokán állanak. Világnézetük nem emelkedettebb, látókörük nem szélesebb még a 
hatalom gyakorlásakor sem, mint volt utcai agitátor korukban, amikor a hiszékeny 
munkásságnak ismételgették betanult frázisaikat. 

A vezérek értelmi súlyával egyenes arányban van különben magának a munkásságnak 
számbeli tömege is. A magyar munkásság a földművelő ország lakosságának csak 
elenyésző hányadát teszi ki. 1910-ben a szociáldemokrata oldalról származó 
megállapítások szerint a mintegy 18 millió lakosból csak 401.950 az üzemi 
munkások száma, de ebből is csak 86.478 az ,öntudatos" munkás, aki tagja 
valamely szakszervezetnek. Ezen szakszervezeti tagok száma mutatja a 
súlytalanságot és jelentőség-nélküliséget, amelyet az ipari munkásság 
Magyarországon az agrárjellegű társadalomban képviselt. 

1901-ben 9.999, 

1905-ben 71.173, 

1910-ben 86.478, 

1913-ban 100.944. 

Sem értelmi, sem számbeli súlya szerint nem követelhet a magyar munkáspárt 
magának kizárólagos vezetőszerepet. De nem is követelte ezt soha. Sajnos, azt 
nem tudja megakadályozni, hogy vezére az ő nevében ne támasszon kielégíthetetlen 
igényeket. Magatartása, hogy Kunfit nem tagadja meg, érthető. Ez a vezér 
intelligenciájával uralkodik felette, ravaszságával pedig megdöbbentő 
eredménnyel vezeti félre. 

A fegyverszünet és békekötés közötti hónapok kaotikus viszonyai, zavaros, 
megbízhatatlan hírszolgálata lehetővé teszi számára, hogy az európai államok 
belső helyzetéről és a kommunizmus eszméjének terjedéséről, erősödéséről a 
valóságtól elütő képet tárjon állandóan a munkásság elé. Külföldi példákra való 
hivatkozással, ígéretekkel, kecsegető jövő feltárásával lovallja bele a 
munkásságot, hogy a polgársággal szemben egyre követelőzőbb legyen. A nemtelen 
emberi szenvedélyekre épít, és e szenvedélyek fölkorbácsolása valami forradalmi, 
nyugtalan hangulatot is teremt Magyarországon, olyan hangulatot, amelynek végső 
következményéül tűnhet fel Károlyi köztársasági elnöksége, noha - éppen 
ellenkezőleg - a forradalmi lázt mesterségesen hívták elő a hatalom bitorlásának 
igazolására. 

Ezernyi ember félrevezetése mellett már igazán gyermekjáték Károlyi 
elbolondítása. A semleges államokba, főleg Svájcba éppen azok az újságírók 
mennek ki propagandaútra, akik helyette eddig is gondolkodtak, akik cikkeit és 
beszédeit készítették. Ezek pedig most a világforradalom közeli kirobbanásáról, 
a bolsevizmusnak a győztes Franciaországban való terjedéséről küldenek célzatos 
jelentéseket. A tudósítások pedig a korlátolt Károlyinál nemcsak hitelre 
találnak, hanem egyre ösztökélik, hogy maga is a világforradalom apostola 
legyen. Önhittsége és tudatlansága így sodorja őt egyre inkább balra, nagy 
örömére azoknak a munkatársainak, akik az ő segítségével akarják maguknak 
véglegesen biztosítani a hatalmat 

1919. január 17-én a Károlyi-kormány félhivatalos közleményben bejelentette, 
hogy ,végleg lemondott arról, hogy a választásokat megtartja". A demokráciával 
való szakítást jelentette ez a hír, a leplezett vörös terror beköszöntését, hogy 
azután két hónap múlva, mialatt a világforradalom esélyeit latolgatták magukban 
a munkáspárt vezérei, eldobják maszkjukat és nyíltan megmutassák igazi arcukat. 


1919 márciusában Kunfi és társai megegyeznek Kun Bélával és a többi vörös 
agitátorral, a proletárdiktatúra kikiáltására és az Oroszországgal való 
szövetség megkötésére. A magyar államot ezzel a megsemmisülés örvényébe 
taszítják, de ez őket egyáltalán nem érdekli. Nekik csak a hatalom a fontos. 
Eddig a demokrácia, most a diktatúra nevében gyakorolják azt, de mindkét 
alkalommal a munkásság kompromittálásával. 

Mennyire nem benső meggyőződés vezette őket, a munkásság sorsa mennyire csak 
önző hatalmi vágyaik kielégítésére szolgáló eszköz volt, azt tán legjobban 
Pogány József példája mutatja. A szociáldemokrata párt napilapjának, a 
Népszavának ez a fő vezércikkírója, 1919. február 21-én még harcra tüzelte a 
proletártömegeket a kommunista agitátorok ellen, akiket így aposztrofált: ,Az 
úgynevezett kommunisták vezetői, akik egytől-egyig nem mások, csak a magyar 
munkásmozgalom kivetettjei, csak olyan alakok, akik vagy tehetség, vagy 
becsület, vagy karakter híján nem tudtak beleilleszkedni a magyar 
proletármozgalom nagy keretibe, akiket a magyarországi szociáldemokrácia 
száműzött és kikergetett magából - most mint erkölcsbírák, mint fölényes 
kritikusok, mint ,kommunista" apostolok merészelnek megjelenni." A felháborodás 
hangján bélyegezte meg eljárásukat is, mondván: ,Nincsen olyan hitványság, 
amivel ezek az álkommunisták föl ne próbálták volna kelteni az öntudatlan 
tömegek gyűlölködését és vad ösztöneit." Általános sztrájkra hívta fel ellenük a 
munkásságot - és egy hónap múlva már maga is kommunista népbiztos, 
kiszolgáltatja Kunfival együtt a félrevezetett munkásságot Kun Bélának, csakhogy 
a hatalomról ne kelljen lemondania. 

Az eddigi szürke polgári minisztereket elkergetik, a munkáspárti miniszterek - 
Garami kivételével - és Kun Béla vörös agitátorai pedig népbiztosok lesznek. 
Most már nincs szükségük többé lepelre, szemükben Károlyi már befejezte 
hivatását. Félrelökik hát szégyenteljes módon, úgy, ahogyan azt megérdemelte, de 
ahogyan ,államfővel" még sohasem bántak azok, akiknek oly nagy szolgálatokat 
tett. Nem érdemesítik arra, hogy közöljék vele a szociáldemokraták és 
bolsevikiek közötti tárgyalásokat. A háta mögött mindent elintéznek Kunfiék, s 
azután bejelentik neki, hogy ők hajlandók átvenni egészen a kormányzást. Károlyi 
ebbe is készséggel beleegyezik. Azt hiszi, hogy ő természetesen köztársasági 
elnök marad, s mert csak ez érdekli őt, a részletekkel nagyúri könnyedséggel nem 
is törődik. Futtában, anélkül, hogy átolvasná, aláír egy kiáltványt, amelyben 
tudatja az országgal, hogy a kormányzást a munkásságra bízta. Gyanútlanul írja 
alá a kiáltványt, mert hiszen azt legszűkebb környezetének egyik tagja, Kéri Pál 
újságíró fogalmazza meg. Erre az utolsó gesztusára csak azért van szükség, hogy 
a polgárság 

még csak kísérletet se tegyen az ellenállásra, és a bolseviki népbiztosok minden 
akadály nélkül vegyék át a hatalmat. Csak másnap tudja meg Károlyi, hogy - 
kedvenc szavai szerint - hiába száguldott gyorsvonatsebességgel balfelé, a 
bolsevikieknek nincs szükségük rá s nem maradhat tovább köztársasági elnök. 

A hatalom ekkor már végleg a forradalmi kormányzótanács kezében volt. 

1919. március 21-én kezdetét vette a legdurvább abszolutizmus, a 
legkíméletlenebb rémuralom. Ideig-óráig való fennmaradását a munkásság 
félrevezetésén kívül megkönnyítette az is, hogy a polgárság nem tanúsított elég 
nagy ellenállást vele szemben. Bár konzervatív szellemű része természetszerűleg 
ellenségeként tekintette kezdettől fogva, szervezkedésében megzavarta másik 
részének, a radikálisoknak megértő vonzódása a kommunizmus iránt. 

A radikálisok vezérük, Jászi Oszkár tanácsát követték. Károlyinak ez az egyik 
legbizalmasabb politikai tanácsadója, aki még az uralomrajutás előtti években, 
midőn a ,magyar népköztársaság elnöke" még csak egy közjogi ellenzéki frakció 
vezére volt és midőn még nem volt szó bolsevizmusról, sugalmazta annak tetteit, 
a proletárdiktatúra kitörésekor a következő tanácsot adta párthíveinek: ,A 
politikai felelősségben való részvételt ne vállalják ugyan, de viszont ne 
szabotáljanak, hanem szellemi és az igazgatási munkával támogassák az új 
kommunista-rendszert." Ez a tanács az öngyilkosságot javasolta a polgárságnak; 
azt ajánlotta neki, hogy önként hajtsa fejét a bárd alá. Jászi később így 
indokolta meg ezt a lépését: ,Óriási jelentőséget tulajdonítottam annak, hogy a 
kommunista-rendszer gyakorlatilag kipróbáltassék. Ha sikerül, annál jobb: akkor 
nyitva áll az út a fejlettebb világrend felé; ha nem, bár szörnyű áldozatok 
árán, az orosz és magyar példa felszabadítja az emberiséget a kommunista tan 
zsarnoksága alól". (Magyar Kálvária 112.1.) 

A , demokratikus" forradalomnak ez az egyik fővezére mindenkor hírhedt volt 


korlátoltságáról, hogy az elméletek emberének tekinti magát, aki süket és vak 
lehet az élet realitásaival szemben, ez az indokolása azonban mégis a döbbenet 
erejével hat. Azt jelenti ugyanis, hogy a magyar középosztálynak úgynevezett 
progresszív része olyan embert vallott vezérének, aki nem átallott egy egész 
nemzetet odavetni a laboratórium asztalára, hogy ott beoltassék a kommunizmus 
szérumával s azután mint egy kísérleti nyulat, érzéketlenül, szenvtelenül nézte 
vergődését. Ilyen rosszindulatú emberek juttatták Magyarországot a bolsevikiek 
kezei közé... 

Nem kommunizmus volt Magyarországon, nem is munkásdiktatúra. Proletárdiktatúra 
címén egy maroknyi ember uralkodott és nyomta el a polgárságon, meg a 
parasztságon kívül magát a munkásosztályt is. 

Pár hétnek kellett csak eltelnie, és felnyílt a munkások szeme. Az események 
rávezették őket annak felismerésére, hogy nevükben, félrevezetésükkel galád 
játékot űztek vezéreik. Még ezt a társadalmi osztályt is, amelynek érdekeit 
pedig kímélték az elv kedvéért a népbiztosok, hihetetlen undor és gyűlölet fogta 
el a diktatúra gyakorlóival szemben. A vörös generalissimus, Böhm Vilmos, 
mondotta július 5-én egy bizalmas értekezleten, amelyen arról volt szó, hogy Kun 
Béláék terrorjától miképpen lehetne megszabadulni: ,A front és a gyárak munkásai 
egyaránt, már nemcsak elégedetlenek, hanem gyűlölik ezt a rendszert." De 
ugyanezt be kellett vallania szégyenszemre magának Kun Bélának is, a 
munkástanács azon ülésén, amelyen a hatalomról való lemondását jelentette be, 
mondván: ,A proletariátus elégedetlen volt a mi kormányzatunkkal szemben és 
immár a gyárakban hangosan kiabálta minden agitáció ellenére, hogy: le a 
diktatúrával." 

Belülről roskadozott, omladozott már a diktatúra, amidőn a vörös hadsereg a 
románoktól szenvedett vereség következtében felbomlott. A veszély pillanatában a 
diktatúra gyakorlói, a népbiztosok, magára hagyták a munkásságot és augusztus 2- 
án különvonattal, autókon menekültek Ausztriába. Így lettek emigránsok. 
Ausztriában ott találtak már néhányat azok közül, akik a diktatúrában nem 
játszottak aktív szerepet, mint Jászit és néhány társát; maga Károlyi is 
elhagyta már előbb az országot. Rövidesen követték őket többen is, azok, akiknek 
volt okuk félni az igazságszolgáltató hatóságoktól. 

A diktatúra összeomlása után a néhány napos munkáspárti, átmeneti Peidl-kormány 
után - amelyben még mérsékeltebb népbiztosok is helyet foglaltak -, a polgárság 
maga veszi kezébe az ország sorsának intézését. A polgári kormány 1920 elején, a 
legszélesebbkörű választói jog alapján, nemzetgyűlési választásokat tart, amely 
a polgári pártok fényes győzelmét hozza meg. A szociáldemokrata párt, 
szépítgetni akarván biztos vereségét, nem vesz részt a választásokon, amelyeknek 
eredménye a forradalmakból kiábrándult közvéleményt híven tükrözi vissza. 

Ez ellen a polgári kormány és nemzetgyűlés által képviselt Magyarország ellen 
indítják meg a külföldre, emigrációba szorult vezérek és híveik támadásaikat, 
egyre megújuló kísérleteket téve arra, hogy ismét visszatérhessenek az országba 
és újból átvehessék a hatalmat. 


A VÖRÖS ORIENTÁCIÓ 


Az emigránsoknak, amikor menekülés közben átlépték a magyar határt, nem szorult 
el szívük. Nem érezték a fájdalmat, amely elfog mindenkit szeretteitől való 
elválásakor. Nekik senkitől sem kellett elválniok; ők nem a hazát hagyták el. 
Ezt már rég megtagadták, kigúnyolták, sárba taposták. Már rég elszakították 
azokat a láthatatlan szálakat, amelyek mindenkit hozzáfűznek a fajhoz, amelyből 
származott, a földhöz, amelyen bölcsője ringott, a családhoz, a környezethez, 
amelyben felnövekedett. Magyarország csak a vadászterületet jelentette számukra, 
ahol eddig jól folyt életük és megtalálták az áhított élvezeteket. Minthogy 
pedig, mint mondják, ,az élvezet az élet egyetlen bölcsessége és igazsága", 
remélik, hogy más országban még jobban fogják érezni magukat, ha az még több 
élvezetet nyújthat nekik. Lehet tehát, hogy végleges a mostani csere, ha az új 
terület alkalmasabb a réginél, de az is lehet, hogy visszatérnek még Budapestre, 


ha a megélhetés másutt nehéznek bizonyul. 

Az emigránsok lelki állapotának, hangulatának megismeréséhez nem kell külön 
tanulmányokat végeznünk. Bár frivolul, de őszintén leírta azt az egyik 
tollforgató emigráns, Roboz Imre, még 1920-ban, amikor az örömtől fuldokolva 
szemlélte a lábai előtt elterülő, bő zsákmánnyal kecsegető új vadászterületet. 
Amikor feltárul előtte ,az egész világ minden varázsával és elragadó 
eshetőségével, amikor megcsapja a nagyvilág első szellője és felhörpinti az első 
kortyot abból a friss és mámorító édességből, amelyből az ember egyszerre 
felérzi mind a távoli horizontokat, az egész forgó nagyvilágot, az egész 
felszabadulást és újjászületést", - ugyan érdemes-e még szót is vesztegetni az 
elhagyott magyar földre? 

Drága ifjúságom szemétdombja, álmaim temetőárka, Budapest székesfőváros, kis 
csirkefogók Eldorádója, mit is sajnálhatnék belőled? Szellemedet, műveltséged, 
művészetszereteted, előkelőséged, eleganciád, eredetiséged-nagystílűséged, 
becsületes karaktered vagy tisztességérzetedet s helyes kritikádat, mellyel 
felemeled az érdemeset és elejted a méltatlant, közéleti férfiaidat, 
józsefvárosi angyalaidat és lipótvárosi dámáidat? Te tudod, székesfőváros, hogy 
mindezért nem érdemes megszakadnia a hő kebelnek. És ne 

cseréljem-e el a Rákóczi-utat Berlinért, a Dob-utcát Párisért, a Kálvin-teret 
Londonért, a Múzeum-kertet az olasz tavaszokért, a Belvárosi-kávéház karzatát az 
Óceánok Elérhetetlenségéért, az Astoria TV emeleti szobáját a newyorki 
kikötőért, ahová messzire leragyog a World aranykupolája, a Vígszínház 
művésznőjét a csodálatos kis tokiói színésznőkért, akik úgy halnak meg a 
színpadon, hogy az ember megborzong és felzokog; az írók és hírlapírók körét 
Ceylonért, amely a buddhisták hite szerint, az első emberpár paradicsoma volt és 
ahol egy szegény magyar matrózfiúból tíz esztendő alatt milliárdos szénkirály 
lett. Ne cseréljek?" 

A kérdésben már benne van a felelet, még ha nem is mondaná ki leplezetlenül ,a 
régi nyomorúságos környezet, unott kishitűségek és barbár állapotok gőgös 
megtagadása, hetyke lenézése és megvetése." 

Ettől a megvetett, lenézett országtól volna nehéz talán megválni? Ó, nem! Nem 
érez az emigráns nagyobb kényelmetlenséget, mint amikor korábban kedveseit 
változtatta. ,A válás pedig az asszonyoktól és főként a szőke, zöldes szemű és 
dagadó, fehérkeblű asszonyoktól, szintén nehezen ment mindég - folytatja frivol 
vallomásait koronatanúnk - ámbár visszapillantva már az útról, megkönnyebbülten 
sóhajtottam fel és beláttam, hogy a legmelegebben gratulálhatok magamnak, mert 
ismét sikerült elkövetni életem legokosabb cselekedetét. Egy asszonytól 
megszabadulni ugyanis tiszta haszon. Először: Nem pazarol rá többé az ember se 
pénzt, se szívet, se ideget, se becsületet. Másodszor: Az ember ráköltheti 
pénzét, szívét, idegeit, becsületét egy új nőre..." 

El hát a magyar rögtől! 

rPokolba a parasztnak, féregnek való nosztalgiával, tűzre minden, minden pesti 
gondolattal, magyar gonddal, magyar ragadással. Fel a nagy utakra, a nagy 
próbálkozásra, a csoda nagy idegenbe! Ott messze is süt izzón a nap, ott is 
illatos a virág, forró az asszonycsók, zengő a dal és csillogó az arany. Mit 
silbakoljak a rút magyar tragédia függönye előtt? Mit dideregjek gaz és ostoba 
önmarcangolása láttán, mit fájjon nekem a pesti hitványság kínszenvedése, mit 
pusztítsam büszke életkedvem, egészséges élniakarásom, jogos emberi nyugalmam a 
magyar pusztulással? Miért legyek jó fia, hű fia egy rossz hazának, hűtlen 
hazának! Hátam mögött a magyar táj: hadd maradjon. Hátam mögött a pusztulás: 
hadd pusztuljon. Nem kellettem: nekem se kell. Gyenge népem, gyáva népem, 
hitvány népség: mi közöm már hozzád. Munka, gondolat, szabadság, erő, forradalmi 
láz: én felétek indulok, előre. Vissza se pillantok rátok." 

"Magyar röggel, magyar szóval, akár sohse találkozzam többé." 

Íme, ilyen érzéssel hagyta el az emigránsok nagy többsége a magyar földet. Még 
ha ugyanezen érzésüket eláruló más minden tettük feledésbe merülne is, ez a 
vallomásuk eltagadhatatlanul bizonyítja, hogy a magyar nemzet organizmusába 
kívülről behatoló káros elem voltak, amelyet valóban az utolsó pillanatban 
sikerült a magyar fajnak kivetnie magából. De azt is bizonyítja a vallomás, hogy 
ez az emigráció örökre békében hagyta volna Magyarországot, - ha érvényesülését 
máshol megtalálja. 

Az emigráció másik, kisebb része ellenben már eleve azzal a szándékkal távozott, 
hogy az első adandó alkalommal visszatér. Ezek a forradalmak vezérkarának 
tagjai, akik jól tudják, hogy sehol oly nagy hatalmuk, oly jó dolguk nem lehet a 


világon, mint Magyarországon volt, hol mindenki életével és vagyonával 
rendelkeztek. Az ő felfogásukat a diktatúra vezére, Kun Béla fejezte ki a 
legtalálóbban 1919. augusztus 1-iki búcsúbeszédében, még Budapesten, mielőtt 
társaival vonatra szállott volna. A hatalmat átadva a munkáspárt mérsékeltebb 
tagjai vezetése alatt álló kormánynak, ennek működését csak ideiglenesnek, 
átmenetinek minősítette. ,Mi ez alatt az átmeneti idő alatt - mondotta - 
félreállunk, hogy majd újult erővel, tapasztalatokkal gazdagabban és 
objektívebb, reálisabb körülmények között egy érettebb proletariátussal új 
harcba kezdjünk, a proletariátus diktatúrájáért, új fázisát kezdjük meg a 
nemzetközi proletárforradalomnak." 

Ez a félre nem érthető kijelentés tehát azt mutatja, hogy az emigránsoknak nagy 
többsége, a világgá polyva módra szétszóródni kész rész mellett volt egy elszánt 
csoport, amely minden energiájával a hatalom visszaszerzésére tört. 
Magyarországra ez az utóbbi, kisebb számú jelentette a nagyobb veszélyt. 


1. 


A vendégszerető Ausztriában 


Az emigránsok a szomszédos Ausztriában, főleg Bécsben, találtak szíves 
fogadtatásra. Itt 1919-ben a kormányt a szocialisták majorizálják, akik 
demokráciát hirdetnek ugyan, de azért rokonszenveznek a bolsevizmussal is. Az 
osztrák kancellár, Renner és államtitkára: Bauer, a szociáldemokrata párt e két 
kiemelkedő vezére azonban több belátással és nagyobb megfontoltsággal 
rendelkezik, mint a velük rokonszabású Kunfi s ezért nem is kockáztatják meg 
vakmerően a halálugrást. Óvatosságra kényszeríti különben őket Ausztria nehéz 
közélelmezési helyzete is. Tudják jól, hogy rá vannak utalva a behozatalra s 
hogy a vasúti élelmiszerszállítmányok megállítása és ennek nyomában az éhínség 
napok alatt véget vetne a diktatúrának. Hivatalos állásfoglalásuk bolseviki- 
ellenes tehát, titokban azonban annál nagyobb rokonszenvvel fordulnak az 
emigránsok felé. Mindenkit szívesen fogadnak mindenkinek a legteljesebb mozgási 
szabadságot biztosítják, nem nézve, hogy kommunista, szociáldemokrata vagy 
polgári radikális-e az illető. 

Az osztrák kormány Kun Bélának és társainak, a legkompromittáltabb 
népbiztosoknak, a menedékjogot írásban is biztosítja még a magyarországi 
diktatúra bukása előtt. Egyedül azt köti ki, hogy a menekült népbiztosok ne 
fejtsenek ki politikai ténykedést Ausztriában. Elővigyázatosságra valló kikötés, 
amelyre az a tapasztalata ösztönözte, hogy a magyar népbiztosok uralmuk alatt 
bécsi követjeik által állandóan a diktatúra kikiáltására izgatták az osztrák 
proletariátust. A feltétel megtartását azonban már éppen nem követeli meg 
szigorúan. 

A legexponáltabb népbiztosok és családtagjaik egyelőre nem Bécsben telepednek 
meg, mert itt testi épségük sem volna biztonságban. A polgári lakosság gyűlöli 
őket, éppen mert az ő bőrére akarták az osztrák fővárost a bolsevizmusba 
belekergetni, de éppen így jó okuk van óvakodni a kiábrándult és koldusbotra 
juttatott magyar munkásoktól is. Lakóhelyükül az udvarias, megértő osztrák 
kormány Gráf van der Straatennak, az alsóausztriai Karlstein faluban nagy park 
közepén álló tágas kastélyát jelöli ki. A falu és a környék lakossága 
gyűlölettől eltelve, görbe szemmel nézi az ,előkelő idegeneket", akik 
panaszkodtak is eleget, hogy a bántalmazásoktól félve, nem mernek a kastélyon 
kívül mutatkozni. Az osztrák kormány azonban vigyáz álmukra; állandó őrséget 
tart a kastély környékén, hogy a bolseviki-ellenes parasztok és a bosszútól 
fűtve odasiető magyarok támadásaival szemben megvédelmezze őket. Mert az őrség 
csak porhintés a világ szemébe, mintha Karlstein internáló hely volna. 

A valóságban Kun Béla és társai minden ellenőrzéstől mentesen, feszélyezetlenül 
fogadhattak látogatókat, nyilatkozhattak az őket felkereső idegen újságírók 
előtt és irányíthatták embereik működését. Kun Béla maga bevallotta, hogy sehol 
és soha életében nem fejthetett ki nyugodtabban működést, mint éppen 
Karlsteinben. Állandó összeköttetésben volt kurírok útján Béccsel, Prágával, 
Berlinnel, Moszkvával, ahonnan agitációjához megkapta a szükséges pénzt s ahová 
tanulmányait, beszámolóit küldötte az ottani Vörös Újság részére. Az osztrák 


kommunisták vezére, Toman, személyesen járt kint nála ,Kasparek" néven, vele 
együtt tett ott látogatást Milánónak akkori szélső szocialista polgármestere is. 
Lenin szikratávirata Kunhoz, Danneberg és más szocialista vezérek látogatásai 
már az osztrák nemzeti tanácsban is annyira feltűntek, hogy interpellációra és 
annak a vádnak a hangoztatására adtak alkalmat, hogy a magyar népbiztosoknak ez 
a nagy pártfogása tulajdonképpen bujkáló bolsevizmus, leplezett 
tanácsköztársaság. 

Kun Béla és társai az osztrák kormány jóvoltából így zavartalan nyugalomban 
elmélkedhetnek uralmuknak letűnt dicsteljes napjain és marad bőven idejük 
emlékirataik megszerkesztésére is. Ezeket a könyveket magyarországi működésük 
igazolására szánják, de egyszersmind a tanulságokat is le akarják vonni, hogyha 
még egyszer kezükbe kerül a hatalom, ne kövessék el azokat a hibákat, amelyek 
miatt sietve kellett Magyarországból menekülniük. Miként a proletárdiktatúra 
gyakorlása alkalmával - Kun Béla szavai szerint - ,mindenkor, szinte 
doktrinárius módon, úgy fogták fel a forradalmat, mint a nemzetközi 
proletárforradalom egy részét és szempontjaik sohasem voltak valami magyar 
szempontok, hanem mindenkor a nemzetközi proletárforradalom szempontjai", úgy 
most is hideg nyugalommal taglalják, hogyan szenvedett a magyar társadalom 
intézkedéseik súlya alatt. 

A világforradalom apostolainak mondják magukat s a magyar állam szervezetének 
szétrombolása, ez a Herostratosi művük csak annyiban érdekli most már őket, 
amennyiben az tanulságokat nyújthat rombolásuknak más államokban nagyobb 
sikerrel való folytatására. Hangsúlyozottan ilyen agitátorképző célzattal 
ismerteti Varga Jenő, a szociális termelés népbiztosa a proletárdiktatúra 
közgazdasági életét ,Die wirtschaftspolitischen Probleme der proletarischen 
Diktatur" című könyvében, amely nem is tévesztette el célját; a kommunisták 
bizonyára nagy haszonnal forgatták, legalább erre látszik mutatni, hogy a könyv 
Berlinben, majd 1921-ben Oroszországban újabb kiadást ért. Rákos Ferenc, 
igazságügyi népbiztos és a budapesti forradalmi törvényszék elnöke, hasonló 
tanító céllal rajzolja meg ,Revolutionare Gerichtsbarkeit" címmel a szovjet 
igazságszolgáltató működését követendő példa gyanánt emelve ki, hogy ,a 
proletárbírák praxisban nem büntették a házasságtörést és a homoszexualitást". 
Nem kevésbé tanulságosak azok a könyvek, amelyekben a magyarországi kommunisták 
működését és uralomrajutását vázolják. Ezek közül Szántó Béla hadügyi népbiztos 
könyve, az ,Osztályharcok és proletárdiktatúra Magyarországon" a bécsi német 
kiadáson kívül Moszkvában, illetőleg Petrográdon is megjelent magyarul és 
németül. Mondanunk sem kell, hogy szerinte az 1918 elejétől kezdve egyre erősödő 
forradalmi szellem határozta meg az események menetét, ragadta magával a 
munkásságot s az írónak és társainak egyetlen ténykedése arra szorítkozott, hogy 
ezt a forradalmi szellemet minden erejük megfeszítésével terjeszthessék. A 
történeti kutatás a fejleményeknek ugyan egészen más indító okait tárta fel, 
megállapította például, hogy a kommunista agitátorok megvesztegették az egyes 
gyárak hangadó munkásait és így szerezték híveiket az európai forradalmak 
történetében eleddig ismeretlen eszközzel, a két előadás közül azonban Moszkva, 
a III. Internacionálé, a neki kellemesebb Szántó-félét fogadja el hitelesnek és 
parancsolja rá hatalmi szóval a kötelékébe tartozó proletároknak: így történt, 
így kell hinned; sic volo, sic iubeo...(- így akarom, így parancsolom) 

Az orosz szovjet vezetői ugyanis a magyar proletárdiktatúrában világforradalmi 
elméleteik valóraváltását látják, s mert Oroszországban uralmukat a 
proletariátus akaratából származónak mondják, hasonló fikcióval kell magyaráznak 
a magyar fejleményeket is. Ilyen tetszetős magyarázatot kapván Szántó könyvében, 
ahhoz szívesen ír előszót az egyik nagy szerepet játszó orosz népbiztos, Radek 
Károly, külön is hangsúlyozván, hogy ,a tanácsdiktatúra Magyarországon is a 
proletariátus forradalmi osztályharcának eredménye volt". 

Az orosz és a magyar népbiztosok érdekei tehát egymásra találtak a múlt 
megszépítésében. Az ügyes Kun Béla, kinek elég oka volt félni Moszkva 
neheztelésétől, nem is késett alaposan kiaknázni ezt a helyzetet. A bukás 
következtében saját társai előtt megtépázott tekintélyének megszilárdítására 
azonnal lenyomatja Radek, Zinovjev és a III. Internacionálé nyugateurópai 
titkárságának a magyar proletárdiktatúráról nyilvánított elismerő véleményeit 
Mit mond a III. Internacionálé a magyarországi proletárforradalomhoz?" címen és 
így közhírré téve a felmentő verdiktet, a jövőre vonatkozólag sietve adja ki azt 
a jelszót, amelyről eleve biztosan tudja, hogy a Moszkva tetszésével találkozik. 
rA kommunisták feladata: lángra lobbantani a parazsat, hogy fölégesse a fehér 


terror egész szervezetét. Legközelebbi teendő: az önkritika és forradalmi harcos 
társaink kritikája által nyújtott tanulságok felhasználásával kiépíteni 
forradalmi szervezeteinket; minden áldozat árán öntudatos forradalom akarássá és 
cselekvéssé sűrűsíteni a magyarországi ipari munkásság és földműves szegénység 
forradalomvárását." 

Kun Béla saját szereplésének igazolásával külön röpiratban is foglalkozott, 
amelyet ,Forradalomról forradalomra" címmel még 1919 őszén írt. Ez 
tulajdonképpen beszámolónak készült, de már alcíme is: ,A kommunisták feladatai 
Magyarországon", az említett kritikai tanulságoknak az értékesítésére céloz. 
Kritikával valóban találkozunk a füzetben, de ez egyáltalán nem a szerző saját 
személyére vonatkozik. A kritikával egykori társait illeti, Kunfit és a 
szociáldemokrata párt többi vezérét, akiknek szabotálása buktatta meg - szerinte 
- a diktatúrát Magyarországon. 

Az első pillanatban érthetetlennek látszik, hogy Kun Béla éppen azokat vádolja, 
akiknek opportunizmusa a hatalom birtokába juttatta s akikkel a legutolsó percig 
együttműködött. A bűnbakra azonban szüksége van, mert különben önmagát és az 
egész bolseviki terror-rendszert kellene az összeomlás okozójául feltüntetnie. 
Minthogy pedig ezt a jövő és a világforradalom érdekében nem teheti meg, s mert 
Oroszországban a bolsevikieknek a polgári osztályon kívül a jobboldali 
szocialistákat, a mensevikeket is ki kellett irtaniok, ő is a szocialistákat 
jelöli meg a diktatúra legnagyobb ellenségei gyanánt. Igaz, hogy az elmúlt 
hónapok története éppen az ellenkezőjét bizonyítja; igaz, hogy mindenki tudja, 
hogy Kunfi és társai nem tanúsítottak menseviki ellenállást - mindez azonban nem 
zavarja Kunt. 

Az orosz analógia megbékíti Moszkvát, mert elégtétellel állapíthatja meg, hogy a 
diktatúra még ma is megvolna Magyarországon, ha a jobboldali szocialistákat a 
kommunisták idejekorán lámpavasra akasztották volna, s mert e tanulság 
birtokában megnyugvással gondolhat vissza az általa felkoncolt orosz mensevikiek 
ezreire. Kun Béla szerencsés kézzel választotta tehát ki 

argumentumát. Amint kiderül, hogy Moszkvának tetszik ez az érv, sajtóinasa, 
Rudas László azonnal hosszú röpiratban variálja ezt a jó témát. ,A szakadás 
okmányai. Adalékok a magyarországi proletárdiktatúra bukásához" kíméletlenül 
kipellengérezi a szociáldemokraták állásfoglalásainak okait. ,A független 
szocialisták aknákat raktak a világforradalom Budapest felé törő hajója útjába, 
de rögtön beszálltak, mihelyt az oda ezek ellenére megérkezett és félrelökték az 
útból azokat a kommunistákat, akik e forradalomért küzdöttek és szenvedtek. Ám 
menekültek a hajóról, mihelyt az egy helyen léket kapott és tagadják 
körömszakadásig, hogy ők is voltak annak utasai, mégpedig önként beszállt utasai 
- ha ez nem árulás, hát ugyan mi az árulás?" 

A Kunfi, Rudas és Szántó röpirataiban nyíltan kimondott taktika tehát a 
következő: a proletariátust szakításra bírni a szociáldemokráciával és rávenni, 
hogy tudatos küzdelemben, a kommunisták vezérsége alatt törjön a diktatúrára. A 
közvetlenül a kommunistákra váró feladatot Kun Béla ismét a következőképpen 
fogalmazza meg: illegális, földalatti pártot kell alakítani, amelynek eszközei a 
társadalmi rend átalakítására természetesen nem lehetnek törvényesek, sem 
alkotmányosak, s amelynek az erőszak alkalmazásával kell a tömegakciókat, a 
proletariátus fegyveres fölkelését előkészíteni. Ebbe a kommunista pártba csak 
megbízhatók vehetők fel, erősen válogatva. Minden gyárban, minden munkahelyen 
kommunista szervezetet létesíteni, ezeket kiépíteni, kiszélesíteni: ez a 
pillanat legelsőrendűbb feladata. A pártban pedig szigorú centralizációt kell 
megvalósítani, mert csak az egységesen irányított tömegakciók lehetnek 
eredményesek. 

Ezeket a könyveket magyar és német nyelven egyaránt terjesztik s bennük a 
történeti tények meghamisításával, rabulisztikával igazolják önmagukat. Mint a 
világforradalom félelem és gáncsnélküli lovagjai tűnnek föl és a sikertelenség 
ódiumát elhárítják magukról. 

Vádolnak magukon kívül mindenkit, még a félrevezetett, becsapott magyar 
munkásságot is. Akik örökké a barikádokon vívandó utolsó nagy harcról szavaltak, 
de akiknek legelső gondjuk életük biztonságba helyezése volt, azok mertek most a 
nyugodt kényelemben hipokrata arccal pálcát törni a magyar proletárok 
magatartása felett. Mint Szántó, aki a következőket írta: ,A proletariátus harc 
és áldozat nélkül jutott a hatalomhoz, hiányzott tehát belőle a belső 
áldozatkészség. Lelkesedett ugyan a diktatúráért, de szenvedésekről, 
nélkülözésekről, áldozatokról nem akart hallani." Vagy Rudas László, kinek 


egyetlen vakmerő forradalmár-tette az volt, hogy a diktatúra alatt 
Magyarországból Moszkvába utazott, így bélyegzi azt meg: ,A proletariátus maga 
mondott le diktatúrájáról. Nem harccal szerezte, nem volt hajlandó harcban 
megvédeni. A forradalmi nekilendülés rövid szakasza után nem tudta elviselni a 
szenvedést, melyet minden forradalom okoz, nem tudta eltűrni a hibákat, nem 
tudta következetesen a forradalom nagy elveit szemmel 

tartani és elkedvetlenedett az apró hibákon, melyek minden forradalommal 
velejárnak." 

Ezeken az önigazoló visszaemlékezéseken kívül, amelyek propaganda jellegűek is, 
amennyiben a múlt tanulságait azzal a céllal ismertetik, hogy azok a jövőre 
vonatkozólag okulásul szolgáljanak, a közvetlen sajtópropagandára két orgánumot 
szerveznek az emigráns bolsevikiek. , Internacionálé" címmel , kommunista 
tudományos folyóiratot" indítanak 1920 legelején, amely a magyarnyelvű példány 
homlokán levő felirat szerint egyidejűleg még négy nyelven, úgymint olasz, 
német, szerb-horvát és román nyelven is megjelent. A cikkeket a volt népbiztosok 
álnév alatt írják. 

Jellemző szerénységükre és titkon ápolt nagyravágyásukra az a mód, ahogyan 
álneveiket kiválasztották. Bár Kun Béla könnyen elleplezhette volna magát azzal, 
hogy ismét régi nevét veszi fel és Kohn Ábelnek írja magát, ő egy tősgyökeres 
magyar gentry-nevet választ és Kolozsváry Balázsnak nevezi magát azon város 
után, ahol a háború előtt élt. Varga Jenő igénytelenebb, egyszerűen lefordítja 
nevét németre és mint Eugen Schuster szerepel, Rudas László pedig orosz nevet 
választ és túltesz még mesterén is: ő, a proletár, aki a diktatúra alatt a Vörös 
Újságot szerkesztette, ím, nevének kiválasztásában arisztokratikus hajlamokat 
árul el, az egyik legelőkelőbb és leggazdagabb orosz hercegi család nevét, a 
Rasumovsky nevet véve fel. 

Ezen a nagyhangú ,tudományos" revün kívül szerkesztenek a tömeghez szóló 
napilapot is. Az osztrák kommunista párt lapjának, a németül megjelenő ,Rote 
Fahne"-nak utolsó oldala , Vörös Újság" nevet nyer és itt hozzák napvilágra a 
tömegekhez szóló, azok hétköznapi nyelvén írott cikkeiket. Ezek a cikkek 
felkelésre, lázadásra uszítanak. Az európai államok belső helyzetének egyoldalú, 
hamis ismertetéséből, a világgazdaságnak kritikusnak rajzolt válságából 
bonyolódott következtetésekkel, - amelyek éppen az ellenőrzésre képtelen tömegek 
félrevezetésére szolgálnak - vonják le napról napra végső következtetésüket: a 
forradalom feltartóztathatatlanul, mérföldes csizmákkal közeledik. ,A fejlődés 
hulláma ma a forradalomé; az idei év tavasza a győztes forradalom tavasza lesz." 
(1920. febr. 4.) 

Így iparkodnak beleszuggerálni a tömegbe, hogy egyrészt kikerülhetetlen végzet 
hatalmában van, amely akarva-nem-akarva a régi világ megdöntését fogja 
kikényszeríteni s hogy másrészt az eljövendő új világnak ők az apostolai. Ezeken 
az általános cikkeken kívül reagálnak a mindennapi eseményekre is. Állandóan 
támadják a magyarországi munkásokat, amiért azok nem akarnak róluk tudni, de 
éppen így támadják a velük nem mindenben egyetértő emigránsokat is. 

E folyóiratban és napilapban napfényre jutó működésük mellett nem kisebb arányú 
tevékenységet fejtenek ki a föld alatt. Céljuk az, hogy otthon, Magyarországon 
kiépítsék a forradalmi gócpontokat, ahonnan a hatalmat kedvező alkalommal megint 
megszerezhetik. A fővárosban és az egyes vidéki ipari centrumokban létesítenek 
ilyen központokat és ezeket - egy 1920. május 30-iki beszámolójuk szerint - 
sikerült is Ausztriából , rendszeres kapcsolatba összefoglalni, megerősíteni és 
kifejleszteni", úgyhogy egyre gyarapodó, illegális szervezet alakulhatott. Amíg 
így megint készenlétbe helyezik embereiket, hogy azok adandó alkalommal 
megragadják a kormánygyeplőket, az alkalmat erre erőszakos, mesterséges módon is 
siettetni akarják. 

Jól tudják és érzik, hogy békés viszonyok között semmit sem remélhetnek, ezért 
minden igyekvésük a helyzet felborítása, a belső ellentétek szítása. Röplapokat, 
kisebb röpiratokat szerkesztenek, egyszer a szabad királyválasztók, másszor a 
legitimisták nevében; a földmívelő nép indulatát a polgárság ellen akarják 
felkorbácsolni, a munkásságét meg mindkettő ellen. Ma az antiszemiták nevében 
írják röpcéduláikat, holnap pedig a zsidóbarátok nevében. A főcél mindenütt a 
belső ellentétek mélyítése, hogy a felfordulás lehetséges legyen. Ezekkel a 
röplapokkal elárasztják az országot. A magyar rendőrség nap-nap mellett talál a 
bécsi vonatok és hajók rejtett fülkéiben, ártatlan külsejű postacsomagjaiban 
ilyen röplapokat százszámra. 

Ennek a báránybőrbe bujtatott félrevezető munkának irányítását Landler Jenő 


vezette, aki a diktatúra utolsó napjaiban a vörös hadsereg főparancsnoka volt. 
Működését nagy sikerrel irányította, úgyhogy Kun Béla már 1919 decemberében 
megelégedéssel számolhatott be Moszkvában a , lehetőség szerint sok" röpirat 
kiadásáról és e propaganda hatásáról, a bomlásnak Magyarországon mutatkozó 
jeleiről. A magyar kormány éberségén múlt, hogy e propagandának mégsem lettek 
veszélyesebb következményei. A postacsomagokon kívül a csendőrök kezébe kerül 
néha egy-egy kommunista emisszárius (-kiküldött, követ) is, akik titkos 
megbízatással jönnek Bécsből. Ezek a szerencsétlenek, mint Vadas Márton és Andor 
szomorú végre jutnak az akkori túlérzékeny időkben, vérük azonban azoknak fejére 
száll, akik , internáltságuknak" jól védett, biztos menedékhelyéről, a saját 
életüket kímélve, másokét oly könnyen kockára tették. 

Az osztrák szocialista kormány csendesen nézi Kun Béláéknak ezt a széleskörű 
akcióját. Korlátokat egyáltalán nem vet neki, ami azokat csak jobban 
fölbátorítja. Amikor Rákosi Mátyás exnépbiztos 1920. május 1-én az osztrák 
kommunisták előtt nagy beszédet tart, mégpedig már az osztrák állam ellen 
forduló éllel, a bécsi rendőrség is megmozdul, letartóztatja és Steinhofba 
szállítja őt. De ez a határozott fellépés is csak porhintés a világ szemébe. 
Arra már ismét nem ügyel a rendőrség, hogy Rákosi pár nap múlva akadály nélkül 
egyszerűen elhagyja internálási helyét, vonatra ül és elutazik Oroszországba, 
ahol június 20-án hosszú cikket ír a moszkvai Vörös Újságba a magyarországi 
helyzetről. 

Ugyanilyen elnéző a szocialista kormány a többi magyar népbiztossal szemben is. 
1920 februárjának elején Karlsteinben már csak heten maradtak, a többiek lassan 
mind behúzódtak Bécsbe, ahol még feszélyezetlenebbül dolgozhattak. Pedig az 
osztrák kormány éppen nem mentegetődzhetett azzal hogy kényszerhelyzetben van és 
hogy a közvélemény nyomása alatt cselekszik Ez a közvélemény leplezetlenül 
megmutatta igazi arculatát akkor, amidőn, 1920. február elején, Kun Béla 
kórházba kívánkozott. Stockerauba, egy kis alsóausztriai városba szállították 
be, ahol egy rendőrbiztos ügyelt reá. Amikor a városka lakói tudomást szereztek, 
hogy a gyűlölt bolseviki kórházukban van, negyventagú küldöttséggel keresték fel 
február 11-én a bécsi rendőrfőnököt és követelték két nap alatti elszállítását, 
azzal fenyegetődzve, hogy ellenkező esetben e határidő letelte után hatalmukba 
kerítik és a magyar határra viszik. Az osztrák kormánynak a magyar 
kommunistákkal szemben tanúsított szerfölött megértő bánásmódja, különben nyílt 
közbelépésre kényszerítette a bécsi olasz missziót, amely 1920 áprilisában 
tiltakozott a népbiztosok szabadonbocsátása ellen. Erre a kormány Kun Bélát és 
néhány társát kénytelen-kelletlen a Bécs tőszomszédságában lévő steinhoffi 
elmegyógyintézetbe vitette, ahol mint egy jól berendezett szanatóriumban 
élhettek és érintkezhettek továbbra is a külvilággal. 

A magyar hatóságok ismételten kérték Kun Bélát és társai kiadatását, minthogy 
ellenük a bíróság előtt az államügyészség nemcsak politikai, hanem közönséges 
bűncselekmények miatt is keresetet indított. A bécsi főtörvényszék, Ausztria 
legfőbb igazságszolgáltató fóruma, ezt a kérést jogosnak ismerte el, az osztrák 
kormány azonban megtagadta teljesítését. Érvelése eléggé feltűnő volt. Ezt az 
érvelést Bauer 1920 januárjában a Nationalratban úgy fogalmazta meg, hogy a 
kiadást nemcsak politikai deliktumoknál kell megtagadni, hanem ott is, ahol 
politikai deliktummal bűncselekmény függ össze. 

A magyar kormányra Kun Béla sorsa ettől az igazságszolgáltatási eljárástól 
eltekintve sem volt közömbös. Oroszországban ugyanis a magyar hadifoglyoknak 
ezrei éltek, akik a forradalmak és a bolsevizmus miatt nem tudtak még 
visszatérni. Ezeknek sorsára köteles gondoskodással kellett Magyarországnak 
ügyelnie, nem volt azonban kezében semmiféle eszköz, amellyel a moszkvai 
kormányra hathatott volna. Kun Béla játszhatta volna a túsz szerepét, az ő 
személye garantálhatta volna a hadifoglyok életét. 

De ugyanezen hadifoglyok miatt Leninnek is szüksége volt Kun Bélára. 1920 
tavaszán már folyamatban voltak a vörös hadsereg katonai előkészületei 
Lengyelország megtámadására. Ennek a hadjáratnak a kimenetelétől sok függött; 
nemcsak Lengyelország, hanem egész Közép-Európa sorsa is. Az orosz hadsereg egy 
részének már ki volt osztva a feladat, hogy a lengyel és ukrán seregek 
szétszórása után Magyarország, mint az egyetlen középeurópai antibolseviki 
ország ellen induljon. Ennél a hadseregnél várt nagy szerep Kun Bélára. 
Egyrészt, hogy a magyar hadifoglyokat vezesse, ha lehet, saját hazájuk ellen, 
másrészt pedig, hogy nevével rémületet keltsen Magyarországon és uralomra 
segítse az ott titokban szervezkedő bolsevikieket. 


Az osztrák szocialista kormánynak, talán az orosz hadjárattól is rettegve, nem 
volt elég bátorsága, hogy a magyar nemzett érdekei mellé álljon. A mód, ahogyan 
szorongatott helyzetéből ki akart kerülni, éppenséggel nem mondható nyíltnak és 
férfiasnak. A szó szoros értelmében kiszöktette Kun Bélát. 1920. július 5-én 
Oroszországgal egyességet kötött, amelyben kötelezettséget vállalt arra 
vonatkozólag, hogy a volt magyar népbiztosok számára nemcsak biztosítja a szabad 
elutazást Oroszországba, hanem azt a leggyorsabban, minden célravezető eszközzel 
lehetővé teszi. Minthogy Lengyelország vonakodott engedélyt adni az átutazásra, 
felmerült az olasz kommunisták segítségével Trieszten és Odesszán keresztül való 
menekülés terve. A milánói polgármester és az olasz kommunisták látogatása már 
ezzel a céllal történt. Az olasz katonai misszió azonban idejekorán vétót 
mondott a szöktetésnek. 

Renner kancellárnak tehát más, ravaszabb módhoz kellett folyamodnia. Egy 
Oroszországba hazaindított hadifogolyszállítmányba csempészteti be Kun Bélát 
egyik társával együtt s azután július 18-án Csehországon át vasúton útnak 
indítja őket Stettin felé. A titkolódzásra szükség volt a német kormány 
álláspontja miatt is. Németország ugyanis előzőleg már ismételten 
visszautasította az osztrák kormánynak berlini követe által előterjesztett azon 
kérdését, hogy Kun Béla német területen át menekülhessen ki Oroszországba. A 
hadifogolyszállítmány akadálytalanul jut el a keletitengeri Swinemündeig, itt 
azonban július 21-én az ellenőrző tisztviselő ébersége felfedi a ravasz csalást. 
A német hatóságok visszatartják az egész hadifogolyszállítmányt, arra 
hivatkozva, hogy Ausztria csak hadifoglyok szállítására kért engedélyt, Kun Béla 
és társa pedig politikai foglyok. Már komolyan szóba kerül, hogy visszaviszik 
Ausztriába. 

A magyar kormány az események hírére azonnal útnak indítja kurírját a kiadatási 
megkereséssel, ez a kurír azonban elkésve érkezik. Megérkezése napján, július 
29-én, csak órákkal előzőleg, a német kormány már szabadon bocsátotta Kun Bélát, 
arra hivatkozva, hogy a magyar kormány nem juttatta el hozzá idejében kérelmét. 
A valódi ok azonban, természetesen, más volt. Simons német birodalmi 
külügyminiszter ugyanekkor a parlamentben nagy oroszbarát beszédet tartott, s ez 
a beszéd Kun Béla, Leninék ezen kedvencének szabadonbocsátásával együtt 
Németország előzékenységét volt hivatva bizonyítani a szovjettel szemben. Úgy 
látszik, nem ok nélkül kereste a közvélemény Simons viselkedésének magyarázatát 
a német elektromos nagyipar azon törekvésében, hogy Oroszországban piacot 
találjon és az orosz nagyiparral kapcsolatba lépjen. Simons legalább 
minisztersége előtt vezető szerepet játszott a német elektromos iparban, 
Krasszin, az orosz népbiztos pedig Pétervárott korábban szintén egy német 
elektromos cég igazgatója volt. Ilyen nagy materiális érdekek találkozásánál 
ugyan ki gondolt volna a kis Magyarország kérésének jogosságára? 

Ez a Magyarország az osztrák kormány eljárásával egy lesújtó tapasztalattal lett 
gazdagabb. Annál inkább megnövelte Kun Béla szabadonbocsátása a magyar 
bolsevikiek önérzetét és új, hathatós érvet adott kezükbe a munkásság 
félrevezetéséhez. A bécsi emigránsok nem is késtek lapjukban fennhangon 
hirdetni: ,A kommunisták ma már a proletariátus védelme alatt állanak az egész 
világon. A proletariátus ma már a világforradalmat hirdető kommunistákban 
ösztönszerűen igazi vezéreit látja, akiknek sorsa az ő sorsa. A kommunistáknak a 
proletariátus által mindenütt való megvédelmezése is jelzi a kommunizmus 
diadalmas térfoglalását." (Proletár, 1920. aug. 5.) 

Kun Béla most már akadály nélkül jutott el Moszkvába. Itt azzal a tisztelettel 
és ünnepléssel fogadták, amely kijár a vakmerőnek, ki sikerrel tudta a 
kommunista tanításokat az életben megvalósítani és a vörös propaganda 
eszközeivel - bár ideig-óráig - de mégis diktatúrát tudott szervezni. A szovjet 
elnöksége, a kommunista párt, a szakszervezetek és a vörös hadsereg, Oroszország 
urainak képviselői várták őt üdvözleteikkel a moszkvai pályaudvaron, majd fontos 
vezető megbízatással azonnal a déli orosz hadsereghez osztották be. Politikai 
megbízott lett annál a seregnél, amelynek feladata az Ukrajna, majd a Közép- 
Európa, elsősorban Magyarország elleni offenzíva. 


2. 


Fehér terror 


Amidőn Moszkva 1920-ban megindította seregeit Európa felé, tisztában volt azzal, 
hogy imperialista orosz terveinek leplezetlen elárulása a hadjárat kerékkötője 
lehet. Gondosan eltakarta tehát azokat a világforradalom vörös leplével. 
offenzíváját Lengyelország és Középeurópa ellen a burzsoá államok megdöntésének 
és a proletariátus felszabadításának jelszavaival kezdette meg. Ezek a jelszavak 
voltak hivatva elvakítani az európai államok munkásságát és őt a proletariátus 
érdekeinek leplébe burkolt orosz hatalmi törekvések iránt jóindulatúvá tenni. 
Ugyanezt a munkásságot más, közvetett úton is igyekeztek törekvéseiknek 
megnyerni. Ez a másik út az Oroszország iránti szimpátia felkeltése mellett az 
ellenszenv és gyűlölet ébresztése volt az antibolseviki államok iránt. Hogy 
mennyire tervszerű, az egész kontinenst átölelő munkával állunk szemben, azt az 
a tény mutatja legjobban, hogy ily értelemben ellenszenvessé csak két államot 
igyekeztek tenni, Lengyelországot, a legközelebbi antibolseviki államot és 
Magyarországot, amely bolseviki zsarnokainak elkergetése miatt vonta magára 
Moszkva különös gyűlöletét. Jellemző, hogy ugyanekkor az ugyancsak polgári 
rburzsoá" összetételű Ausztria vagy az imperialista Csehország ellen nem 
indítottak ilyen propagandát. Úgy látszik, ezt a két államot már eleve 
szövetségesüknek tekintették. 

A Magyarország elleni propagandában Oroszországnak és titkos szövetségeseinek 
példátlan eredményt sikerült elérniök. Tervszerű, átgondolt sajtóharccal, a 
rágalmak özönével előbb rossz hírbe keverték Magyarországot, majd az európai 
munkásság egy részét olyan állásfoglalásra kényszerítették, amely nemcsak a 
magyar állam szuverenitását sértette, hanem azt létében is megtámadta. 

Nem egyedül a kommunisták sikere volt, hogy az események idáig fajultak, hogy a 
nyugateurópai munkásság ilyen kedvezőtlen képet nyert Magyarországról. A 
kommunisták céljukat soha el nem érhették volna a többi szocialista és polgári 
emigráns támogatása nélkül. Lehet, hogy ezek közül nem mindegyik óhajtotta 
vissza a proletárdiktatúrát, de viszont tény, írásaikkal önmaguk által igazolt 
tény, hogy működésük minden mozzanata közrejátszott, hogy ez a diktatúra ismét 
visszatérjen; írásaiknak minden sora arra irányult, hogy a vörös áradat 
legerősebb gátja, a bolsevikiellenes magyar polgári kormányzat minél előbb 
megsemmisüljön. 

A polgári és szocialista menekülteket, tehát az emigrációnak nem kimondottan 
bolseviki részét sajátos okok ösztönözték, hogy a kommunistákkal 
együttműködjenek. A legfőbb ok alaptermészetük változatlansága; bukásuk után 
éppen olyanok maradtak, mint voltak uralmuk idején, amidőn kizárólagosan csak 
saját önző érdekeik vezették őket. A nagy összeomlás nem váltotta ki bennük a 
Shakespeare-tragédiák megrendítő, lélektisztító hatását. Gyengébb jelleműek, 
semhogy be mernék vallani maguknak tévedéseiket és akaratuk is erőtlenebb, 
semhogy gyászos szereplésük következményeit belátva, vissza tudnának vonulni a 
bűnbánó vezeklésbe. Amit minden, hazája érdekeit szem előtt tartó, nemzetével 
együttérző ember megtett volna, arra ők képtelenek. Nekik nem volt soha 
egyetlen, a lélek mélyéből fakadó közös vágyuk nemzetükkel, még kevésbé 
érezhetik tehát a felelősséget. Így vakok és süketek maradnak saját 
tévedéseikkel, hibáikkal szemben és nincs erejük a lemondásra. 
Hosszabb-rövidebb idő múlva azt is be kell látniok, hogy az új vadászterület 
korántsem nyújt oly korlátlan érvényesülési lehetőségeket, mint az elhagyott. 
Nincs más hátra, mégis vissza kell fordulni az elrúgott Magyarország felé, és 
ott kell újból megszerezni a hatalmat, a vezetést, bármi áron is. A 
visszatérésnek azonban útjában áll az otthoni polgári kormányzat. Arra, hogy ezt 
a kormányt a magyar közvélemény megnyerésével buktassák meg, nem is 
gondolhatnak. Hitelüket ugyanis otthon, azon nép körében, amely hónapokig 
szenvedte ballépéseik súlyát, s amelynek unokái még évtizedek múlva is érezni 
fogják azt, teljesen elveszítették. Ettől megértést soha többé nem remélhetnek, 
csak a legnagyobb ellenállást várhatják. 

Maradt még egy menedékük: a külföldi államok közvéleménye, amely -szerencséjükre 
- rosszul vagy alig van informálva otthoni szereplésükről, s amelyet ennélfogva 


könnyű félrevezetni. Mégis, nem kísérlik meg önigazolásukat, nem írnak magukról 
tisztázó védiratokat - egyrészt mert nehéz is volna a szerecsent fehérre 
mosdatni, másrészt mert saját védekezésük szükségképpen barátaik és 
fegyvertársaik elítélése lenne. Más módszerhez folyamodnak. Nem bántják egyelőre 
egymást, radikálisok, szocialisták, független szocialisták megértik egymást, 
Achilles sarkaikba nem döfik lándzsáikat, legfeljebb - a látszat kedvéért - 
hajlékony tollaikat lövöldözik ki. 

Ehelyett együttes erővel fordulnak a visszatérésük elé gátat építő otthoni 
kormányzat ellen. Érzik, hogy ezt kell befeketíteniük, mert hiszen ekkor nem 
lehet róluk, a Catokról (-örök ellenzéki) szó; ha Nyugat ellenszenve a fehér 
Magyarország ellen fordul, az övék, ártatlan üldözötteké lehet annak 
rokonszenve, így lesznek a vádlottakból bírák. 

A sajtóharcnak ebben a részében jut igazi szerephez és érvényesüléshez az 
emigránsoknak egy tág lelkiismeretű, könnyű életfelfogású csoportja, a riporter 
és újságíró-had. A kommunista újságokban a diktatúra alatt naponta halált 
kiáltottak a burzsoáziára, vérszomjas dühvel írták cikkeiket, s mivel erre a 
diktatúra bukása után többé nincs alkalmuk, főhadiszállásukat ők is Bécsbe 
teszik át. Tollal keresvén eddig is kenyerüket, most is ezt a mesterséget 
folytatják. Szilárd, tántoríthatatlan politikai meggyőződésük sohasem volt, 
komoly világnézeti alapon soha nem nyugodott szellemi horizontjuk. Mindenkor 
csak addig láttak, ameddig anyagi érdekeik terjedtek. 

Két reprezentánsuk érdemel figyelmet, mert ezek élete sűrítve magában foglalja 
valamennyiét. 

Göndör Ferenc az egyik. Tanulatlanságánál csak műveletlensége nagyobb. Amellett 
hetvenkedő, hiú és dicsekvő. A világ eseményeit egy vakondtúrás tetejéről nézi 
és kritizálja. Ezt a kis földhányást azonban óriási hegynek képzeli, magát pedig 
nagy írónak, ki az embereket lelkiismeretük megszólaltatásával kormányozza. 
Igaz, hogy nem tudja értelmesen kifejezni gondolatait; nem mintha azok 
szerfölött súlyosak volnának, hanem, mert sem a fontosat a jelentéktelentől nem 
képes megkülönböztetni, sem írói készséggel nem rendelkezik. Mégis eredetinek és 
rendkívülinek akar feltűnni. Ezt útszéli stílusával, a fuvaroskocsisoktól 
eltanult és nagy ügyességgel tovább fejlesztett kifejezésekkel igyekszik elérni. 
Sikerült is annyira vinnie, hogy cikkeinek olvasása közben az el nem tompult 
érzékű ember állandóan úgy érzi, mintha részegekkel teli csapszékben volna. Az 
emberek nem adóznak neki elismerésükkel, a pillantások, amelyekkel találkozik, 
csak azt árulják el, hogy az utcai járókelők lenézik neveletlenségét. Ez a 
mellőzés fáj neki, ő mindenáron ki akar válni közülük, ismertté akarja tenni 
magát. De hogyan? Kalarábét rágcsálva sétál a bécsi korzón végig, így irányítva 
magára a közfigyelmet. 

Ez a nevetséges eszközökkel is föltűnésre vágyó, botrányhajhászó vidéki kis 
hírlapíró az újságírást a mindennapi pénzkeresésen kívül nagyobb haszonnal a 
háború alatt tudja kamatoztatni. A Népszava haditudósítója lesz és így mentesül 
a katonai szolgálat alól. Szervilis buzgalommal dicsőíti az uralkodóház egyik 
tagját, csakhogy ne kelljen katonának lennie és a szenvedésekből részt 
vállalnia. Amidőn pedig már nem sikerül tovább húzni-halasztania bevonulását, 
egyszerűen megszökik kiképzőhelyéről. Ezt ő maga így mondja el: ,Kitartottam 
amellett az elhatározásom mellett, hogy én pedig nem leszek katona és háromnapi 
szabadságra hazautaztam Pestre és semmiféle távirati és elfogató parancsra nem 
voltam hajlandó visszatérni, amíg aztán sikerült magamat felmentetnem a katonai 
szolgálat alól. 

A nagyfokú gyávaság, amellyel annyira féltette életét minden veszélytől, arra 
ösztönzi, hogy megtagadva korábbi lelkes lojalitását, az uralkodóház dühös 
becsmérlője és lelkes pacifista legyen. A nagy háború, a vereség vagy győzelem 
Őt csak annyira érdekli, hogy az előnyére vagy hátrányára válik-e. Mivel a 
háború továbbhúzódása az ő harctérre menetelét is jelentené, a mielőbbi 
fegyverletételt rikoltozza. Természetesen annak a hadseregnek és népnek a 
nevében, amelynek szenvedéseit kényelmes páholyból szemlélte. A háború végén 
kis, hetenként megjelenő riportlapot ad ki, amelyben szenvedélyesen támadja az 
ország kormányánál levőket és hintegeti el a felbomlás magjait. Érdemeiért a 
forradalom után a sajtódirektórium elnöke lett. 

A másik reprezentáns, Gábor Andor, a legkönnyebb fajsúlyú pesti írók egyike. A 
háború előtt a félvilág kedvenc lapjában, a Fidibuszban írta ,malackodó 
rigmusait s szemérmetlenkedő prózai műveit, amelyeknek olvastára a legvastagabb 
bőrű férfiábrázat is elpirult". Főmunkatársa és felelős szerkesztője volt ennek 


a lapnak, amely a nagyvárosi degenerált ízlésű emberek legalacsonyabb 
ösztöneinek és vágyainak kielégítését szolgálta. Hasonló színvonalú kabarék és 
éjjeli mulatóhelyek közönségét is szívesen szórakoztatta verseivel és aktuális 
vicceivel. De nem kisebb eredményt ért el a komolyabb műfajok, a regény és a 
színjáték nívójának lezüllesztésében sem. Ilyen hosszabb lélegzetű munkáiban sem 
tagadhatta meg magát és a nagyvárosi csatorna penetráns szagát lassankint 
sikerrel vitte be könyveivel a polgári szobákba. 

Ez az ember igazán értett ahhoz, hogy az utcasarkok erkölcsi szemétjének 
söprögetéséből jól megéljen és nevét is ismertté tegye. A diktatúra alatt 
természetesen eladja magát a hatalom urainak és a gazdag burzsoák mulattató 
bohócából lelkes kommunista, az új világrend elszánt híve lesz. A bukás után 
egy-két napig a rendőrség foglya, de azután szabadon bocsátják. Bécsbe siet ő 
is, hol ily módon 1919 őszén nagy elhatározás előtt áll: aközött kell 
választania, hogy amnesztiát kér-e, vagy pedig végleg lekötelezi-e magát a 
magyarellenes irányzatnak. 

Ezt a súlyos lelki vívódását a mi tollunk talán nem tudná eléggé jellemzően 
leírni, azért inkább átadjuk a szót az előbb említett Göndörnek, ki vele együtt 
élt az emigrációban, és így jó alkalma volt megfigyelnie önmagával tusakodó 
barátját. Elmondja Göndör, hogy Gábort azonnal Bécsbe érkezése után 
felszólította fehér terror elleni cikkek írására, majd így folytatja: ,Gábor 
kijelentette, hogy először széjjelnéz itt Bécsben és orientálódik, hogy vajon 
lesz-e itt annyi jövedelme, amennyiből megélhet és egyúttal közben a családja 
érdeklődni fog otthon Pesten, hogy vajon nem lehetne-e úgy elintézni az ügyét, 
hogy visszamehessen. Ha nem tudtam volna mindig, hogy Gábor Andor nagyon reális 
üzletember, akkor kissé illúziórontó módon hatott volna rám ez a nagy, előre 
megfontolt józanság, mert hiszen ha valaki hosszú könnyelmű és ledér előélet 
után az apostoli pályára lép, akkor nem szabad apró számvetéseket eszközölnie, 
nem szabad összeadni, kivonni, szorozni és osztani, hanem kiszabadulván a magyar 
pokolból, a rendelkezésre álló minden tüdejével bele kell ordítania a világba, 
hogy szenvednek odahaza a mi testvéreink. Gábor Andor azonban hetekig 
gondolkozott, számolt, összeadott, szorzott, osztott és amikor a számadások 
kedvező eredményt mutattak fel a jövedelmet illetőleg, akkor, de csak akkor 
kezdett ő tele torokkal a kellő pillanatban jelentkező lázas lelkesedéssel 
kiabálni az otthoni rémségek ellen. Számvetési mérlege olyan kedvező eredménnyel 
zárult, hogy azonnal és sürgősen a legszélsőbb bolseviki lett." (Vallomások 
könyve, 182. lap.) 

Ilyen ember tolla alól kerültek ki a legvérszomjasabb, leggyűlölködőbb cikkek. 
Egyetlen kis szemelvény elegendő ezek illusztrálására: ,Ha sottxc még egyszer 
bolsevizmus lenne, akkor teljességgel fölöslegesekké válnának a börtönök s a 
plakátok az ellenforradalmárokról és a túszszedés amúgy is népszerűtlen 
intézménye. Csakugyan a legnagyobb kelete lenne a legegyszerűbb akasztófának, 
amit lámpavasak, falbavert szögek és egyéb hasonló, a célnak megfelelő eszközök 
pótolnának." 

Az akasztófák emlegetése éppen úgy üzletet jelent neki, mint korábban a 
kabarétréfák gyártása. Az emigrációs újságírók egyik legszorgalmasabb 
mesterembere lett, aki fáradhatatlanul írja a leghihetetlenebb gyalázkodásokat 
Magyarország ellen. Nevével mindennap találkozunk az emigrációs sajtóban, sőt 
néha többször is. Ugyanis mint jó üzletember minden oldal felé biztosítani 
akarja magyargyalázó vállalkozását, s míg saját neve alatt a polgári jellegű 
emigráns sajtóba ír, addig Robogó Máté álnéven a kommunista emigránsok 
hetilapjának lesz szorgalmas munkatársa. A kettő - szerinte, úgy látszik - 
megfér egymással. De a látszólag mindig intranzigens (-hajthatatlan) kommunisták 
sem ütköznek meg ezen. A pénzszerzés minden módja elfogadott eszköz náluk is, de 
meg lelkiismeretüket is megnyugtathatják, amikor Gábor Andor kimutatja, 
valamennyi régi lenge könyvéről és darabjáról", hogy azokkal szimbolikusan a 
világforradalomért és a proletariátus felszabadításáért harcolt. 

Göndörhöz és Gáborhoz hasonló lelkialkatú a többi is. Mindegyiknek van valami 
elszámolni valója az igazságszolgáltatással, de mindegyik jobbnak tartja 
elkerülni a törvényszéket. Mindig üres zsebbel és elvi meggyőződés nélkül járván 
útjaikat, fürge tolluk egyedüli mentsváruk. Erkölcsi vagy lelkiismereti 
tekintetekkel nem zavartatják soha magukat. Ma kommunisták, holnap a polgári 
érdekekért szállnak síkra, hogy azután megint szocialisták legyenek. Egyszer 
túlzó soviniszták, majd eladják magukat egy marék pénzért bárkinek is; a 
legvéresebb szájú háborús uszítók, majd a világbéke rajongói. Nem feszélyeztetik 


magukat; az ilyen emberek pedig a legkönnyebben tudnak, minden írói ügyességüket 
összeszedve és lelkiismereti kétségek nélkül, valamely irányzat hangosszavú 
híveivé lenni. Az igazság a legkevésbé jön előttük tekintetbe, túlzás, 
kiszínezés, valótlan adatoknak megtörtént gyanánt való előadása, állítólagos 
események elbeszélése könnyen 

folyik hát tollukból. 

A ,fehér terror" elleni harcot Göndör kezdi meg, aki már 1919 november közepén 
megjelenteti Bécsben hetilapját, kis nyolcadrét füzeteit. Az igazsághoz híven el 
kell ismernünk, hogy a diktatúra bukását követő hetekben valóban nem egy helyen 
kirobbant a népszenvedély, és a tömeg meglincselt nem egy helyi diktátort, ha az 
idejében nem tudott elmenekülni. Ezek az egyes, szórványos esetek azonban egyre 
inkább csökkentek, különösen amint, a kormány tekintélye - főleg a nemzetgyűlési 
választások után - megerősödött és Horthy Miklós személyében az új nemzetgyűlés 
kormányzót választott. Ezeket a kormány által mindenkor kárhoztatott 
jelenségeket színezte ki ,Az Ember" és írta a magyar kormányok számlájára. 
Hajmeresztő történetek jelentek meg, rikító színekkel, borzadályt és undort 
keltő leírásokkal. Megesett ugyan, hogy az állítólag lemészároltak utólag jó 
egészségben előkerültek, de ezek a lappáliák egy csöppet sem zavarták az 
újságíróhad működését. Hiszen előttük úgysem az igazság volt a fontos, hanem a 
kormány és a magyar nép iránti ellenszenv felkeltése. 

Minthogy a rémtörténetek az elszigetelt magyar nyelven nem hathattak Európa és a 
művelt világ közvéleményére, hatalmas szervezettel igyekeztek a rágalmazó 
közleményeket minél jobban elterjeszteni. Bécsből, mint a központból sugározzák 
ki ezt a tevékenységüket, amelynél egyéni összeköttetéseiket éppen úgy 
felhasználják, mint a kőnyomatosok közvetítéseit. Működésüket maga Göndör 1922- 
ben hallomások könyve" c. művében így jellemezte lapidáris, de annál 
megdöbbentőbb rövidséggel: ,Az Ember közleményeit lefordítottuk és kőnyomatosok 
útján elhelyeztük a bécsi német lapokba és a külföldi sajtóba; aránylag rövid 
idő alatt az egész világon elterjedtek azok az adatok, amelyeket én sAz 
Emberbenx közzé tettem. A német, a francia, az angol és az amerikai sajtó 
állandóan citálta sAz Emberx leleplezéseit és hamarosan néhány hónap alatt az 
egész világon borzadva beszéltek arról, hogy Magyarországon zsarolók, rablók és 
gyilkosok uralkodnak." 

Valóban elfogulatlan, megbízható forrásból nyerték híreiket a külföldi lapok! 
rNagy munka, nehéz munka volt ez", teszi hozzá Göndör; tán nem lesz felesleges 
ezt a munkát kissé részletesebben is ismertetnünk. 

A kapcsolatot Göndör és társai a bécsi lapokhoz két úton találták meg. Az 
úgynevezett polgári sajtó egyes lapjaihoz a számtalan kőnyomatos, mint pl. a 
rJüdischer Pressbericht. Korrespondenzzeitung für allgemeine jüdische 
Interessen" segítségével, amely 1920 márciusától kezdve szállította a , fehér 
terrorról" a híreket, s amely - nevétől eltérően - szinte kizárólag magyar 
híranyagot tartalmazott, mégpedig nemcsak feldolgozásra váró nyers adatokat, 
hanem az egyes eseteket érzelmes leírásokban mindjárt fel is dolgozva. 

A szociáldemokrácia különböző frakcióinak irányait szolgáló, de lényegében 
félbolseviki munkáslapokhoz pedig Kunfi Zsigmond útján. Kunfinak, ki az előző 
években a magyar munkásmozgalom vezére volt és a munkásságot az európai 
kongresszusokon képviselte, személy szerint jó ismerősei és barátai voltak a 
bécsi munkásmozgalmak vezetői. Az ő segítségükkel bejutott a legnagyobb bécsi 
munkáslaphoz, az Arbeiter Zeitunghoz, amelynek rövidesen egyik főmunkatársa 
lett. Ez a pozíciója lehetővé tette az emigráció számára, hogy az osztrák lap 
teljesen az ő szellemében, az ő felfogásának tükrében lássa a magyar 
eseményeket. Ugyancsak Kunfi tollából ismertette a magyarországi fejleményeket 
az osztrák szocialisták havi folyóirata, a ,Kampf", s a bécsi lapoknak hosszú 
sorát lehetne még felemlítenünk, amelyek kimondottan magyarellenes emigrációs 
érdekek szolgálatában állottak. Közülük a leggyűlölködőbb hangot az ,Abend" 
ütötte meg. 

Kunfi oldalán még két menekült népbiztos buzgólkodott a híreknek külföldi 
terjesztésén, Böhm Vilmos és Rónai Zoltán, akik akkor is éppen úgy Kunfi 
befolyása alatt voltak, mint korábban a diktatúra alatt. A hűséges famulusok 
egyikéről, Rónairól maga Göndör állítja ki a bizonyítványt, hogy 
fáradhatatlanul írta lesújtó, leleplező cikkeket". Böhm pedig , ugyancsak 
cikkekben, memorandumokban, kiáltványokban világosította fel a külföldi 
munkáspártokat". Ezek a külföldi munkáspártok információkat így, sajnos, nem az 
otthon élő magyar munkásságtól kapták, amelynek ekkor, 1920 elején, két tagja 


volt a kormányban miniszteri, illetőleg államtitkári rangban, hanem azoktól, 
akiktől a munkásság éppen úgy elfordult, mint ahogyan ők is ismételten 
elátkozták az ő szavukra többé nem hallgató magyar proletariátust. 

Nagy nyeresége volt a Magyarország elleni sajtóharcnak egy Bécsben magyar 
nyelven megjelenő napilapnak, a Bécsi Magyar Újságnak megszerzése és csatasorba 
állítása is. Ez a lap ugyanis nagy elterjedtségnek örvendett az utódállamok 
magyarul beszélő lakossága között, amelyet a hirtelen fordulat, amellyel a 
konzervatív irányú lap máról-holnapra radikálissá lett és változásának okát a 
nfehérterrornak" tulajdonította, ideig-óráig megtévesztett és félrevezetett. 
Pedig a változásnak egyszerű pénzügyi tranzakció volt az oka s nem valami 
mélyebb világnézeti meggondolás. A lapot eddigi tulajdonosától, Rosenberg 
szalámigyárostól 1920 februárjában megvásárolta egy Jolesch nevű síber, a háború 
utáni Középeurópa kaotikus gazdasági életének egyik tipikus jelensége. Ez, az 
évekig tartó nagy kiárusításon, amelyen potom pénzen került dobra a középeurópai 
háborús államoknak minden gazdasági értéke, a hordók, textilcikkek és valuták 
mellé a változatosság kedvéért megvásárolta magának az újságot. A vásárlás 
percétől fogva a Bécsi Magyar Újság életében csak az üzlet érdeke volt az 
irányadó. Az új főszerkesztő, Lázár Jenő és az új kiadóhivatali igazgató, Barna 
Sándor a magyar kormány támadását és a ,fehér terror" pertraktálását ítélik jó 
bevétellel kecsegtető forrásnak. 

A diktatúra alatt kompromittált emigráns újságírók hadát szerződtették le 
munkatársakul, és ezek most versenyre kelnek Göndör lapjával. Napról-napra 
fáradhatatlanul írják támadásaikat, szenzációhajhászó üzletes rágalmazásaikat. S 
az a lap, amely 1920 januárjában még szemrehányásokat tett a bécsi magyar 
kolóniának, amiért a párizsi béketárgyalásra utazó Apponyi gróf üdvözlésére nem 
jött ki a pályaudvarra, s amely korábban a magyar kormány működését 
jóindulatúlag ismertető, viszont Károlyi Mihályt elítélő cikkeket hozott, most, 
február 20-án már éles támadást intéz Horthy fővezér ellen. Igen, mert közben 
február 13-án új főszerkesztő vette át vezetését. 

A lap különben mindenkor polgárinak vallotta magát, de ez a külső szín csak 
elkendőzésre volt szánva. A bennfentesebbek, akik a sorok között olvasni tudtak, 
nagyon is tisztában voltak azzal, hogy a lap irányát üzleti érdekei mellett 
munkatársainak múltja és törekvése határozza meg. Roboz Imre, akinek igazán nem 
lehet ellenséges elfogultságot tulajdonítani a Bécsi Magyar Újság iránt, s aki e 
lap munkatársaival vállvetve dolgozott Magyarország kompromittálásán, 1922-ben 
így jellemezte a lap irányát: ,Gyakran hiányát éreztük a Bécsi Magyar Újság 
szerkesztésében annak a taktikai eszélyességnek, (-okosság) közvéleményt teremtő 
megbízhatóságnak, körültekintésnek s önfegyelmezettségnek és a kiadóhivataltól 
való függetlenségnek, ami mind máskülönben is igen kívánatos erénye a 
szerkesztésnek, de az emigráció lelkét tápláló s küzdelmét irányító sajtó 
vezetésének egyenesen becsületbeli kötelessége volna. A Bécsi Magyar Újságnak 
nem is annyira a tartalma, mint a hangja, sokakban megfagyasztotta az 
érdeklődést s rokonszenvet az emigrációs törekvések iránt. Személyesen győződtem 
meg arról Erdélyben, Szlovenszkóban, hogy az ottani vidékies észjárású magyarság 
- amelyet azonban mégis csak célirányos lett volna megnyerni az emigráció 
számára - minő vegyes érzelmekkel fogadta a Bécsi Magyar Újság virtuóz tollal 
kanyarintott gyalázkodó hazaárulásait. Az emigrációnak kevéssé vált javára az 
is, hogy a Bécsi Magyar Újság nem tiltakozhatott elég meggyőzően az ellen sem, 
hogy kiadóhivatali igazgatójától kezdve szemfüles riporteréig egész gárdája 
méltó pozíciót foglalt el a proletárdiktatúrában és a kommunista párttal Bécsben 
sem szakították meg az összeköttetést, sőt a Bécsi Magyar Újság legkitűnőbb 
munkatársai a kommunista párt hivatalos lapjába, a ,Proletárba" ma is 
rendszeresen dolgoznak álnév alatt. Mindenesetre általánosabb lett volna a 
bizalom a Horthy-ellenes lap iránt, ha az nemcsak a fehér terrort és a katonai s 
papi reakciót, de a vörös terrort s a világforradalmat is egy demokratikus 
világpolitika s az európai kultúrnívó magaslatán tárgyalja. Tény az, hogy 
esztendővel ezelőtt, amikor Lenin mennyei birodalma még a legszebb férfikorban 
virított, a Bécsi Magyar Újság máról-holnapra elbocsátotta kötelékéből jeles 
segédszerkesztőjét és vezércikkíróját, a szociáldemokrata dr. Ormos Edét azon 
vezércikke miatt, amelyben nyíltan az októberi forradalom alapjára helyezkedett. 
A Bécsi Magyar Újság titkon Moszkva felé kacsintott, amíg Moszkva aranyosan 
mosolygott vissza a szilaj reménykedőre." (Őszinte szó az emigrációs 
politikáról.) 

A Magyarország elleni harcból kiveszik részüket a magyar és német nyelven 


megjelenő kommunista újságok is, mint a Rote Fahne, amelyet a III. 
Internacionálénak magyarellenes határozatai is ösztönöznek erre, de ők legalább 
nyílt sisakkal küzdenek. Az emberek jól tudják olvasás közben, hogy mennyi 
hitelt szabad híreiknek tulajdonítani. Sokkal veszedelmesebbek a rejtett utakon 
sötétben lopódzkodók, akik cikkeiket gyanútlan polgári lapokban helyezik el, s 
így ezek olvasói nem tudhatják, hogy azok a cikkek az ő politikai nézetükkel 
azonos felfogású lapokban tulajdonképp csak kakukktojások. 

Főleg Jászi Oszkár és Szende Pál, Károlyi volt pénzügyminisztere, ki a diktatúra 
előtt zárolta a magánosok bankköveteléseit s betéteit és így lehetővé tette, 
hogy a proletáruralom teli pénztárakat találjon, tolakodtak 1920 januárja óta 
különös buzgalommal cikkeikkel a külföldi lapokba. Göndör elismerő szavai 
szerint ,néhány hónap múlva Garami Ernő, Károlyi kereskedelmi minisztere is 
megmozdította a maga nagy külföldi összeköttetéseit és a jobboldali 
szociáldemokrata pártokat igen hatásos kiáltványokban informálta a magyar 
viszonyokról. Garaminak ebben a nagyon értékes munkájában buzgó munkatársai 
voltak az időközben szintén emigrációba kényszerült Buchinger Manó és Kondor 
Bernát, akik Garami megbízásából gyakran megfordultak külföldön és különösen a 
külföldi munkásközvéleményt igyekeztek felvilágosítani és állandó érdeklődésre 
bírni." Garami közvetlen információjára hivatkozott például Branting svéd 
miniszter is 1920. jún. 18-iki parlamenti beszédében. 

Az újságokon kívül az emigránsok külön könyvekben is terjesztik felfogásukat, 
vágyaikat. Egész irodalom támad, amelynek termékei sokat sejtető könyvcímekkel 
(mint pl. Halmi Józseftől ,A fekete könyv Kecskemétről"), lépnek az utcára és 
ígérnek a perverz érdeklődésnek kielégülést. Egészséges érzékű ember csak 
fejgörcsökkel, undorral tudja átolvasni ezeket a leírásokat, amelyeknek szerzői 
perverzitásban sokszorosan felülmúlják az elbeszélt állítólagos embertelenségek 
szerzőit. 

Jól jövedelmező üzleti érdek hívja életre ezt a pornográfiával határos 
ponyvairodalmat, s nem az igazságkeresés kényszerítő ereje. A bécsi kommunisták 
lapja, a ,Proletár" bizonyára nem mondható kedvezően elfogultnak a magyar 
állapotokkal szemben, különösen nem egy munkatársával, volt népbiztossal 
kapcsolatban. S mégis, mikor Hamburger népbiztos sógornőjének fogságáról a Bécsi 
Magyar Újság egyik belső munkatársa, Hajnal Jenő könyvet ír, már ez a lap is 
kénytelen megjegyezni, hogy ,a témának ilyen formában való ismételt feltárása az 
üzleties szenzáció benyomását kelti". (1920. aug. 5.) 

A Bécsi Magyar Újságot is kész tulajdonosa bármely percben jó pénzért eladni a 
magyar kormánynak, ha ez fontosnak tartaná, hogy ilyen áron szerezzen magának 
híveket és ilyen áron szerelje le külföldi ellenségeit. 1920 júliusában már 
komoly tárgyalásokat folytatott a lap megvásárlása iránt Jolesch-sel egy Braun 
Márkus nevű amerikai, aki nem csinált titkot abból, hogy a lapot konzervatív 
irányra akarja visszavinni; mindez azonban nem hozta zavarba a lap munkatársait 
és a főcikkíró, Gábor Andor maga volt az, aki elkeseredett dühvel támadt a 
kotnyeles Göndörre, amiért ez túlbuzgalmában sietett a lapvásár hírét 
nyilvánosságra hozni. 

De az üzletes felfogás hamarosan kicsap megbővült medréből, hogy elöntse a 
szépirodalom területét is. Novellák, regények ismétlik az újságok rovataiban az 
olvasók által megunt tendenciás híreket, új formában adva azokat be a 
nagyközönségnek. Az írók fantáziája itt még szabadabban csaponghat és buja 
képzeletükkel tetszés szerint tűzdelhetik meg regényeik ösztövér cselekményét 
erotikus részletekkel. Ezek az írásművek művészietlen, gyarló tákolmányok. A 
magyarellenes tendenciát eláruló központi történet és körülötte a hatásvadászó 
érzéki jelenetek ügyetlen elbeszélése a rossz regénynek valóságos elrettentő 
példáivá teszik ezeket a fércműveket. Nagy Andor , Fergeteg"-ével kezében egy 
esztétikus sikerrel mutathatná ki, hogyan nem szabad regényt írni; ez a könyv 
ugyanis hatványozottan magában foglalja a rossz irányregények valamennyi 
sajátságát. Ez a szépírói gárda különben oly nagyszámú, hogy még nő is akad 
közte. Bölöni Györgyné a ,Szenvedések könyvé"-ben egy híres magyar írónő 
elbeszélő művészetét akarta utánozni, a finomkodóvá és halkká tompított hangot 
azonban lépten-nyomon megzavarja a napló gerincén végigvonagló hisztérikus 
rikácsolás. 

Hónapok szívós munkája, amelyet csak legfőbb vonásaiban tüntettünk fel, 
áthatolhatatlan gyűrűvel fogja körül Magyarországot. Ostromlott vár lett 
Magyarország, amelyből semmi igaz hír ki nem juthat. 

A nyugati közvélemény csak az emigráció torzító tükrében látja a magyar 


eseményeket. Senki nem beszél az oroszországi terrorról, senki nem emlékszik már 
a magyarországi vörös terrorra, mindenki csak a fehér terrorról hall. Az 
emigráció sikere volt ez. Büszke is volt reá. Kunfi megelégedetten állapította 
meg évek múlva, hogy bár ,a finn fehér terror vérengzőbb és kíméletlenebb, 
szörnyűbb volt, mint a Horthy-terror", erről az utóbbiról mégis 
hasonlíthatatlanul többet hallott a világ, éppen az ő propagandájuk 
következtében. (Az Ember, 1922.18. sz.) 

A közvélemény ezen előkészítése, megdolgozása után komolyabb lépések 
következnek. 

Az európai parlamentek munkáspárti képviselői az emigrációs hírek, memorandumok, 
felvilágosítások, személyes felszólítások hatása alatt interpellációkban 
fordulnak kormányaikhoz: van-e tudomásuk a magyar állapotokról és hajlandók-e 
közbelépni? Ma Hágában, holnap az olasz kamarában, majd ismét az angol 
alsóházban vagy a svéd országgyűlésen hangzanak el a kérdések. A kormányok 
budapesti diplomáciai megbízottjaik jelentései alapján felelnek, s e feleletek 
természetszerűleg mást mondanak, mint az emigránsok hírszervezetei. 

Az emigránsoknak a lapjai azonban nem az igazságot keresik, nekik a háttérből 
megmozgatott holland, francia, olasz munkáspárti képviselőknek a kérdései a 
fontosak s nem a felelős diplomaták és miniszterek megnyugtató felvilágosításai. 
Egész terjedelmükben közlik e képviselők beszédeit, hogy rámutassanak, íme, a 
magyar kormány sorra magára vonja minden állam neheztelését. Ezek a beszédek így 
újabb ösztönzést adnak propagandájukhoz, újabb érveket szolgáltatnak nekik. 
Tagadhatatlan, hogy ugyanazok a vádak súlyosabban hangzanak, ha nem emigránsok, 
hanem objektíveknek látszó külföldiek hangoztatják, noha ezek beszédjeiket éppen 
az emigránsok információra építették fel. 

A nagyközönség azonban nem látja tisztán az ok és okozat összefüggését és éppen 
ezért a legvakmerőbb hazugságokat lehet neki e téren előadni. Ha az olasz 
kamarában Della Seta kommunista képviselő interpellál a fehér terror miatt, a 
Bécsi Magyar Újság könnyedén odaveti, hogy a Vatikán is fel van háborodva a 
magyarországi események miatt. (1920. május 30.) Ugyanez az újság éles szavakkal 
megtámadja Lloyd Georgot is, amiért egy interpellációra azt merte kijelenteni, 
hogy Magyarországon a kivégzések rendes bírósági tárgyalások után, 
bűncselekmények miatt történtek. (1920 márc. 17.) Az államok budapesti 
diplomáciai képviselőinek pedig végefogyhatatlan támadásokban van részük, amiért 
nem az emigránsok szájaízének megfelelően informálták kormányaikat. Különös 
vehemenciával támadták mindenkor Nagybritannia követét, Hohler Tamást. 

A gyanútlan nyugateurópai munkásság zavarban van. Nem tudja, kinek higgyen: 
saját polgári kormányának, vagy emigrációs munkástársainak? Érzelmei az utóbbiak 
felé vonzzák, de némi bizalmatlanság is nyugtalanítja. Az események, a valóság 
felderítésére ekkor az angol szakszervezeti tanács (Trade Union Council) és az 
angol munkáspárt a Labour Party parlamenti frakciójának néhány tagját Wedgwood 
ezredes vezetése alatt Magyarországba küldi. Ez a küldöttség előbb Bécsben 
állapodott meg, alkalmat nyújtva így az emigránsoknak arra, hogy vádjaikat 
előadják neki. Bécsben az emigráció valamennyi csoportja készen várta, a Bécsi 
Magyar Újság már május 14-én büszkén jelentette, hogy kellőleg előkészítette a 
bizottság magyarországi útját. Igazán nem mondható, hogy most már minden 
befolyásoltatás nélkül, teljes elfogulatlansággal folytatták az angol 
deputátusok útjukat Budapestre. 

Szerencsétlenségre itt a magyar hatóságok tartózkodással, sőt gyanakvással 
fogadják Wedgwoodot. Pár héttel előbb ugyanis rossz tapasztalatokat szereztek az 
olasz kommunista munkásság két kiküldöttjével, Della Seta és Vella 
képviselőkkel, akiket, mint pártatlan külföldieket, nagy előzékenységgel 
fogadtak, de ezek arra használták fel ezt a helyzetüket, hogy kommunista 
agitációt folytassanak Magyarországon. A két olasz kommunistának ugyanis a 
magyarországi kirándulásra csak azért volt szüksége, hogy - a bolseviki Vörös 
Újság szerint - otthon rámutathasson a legforradalmibb proletariátus, az olasz 
munkásság előtt az osztályharc, a forradalom szükségességére és ily módon 
rávegye azt, hogy ezerszeres erővel törjön a forradalom felé. A magyar kormányt 
kellemetlenül érintette, hogy pártatlan külföldi szemtanúk helyett elfogult 
kommunisták utazták be az országot és közölték a bécsi Vörös Újságban 
állítólagos megfigyeléseik eredményeképpen, jelentés formájában az emigránsok 
sajtója által hetek óta terjesztett híreket. (1920. ápr. 30.) Ez az atmoszféra 
nem volt alkalmas Wedgwood ezredes küldetéséhez. Nem is maradt, csak két-három 
napot Magyarországon, azután ismét visszatér Bécsbe és itt szerkeszti meg 


kizárólag emigránsok előadásai alapján hosszú jelentését, amelyet otthon a 
munkáspárt elé terjeszt. 

Az emigráció büszke lehetett erre a jelentésre. Az angol munkáspárt kiküldöttje 
hosszú listába foglalta az eddigi szállongó híreket, s azokra a jólértesültség 
bélyegét nyomta rá; még oly helyekről is, ahol nem járt Wedgwood úr, beszámolt 
az állapotokról - természetesen az emigránsok információi alapján. 

Moszkva így elérte célját. Nyílt és titkos szövetségesei pellengérre állították 
a bolsevizmus középeurópai ellenfelét. 

A szégyenoszlophoz kötözött ország elé pedig odaállott Kunfi Zsigmond, az egész 
rágalmazó hadjárat egyik főirányítója és így becsmérelte azt tovább az osztrák 
szocialista párt védelme alatt: ,A megvetés, az undor és felháborodás tarajos 
hullámai csapkodnak Magyarország körül. A gyűlölet drótsövénye zárja el 
Magyarországot az egész világtól. Minden erkölcsös és tisztaságra valamit adó 
ember befogja az orrát, ha a magyar nevet hallja. Annak a trágyadombnak dögletes 
bűze, amelyet keresztény kurzusnak neveznek Magyarországon, az európai erkölcsi 
és politikai köztisztaságnak égető problémájává lett és mindenki, nemcsak 
szocialisták, egyetért abban, hogy ezt a szemétdombot el kell hordani és ki kell 
füstölni azt az országot, ahol a rend fenntartói és a hatalom birtokosai ilyet 
művelnek." 

(Világosság, 1920. jún. 29.) 

Magyarország felett ítéletet mondottak tehát a kommunisták, azok, akik maguk 
tartoztak számadással. Ezt az ítéletüket végre is akarták hajtani. 

A világtörténelemben példátlanul álló akció vette kezdetét; a befolyásolt és 
félrevezetett nyugateurópai munkásság csatasorba állítása Magyarország ellen. 

A magyar kormány Moszkva és szövetségesei gyűlöletét nem csupán azzal vonta 
magára, hogy erélyesen ellenszegült odahaza minden bolseviki kísérletezésnek, és 
minden ilyen irányú mozgalmat még idejekorán elfojtott; sokkal inkább azzal a 
hajlandóságával, amellyel kész volt az ország haderejével a Kárpátok gerincére 
vonulni és a galíciai mezőkön a szorongatott lengyel sereggel együtt felvenni a 
vörös csapatokkal a harcot. Ez az állásfoglalása halálos bűn volt Moszkva 
szemében. Oroszország nem ilyen fellépéshez volt szokva, ő olyan államokat akart 
csak látni, mint Ausztria, ahol a szociáldemokrata kormányt és pártot a 
proletárdiktatúrára való áttéréstől csak az antant nyomása tartotta vissza, vagy 
mint Csehország, amely az orosz offenzíva előestéjén a szocialista Tusar 
elnöklete alatt, szocialista túlsúlyú kormányt alakított, készen arra, hogy 
lobogó zászlókkal átsiessen a szovjet sereghez s amely már most is megtagadta az 
élethalálharcot vívó lengyel seregek számára hadiszert szállító vonatoknak 
átengedését területén. 

Moszkva úgy érezte, hogy ezt a Magyarországot, amely okos, előrelátó, megfontolt 
szomszédainak példáját nem hajlandó követni, s oly botorul készül a nyugati 
civilizáció védelmére, kegyetlenül meg kell büntetnie. 


3. 


A bojkott 


A Magyarország elleni nagy akció még a koncentrikus sajtóharccal egyidejűleg 
vette kezdetét. Kiindulópontja ismét Bécs volt. Itt ülésezett 1920 február 
havában a ,postás Internacionálé", a posta- és távíró alkalmazottak nemzetközi 
konferenciájának előkészítő bizottsága, amely a , fehér terror" ellen 
tiltakozásának adott kifejezést, majd pedig február 8-án, egy szombat délután 13 
és 14 óra között beszüntette a forgalmat Magyarország felé. A nemzetközi 
bizottság mentalitását és kapcsolatait nagyon jól fejezte ki az egyidejűleg 
Moszkvába küldött szikratávirat, amely ,erélyes közbenjárásra hívta fel az orosz 
szovjetkormányt" . 

E nyitány után az Amszterdamban székelő , Nemzetközi Szakszervezeti Szövetség" 
(Der Internationale Gewerkschaftsbund) következett. Március 5. és 6-án tartott 
ülésében elhatározta, hogy felhívja az antant hatalmak kormányait, lépjenek 
közbe a magyar kormánynál és bírják szakításra eddig követett belpolitikájával. 
Egyszersmind kimondotta, hogy felszólításának hatás nélkül maradása esetén 
Magyarországot teljes bojkott alá fogja. Értesítette ugyanekkor valamennyi 


ország munkásszervezetét, főleg pedig a tengeri szállítómunkásokat, a vasút-, 
posta- és távíró alkalmazottakat, hogy legyenek készen adott jelre - a 
nemzetközi iroda utasításait követve - minden olyan munkát beszüntetni, amely 
közvetlen vagy közvetett módon a jelenlegi magyar kormány érdekeit szolgálja. 

Az amszterdami, úgynevezett ,sárga" internacionálénak ez az elhatározása 
titkárának, Edo Fimmen-nek legegyénibb tette volt. A sok millió munkásnak, 
kiknek nevében a központi iroda beszélt, nem volt része e határozat 
meghozatalában. A munkásság azonban idegenkedését az egész különös és erőszakos 
lépéstől csak akkor árulhatta el, amidőn a parancs kivitelére került a sor. 
Ekkor derült ki, hogy az európai munkásságnak csak egy töredéke azonosította 
magát a központi iroda állásfoglalásával. Addig, amíg végrehajtásra került a 
sor, Fimmen szabadon fenyegetődzhetett és beszélhetett a proletariátus milliói, 
a dolgozók nevében; a szakszervezetek és a munkásmozgalom bürokratikus 
szervezete azt lehetővé tették számára. 

Fimmen szereplése az 1927-iki párizsi kongresszuson elhangzott leleplezések 
alapján ma már tisztázottnak tekinthető. Noha szélső baloldalinak és a 
bolsevizmus ellenfelének mondotta magát, minden lehetőt elkövetett, hogy a 
nsárga" és a ,vörös" internacionálét egységes frontba állítsa és a kényszerű 
szakítást Moszkvával meg nem történtté tegye. Befolyását, amelyet titkán 
állásának köszönhetett, egészen ennek a kibékülésnek a szolgálatába állította. 

A bolseviki ellenes Magyarországot is azért támadja, hogy ezzel kedvében járjon 
Moszkvának. Eljárásának ez a valódi rugója és nem az ,emberi jog", amelyre 
műfelháborodásával oly patetikus hangon hivatkozik kiáltványaiban. Az események 
összefüggése ezt minden kétséget kizáróan bizonyítja. A márciusi felhívás után, 
amelyet, mint illetéktelen helyről jövőt, a magyar kormány válasz nélkül 
hagyott, hónapokig vár és csak júniusban teszi meg következő lépését. Addig 
jégre teszi a , fehér terror" áldozatai iránti részvétét, hogy az Oroszország 
szempontjából legalkalmasabb időben annál támadóbban léphessen fel. 

1920. jún. 11-én az ukránok és lengyelek már kénytelenek kiüríteni Kievet, 
július 6-án teljes erővel megindul az orosz offenzíva Lengyelország ellen, s 
most az orosz érdek azt követeli, hogy Magyarország ne siethessen seregével 
Lengyelország támogatására, sőt lehetőleg zavar, felfordulás támadjon a Duna 
mentén is. Június közepén a Nemzetközi Szakszervezeti Szövetség kiáltványában 
elrendeli Magyarország ellen június 20-tól a teljes gazdasági bojkottot: , Június 
20-tól, vasárnaptól kezdve egyetlen vonat nem érintheti a magyar határt, 
egyetlen hajó nem futhat be Magyarországba, Magyarországból jövő vagy odamenő 
egyetlen levelet, egyetlen táviratot nem szabad továbbítani. Meg kell állítani 
az egész forgalmat. Sem kőszén, sem nyersanyag, sem élelmiszer, sem levél, sem 
távirat nem mehet többé ebbe az országba." Eltiltotta tehát mindannak 
Magyarországba szállítását, ami egy háborúhoz szükséges, ami nélkül egy hadsereg 
meg sem indulhat. 

Ez a határozat elsősorban kommunista érdekeket szolgált. Azért is lettek a 
"sárga internacionálé" rendeleteinek legbuzgóbb, legfáradhatatlanabb végrehajtói 
éppen a bolsevikiek. 

Pogány József volt népbiztos, az emigráns kommunisták vezérkarának egyik 
kiemelkedő tagja azonnal röpiratot szerkeszt ,A fehér terror Magyarországon" 
címmel s ebben a következő szavakkal ösztönzi a munkásságot a II. Internacionálé 
utasításainak keresztülvitelére: ,A vasút álljon meg Magyarország határánál! A 
posta ne szállítson a fehér terror hazája felé! A telefon és távíró ne 
kapcsoljon Horthyék uralmának! A világ proletariátusa tagadjon meg minden 
munkát, amely Horthy országának szolgál! Teljes gazdasági és politikai bojkott a 
fehér terror Magyarországával szemben! Nincs békekötés, se gazdasági érintkezés 
a fehér terror magyar glóbusával! Ahogyan az orosz proletárság érdekében 
odakiáltotta az antant munkássága kormányai felé: "hands off Russia!x úgy kell 
most önmaga felé kiáltania shands off Hungary!x Oroszországot csak úgy lehetett 
megmenteni, ha az antant munkásságai lefejtették nyakáról a burzsoá beavatkozás 
fojtogató kezét, a magyar munkásságot csak úgy lehet megmenteni, ha az antant 
proletárjai nem mozdítják többé munkára vagy békülésre kezüket Horthy 
Magyarországa felé. Ahogy a középkor katolicizmusának egyetemes internacionáléja 
exkommunikálásával, tűztől, víztől, minden emberrel való érintkezésből ki tudta 
tiltani az emberiség ekkori érdekei ellen vétőket, úgy kell most a 
proletárságnak a maga megsemmisítő kiáltozásával a civilizált emberiség tüzétől, 
vizétől való eltiltásával sújtania a Horthyék Magyarországát." 

A magyar kormány, hogy semmit se hagyjon próba nélkül, megkísérli a kiegyezést s 


értesíti a titkárságot, hogy hajlandó tárgyalni. Fimmen azonban gőgösen és 
mereven visszautasítja a közeledést: minden tárgyalás céltalan, a 
felvilágosításokra semmi szükség sincs. Ez az állásfoglalása érthető; neki nem 
az ellentétek kiegyenlítése, hanem Magyarország izolálása volt a fontos. Ezért 
állapítja meg feltételeit is oly módon, hogy azok valahogyan elfogadhatók ne 
legyenek s így a bojkott ürügye mindvégig megmaradjon. Mint minimális 
követelményeket szabja meg valamennyi vád alatt álló politikai fogoly 
szabadonbocsátását, minden politikai per felfüggesztését és általános amnesztia 
kibocsátását. Ezeket a ,minimális" követelményeket egy állam sem fogadhatta 
volna el, és egy nemzet sem tűrhette volna ezt a beavatkozást belügyeibe. 

Békés megegyezésről ezek után nem lehetett szó. 

Fimmen terve az oroszok megsegítésén kívül más távolabbi célokra is tört. A 
bojkottot erőpróbának szánta, mint a bécsi ,Abend" jún. 17-iki számában a 
győzelem reményében előre be is vallotta: ,Soha nem hallott, a 
világtörténelemben egyedül álló eseményről van szó; a szervezett munkásságnak a 
külpolitikába való önálló beleszólásáról. A bojkott mindenkor halomra fogja 
dönteni a diplomaták titokban kovácsolt terveit, a Magyarország elleni mostani 
bojkott pedig az első nagy erőpróba lesz az államok imperialista politikája és 
az imperialista titkos diplomácia, a háború e két fő okozója és a háború utáni 
idők átkai ellen." 

A Bécsben megjelenő kommunista ,Rote Fahne" 1920. jún. 20-iki számában a bojkott 
jelentőségét a következő hasonló szavakkal méltatta, amely hasonlóság alig 
lephet már meg: ,Magyarország bojkottálása nemcsak a magyar rémuralom elleni 
harc, nemcsak a szolidaritás kötelessége megkínzott magyar testvéreink iránt, 
hanem harc az a világreakció ellen is; egyaránt küzdelem a francia és olasz, 
valamint a német és osztrák munkások jogaiért és szabadságáért. A bojkott a 
defenzíva hosszú, nehéz hónapjai után a proletariátus első nemzetközi akcióját 
jelenti, amellyel a proletariátusnak nagy, a burzsoázia vértől csepegő uralma 
elleni elkerülhetetlen offenzívája kezdődik. Ha a magyar rablók uralma 
összeomlik, akkor ezzel a legsötétebb, valamennyi szomszédos állam munkásságát 
veszélyeztető reakció erős védbástyája semmisül meg. S akkor így a világ 
burzsoáziája döntő vereséget, a munkásság pedig döntő győzelmet fog aratni." 
Fimmen nagy körültekintéssel fogott a küzdelemhez. Az akció vezérkarát 
Amszterdamban szervezte meg. Itt a központi bojkottbizottság élén maga vezette a 
hadjáratot. Mindjárt elöljáróban hangsúlyozta, hogy valamennyi ország munkássága 
csak tőle fogadhat el utasítást s hogy külön utakon senkinek sem szabad járnia. 
Kiáltványaival, utasításaival, amelyeket minden, munkássággal tartó lapnak 
közölnie kellett, csatlakozásra szólította fel az államok különböző 
munkásszervezeteit, főleg a közlekedési és posta-alkalmazottakét. A bojkott 
ellen fellépő kormányok megfenyítését, a megfelelő ellenintézkedések megtételét 
az illető országok szakszervezeti központjaira bízta, mindaddig, amíg ő a 
nemzetközi titkárság nevében utasítást adhat. 

A Magyarországgal szomszédos országok mindegyikében egy-egy bojkott-bizottságnak 
kellett volna alakulnia, azonban csak a bécsinek a működéséről van tudomásunk. 
Ez fejtette ki a legnagyobb agitációt. Naponta bulletineket adott ki a 
hadjáratról s hovatovább magához ragadta a vezetést Amszterdamtól. Fimment 
ugyanis már az első napokban csalódás érte. Sem az angol munkások nem hajtották 
végre a bojkottot, sem a német szakszervezetek. A németek a Magyarországnak 
szánt szénküldeményeket nem tartóztatták fel saját országuk területén, hanem 
bebocsátották Ausztriába, nem csekély zavart okozva ott. Azonkívül a víziutat a 
Dunán Passaunál nem zárták el s így a Dunán a blokád nem sikerült. 

Vagyis azokban az országokban, amelyekben az emigránsok nem fejtettek ki 
magyarellenes tevékenységet, a munkásság nem állott Fimmenék szolgálatába. Minél 
inkább ellepték valamely ország munkásszervezeteit az emigránsok és 
befolyásolták azokat, annál nagyobb volt az illető állam munkásságának a 
részvétele is a bojkottban. Olaszországban főleg a trieszti rakodómunkások a 
bojkott hívei, Jugoszlávia ellenben Magyarországgal lett szolidáris. Sok 
fenyegetés hangzott el ugyanis, hogy ő is sorra kerülhet az ,ártatlanul 
bebörtönzött munkások" miatt s ezért a bajt megelőzni óhajtván, fenntartotta a 
vasúti összeköttetést Magyarországgal, sőt a Bécsnek szánt lisztküldeményeket 
Budapestre irányította. Csehszlovákia munkásságának cseh része végrehajtotta 
Fimmen utasításait, a tót munkásság azonban - a bécsi Arbeiterzeitung aug. 7-iki 
vallomása szerint - nem ,teljesítette a határállomásokon a bojkottal szemben 
kötelességeit". 


Ausztria volt az egyedüli ország, amely a bojkottot szigorúan keresztül vitte. 
Itt Fimmen utasításait legnagyobb engedelmességgel a vasutasok követték, bár 
ezeknél sem ment egész simán a dolog. Az Ostbahnon a német nacionalista és 
keresztényszocialista tisztviselők ellenszegültek a bojkottnak, a forgalmat 
tovább is fenntartották Magyarországgal, úgyhogy köztük és a szocialista 
munkások között összeütközések támadtak. Végül is a tisztviselők pár nap múlva 
kénytelenek voltak visszavonulni s ekkor a vasúti alkalmazottak nélkülük 
próbálták az osztrák vonalakon a forgalmat lebonyolítani, ami nem ment zökkenő 
és fennakadás nélkül. 

A bojkott tehát zavarokat okozott Ausztriában is. Jellemző, hogy ezeket a belső 
súrlódásokat, a munkásság és polgárság közötti egyenetlenkedéseket az emigránsok 
mint az osztályellentétek kiéleződését és mint forradalmi tényezőt nagy örömmel 
fogadták. 

Már a bojkott első napjaiban nyilvánvalóvá lett, hogy a vérmes ábrándok, 
amelyeket Fimmen a proletariátus összefogásához és aktív politikai tényezővé 
való fejlesztéséhez fűzött, nem ölthetnek testet. A bojkott nagyvezérkarának 
hatásköre alól a nyugati államok munkássága kicsúszott, s így annak nem volt 
tennivalója sem. 

A nagy cél háttérbe szorult s már csak a közvetlen cél, Magyarország legyűrése 
maradt előtérben. Ennek a vezetése pedig a Magyarország tőszomszédságában lévő 
bécsi bizottságnak a kezében volt. Így tolódott át rövidesen a súlypont 
Amszterdamból Bécsbe, amit az is dokumentált, hogy jún. 25-én maga Fimmen is az 
osztrák fővárosba jött. A bécsi bizottság a jugoszláv és tót vonakodás dacára is 
reménykedett, hogy keresztülviheti akaratát. Az első hadijelentések nagyon 
bizakodóan szólottak. ,A szervezett munkásság ostromzára várakozáson felül 
sikerült" - hallatszott, azonban a hajlandóság a magyar kormánnyal való 
tárgyalásra mást látszott bizonyítani. 

Magyarország gazdasági életét a félig sikerült bojkott is érzékenyen érintette. 
Súlyos belső gazdasági válságokkal küszködve, a magyar kormány igyekezett 
megtalálni a megegyezés útját. A tárgyalások Renner osztrák kancellár 
közvetítésével és elnöklete alatt folytak a bécsi külügyminisztériumban (jún. 
28.); Magyarországot bécsi követe, Gratz Gusztáv képviselte, Fimmen mellett 
pedig a szakszervezeti szövetség amszterdami irodájának képviseletében, Hueber, 
a szövetség végrehajtó bizottságának nevében, Forstner - mindketten osztrák 
szocialista képviselők - továbbá a cseh és a csehországi német 
szakszervezeteknek egy-egy megbízottja vett részt. Az olasz és angol deputátusok 
távol maradtak. A tárgyalások nem végződtek eredménnyel, mert a magyar kormány 
képviselője Fimmen követeléseit elfogadhatatlanoknak nyilvánította. 

Az eredménytelen tárgyalás után Fimmen harcias hangú nyilatkozatot adott ki: ,A 
bojkottot szigorúan keresztülvisszük, vasgyűrűvel vesszük körül 
Magyarországot... A csehszlovák munkások nem hagyják abba a bojkottot mindaddig, 
amíg Magyarország a Nemzetközi Szakszervezeti Szövetség összes követeléseit nem 
teljesíti. Nekünk van még néhány éles fegyverünk tartalékban" - tette hozzá 
fenyegetődzve. Fimmen ezután visszautazott Amszterdamba; a szakszervezeti iroda 
pedig tudomásul véve jelentését, a bojkott folytatását, sőt szigorítását 
mondotta ki. 

A tárgyalások a magyar kormány előtt világosan feltárták, hogy a magyarellenes 
mozgalom mögött korántsem áll a Szakszervezeti Szövetségbe tartozó 28 milliónyi 
munkásság, a bojkott addigi lefolyása pedig azt igazolta, hogy a mozgalom 
központja az emigránsok befolyása alatt álló Ausztria, illetőleg Bécs. Mivel a 
magyar gazdasági életnek főütőere nyugat felé Bécsen keresztül vezetett, 
kétszeres veszedelmet jelentett, hogy a Magyarország elleni támadásnak centruma 
éppen itt volt. 

Ezeknek a tényeknek a felismerése után a magyar kormány a provokációra erélyes 
ellenrendszabályokkal felelt. Beszüntette Ausztriával a teherforgalmat, 
megtiltotta az élelmiszerkivitelt oda, s elzárta a nyugatmagyarországi 
kőszénbányákat, amelyek Bécs közműveit látták el. Ez most már hatott, főleg 
mikor a magyar szén pótlására beígért szenet a csehektől sem sikerült megkapni. 
Az osztrák szocialista kormány azonnal megtalálta a módot, hogy - a saját bőrén 
érezve a bojkott káros hatásait - megértésére bírja Fimment. 

Augusztus 7-én kapta meg Amszterdamból a bécsi bizottság a távirati értesítést, 
amelyben Fimmen közölte, hogy ,ámbár a helyzet Magyarországon még mindig nem 
kielégítő, a Nemzetközi Szakszervezeti Szövetség vezetősége az általános 
viszonyok alapján mégis elhatározta, hogy a bojkottot aug. 8-án befejezik". Több 


mint másfél hónapi elzárás után ezzel ismét megindult a forgalom Magyarország és 
a Nyugat között. 

Fimmen vasgyűrűje nem roppantotta tehát össze az országot. Közgazdasági életének 
ugyan nagy károkat okozott a bojkott, társadalmi rendjét azonban nem zavarhatta 
meg. Ezzel füstbe mentek az emigránsok és bolsevikiek reményei, akik a közvetlen 
gyengítésen kívül a belső felfordulást, kormányválságot és az ő idejüknek 
elkövetkezését remélték a bojkott kimenetelétől. 

De az emigráció készen állott arra az eshetőségre is, ha a vörös csapatoknak a 
Kárpátok gerincére érkezése előtt bomlott volna fel a rend Magyarországon és 
követte volna általános fejetlenség a kormányválságot. Készek voltak a 
Magyarországot környező utódállamok kormányaival fogni kezet s azokkal 
Magyarország megszállására szövetkezni. 

Jászi Oszkár még júniusban, a bojkott kezdetén tárgyalt Bécsben az emigráció 
vezetőivel, megegyezésre igyekezvén őket bírni. Terve szerint a radikálisokból, 
szociáldemokratákból és kisgazdákból emigrációs bizottság szerveződik, amely 
Károlyi Mihályt, a volt népköztársasági elnököt kormányalakításra hívja fel. A 
kormány Csehország védelme alatt Ruszka-krajnában, Észak-Magyarország ruténlakta 
területén alakul meg, amely a vörös csapatokhoz legközelebb van. Itt a 
kormánnyal egyidejűleg egy 15-20.000 főnyi légió is talpra áll; ennek minden 
tagja utalványt kap tíz hold földre és ígéretet, hogy ezen utalványok az akció 
sikeres keresztülvitele után a magyarországi földbirtokosok uradalmaiból be 
fognak váltatni. Ez a fegyveres erő szállja majd meg, a megbeszélések szerint, a 
kisantant csendőrséggel együtt az országot, ha bekövetkezik az általános 
felfordulás. 

Jászinak ez a terve teljes megértésre talált az emigránsoknál. Mert csak így 
érthető, hogy Kunfi Zsigmond is, a baloldali szocialisták vezére a , Világosság" 
jún. 29-iki számában a világbojkott mellett ,magyar légiók szervezését követelte 
a demokratikus és köztársasági Magyarország kivívására". 

Jászi és Kunfi múltja nem hagyhatott senkit kétségben, hogy a demokratikus 
magyar köztársaság ismét mihamarább átalakult volna szovjetdiktatúrává. Mert nem 
erre célzott-e már jó előre Kunfi idézett cikkében, amidőn a polgári konzervatív 
magyar kormányt azzal az érveléssel támadta, hogy a munkásosztálynak nem lehet 
azt tovább helyén tűrnie, ,amikor hatalma mindenütt növekedőben, amikor vannak 
államok, hol övé a főhatalom és amikor mindenütt készülődik a hatalom 
átvételére". A terv kivitelére ekkor nem kerülhetett sor. 

A bojkotthoz fűzött remények nem valósultak meg, de a válságos napokban ismét 
félretolódott az emigráció maszkja és egy szempillantásra előtűnt igazi arca. 
Különösen abban a szózatban, amelyet ,Az Ember" bocsátott ki, az emigráció 
kötelességeit fejtegetvén: 

rAZ orosz forradalom pribékjeiül ajánlkoztak fel Horthyék, és úgy látszik, hogy 
a francia kapitalizmus képes lesz ezt a hitvány és züllött segítséget, ezt a 
bűnös véráldozatot igénybe venni. Horthyéknak ez a hihetetlenül aljas kalandor 
vállalkozása nem végződhetik másként, mint az ő teljes megsemmisülésükkel. Az 
emigrációnak, legyen az Ausztriában, Szlovákiában, Jugoszláviában, Romániában, 
Itáliában vagy Németországban, Horthyék háborús vállalkozásával szemben egyetlen 
szent és nagy kötelessége van: szembe szállani a magyar hóhérokkal. Ha az 
emigráció harca idáig írással és szóval folyt Horthyék ellen, akkor most vegyék 
át szerepüket - a fegyverek. Igenis, Horthyék fegyverkezésével szemben mindenhol 
fel kell fegyverezni az emigrációt, hogy a megtámadott országok népének sorában 
küzdhessen gyilkos ellensége, a Horthy-banda ellen. Nemcsak az orosz 
forradalommal szemben való kötelessége a menekülteknek Horthyék ellen harcolni, 
hanem kötelessége azokkal az országokkal szemben is, ahol menedéket kaptak. A 
Horthyék ellen való gyűlöletben és elszántságban egységes frontot kell 
alkotnunk. A helyzet annyira kiélesedett és olyan komolyra fordult a Horthy- 
veszedelem, hogy mi ebben a pillanatban nem látunk más ellenséget, mint 
Horthyékat. Minden gyűlöletünk, megvetésünk, irtózatunk és haragos elszántságunk 
az állig felfegyverkezett Horthy-hadsereg felé villámlik és nincsen más vágyunk, 
minthogy ez ellen a véres kezű hóhércsürhe ellen felvehessük a harcot. 
Mindenkivel, de mindenkivel, az ördöggel is szövetkezni vagyunk hajlandók 
Horthyék ellen és nem lángolhat az ő gyűlöletük perzselőben felénk, mint amilyen 
tüzesen a mi undorunk és megvetésünk a fehér front felé izzik. Az emigráció, 
tartozzék bármelyik párthoz vagy frakcióhoz, álljon akárhányadik Internacionálén 
vagy Internacionálén kívül, nagyon kiváló és mindenre elszánt ellenfele lesz a 
Horthy-hadseregnek és azért kérjük a Horthy-bandától veszélyeztetett államokat, 


hogy adjanak fegyvert mindenütt az emigránsok kezébe és osszák be őket a saját 
hadseregeikbe. A Horthyék ellen való szent háborúban hajlandók vagyunk, ha kell 
meghalni mind egy szálig!" (1920. aug. 15.). 

Nyílt és félre nem érthető vallomás ez. 

Ez az elvakult düh, mindenkivel, még az ördöggel is szövetkezés, a bojkottal 
egyidejűleg nem csekély veszedelmet jelentett Magyarországra. Szerencsére 
Magyarország elég erős volt a csapások kivédésére. Fenn tudta tartani a belső 
rendet és megbénított gazdasági élete dacára is felkészülten várta az orosz 
offenzívát. Ezzel megmenekült az emigráció és a prédára éhes kisantant seregek 
inváziójától is, eltökélt, szilárd magatartása pedig még egy másik nagy 
általános eredménnyel is járt: A Nemzetközi Szakszervezeti Szövetség 
vállalkozása kudarccal végződött és ez a kudarc elvette Fimmenék kedvét hasonló 
vállalkozásoktól. 

A proletariátus nagy megmozdulásának terve, amelytől - a kommunista Rote Fahne 
szerint - a , világ munkásságnak újabb, határozottabb, forradalmibb irányú 
cselekedetekre képessé, bízóvá, elszánttá válását" várták (1920 júl. 4.), 
hajótörést szenvedett és a kommunisták, félbolsevikiek kénytelenek voltak az 
előre beharangozott győzelem helyett az ,Arbeiterzeitung következő 
vigasztalásával beérni: ,Az antant blokádja is csak éveken át tudta megtörni a 
központi hatalmak gazdasági ellenállását, pedig annak az összes állami hatalmi 
eszközök rendelkezésére állak. A sikertelenség ellenére is megmaradt ennek a 
bojkottnak jelentősége, hogy ez volt az első kísérlet arra, hogy a munkásság a 
nemzetközi politikára nyomást gyakoroljon. Az első kísérlet nem járt teljes 
sikerrel, ez azonban nem a fegyver alkalmatlanságát, hanem csak azt mutatja, 
hogy a viszonyok e pillanatban nem voltak alkalmasak." 

A bojkottal kapcsolatos eseményekből, a mozgalom kiterjedéséből és valamennyi 
részletének egybevetéséből kétségtelen, hogy az egész mozgalom Bécsből, éspedig 
az emigráció köréből indult ki. 

Az emigránsok azok, akik terveiknek megnyerik Fimment éppen úgy, mint az osztrák 
és a cseh szocialista és szakszervezeti vezetőket s akik a távolabb álló 
munkáspárti tekintélyeket is legalább jóindulatú semlegességre akarják bírni. 
Göndör Ferenc korábban idézett könyvében ezt nyíltan bevallja, mondván: ,A 
Világosság-kör szellemi vezérei (Kunfi, Rónai, Böhm, Garbai) végezték az 
emigráció legkomolyabb és legreálisabb szocialista munkáját, az ő fáradhatatlan 
és sohasem pihenő működésüknek eredménye a Wedgwood-féle bizottság megjelenése 
Pesten, valamint a bojkottmozgalom is az ő szívós munkájuknak köszönhető. Ezt 
nehéz lesz érvényesen letagadni, bárhogyan is szeretnének sokan hallgatással 
elmenni amellett a rendkívüli munka mellett, amit Kunfi Zsigmond és társai 
végeztek. Böhm Vilmos annyira megerőltette magát a szakadatlan munkában, hogy 
súlyos betegségbe esett és hónapokig kellett kezeltetnie magát, míg valahogyan 
talpra állhatott." 

A jobboldali szocialista Garami már tartózkodóbb hangon beszél. Ugyancsak 1922- 
ben megjelent könyvében óvatosan kerüli még a bojkott szót is, nem dicsekszik 
vele - több esze van ugyanis, mint előbbi írótársának de még ő is kénytelen 
bevallani, hogy ,bőségesen kivette részét a külföld felé irányított 
felvilágosító és segítségül hívó munkából", hogy ,ezenkívül folyó emigrációs 
munka eredménye volt a Wedgwood-bizottság megjelenése" s hogy az ezt nyomon 
követő genfi Munkaügyi Hivatal egy bizottságának ,helyes felvilágosítása terén 
adatok szolgáltatásával nagyon fontos feladatot végeztek Bécsben". Az 
előkészületekben tehát ő éppen úgy résztvett, mint az emigráció bármely más 
frakciója. 

A polgári radikálisok és a legtúlzóbb bolsevikiek között a végső cél 
tekintetében nem volt eltérés. A Bécsi Magyar Újság polgári emigránsai éppen úgy 
írtak a bojkottról, azt éppen azon szemszögből ítélték meg, mint akár Pogány 
népbiztos, aki - mint említettük - egész könyvet ad ki magyarul és németül a 
bojkottal kapcsolatban. Valamennyien a hőn óhajtott és várt közvetlen cél, a 
magyar kormány megbuktatásán dolgoznak 

Az emigráció frakciói az előkészítő munka alkalmával nem fognak ugyan kezet 
egymással, megőrzik különállásukat, mindezt azonban tisztára taktikai 
meggondolásból teszik, miként azt Garaminak következő óvatos előadásából is 
világosan kitűnik: A külföldi szocialista pártok megnyerése ,nagyon megnehezült 
volna az emigráció erőszakos egységesítésével, mert e testületek és pártok 
aligha állottak volna olyan csoportoknak és ilyen mértékben rendelkezésükre, 
amelyeknek antibolsevistasága, a múltat vagy a jelent illetőleg nem lett volna 


egészen kétségtelen. Ennek a megfontolásnak alapján ügyeltem én gondosan arra, 
hogy az emigrációban se találkozzanak azok, akik a bolsevizmus kérdésében nem 
találkoztak otthon és ezért állottam tudatosan az útjába mindig annak - amit 
pedig olyan sokan követeltek tőlem -, hogy az emigráció csoportokra való 
oszlását szüntessük meg és együttesen lépjünk fel. Ez az segyesülésx - ha nem 
lettek volna elháríthatatlan elvi és lelki akadályai is - semmiképpen sem lett 
volna célszerű, és az emigráció súlyát és erejét nemhogy fokozta, hanem minden 
bizonnyal csökkentette volna. Amíg így lassú, szívós, kitartó munkával mégis 
sikerült a külföld demokratikus közvéleményének figyelmét Magyarország felé 
irányítani és sikerült néha meg is mozdítani és a magyar fehér terror ellen 
rohamra küldeni - ez semmiképpen sem sikerült volna, ha az emigráció egységesen 
lépett volna fel." 

Az előkészület tehát valóban az emigráció műve volt. De a kivitel is, mint 
láttuk, csak addig a határig sikerült, ameddig az emigráció befolyása és 
összeköttetése elért. Fimment az emigráció nyeri meg, ő azonban még távolabbi 
célokra tör: a bojkottmozgalmat a világpolitikába kapcsolja be és Oroszország 
helyzetét tehermentesíti. Az óvatos jobboldali emigránsok feje felett így a 
sárga és vörös internacionálé fog baráti kezet. 

Ezek a jobboldaliak talán nem akarták ezt teljes tudatossággal, de még ez 
esetben sem mentheti őket rövidlátásuk, hogy megint olyan eseményeket hívtak 
életre, amelyeknek következményei rövidesen ismét elsöpörték volna őket, hogy 
szabad teret engedjenek a bolseviki garázdálkodásnak. Mert a bojkottot, , Európa, 
sőt bizonyos fokig a világ proletárságának a legelső egységes kollektív 
cselekedetét" legtalálóbban mégis csak Pogány József jellemezte a kommunista 
emigránsok lapjában, a ,Proletárban", azt mondván, hogy az ,annak a III. 
Internacionálénak a műve, ha nem is a moszkvai végrehajtó bizottság szervezte, 
mely a szociáldemokrata vezetők minden ellenkezése dacára egyre inkább benne él 
minden proletár lelkében" (1920. júl.8.,). 

Az egyetlen reális eredményt is az emigráció bolseviki frakciója érte el, 
eredményül könyvelhetvén el a háborút folytató Oroszország tehermentesítését. 


A KISANTANT-ORIENTÁCIÓ 


Az orosz vörös csapatok 1920. aug. 16-án Varsó falai alatt vereséget szenvedtek. 
A vereség megsemmisítő volt. Már az első híradásokból azonnal észrevehette 
minden értelmes ember, hogy ezek után Oroszországnak jó időre le kell mondania 
arról a reményről, hogy szuronyainak hegyén vigye a forradalmi , felszabadulást" 
az európai proletariátusnak. A harctéren alul maradva, Moszkvának revideálnia 
kellett külpolitikáját és kénytelen-kelletlen fel kellett hagynia egyelőre a 
fegyveres hódítás gondolatával. 

Ez a sorsdöntő fordulat, az orosz hadsereg veresége európaszerte érezteti 
hatását. Csehország pl. megértvén az idő kerekének jobbrafordulását, szept. 15- 
én, eddigi szocialista túlsúlyú kormányából kilépteti a szocialistákat és 
egyelőre hivatalnokkormányt alakít. De nem kisebb az a hatás sem, amelyet a 
magyar emigrációra gyakorol. Ez a vörös fegyverek győzelméhez fűzte reményeit, 
attól várta Magyarországon a társadalmi és állami rend felborulását, valamint a 
visszatérésnek, a hatalom visszanyerésének pillanatát is. Mint az egyik 
emigráns-poéta költői képbe öltöztetve vágyait, jósolta: Keletről jön, nyugatra 


tart a vörös lovas... Végesvégig a hosszú úton hullik a vére lónak és lovasnak. 
S merészen, egetvívón a lovas a légbe rúgtat... S fent a magasban is a vörös 
lovas nyugatra tart... Keletről jött, nyugatra tart... S nyugatról ügetve jő a 
vörös lovas... (Szabadság 1920.y) 


Ezek a remények nem teljesültek, a keleti vér- és tűztenger erős gátakon 
megtörött, mielőtt Nyugatra elért volna. 

Ez a súlyos csapás új orientációra kényszeríti az emigrációt. Törhetetlen 
szívóssággal azonnal új utat keres, hogy azon jusson el óhajtott céljához, ha 
már a vörös lovas nem segítheti oda. 


aló 


Szocialista:-:kommunista marakodás 


A vörös hadsereg harctéri szerepléséhez fűzött reménykedések füstbemenése 
legelsősorban az emigráció frakcióinak egymásközti helyzetét változtatja meg. 
Eddig, az orosz offenzíva kudarcáig, csak két főirány volt az emigrációban, 
mindkettő Bécs központtal. Az egyiket a kommunista csoport képviselte, amely Kun 
Béla környezetének vezetése alatt állott és az orosz pénzre támaszkodva büszkén 
hirdette meg nem alkuvó forradalmiságát. A másik, a szociáldemokrata csoport, 
1920 közepén formálisan is tömörült egy , Világosság" nevű szervezetbe és ez év 
júniusától kezdve, hasonló című heti folyóiratot adott ki. Az emigrációnak ez a 
része szintén erősen baloldali volt. Elárulta ezt már vezetőinek politikai 
múltja is. Elnöke ugyanis Garbai Sándor volt, a magyar tanácsköztársaságnak 
kőműves legényből lett elnöke, hangadói pedig Kunfi, Rónai és Böhm népbiztosok, 
akik a kommün után ismét felfedezték régi szociáldemokrata mivoltukat s inkább 
személyi, mint elvi okokból különváltak a hétpróbás kommunistáktól. 

Egy-két idézet cikkeikből hasonlóképpen azt illusztrálja, hogy felfogásuk 
továbbra is a régi, a diktatúra alatt egyszer már tanúsított felfogás maradt. 
Kunfi pl. ,az értelmessé vált, a lehetőségekkel számoló, diktatórikus forma 
alatt szociáldemokrata politikát űző, valamennyi szocialista erővel számotvető 
Leninizmusról" úgy beszélt, mint amely egyenrangú a ,munkásuralom szellemével, a 
szocializmus értelmes akarásával felszerelt brit munkáspárttal" s azzal együtt 
fogja a világ sorsát intézni. (Az Ember 1920. febr. 21.) Böhm az ausztriai 
munkástanácsokkal kapcsolatban azon felfogása mellett tett hitet, hogy ,csak ez 
a munkástanácsi politika felel meg a proletariátus érdekeinek, csak ez tudja 
biztosítani a forradalom fennmaradását és továbbfejlesztését" (Világosság, 1920. 
jún. 8.). 

Érzelmeiknek még nyíltabban adott hangot Göndör, ki szintén tagja a Világosság- 
csoportnak s aki említett hetilapját, ,Az Ember"-t 1920. jan. 9-től kezdve 
Kunfiékkal együtt szerkesztette, míg csak a , Világosság" meg nem indult. , Szent 
barikádok Németországban" című cikkében egyebek közt ezeket írta: 
Bebizonyosodott, hogy a kommunizmus nem kísértet, a forradalmi Oroszország 
megérzékeltette, az egész világ harcolt ellene és mégis győzelmeskedett. A 
szocializmus feltartóztathatatlanul jön, hogy megváltsa ezt a bűnös, korhadt 
világot, hogy végleg leszámoljon a népek zsarnokaival és megteremtse az igazság 
és munka boldog társadalmát." (1920. márc. 20.) A kissé óvatosan összeválogatott 
szavak leple alól nagyon is szembetűnően lóg ki a lóláb. 

A volt vörös népbiztosok érzelmileg annyira a bolsevizmussal rokonszenveznek. 
hogy egy új diktatúra semmi esetre sem az ellenzéken találná őket. 

Kezük Ézsaué, de hangjuk Jákobé. A kommunista csoporttól csak személyi okok és 
némi taktikai tekintetek választják el őket; ezt bizonyítják viszályaik és 
súrlódásaik is. 

Nem ők a viszálykodás kezdői. Kímélettel és megértéssel közelednek a 
Karlsteinben tartózkodó kommunista népbiztosok felé és az osztrák szocialista 
pártnál is felhasználják összeköttetéseiket érdekükben. A kommunisták azonban 
elhárítják a feléjük nyújtott kezet és - hogy Moszkva előtt igazolják magukat - 
a magyar tanácsköztársaság bukásának okozóiul a szociáldemokratákat állítják oda 
bűnbak gyanánt. 

Ez a támadás védekezésre kényszeríti Kunfiékat és most már félbeszakítják ,az 
egyoldalú hallgatást, a féloldalas Burgfriedet, amelyben a bűnösök és 
tettestársak közvádlott szerepében lépek fel ellenük". Most már nem tartóztatják 
magukat és kiteregetik a forradalom szennyesét a nyilvánosság előtt. Védekezés 
közben őket is elragadja hevük és szerepük tisztázása érdekében lerántják a 
leplet a kommunista nagyságokról, a világ elé állítva a ,nagy eszmének" néhány 
gyászos lovagját. 

A meginduló polémia során az ámuló nagyvilág így ismeretlen oldalukról láthatja 
őket. Kun Béláról Kunfi írja meg, hogy röpirata, a , Forradalomról forradalomra", 
"dögletes hazugság". ,Kun Béla - kiált rá - elég volt az arcátlan hazudozásból, 
elég volt abból a módszerből, hogy a tintahal a saját piszkos levétől zavarossá 


tett folyadékban menekülni próbál", majd fejére olvassa, hogy ő adott 
megbízatást az antanthatalmak bécsi megbízottjaival való tárgyalásra, amikor 
uralma ingadozni kezdett és hogy az ő gyáva szökése semmisítette meg a munkásság 
diktatúráját Magyarországon. (Az Ember 1920. márc. 13.) 

Pogány József népbiztost, ,mindkét forradalomnak legnagyobb szégyenét és 
legkomikusabb bohócát" ismét Göndör Ferenc veszi boncolókése alá. Leírásaiból 
kitűnik, hogy a katonatanácsok kormánybiztosa, ez a ,közveszedelmes és az 
önimádás tébolyában fetrengő parazitája a munkásmozgalomnak, ez a notórius 
álforradalmár és konjunktúrabohóc", a háború alatt a sajtóhadiszálláson 
pohárköszöntőkkel ünnepelte a katonai cenzorokat, kéretlenül hazafias, háborúra 
uszító beszédeket tartott s denunciálta a neki nem tetsző újságírótársait. 
Elfogulatlan emigráns toll állapítja meg, hogy ilyen emberből lett a forradalmak 
és a kommunizmus egyik vezéralakja, aki mint népbiztos és vörös 
hadseregparancsnok Siófokon, a balatoni fürdőhelyen, őrjöngő tivornyáznak 
színhelyén napóleoni pózban jelentette egyszer ki kíséretének: Volt a 
forradalomnak egy olyan periódusa, amikor megkoronáztathattam volna magam 
királlyá. Én gondolkoztam is róla, hogy vajon nem volna-e a forradalomnak 
érdekében való, ha megkoronáztatnám magam." 

A munkásság így megtanulhatta, hogy egyik forradalmi vezére ,királyi koronára 
vágyó, boldogtalan, önmagába szerelmes Napóleon-karikatúra, akinek igazán 
mindegy, hogy kik járnak szabadon és kik vannak becsukva, akinek nem fontos az 
eszme, aki a legcinikusabb konjunktúra-figura az egész magyar munkásmozgalomban, 
szegény beteg, nagyzási mániában szenvedő őrült, aki még mindig a saját 
koronázása ünneplésére készül s most a bolsevizmust ítéli olyannak, amely őt 
trónra emelheti." (Az Ember 1920. júl. 18. és 25.) 

Mindez azonban hangsúlyozottan csak egyes emberek, Kun, Pogány stb. ellen 
irányul. A Világosság-csoport tagjai egyébként annyira közel vannak Moszkvához, 
hogy ismételten is kísérletet tesznek a megegyezésre. 

1920. május 10-én a Bécsben tartózkodó kommunisták azzal a céllal jöttek össze, 
hogy megalakítják a külön magyar kommunista pártot, - eddig ugyanis csak mint az 
osztrák kommunista párt tagjai szerepeltek, - mivel ,megelégelték a 
szájaskodást, ökölmutogatást, az antanthoz való sikertelen panaszjárást". Az 
értekezletet Landler volt népbiztos nyitotta meg, éles támadást intézve Böhm, 
Garbai és Garami ellen, őket vádolván meg, hogy elárulták a proletariátust és 
azt két részre szakították. A heves támadásra Garbai azonnal válaszolt 
békéltető, csitító hangon. Egy vele szimpatizálónak szavai szerint , nála 
utólérhetetlen nyugodtsággal, mély meggyőződéssel, férfias őszinteséggel és nagy 
meggondolással, mély tudásból fakadó beszédében a céltalan vérontás- és 
erőszakmentes harc álláspontját ajánlotta". A határozat kimondását el is 
halasztják egy hétre, akkor azonban a döntés a kommunistákra lesz kedvező. 
Valóban nem a szocialistákon, hanem a Moszkva hatalmát hátuk mögött érző 
kommunisták gőgjén múlott, hogy a megegyezés kísérlete hajótörést szenvedett. A 
munkásság mindvégig kívül állott ezen a torzsalkodáson. Ez kitűnt akkor is, 
amidőn minden előfeltétel megvolt már, hogy Északmagyarország szélesebb tömegei 
is belesodródjanak lassanként a személyeskedő harcba. 

A diktatúra bukása után számos emigráns menekül a Felvidékre és a városok magyar 
munkásai közt vezetőszerepet követelnek. A cseh hatóságoktól szíves 
fogadtatásban részesülnek, ők pedig a vendégszeretetet meg is hálálják. Minden 
igyekvésükkel azon vannak, hogy a magyar munkásság előtt régi hazájukat mennél 
gyűlöletesebb színben tüntessék fel, és ezzel elszakítva a régi érzelmi 
kötelékeket, új államuk hűséges alattvalóivá tegyék. Ez a működésük az ország új 
urainak teljes megelégedésével találkozik, a társadalmi rend felforgatását célzó 
izgatásuk azonban - ami miatt hazulról is kénytelenek voltak elmenekülni - már 
kevésbé, különösen midőn ez az izgatás hamarosan a szovjet-rendszer 
propagálására tér át. Azok, akik a cseh hatóságok által megszabott vonalat 
túllépték, kezdtek alkalmatlan idegenek lenni. 

A cseh kormányzatot kellemetlen helyzetéből Göndör szabadította ki. A 
Magyarország iránt ellenségesen befolyásolt proletariátus ugyanis Göndör előtt 
alkalmas társadalmi rétegnek látszott arra, hogy heti riportlapját körében 
elterjessze és így olvasóközönségévé tegye. Minthogy a csehek 1918 után 
megjelent magyar könyvet csak kivételesen engednek behozni az anyaországból, 
újságot pedig egyáltalán nem, Göndör jóindulatuk és azon engedélyük biztosítása 
végett, hogy Bécsben megjelenő lapját akadály nélkül behozhassa és szabadon 
terjeszthesse, a kellemetlenné lett emigránsok ártalmatlanná tételére 


vállalkozik. Lapjában vádaskodik és denunciál. Kijelenti (máj. 9.), hogy a 
bolseviki emigránsok a magyar kormány megfizetett ügynökei, akik csak azért 
izgatnak Moszkva érdekében, hogy ezáltal felfordulást idézzenek elő s lehetővé 
tegyék a magyar sereg bevonulását. 

Ez alkalmas ürügy, hogy a cseh kormány, amely nem ura a helyzetnek és egyébként 
is kímélni akarja munkásságának érzékenységét, statáriumot hirdessen, 
összefogdossa a világforradalmat propagáló agitátorokat és mint ,Horthy- 
ügynököket" börtönbe vesse vagy a magyar határra toloncolja őket. Ezzel 
megszabadul a kellemetlenkedő idegenektől s amellett országának közvéleménye 
előtt is tisztán áll; azt mondhatja ugyanis, hogy nem emigránsokat, hanem egy 
idegen hatalom bérenceit utasította ki, a magyar kormány ellen pedig ismét vádat 
emelhet, hogy erőszakos eszközökkel zavarja szomszédjának belső békéjét. 
Göndörnek ezt a tevékenységét, valamint üzletes indítóokait sietve leplezi le a 
kommunista ,Proletárban" Pogány József és óva inti a magyar munkásokat , Az 
Ember" olvasásától: ,Az üzlet üzlet: ez a szenzációs sajtó életelve, Az Ember 
üzlete pedig az, hogy hetenként egyszer - miközben a fehér terror gyilkosságait 
is szóvá teszi - denunciálja a vörösöket. A csehszlovák kormány hálás is ezért. 
Háláját - legalább a nyilvánosság előtt - nem készpénzben, hanem a szabad 
terjesztés ropogós cseh koronáiban rója le." 

A felvidéki magyar munkásság, a tulajdonképpen érdekelt fél, nem avatkozik sem 
abba a küzdelembe, amelyet állítólagos vezérei az azonnali vagy csak bizonyos 
idő múlva bekövetkező diktatúrának gyakorlása felől folytatnak a világ előtt, de 
amely mögött tulajdonképpen - miként a két küzdő fél a vita hevében elszólta 
magát - egyéni érdekek lappangtak, sem pedig a személyeskedő polémiákba. 

Ez a munkástömeg, miután a hónapokig elnézett bolseviki agitáció beléje verte, 
hogy a világforradalom már csak percek kérdése, ezt a forradalmat, ennek a 
fölszabadító seregnek a megjelenését várja. Felfogásában és hangulatában 
változás csak akkor következik be, midőn az orosz offenzíva kudarca 
rákényszeríti a cseh szocialista pártot arra, hogy maga igyekezzék a bolseviki 
kinövéseket lenyesetni és a felvidéki munkásmozgalom fejlődését jobbfelé 
kormányozni. A magyar emigráció szociáldemokrata tagjai, Kunfi és társai még azt 
sem tudták elérni, hogy ez a változás az ő vezetésük alatt menjen végbe. 
Személyi torzsalkodásaik miatt nincs erre idejük, sem komoly szándékuk. A magyar 
munkásoknak még a kijózanító felvilágosítást sem tudták megadni. 

A kommunisták és a szocialisták csoportja tehát nemcsak Magyarország iránti 
ellenszenvből dolgozott együtt a bojkott érdekében. Végső célkitűzéseik is 
annyira azonosak, hogy minden túlzás nélkül tekinthetjük a két csoportot 
egymásba olvadó áramlatoknak. Garami az egyetlen, aki a szó való értelmében, 
szociáldemokrata különállást foglal el, de a bojkott érdekében kifejtett 
működésével a magyar kormány iránt érzett gyűlölete őt is magával ragadja az 
áradatba. 

Annál inkább beleolvadnak ebbe az oroszbarát világforradalmi áramlatba az 
úgynevezett polgári radikálisok. A Bécsi Magyar Újság és írógárdájának 
kommunista kapcsolataira már rámutattunk, a radikálisok vezére, Jászi Oszkár és 
hűséges inasa, Szende Pál, a Károlyi-kormány pénzügyminisztere pedig eléggé 
bizonyságát adták felfogásuknak azzal, hogy az orosz offenzíva idején a 
rVilágosságba" írták cikkeiket. A volt népbiztosok társaságában igazán már csak 
egy-két, még öntudatos polgár-korszakukból megőrzött és most is hajtogatott 
demokratikus szólamuk figyelmeztet bennünket arra, hogy valamikor a polgárság 
reprezentánsainak nevezték magukat. 

Az orosz előnyomuláshoz és győzelemhez fűzött remény azt a szerepet játszotta 
tehát eddig az emigráció életében, mint amelyet a mágnes jelent az 
acélforgácsoknál. Amint megszűnik a mágnes vonzóereje, abban a pillanatban 
végbemegy az új csoportosulás. Bámulatos rövid idő alatt, ami csak azért nem 
meglepő, mert ezek az emberek hozzászoktattak bennünket, hogy ne csodálkozzunk 
legmerészebb nézetváltozásaikon se. 

A hatás kettős irányú. Egyrészt megszűnik a szocialisták és kommunisták közötti 
együttérzés s közöttük egyre mélyülő szakadék keletkezik, másrészt a polgári 
emigránsok elkülönülnek a szocialistáktól és ismét a régi kopott mezt öltik 
magukra, azaz az eddigi összeolvadó kettős áramlat helyett három csoport alakul 
ki. 

Kunfi és társai most már, hogy Moszkva felől nincs mit várniok, a kommunistákat 
nemcsak személy szerint támadják, hanem azoknak a proletárdiktatúra alatti 
eljárását és magatartását is kritizálják. Böhm Vilmos, Károlyinak 


írógépügynökből lett hadügyminisztere, majd a vörös hadsereg főparancsnoka, 
hozzá mer kezdeni emlékiratainak megszerkesztéséhez, hogy ,Két forradalom 
tüzében" címmel leleplezze a kommunistákat, akik vesztegetéssel készítették elő 
a proletárdiktatúra kikiáltását. Sőt egyre inkább visszatérnek a 
szociáldemokráciához is, noha magukat független szocialistáknak nevezik. 
Csatlakoznak a ,baloldali szocialisták internacionáléjához", amely a II. és III. 
internacionálé között foglal helyet. E , forradalmi szocialisták" vagy ,két és 
felesek" internacionáléjának végrehajtóbizottságában Crispian, Ledebour, 
Longuet, Walhead és a bécsi Adler mellett helyet kap Kunfi is. 


2. 


A JÁSZI-program 


Az emigráció főcélja az orosz hadsereg kudarca után is változatlanul a diadalmas 
hazatérés, azaz az otthoni kormány elkergetése s a vezető állások visszaszerzése 
marad. Azzal tisztában vannak, hogy saját erejükből annál kevésbé érhetik el ezt 
a célt, minél inkább nyeri vissza az ország a békekötés után nyugalmát. Az orosz 
segítség helyett más, közelebbi támogatót keresnek. 

Ezeket a néha titkos, de legtöbbször nyílt segítőtársakat meg is találják a 
Magyarországgal szomszédos államok: Csehszlovákia, Jugoszlávia, Románia 
kormányainál. Ezek a kormányok nem munkáspártiak, hanem kimondottan polgáriak s 
így az utat is hozzájuk csak demokráciát emlegető programnak a hirdetője 
mutathatja meg. 

Ezt a lélektani pillanatot használja ki a radikális emigránsok vezére, Jászi 
oszkár, hogy egyszerre az emigrációs mozgalom középpontjába lépjen. 

1920 őszén már megjelenik ,Magyar kálvária, magyar feltámadás" című könyve, az 
emigráció új orientációjának ez az elméleti alapvetése, amely előkészítette és 
lehetővé tette az emigrációnak az új útra lépését. 

Jászi óvatosan, nem rendszeres programban tárja az emigráció elé a teendőket, 
hanem a forradalom történetének, a múltnak irányzatos elmondásával tűzi ki a 
célokat, amelyek így a történeti eseményekből levont tanulságoknak látszanak. 
Ezzel az ügyes fogással jelentős mértékben növeli fejtegetéseinek meggyőző 
hatását, amellett látszólag pártatlan, elfogulatlan szemlélőnek tűnik fel és 
szinte észrevétlenül szuggerálja bele az emigránsokba: hol és mit vétettek 
forradalmár korukban és hasonló ballépés megakadályozására mit kell tenniök a 
jövőben. 

Minthogy szerinte a forradalom akkor bukott meg, amikor a munkásság egyedül 
magának követelt minden hatalmat, a jövő útját a munkásoknak és a parasztoknak 
az igazi intelligencia - azaz az emigránsok - vezetése alatti összefogása 
jelezheti; Magyarországnak egyedüli szabadulását csak ennek az októberi 
programnak a megvalósulása jelentheti. Ez a program és az annak életrehívását 
megkísérlő októberi forradalom, a könyv előadása szerint, nem egyes emberek 
műve, hanem a magyar nép lelkében fogamzott meg és elmaradhatatlan történelmi 
szükségszerűség volt. Ez az utóbbi beállítás nagyon megnyugtató az emigrációra, 
hiszen ennek az előadásnak az elfogadásával senkinek sem kell többé esetleges 
lelkiismeretfurdalásokat éreznie, mindenki nyugodtan abszolválhatja önmagát. 
Érthető, hogy az emigráció oly nagy hozsannával fogadta a könyvet. 

Noha így Jászi szerint a "demokratikusnak" nevezett októberi forradalom 
célkitűzéseit kell az emigrációnak megvalósítania, a könyv az orosz 
orientációval nem szakít véglegesen. A magyar proletárdiktatúra módszereit 
elítéli ugyan - az ellenkezőjét a teljes sikertelenség után ő sem teheti meg - 
az oroszországi bolsevizmust azonban, mint az európai kontinens regenerációjára 
törő ideális áramlatot értékeli és Lenin nagy szerepéről csak a legmélyebb 
hódolattal emlékezik meg. A bolsevikieket csak arra kéri, hogy programjukat ne 
az eddigi eszközökkel próbálják megvalósítani, mert ez nem lehetséges, hanem 
jöjjenek az általa megmutatott úton; azon is eljutnak az emberileg elérhető 
céljaikhoz. Az ő útja pedig a munkásság negyedik internacionáléjához vezet, ,a 
szabadság, a demokrácia és a szövetkezeti szocializmus jegyében". 

Ez a röpirat ily módon az emigráns gondolkozás központjába az októberi 
demokráciát helyezi, azon nem palástolt reménykedéssel, hogy annak a vörös 


orientáció minden hívét megnyerheti. Az októberi program megvalósíthatásának 
módjáról még nem szól, a Magyarországot környező államok felhasználását, 
segítségül hívását még nem említi meg. Csak stratégiai tervet ad, a taktikai 
eljárás megállapítását későbbre hagyja. Ezt a munkát Jászi a könyv megjelenése, 
az előkészítés után végzi el a Bécsi Magyar Újságban megjelent hírlapi 
cikkeiben. 

Az érintkezést, az összekapcsolódást az emigráció és az utódállamok között 
ugyanis az emigrációnak ez a napilapja teszi lehetővé. A Bécsi Magyar Újság már 
eddig is sok szívességet tett a kisantant államok kormányainak. Amellett, hogy a 
magyar kormányt állandóan hevesen támadta, őrizkedett minden kísérlettől, hogy 
az utódállamok belviszonyai felett kritikát gyakoroljon. Ezzel már megszerezte 
magának a kisantant jóindulatát, másik lépésével pedig, hogy ez államok vezető 
politikusai véleményeinek közlésére a legnagyobb készséggel adott teret, értékes 
szövetségesnek bizonyult. 

Ugyanakkor, amidőn az utódállamok magyarsága hallatlan igazságtalanságokat volt 
kénytelen elszenvedni, amikor tízezrével tették földönfutókká legjobbjait, 
vették el vagyonát, iskoláit, a Bécsi Magyar Újság egyre-másra hozta a 
kisantant-politikusok hetvenkedő nyilatkozatait és a működésüket dicsőítő 
cikkeket. Tusar cseh miniszterelnököt vezércikkben magasztalta földreformjának 
keresztülviteléért, amelynek során a magyar birtokosok földjeit nevetséges 
váltságdíj mellett kobozta el. (1920. ápr. 28.) Magyarországról pedig Hodzsa 
csehszlovák miniszterrel mondatott elítélő bírálatot, vádolván, hogy ott nem 
tudnak kormányozni és megállapítván, hogy a ,magyarságnak mindig az volt a baja, 
hogy nem tudott a hatalommal élni, hanem csak visszaélt vele", (ápr. 27.) A cseh 
nép erényeiről viszont a magyar újságolvasó, a kétségtelenül nem teljesen 
elfogulatlan Benes külügyminiszter szájából értesülhetett, még pedig a következő 
módon: ,A csehek dolgoztak egész Ausztria helyett. Csehország, Morvaország és 
Szilézia feleslegén élősködött egész Ausztria, különösen Bécs köszönte fényét és 
gazdagságát a csehek munkájának. A cseh nép 1850-1900 közt szélvész gyorsasággal 
vágtatott fel a civilizáció lépcsőfokain..." (1920. ápr. 15.) 

A romániai magyarság sorsával is megbékülhetett ez az olvasó, mert hiszen Maniu, 
az erdélyi oláhok vezérfia, a következő módon jellemezte azt: A nemzeti és 
felekezeti kisebbségek sehol kiterjedtebb jogokban nem részesülnek, mint 
Romániában. A magyar hivatalos tényezők vádjai magyar tisztviselők és békés 
magyar polgárok elnyomásáról, bántalmazásáról, üldözéséről stb. nem felelnek meg 
a valóságnak. A valóság az, hogy Romániában, különösen Erdélyben és a Bánátban 
úgy a magyarok, mint minden nemzeti kisebbség, a legteljesebb egyéni, 
kulturális, felekezeti és politikai szabadságot élvezik. Nyelvüket szabadon 
használhatják, kultúrájukat szabadon fejleszthetik és felekezeti önkormányzati 
jogaikat korlátlanul gyakorolják". (1920. máj. 6.) S ha netán az amerikai és 
anglikán pártatlan vizsgáló bizottságok jelentéseiből más derült ki, e rózsás 
képnek elriasztó ellentéte, akkor Avarescu miniszterelnök biztató ígéreteiből 
remélhette a gyors és örvendetes változást: ,A magyar társadalmi osztályok 
rövidesen megtalálhatják elhelyezkedésüket, fejlődésük legteljesebb szabadságát 
az új román államban, a legliberálisabb törvények védelme alatt, anélkül, hogy a 
fajukhoz és nyelvükhöz való ragaszkodás a legcsekélyebb mértékben is csorbát 
szenvedne". (1920. máj. 18.) 

Ez a pár szemelvény is mutatja, hogy a Bécsi Magyar Újság kommunista múltú 
hírlapírói tudtak különbséget tenni polgári kormányok között. A magyar kormány 
támadásával egyidejűleg az utódállamok iránt nagy megértést tanúsítanak, 
csakhogy a lap elterjedését ezek kormányaitól kieszközölhessék. 

Üzletes felfogás vezette tollukat, és törekvéseiket teljes siker is kísérte. Az 
utódállamok kormányai nemcsak nem gördítenek akadályt a lap terjesztése elé, 
hanem még elő is mozdítják. Hogyne tennék, amikor a magyar lakosságot a 
legnagyobb mértékben befolyásolhatja, ha naponta anyanyelvén írott olyan lap 
kerül kezébe, amely a magyar kormány vehemens támadása mellett még azt a csekély 
kritikát sem gyakorolja az utódállamok kormányaival szemben, melyet a csehül, 
románul vagy szerbül megjelenő napilapok is kötelességüknek tartanak, csakhogy 
tárgyilagosságuk látszatát fenntarthassák. 

A Bécsi Magyar Újságot ez a következetes politikai állásfoglalás, tartózkodás 
minden kritikától, sőt a legmelegebb dicsérete mindenkor minden kisantant- 
kormányzási ténykedésnek, alkalmas orgánummá avatja Jászi számára, hogy általa 
könyvének téziseit hatékony módon propagálja és azokat az életbe is átvigye. A 
kisantant által szívesen fogadott lapban ugyanis a siker nagyobb reményével 


fejtegetheti elveit, mint bárhol másutt. Kitaposott, széles útra lép tehát, 
amikor programját ily módon akarja megvalósítani. De jól jár a kisantant is, 
mert fáradhatatlan és jótollú magasztalót nyert Jászival. 

Így lesz Jászi a Bécsi Magyar Újság legszorgalmasabb cikkírója és szellemének 
irányítója. 1920 szept. 2-án jelenik meg tollából az első nyilatkozat, dec. 15- 
én az első cikk, hogy azt az unalomig ismételt cikkeknek végefogyhatatlan sora 
kövesse. 

Ezekben a cikkekben bontakozik ki egyre kevésbé félreérthetően az a politikai 
koncepció, amely az emigráció és a kisantant szoros együttműködését 
hangsúlyozza. 

Egész rendszer ez a koncepció, logikusan is van felépítve: csupán valamennyi 
kiindulópontja téves, rosszakaratú. A helyzetet, a meglevőt, ugyanis nem látja 
úgy, mint amilyen az a valóságban, hanem olyannak tünteti föl, amely az ő 
törekvéseinek a legmegfelelőbb. Hiába cáfolja meg az élet naponta ezt a téves 
felfogást, Jászi változatlanul kitart eredeti álláspontja mellett. Nem mintha 
nem érezné és nem tudná, hogy téved; a beismerés azonban egyszer s mindenkorra 
végetvetne számára minden érvényesülési lehetőségnek. Minthogy pedig előtte ez a 
személyi szempont az egyedül irányadó és döntő, szó sem lehet nála 
elfogulatlanságról, pártatlanságról. De azért a csalhatatlanság köpenyébe 
burkolódzik és prófétai magasságból szórja átkait az őt követni vonakodókra. 
Alapfeltevése szerint 1920-ban nem a magyar nép igazi akarata nyilvánult meg a 
választások alkalmával, amikor az októberi forradalom eszméi megsemmisítő 
vereséget szenvedek, hanem egy terrorisztikus eszközökkel dolgozó kisebbség 
érvényesítette a maga akaratát. Ez a kisebbség az a földbirtokos és polgári 
osztály, amely a forradalom előtt Magyarország ügyeit vezette s amelynek a 
választásokon a szavazók ismét kezébe adták azt a hatalmat, amelyet a 
forradalmak elvettek tőle. A magyar nép a választásokon azért nem követhette 
saját vágyait, mivel tulajdonképpeni vezetője, az intelligencia az emigrációban 
él s így nem volt senki, aki eszméltette volna. Magyarország egy félhalotthoz 
hasonló, amelynek kioperálták agyvelejét - ez az emigráció -, s amely ennélfogva 
csak néhány reflexmozgásra képes. Az érző, gondolkodó rész, azaz az emigránsok 
távoztával Magyarországon megszűnt minden szellemi élet. Nélkülük , Magyarország 
ma Európa legsötétebb, legelmaradottabb országa. Az utolsó Balkán Európában, 
olyan korban, amikor a régi Balkán kezd Európává válni. Magyarország maradék 
nélkül átvette a régi Macedónia szerepét." Ezen a tarthatatlan helyzeten, hogy a 
szerencsétlen magyar népet kizsákmányolói visszalökjék a középkorba, segíteni 
kell. Még pedig segíteni kell a magyar nép iránti részvétből és európai 
érdekekből is. A segítség módját csak ők, az emigránsok állapíthatják meg, 
hiszen ők - az agyvelő - képviselik az otthonmaradt magyar népet, amely nem ura 
akaratának. 

A segítség módja a magyar vezetőréteg eltávolítása, ami hatalma alapjának 
megsemmisítésével érhető el. Amit ,az októberi forradalom balszárnyának 
programja" tartalmazott, azt kell megvalósítani: ,az agrárfeudalizmust és az 
uzsora-kapitalizmust kel megsemmisíteni", értvén ezeken a birtokos és polgári 
osztály kiirtását. A megsemmisítésnél ,az orosz mintát kell követni", amelyet 
Lenin, ,a zseniális forradalmár" mutatott meg azzal, hogy , összetörte a 
latifundiumokat." Földbirtokreform néven éppen így kell a magyar birtokos 
osztály vagyonát is szétosztani a nincstelenek között. A 

nagybirtoknak ezzel a kíméletlen kisajátításával egyszerre elérhető a régi 
vezető osztály tönkretétele és az új, szervezetlen paraszti tömegek 
lekenyerezése. 

Túláradó örömmel látja, hogy ezt a birokelkobzást az utódállamok már meg is 
kezdették s a legnagyobb dicsérettel halmozza el Jugoszláviát és Romániát, ahol 
rkét-három éven belül magja sem maradt a latinfundiumoknak" . 

A birtokos osztály tönkretételével párhuzamosan halad a kapitalizmus megdöntése. 
Erről a kérdésről nem szól bővebben, egyrészt mert főellenségét érzelmileg a 
birtokosokban látja, másrészt, mivel felfogásának előadásával nem akar 
kommunista színben tűnni fel. Felfogását azonban következő szavai is elárulják, 
még ha nem is ismernők az orosz forradalomról zengő dicséreteit: ,A nagyarányú 
földbirtokreform az ipari munkabéreknek is gyors emelkedését jelenti, - tehát a 
leghatékonyabb munkásszociálpolitikát is. Csakis a reális munkabér emelkedő 
tendenciája mellett lehet szó komoly szociálpolitikáról, vagyis olyanról, mely a 
tőke kizsákmányolási hajlandóságait visszaszorítja s fokozatosan meg is szünteti 
a köztársasági gyár kivívásával". 


Az így elpusztított vezető osztályok helyett ,a népies energiák szakszervezeti 
és szövetkezeti szervezésével" fogják majd ők, az emigránsok az intelligencia 
vezetésének címén a parasztságot és a munkásságot kormányozni. Ezt az állapotot 
nevezi Jászi igazi demokráciának, ennek az elérése törekvéseinek célpontja. Tán 
mondanunk sem kell, hogy ez a , demokratikus paraszti és munkás Magyarország csak 
köztársaság lehet" éspedig az egyedül legalkalmasabb ember, Károlyi Mihály 
elnöklete alatt. 

Ez a magyar köztársaság harmonikusan beleilleszkedne a középeurópai államok 
kisantant jellegű csoportosulásába. Ezen a ponton kapcsolja be Jászi a maga 
törekvéseit a Magyarországot környező államok, főleg Csehszlovákia politikájába. 
A három utódállam ugyanis féltékenyen őrködik, hogy háborítatlanul eméssze 
azokat az óriási területeket, amelyeket a trianoni béke juttatott neki. Ezt az 
óhajtott zavartalan békét és a nyugalomnak a biztosítását ígérte a Jászi-féle 
demokratikus köztársaság", hiszen az emigránsok számtalanszor leszögezték, hogy 
az elszakított magyarság törődjék bele az úgyis megváltoztathatatlan 
állapotokba, hagyjon fel az anyaország felé gravitáló minden törekvéssel és ha 
szervezkedik is, akkor ezt ,pacifista, demokratikus, kulturális és gazdasági 
alapokon" tegye. (Pl. Bécsi Magyar Újság 1922. márc. 9.p). 

Az emigráció uralomra kerülése ezért is örvendetes jelenség volna az utódállamok 
számára. Jászi azonban a kisantant spiritus rectora, Benes cseh külügyminiszter 
részére még nagyobb előnyöket is ígér: Magyarországnak a kisantantba való 
belépését. 

Ismeretes, hogy a monarchia helyébe Csehország az első perctől fogva a dunai 
államok konföderációját akarta állítani. Ezen, ma is fel-fel tűnő kísérletezés 
szerint, gazdasági egységgé lenne a Habsburg-monarchiánál sokkal nagyobb 
terület, amelyben a vezérszerepet Csehország vinné. Egységes külpolitikai 
szolgálatába állana Középeurópa gazdasági és katonai ereje, úgyhogy Csehország 
ezzel az erővel háta mögött, döntő módon tudna beleszólni Európa sorsának 
intézésébe is. Miként maga Jászi írta, ,a kisantant végleges megszilárdulása és 
kiegészülése az osztrák köztársasággal, valamint egy újjáalakult magyar 
demokratikus köztársasággal, egy olyan konstellációt jelentene Közép-Európában, 
mely előbb-utóbb a nyugati imperializmusok kiküszöbölését eredményezné a dunai 
népek életéből". 

A konföderációnak földrajzi helyzeténél fogva legfontosabb tagja, Magyarország 
azonban elszántan visszautasította mindenkor, hogy feladja állami önállóságát és 
cseh pórázon vezettesse magát. Nélküle pedig a kisantant nem alakulhat szorosabb 
egységbe, mert földrajzilag széttagolt marad. Benesnek ezen fontos, de a 
megvalósulás stádiumába sehogyan sem jutó tervének kiviteléhez ígért Jászi 
feltétlen hozzájárulást, ha még egyszer az emigráció kezébe kerül odahaza a 
kormányrúd. 

Íme, így lesz Magyarország Középeurópának archimedesi pontja s így nyer az 
emigráció súlyt és jelentőséget a kisantant külpolitikai terveiben. Minthogy a 
dunai konföderáció csak Magyarországgal valósítható meg, a csatlakozást pedig 
csak az emigráció ígéri, világosan áll az utódállamok előtt a követendő út: 
saját érdekükben mindenáron hatalomra juttatni otthon a , demokratikus" 
emigrációt. 

A kisantant és az emigráció egymásra találásának módjára szerfölött jellemző a 
kölcsönös csábítgatásnak és útszéli felkínálkozásnak az a tipikus példája, 
amelyet a legilletékesebb tényező, a Bécsi Magyar Újság 1920. szept. 3-iki 
vezércikkében olvashatunk: Benes a jelenlegi magyar kormányt ,mindnyájunk 
veszedelmének" nevezte. , Ő csak a kisantant három államára gondolt, de mi 
negyedik, még pedig legszerencsétlenebb társként odaállítjuk magát 
Magyarországot is. Lehetetlen, hogy amikor rámutat a veszedelemre, ne látná 
mindazokat az erőket, amelyeket sorompóba lehet ez ellen állítani. Beszédéből 
egy kis következtetéssel ezt is megállapíthatjuk és hogy ő maga világosan rá nem 
mutat a kisantant magyar erőkben rejtőző szövetségesére, azt csak a hagyományos 
diplomáciai tapintatban kell keresnünk. Azt mondja Benes, hogy a mai magyar 
uralom veszedelem mindnyájunkra, de azt is mondja, hogy keresni kell az utat, 
amelyen a jövendőben Magyarországgal barátságos viszonyba juthatnának. Hogyan 
lehetséges ez? Ugyebár, ezzel az uralommal nem? Tehát elsősorban ezt az uralmat 
kell megdönteni. Ez érdeke a kisantantnak és érdeke mindazoknak a magyar 
tényezőknek, amelyeket ez a mai magyar uralom vagy elnyom, pusztít, gyötör vagy 
kiüldözött az országból. Akik otthon szenvednek, azok képtelenek a küzdelemre, a 
negyedik szövetségest tehát csak a magyar emigrációban láthatjuk." 


Így találkoznak a közös érdekek, így lesz az emigráció negyedik a kis-antantban 
s így mélyül el közöttük a viszony, noha mélyreható különbségek is vannak. 

Egyik utódállam sem demokratikus a Jászi-posztulátum értelmében, sőt kettő 
királyság is, de ez nem zavarja Jászit. Ő fellebbezhetetlenül kimondja, hogy 
Románia és Jugoszlávia demokratikus országok, ugyanakkor, amikor az érdekelt 
munkások lapja szerint ,Romániában a munkásság pártjait, szakszervezeteit 
feloszlatták, vezetőit börtönbe csukták, sajtóját eltiltották, amikor 
Jugoszláviában megalkották a kivételes törvényt a kommunisták ellen, a 
paragrafusokba szedett vérbosszú, a legféktelenebb katonai diktatúra törvényét 
amikor kimondták, hogy egész falvakat szabad lerombolni, lakosságukat elűzni, ha 
a kommunizmus gyanújával terheltek, ugyanakkor, amikor tízezrével tartóztattak 
le munkásokat, amikor bezárták a szakszervezeteket, megvonták a sztrájkjogot, 
kiirtották a munkássajtót". A kisantant államférfiaknak is vannak kifogásaik 
Jásziék radikalizmusa ellen, miként Pribicsevics Szvetozár szerb 
kultuszminiszter is kénytelen volt bevallani egy nyilatkozatában, hogy ,az 
emigráció olyan politikusai, akikkel különben a jugoszláv demokrácia leginkább 
rokonszenvez, mint pl. Károlyi és Jászi, érzése szerint túlságosan balra 
tolódtak el." (Bécsi Magyar Újság, 1921. ápr. 7.) 

Ez a világnézeti különbség azonban korántsem akadály az emigráció és a kisantant 
szoros együttműködésének útjában, hiszen mindkettő előtt van egy még 
közvetlenebb feladat: a magyar kormány eltávolítása és az emigráció 
visszahelyezése a hatalomba. 

Az érzelmi együttműködést kölcsönös nyilatkozatokkal éppen úgy bizonyították, 
mint tettekkel is valóra akarták váltani ígéreteiket. Benes ismételten ajánlotta 
a magyar nép figyelmébe - ,anélkül, hogy ezzel be akarna avatkozni Magyarország 
belügyeibe", mint szemforgatóan hozzátette -, hogy a köztársasági államformát 
válassza, azaz szakítson vezetőivel. Így pl. 1921. jan. 28-án, amikor ,a magyar 
köztársaságnak békét és barátságot ajánl, ígérve, hogy ha Magyarország a 
köztársasági megoldás mellett dönt, mindjárt aktuálissá válik a közeledés". Vagy 
egyik szenátusi beszédében (1921. ápril. 1.), amelyben a magyarországi 
demokrácia kérdésének elintézését sürgette. Hogy pedig nyilatkozataiból 
félreérthetetlenül kiderül: ,Mi a magyar demokrácia és magyar emigráció ügyét 
nagy rokonszenvvel kísérjük. Az emigráció vezetői erkölcsi támogatásunkról 
bizonyára már meggyőződtek. Az emigráció feladata: menjen haza, mert nem elég 
kívülről előkészíteni az új korszakot... Az emigrációnak nagyobb aktivitást kell 
kifejtenie és ebből a célból haza is kell mennie. Jól tudom, hogy a vezető 
emigránsok ma még nem térhetnek haza, de ez már nem tarthat soká. Jól ismerem és 
nagyra becsülöm Károlyi, Jászi, Garami és Linder egyéniségét és ezek a vezetők 
erkölcsi biztosítékát nyújtják annak, hogy hazatérésük után is a pacifikus és a 
demokratikus megértés politikáját fogják folytatni." (1922. jún. 11.). 

Nem maradt el főnöke mögött Osusky párisi cseh követ sem, aki a Bécsi Magyar 
Újság tudósítója előtt jelentette ki (1922. jún. 24.): ,Meg kell hogy tudják 
Magyarországon is, mi az egész világ véleménye mai magyar rendszerről, és hogy 
nem azok a hazaárulók, akik egy középkori rend ellen küzdenek, hanem azok, akik 
az ország érdekeit lábbal taposva, kis csoportok uralmáért és hatalmi tébolyáért 
hazájuk sírját ássák. Az egész művelt világ demokráciája a magyar emigráció 
mögött áll. Ismerem és a legnagyobb mértékben becsülöm Jászi Oszkár működését. 
Más lehetőség hiányában ma csak azt kívánhatom, hogy teljes sikert arassanak, ez 
a siker nyeresége lenne egész Európa demokráciájának és békéjének" . 

A másik félnek, az emigrációnak viszontválaszaiból, végeláthatatlan sort lehetne 
összeszednünk. De nem fárasztjuk velük az olvasó figyelmét, csak egyetlen 
mondatot iktatunk ide Jászi egyik, ,Emigrációs politikánk győzelme" című 
cikkéből: ,A magyar demokráciának külpolitikájában elsősorban a kisantant-barát 
orientációt kell követni, minthogy egyesegyedül a kisantant tekinthető olyan 
külpolitikai erőtényezőnek, melynek érdeke a mai Horthy-féle detachement- 
abszolutizmus eltávolítása és egy demokrata magyar kormányzás visszaállítása." 
(Bécsi Magyar Újság, 1921. nov. 10.) 


3. 


Összefogni minden erővel! 


Visszaszerezni az uralmat kisantant segítséggel, ez lesz az a program, amelyet 
alkotói és hívei egyaránt október programjának neveznek. Október a jelszó, amely 
eltölti az emigráció szerkesztőségi szobáit és politikai boszorkánykonyháit. A 
megtévesztésre szánt sallangok lefejtése után ez a lényege annak az 
októbrizmusnak, amely cikkeik szerint, félelmetes erővel dübörög, közeledik, 
hogy végleg átvegye uralmát a lelkek felett. Erről hirdetik, hogy nem lehet 
előle kitérni, mert kikerülhetetlen fejlődés követelménye, mert ,a dolgok 
logikájából következik, nem pedig rajongó vagy megkótyagosodott elmék 
logikájából". Ezt a programot szánják , igazi és pontos iránytűnek", amely a 
magyar népet majd vezetni fogja, ha üt a cselekvés órája. Ennek a programnak a 
megvalósításán buzgólkodnak vállvetett erővel független szocialisták és polgári 
radikálisok s rövidesen hozzájuk csatlakoznak - miután érzékenyebb fülükkel ők 
is tisztán hallani vélték ,az alapvető átalakulás erőinek közeledő dübörgését" - 
a jobboldali szocialisták is. 

Jásziék eleinte reménykedtek, hogy a program kiviteléhez meg tudják nyerni a 
kommunistákat is. Ők, a ,polgári demokraták", nem láttak a maguk részéről 
akadályt demokráciájuk megvalósításán kommunista segítséggel dolgozni. Szinte 
hihetetlennek látszik ez, de így van. A legszorosabb együttműködésre gondoltak, 
amint az kitűnik az 1920 őszén folyt tárgyalásokból. 

Ezeknek a tárgyalásoknak az volt a céljuk, hogy az emigrációt egységesítsék és 
egy ellenkormányt alakítsanak, amely azután felvehetné a diplomáciai érintkezést 
hivatalosan is a kisantanttal. 

Az egység hiányát addig, amíg az orosz offenzíva reménye éltette az 
emigránsokat, nem érezték, mert a külső, látható megegyezés és központ helyett 
megvolt a sokkal erősebb érzelmi együttműködés és közös célra törés; ez a remény 
minden írásbeli vagy szóbeli megállapodás nélkül együtt tartotta őket. Az orosz 
offenzíva kudarcával, a kisantant-orientációra való berendezkedés első 
napjaiban, hirtelen előtűntek a szakadékok. Mindenki érzi azonban, hogy ez 
gyengeséget jelent és ezért a baj megelőzésére szorosabb kapcsolatot keres, egy 
látható központot akar szervezni. 

A legnagyobb akadályt a Moszkvától függő kommunisták jelentették. Ezeket az 
emigráció napilapja, a Bécsi Magyar Újság, azzal az érveléssel akarta megnyerni, 
hogy a közös cél érdekében ne törődjenek taktikai kérdésekkel, mert ,most igazán 
nem szabad azt nézni, hogy demokrácia vagy diktatúra boldogítja-e a 
proletariátust, nem szabad azt kutatni, lehetséges-e a polgári pártokkal együtt 
dolgozni a munkásság pártjának". (1920. aug. 27.) Néhány nap múlva, szeptember 
3-án pedig ugyanez a lap következő részletes fejtegetésével igyekezett meggyőzni 
őket az együttműködés szükségessége felől. 

nAZ emigráció csak úgy segíthet a magyarországi belső bajokon, ha külpolitikai 
tényezőként léphet föl és léphet diplomáciai érintkezésbe azokkal a külső 
államokkal, amelyekkel közös érdeke a mai magyar uralom megdöntése. Ez pedig 
csak akkor lehetséges, ha az emigráció megszervezkedik, ha egységes 
meghatalmazottja tud lenni a politikai menekülteknek s ezzel hivatott 
képviselője az otthon elnyomott társadalmi osztályoknak is. Ha a levert magyar 
forradalom, az elfojtott magyar demokrácia ilyen képviseletet teremt magának, 
ezzel megnyitja az utat azokhoz a politikai s ha kell, diplomáciai műveletekhez 
is, amelyek a mai magyar uralom megdöntésére s az októberi forradalom 
jogfolytonosságának helyreállítására szükségesek. Mihelyt van ilyen tényező, 
akkor nem feszélyezi az államokat a belső ügyekbe való be nem avatkozás 
szempontja, mert a nemzetközi viszonyokban - úgy a múlt, mint a jelen példái 
mutatják - ellenkormányok is szerepelnek". 

"Meg kell alkotni a Magyar Nemzeti Tanácsot - vagy nevezzék bárhogyan meg kell 
alkotni azt a szervezetet, amely azoknak az államoknak segítségével, amelyeknek 
érdekük, hogy Magyarország demokratikus ország legyen, vívja ki ezt a 
demokratikus átalakulást. Nagyon jól tudjuk, hogy óriási nehézségekkel 
találkozunk. De ezek nem legyőzhetetlenek. Meg kell végre mondanunk őszintén, 
hogy a legnagyobb akadályt a magyarországi kommunisták pártjában, a párt 


emigrációs csapatában látjuk. A magyar emigráció szabad mozgását, politikai 
működését Szlovenszkóban és Jugoszláviában az teszi lehetetlenné, hogy ez 
országok kormányai és polgári rétegei joggal tartanak attól, hogy a magyar 
emigráció politikai megtűrése vagy elősegítése területükön bolsevik agitációra 
nyújt teret. Bármennyire hívei vagyunk is a politikai propaganda- és vélemény- 
szabadságnak, meg tudjuk érteni, hogy Szlovenszkó, amelynek szocialista-polgári, 
és Jugoszlávia, amelynek radikális-demokrata koalíciós kormánya van, a magyar 
emigráció kedvéért nem teszi ki mai állami és társadalmi rendjét a fölforgatás 
veszedelmének. Nyugodtan írjuk ezt le, mert amint elbírjuk a hazaárulást, úgy 
elviseljük a reakciós fölfogás vádját is." 

nrA tény az, hogy másként nem lehet az emigrációnak reális, a Horthy-uralmat 
megdöntő emigrációs politikát csinálni, csak úgy, ha csak emigrációs politikát 
csinál, és az emigráció egyik pártja sem gondol saját pártcéljainak 
szolgálatára. Aki ezt nem látja be, az lehet kitűnő világforradalmár, de nem 
józan katonája a magyar proletárság fölszabadító harcának. Igenis, mi 
türelmetlenek vagyunk, mi nem akarunk a világforradalomra várni, még ha jobb 
feketét adnának is a bécsi kávéházakban - hiszen Lenin is azt mondja, hogy tíz- 
húsz év nem nagy idő a világforradalomban..., de nagy idő a börtönben, az 
akasztófák tövében, a fogolytáborban, a nyomorúságban, az üldözésekben, sőt még 
az emigrációban is. Nekünk a legsürgősebb, hogy mindnyájunk közös veszedelmét, a 
Horthy-uralmat eltakarítsuk Magyarország véráztatta földjéről. Nekünk sokkal 
sürgősebb, mint a kisantantnak, amely szövetkezett ellene. Hogy a harcot 
erősítsük, a győzelmet siettessük, nekünk kell hozzájuk alkalmazkodnunk s nem 
szabad őket magunk iránt bizalmatlanokká tennünk, nem szabad új veszedelemmel 
riasztani őket, amikor velük együtt akarunk a régi, közös veszedelem ellen hadba 
szállani. És mindenekelőtt föl kell vonulnunk erre a harcra. Egységesen oda kell 
állnunk, hogy itt vagyunk." 

rAkinknek az a jelszavuk, hogy: xVilág proletárjai egyesüljetek!x - azok ne 
tudnák a magyar emigráció proletárjait egyesíteni? Aki a világforradalmat 
akarja, annak nem szabad tűrnie a reakciót. És nemcsak tűri, hanem egyenesen 
szolgálja és élteti a reakciót az, aki a reakció ellen való küzdelmet bármily 
ürüggyel bénítja vagy meghiusítja" . 

Lovászynak és Garbainak az egységes frontról szóló cikkeinek megjelenése után, 
ez utóbbi indított erőteljes akciót a Világosság-körben, ezt az elnöklete alatt 
álló csoportot óhajtván az egész mozgalom középpontjává tenni. Jelszava: , Félre 
mindennel, ami bennünket szétválaszt!" Fejtegetése szerint az emigráció eddig is 
nagyobb sikereket érhetett volna el, ha egységes lett volna, most azonban már 
egyenesen a világesemények teszik aktuálissá az összefogást. A főcél ugyanis a 
nfehér-terror" intézményeinek megsemmisítése s éppen e cél érdekében kell 
mindenkinek, a kommunistáknak is összetartaniok, egymást kölcsönösen 
támogatniok. Mivel csak olyan, nemzetközileg is lehetséges politika hozhat 
eredményt, amely Magyarországnak a körülvevő államokkal való békés, barátságos 
kapcsolatát megerősíti, Magyarország új világpolitikai helyzetének megfelelően, 
csak mint köztársaság élhet s benne csak a szélső demokrácia elvein alapuló 
politika érvényesülhet. (Világosság, 1920. okt. 13.) 

Ez a rábeszélés éppen olyan kevéssé győzte meg a kommunistákat, mint az ígéret, 
hogy a köztársasági Magyarország demokratikus politikájának keretében szabadon 
fejlődhet az új erőre kapott szocialista öntudat amely a forradalmak megszerzett 
tanulságait hasznosítva, hozzájut a fejlődésnek őt megillető lehetőségeihez. A 
megbeszélésen tehát csak a független szocialisták és a polgári radikálisok, a 
Jászi-Károlyi frakció közötti teljes megegyezés dokumentálódott. Garami néhány 
párthívével egyelőre távol maradt, abban a reményben, hogy a szociáldemokraták 
segítségével a magyar kormányban még helyet nyerhet, a kommunisták pedig 
megtagadták aktív részvételüket, csupán arra tesznek ígéretet, hogy passzívan 
támogatják az akciót, a ,Horthy-rezsim" megbuktatása érdekében. A kommunisták a 
felhívást azzal utasították vissza, hogy ők is felszabadításra törekszenek, de 
azt komolynak és véglegesnek akarják, proletárdiktatúrával és forradalommal, nem 
pedig becsapással, polgári demokráciával, porhintéssel. 

Erre a visszautasításra egy hónap múlva, október végén, a Világosság 
folyóiratban Kunfi maga is ellene fordult a szocialista-kommunista együttműködés 
tervének. Cikkének az az alapgondolata, hogy nem is lehetséges egységes 
emigráció, mivel a szocializmus jelenlegi állása szerint, nincs egységes 
munkásmozgalom sem. Az emigrációnak pártokra és frakciókra tagolódása kicsiben 
tükre annak, ami a munkásmozgalomban világszerte végbemegy, ,vihar egy pohár 


vízben." Minthogy pedig a kommunisták és szocialisták közt világszerte nincs 
egyetértés, a magyar emigráció sem lehet kivétel. Ezért a kommunisták ellen 
fordul és az emigráció számára ,egyetlen lehetséges, a magyar fehér-terror 
megszüntetését reálisan és közvetlenül szolgáló politika" gyanánt az utód 
burzsoá államok érdekkörébe való bekapcsolódást ajánlja. Ezeknek az államoknak 
az érdeke ugyanis, ,a lényegénél fogva harcias magyar ellenforradalom helyére 
olyan politikai rendszer megteremtésében igen nagy hatalmukkal közreműködni, 
amely a mai magyar viszonyok adta lehetőségekkel is számolva, inkább innen 
marad, mint túlmegy az októberi forradalom céljain". Ezt a politikát kell az 
emigrációnak követnie, nem pedig az utódállamok magyar munkásságát kommunizmusra 
izgatni s ezzel azt tönkretenni. Középeurópa bolsevizálása úgyis lehetetlen. Az 
utódállamok munkásságát éppen Magyarország példájával kell visszatartani attól, 
hogy a bolseviki ügynökök szavára hallgasson; rá kell egyszerűen mutatni 
Magyarországra, hogy íme, minő állapotokba juttatta ott a munkásmozgalmat a 
kommunisták túlzása. (Világosság, 1920. okt. 27.) 

Kunfinak ez a cikke már jelezte az irányt: a kommunisták kikapcsolásával az 
utódállamok polgári kormányaival való megegyezést, a legteljesebb egyetértésben 
a polgári emigránsokkal. Garbai azonban, talán presztízs okból is továbbra is 
azon fáradozott, hogy a szocialisták és kommunisták között teljes együttműködést 
teremtsen. Rábeszélő érvül felsorakoztatta a különböző III. Internacionáléhoz 
tartozó lapoknak, mint a newyorki , Előre", a nagyváradi "Erdélyi Népszava", a 
kassai ,Munkás" és a szociáldemokrata "Robotnicke Noviny"-nak proletáregységet 
és megértést követelő cikkeit és ezek alapján egy titkos intézőbizottság 
delegálását javasoltatta, amelyben a proletáremigráció minden pártja és 
csoportja képviseletet nyerne. Ennek az intézőbizottságnak a megalakulása 
jelentette volna az első lépést a keresett egység felé, amelynek teljes 
megvalósításához a bizottság korlátlan jogot nyert volna. 

Jásziék terve, az együttműködés megteremtése a kommunistákkal éppen olyan 
kevéssé sikerült tehát, mint ahogyan kudarcot vallott Garbai és társainak azon 
törekvése is, hogy ők legyenek a kisantant-orientáció vezérei. A titkos 
bizottság létrejöttéről nincs tudomásunk. Az események sodra erősebb volt, 
semhogy ideig-óráig is lehetett volna baloldali szocialista központból 
kormányozni ezt az áradatot. Garbai, Kunfi és társai hitelüket eddigi 
viselkedésükkel, szovjet-szimpátiájukkal túlságosan is lejáratták. Idő és 
alkalom elmúlott már arra, hogy a vezetőszerep az övék legyen. 

Így az új orientáció útját a külföld előtt kevésbé kompromittált, noha éppen oly 
baloldali polgári emigránsok mutatják meg. Ők adják meg az új programot, amely 
belső, szuggesztív erejével érzelmileg ismét összefogja, egy akció szolgálatába 
állítja az emigrációt, amely ,októberi program" tehát azt a szerepet játssza, 
mint eddig a vörös offenzívába vetett reménykedés. Külső látszat-egység, 
szervezet helyett ily módon sokkal erősebb belső egység fejlődik ki. 

A kommunisták távolmaradásáért hamarosan kárpótolta a kisantant-orientáció 
híveit a mérsékeltebb szociáldemokrata és polgári emigránsoknak a küzdőtéren 
való megjelenése. 

A szociáldemokrata Garami Ernő - mint elmondottuk -, eddig is tevékeny részt 
vett a ,külföld informálásának" nevezett agitációs munkában, de csak óvatosan, a 
háttérben maradva. Amint higgadtsága és tanultsága visszatartotta őt 1919 
márciusában, hogy részt vegyen a proletárdiktatúrában, ugyanúgy őrizkedett attól 
is, hogy az orosz-orientáció idején cselekvő szerepet vállaljon az emigrációban. 
Most azonban elérkezettnek látta az időt, hogy kilépjen a félhomályból; a 
kisantanttal való együttműködést már az ő érzéketlenül fontolgató értelme is 
elég biztos eszköznek találta az otthoni kormányzati rendszer megdöntésére. 
1921. febr. 23-án Bécsben napilapot indít meg, szerkesztőtársul maga mellé véve 
Károlyi kultuszminiszterét, a polgári Lovászy Mártont. Erre a magyar dzsentri- 
névre - Lovászy egyebet sohasem jelentett e megmagyarosított nevű idegen 
származásúak előtt - szüksége van mérsékeltnek hirdetett programja némi 
igazolására. Garami ugyanis, szemben a magát szocialistának valló Jászi 
Ooszkárnak bolseviki színű Bécsi Magyar Újságjával, a magyar polgárság és 
munkásság összefogását hangoztatja és akcióját a Magyarországon, otthon élők 
támogatásnak megszerzésével akarja sikerre juttatni. Azonban az ő programja is 
nélkülözi az etikai alapot, az ő törekvéseit is csak egyéni érdekek sugallják. 
Ez 

már az első percben kiderült. 

Először úgy tervezték, hogy a lap ,Magyar Jövő" címmel fog megindulni és 


mérsékelt irányú lesz, hogy Magyarországba is bejuthasson. Az előzetes 
tapogatódzások során azonban az utódállamok kormányai tudtára adták a 
szerkesztőnek, hogy ilyen mérsékelt lapot ők nem engednek bevinni saját 
államaikba. Garami a dilemmát hamar elintézte: lemondott a hazai magyarsággal 
való együttműködhetés lehetőségéről is, lapjának címéből is kihagyta a , magyar" 
jelzőt, csakhogy az utódállamok kormányaival ne kelljen megszakítania az 
összeköttetést. Nem az otthoni állapotok javítása tehát az ő célja sem, hanem az 
együttműködés a kisantanttal, nem is az otthoni ,dolgozó elemekért" lép a 
porondra, hanem az utódállamok érdekeinek kiszolgálásával és a magyar kormány 
megbuktatásával a hatalom visszaszerzésére tör. E végső cél tekintetében éppen 
úgy nincs különbség közte és Jászi közt, mint a célravezető eszközök 
kiválasztásában sem. A Jövő és a Bécsi Magyar Újság azonos szellemű orgánumok 
voltak. 

Garamival egyidejűleg szegődik a kisantant-orientáció hívévé Hatvany Lajos báró, 
az emigráció mecénása". Nagy vagyonából eddig is bőkezűen támogatta az 
emigránsokat, a ,Jövő" megindulása pedig egyenesen az ő anyagi segítségével vált 
lehetővé. 

Az októberi forradalmárok és emigránsok kétségtelenül egyik érdekes alakja. 
Idegen eredetű, Magyarországon hamar meggazdagodott családból származik, amely 
vagyonosodásával egyenlő gyorsasággal emelkedett a társadalmi felemelkedés útján 
is. Hatvany nagyapja, Deutsch József nemességet, apja pedig 1908-ban báróságot 
kapott. Ő maga kénytelen volt elismerni, hogy mindent elnyert Magyarországon, 
amire csak gondolhatott; nem lehetett és nem is volt oka panaszra meg nem értés 
vagy igaztalan mellőzés miatt. 

Önvallomásában mondja: ,A régi Magyarország megadott nekem mindent; jólétet, 
biztonságot, címet, rangot. Nyitva állt előttem egyetem és akadémia." A magyar 
társadalom csak azt a legtermészetesebbet kívánta tőle mindezek fejében, hogy 
próbáljon ő, az idegen, hozzásíimulni bőkezű vendéglátói gondolkozásához. Hatvany 
azonban nem igyekezett hálás lenni a vagyonért és kitüntetésekért, nem bírt 
érzésében magyarrá lenni, de nem is akart a magyarsághoz hozzáhasonulni. 
Gyűlölte a magyar társadalomnak századokon keresztül kialakult életfelfogását és 
világnézetét. Ezt akarta átalakítani, mivel úgy látta, hogy a magyar irodalom, a 
magyar kultúra, sőt a törvényhozás is az ú.n. történelmi osztályok szolgálatában 
áll. (Az Ember, 1924. jan. 6.) Azt kívánta hát, hogy a magyarság változtassa meg 
irodalmi ízlését, gondolkozásmódját, hagyja el, vetkőzze le sajátos jellegét és 
legyen olyan, amilyennek ő akarja látni. S mert ezekben az érzelmi dolgokban a 
konzervatív magyarság nem követte őt - a plutokrata mágnás elégedetlen lett. 

A forradalmat jó alkalomnak tekinti, hogy míg mások a pénz és hatalom után 
nyújtják kezüket, ő vigyorogva a nemzet lelkét kaparintsa körmei közé. Tevékeny 
részt vesz a forradalom kirobbantásában, a degeneráltnak azonban hirtelen elfogy 
ereje s nem tud mihez fogni, mikor az eszközök ölébe hullanak. Napok alatt kiéli 
magát az új, ismeretlen szenvedélyek utáni beteges vágyódása s azután 
felülkerekedik benne régi cinizmusa. Az októberi forradalom után egy-két hét 
múlva már kritizálja a ,nagy felszabadítást" egy füzetében, amelynek 
legtalálóbban az ,Én és a forradalom címet" adhatta volna. Egyik, azonos hitű 
emigráns író társa, érdekesen jellemezte forradalmi szereplését, amidőn azt 
mondotta, hogy az nem más, mint ,a dilettáns zsidó érvényesülési nyugtalansága, 
azé, aki jelen akar lenni mindenütt, a gyáva és óvatos zsidó teljes elánjával, 
de aki megtorpan, fejét veszti és haját tépi a legkisebb kavarodásnál". (Az 
Ember, 1921/31. szám. y) 

Ugyanilyen maradt az emigrációban is. Gyáván meghúzódik, ha veszély fenyeget, de 
mindenütt ott van, ahol valami biztos eredménnyel kecsegtető történik. A 
politikai helyzetet most Magyarországra annyira kedvezőtlennek látja, a 
kisantant és az emigráció vállalkozását pedig oly erősnek, hogy ki mer lépni ő 
is a háttérből. 


4. 


Károlyi, a vezér 


Az új orientációnak egy hangzatos névre van szüksége. Egy emberre, kinek háta 


mögött ismét lehet bármit csinálni, kinek korlátoltsága nem ismer határokat s 
aki, amíg kifelé a tömegek félrevezetésére a vezér szerepét játssza, bábu a 
háttérben meghúzódók kezében. Ki volna erre alkalmasabb Károlyi Mihálynál, ki 
egyszer már oly pontosan elvégezte feladatát? Akiről a nyugati közvélemény csak 
annyit tud, hogy gróf, előkelő családból származik, gazdag ember és a magyar 
népköztársaság elnöke volt. 

Eddig, a diktatúra kimondásakor félredobatván, észrevétlenül félrevonulva élt. 
Az egyedüli Göndör csalogatta magányából, biztatgatván, hogy őt, ,az októberi 
forradalom hősét, a földosztó Károlyi Mihályt hívják, szólítgatják, várják haza 
sóvárgó szívvel" s hangosan kiáltva, hogy csak ,Károlyi nevével lehet megmenteni 
Magyarországot s Károlyi Mihály lobogója alatt lehet nekünk, bujdosóknak, 
hontalanoknak hazamenni". Göndörnek ez az egyedül álló vállalkozása azonban 
gúnykacajba fullad. 

A vörös-orientáció idején nem volt szüksége az emigrációnak Károlyira. Nem 
törődnek vele, nem foglalkoznak még annyit sem személyével, amennyi tőlük 
hálaképpen kijárhatott volna neki. Mindenkitől elhagyatva, szegényesen élt 
Csehországban, amelynek menedékjogát Benes külügyminiszter jóvoltából vehette 
igénybe. A cseh kormányzat vezetőivel élénk összeköttetésben állott. Saját 
kijelentése szerint, Massaryk köztársasági elnöknél háromszor jelent meg 
kihallgatáson és egynéhányszor látogatást tett Benesnél és Tusar 
miniszterelnöknél is. Bár óvakodott beleavatkozni Csehország belügyeibe, 
tartózkodása dacára is megkönnyebbülést jelentett a cseh kormánynak, amikor a 
radikális emigránsok figyelme ismét feléje fordult s elszólították az új 
orientáció vezérévé. 

Károlyi személye ellen nem volt ugyan semmi kifogás, jó ütőkártyát is 
jelenthetett a magyar kormánnyal szemben, de környezetében állandóan túlzó 
forradalmi felfogást hangoztató emberek tartózkodtak. Még Károlyi egyik 
legodaadóbb hívének, Göndörnek is el kellett ismernie, hogy az , emigráció 
általános nagy demokráciájában gyakran a környezetébe tolakodtak bizonyos nem 
kívánatos kommunista elemek is". E veszedelmes környezet miatt örömmel látta a 
cseh kormány Károlyi távozását és látta el cseh útlevéllel. Károlyi azonban az 
emigráció központjába, Bécsbe mégsem mehetett, mert az ott 1920 őszén hivatalba 
lépő mérsékeltebb kormány megtagadta tőle a beutazási engedélyt. Ezért Jásziék 
tanácsára 1920 novemberében Olaszországba utazott, amelynek parlamentjében ekkor 
mintegy 150 szocialista képviselő ült. 

Itt kellett volna kivárnia akcióba lépésének időpontját, közben valami személyes 
presztízst szereznie s ezáltal közvetve az emigráció külpolitikai súlyát is 
növelnie, mialatt az emigrációs sajtó megkísérli megtépázott nimbuszát 
helyreállítani a tömegek előtt. A szokott módon terjesztik róla a híreket, hogy 
magyar és német nacionalisták merényleteket terveztek ellene s hogy ezért 
kellett Csehországot is elhagynia, ily módon igyekezvén mély részvétet kelteni 
fel iránta, ,a népnek ártatlanul üldözött barátja" iránt, ki elveiért a 
gazdagságot szegénységgel cserélte fel. Ennek a rehabilitálási mesterkedésnek 
azonban maga Károlyi vágta egyszerre útját olaszországi szereplésével. Ez a 
szereplése az emigráció számára csúfos felsülést jelentett. 
Meggondolatlanságával, lehet mondani, egyszerre megsemmisítette azokat a 
reménykedéseket, amelyeket az emigráció az ő új politikai ténykedéséhez fűzött. 
Károlyi azon ürüggyel jött Olaszországba, hogy San Remoban beteg gyermekeit 
gyógyíttatja s természetszerűleg ígéretet tett, hogy minden politikai akciótól 
tartózkodik. Firenzében telepedett meg s itt élt családjával hónapokon 
keresztül. Ismerősei alig voltak Olaszországban, csak egypár szélső szocialista 
politikus. Gyermekei mellé is nevelőnőül az egyik baloldali szocialista 
képviselő nővérét szerződtette. Feltűnően jelentékeny pénzösszegekkel 
rendelkezett, ami ellenkezett azzal a nyilatkozatával, hogy rossz anyagi 
helyzete miatt munkát és kenyeret igyekszik keresni. Az emigrációs sajtó 
híresztelése szerint a Károlyi házaspár a firenzei arisztokrata társaság 
középpontjában állott, a legelőkelőbb szalonok megnyílottak előttük; szűkebb 
környezetükbe néhány orosz főúri család, egy-két olasz vezérkari tiszt s egy 
amerikai professzor tartozott; Károlyi éjfél után 2-3-ig olvasgatott, nappal is 
könyvtárakban búvárkodott, emlékiratain dolgozva. 

A magyar olvasóközönség félrevezetésére célzó, hangulatkeltő elbeszélésnek éppen 
az ellenkezője derült ki, amidőn 1921 márciusának elején Firenzében a 
kommunisták és fasiszták között utcai harcok törtek ki, amelyek lezajlása után a 
rendőrség a kommunistákkal való összeköttetés gyanúja miatt letartóztatta a 


Károlyi házaspárt. A rendőrségnek ugyanis tudomására jutott, hogy egy 
spartakuszt, aki a kommunizmust propagálni jött Rómába, pénzének elfogyása után 
Károlyi barátai támogatásért a magyar grófhoz utasították. 

Ez az eset bizonyossá tette a rendőrség előtt, hogy Károlyinak szoros 
kapcsolatban kell lennie a bolsevikekkel. És pedig nemcsak érzelmileg, hanem 
anyagilag is. A kommunista agitátor részére a pénzt ugyanis bizonyára nem 
sajátjából adta - az ellentétben is állott sokat hangoztatott 
vagyontalanságával, - hanem csak az összekötő szerepét játszotta az olaszországi 
forradalmárok és a külföld között. Erre mutatott az is, hogy lakását egy 
kommunista ügyvéd villájában bérelte ki. De Károlyi szokott könnyelműségével és 
meggondolatlanságával, a társas összejöveteleken, teázás közben is elszólta 
magát. Így egy alkalommal Türr Stefánia szalonjában konzervatív újságírók előtt 
kezdte forradalmi nézeteit fejtegetni. Kiderült az is, hogy Bolgár Elekkel, a 
tanácsköztársaság volt bécsi követével is érintkezett. 

Gyanú volt tehát elég, amidőn hatvan karabinieri szállotta meg a villát és a 
Károlyi házaspárt a rendőrségre vitte. A lefoglalt naplókból és iratokból a 
rendőrség annyira beigazoltnak találta gyanúját, hogy azonnal megvonta tőlük a 
tartózkodási engedélyt s haladék nélkül az északi határra szállíttatta őket. 
Ausztria azonban hallani sem akart arról, hogy beengedje területére Károlyit és 
feleségét. Végül mégis kénytelen volt átvenni az olasz hatóságoktól és nehéz 
szívvel tűrni őket egy hónapig Villachban, míg Jászi Oszkár Belgrádban 
kieszközölte a jugoszláv kormánytól a beutazási engedélyt Dalmáciába. 

Az emigráció - más alkalmasabb zászló hiányában - nem ejtette el Károlyit. 
Lelankadt reményekkel nézte félrevonulását a dalmáciai Spalatóba, ahol Károlyi 
következetes maradt eddigi szerepléséhez. Miként még a világháború alatt is 
Svájcban olyan emberek voltak munkatársai, kik később az orosz bolsevikiek 
szolgálatába állottak, úgy most is, hajlamainak megfelelően, a kommunista pártba 
tartozó Tomicic ügyvéddel és Lazaronival jutott rövidesen szoros kapcsolatba, 
kik közül az utóbbi a kommunista mozgalom feje volt Dél-Dalmáciában. ,Notórius a 
környezete és erősen gyanús elemekkel érintkezik" - ezt állapította meg róla 
firenzei tartózkodása alkalmával az ,Agenzia Stefani" s úgy látszik, 
Jugoszláviában sem változott meg. 

A jugoszláv kormány jól tudta, miért jelölt ki számára oly távoleső helyen 
lakást. Bár Magyarországgal szemben az elbeszélendő konfliktusoknál fel akarta 
őt használni, bolseviki kapcsolatait sokkal veszélyesebbnek látta, semhogy 
megengedhette volna közvetlen érintkezését országának elégedetlenkedő elemeivel. 
Ez a megoldás az emigráció tetszésével is találkozott. Neki Károlyira nem mint 
vezérre, hanem mint jelszóra volt szüksége. Jól ismerte vezérszerepre való 
alkalmatlanságát, a száműzetés viszont Károlyi népszerűségét csak növelhette. 
Így ugyanis nem lettek közismertek újabb meggondolatlan baklövései, a 
mesterséges kultusszal pedig könnyen lehetett olyan lelki vonásokat 
tulajdonítani neki, amelyek egyéniségétől idegenek voltak. Például még 1922-ben 
is így tükrözik vissza ennek a léha embernek haszontalan életét: ,Károlyi 
szakadatlanul dolgozik, tanul, mélyül és minden kvalitása meg van hozzá, hogy a 
magyar nép ihletett vezére legyen". 

(Az Ember, 1922. júl. 16.) 

Félretolva, de nem elfeledten élhet tehát. Szemrehányásokat sem kap - a jövő 
érdekében - az emigráció sajtójától. Ezek a szemrehányások Olaszországot érik 
utol, amelynek van alkalma hallania, - ha ugyan odafigyel - ,mennyire hallatlan, 
mennyire megszégyenítő az olasz kultúrára és demokráciára, a politikai 
macchiavellizmusnak milyen elrettentő ténye Károlyi kiutasítása"... 

Károlyinak ez a kisiklása csak kellemetlen epizód az emigráció szemében. Az 
elhatározáson, a program kivitelének megkísérlésén ez mit sem változtat. Az 
emigrációs sereg zászló nélkül is halad előre, hiszen vezérei a zászlót az 
otthoni tömegek megtévesztésére akarták csak meglobogtatni. A seregben pedig 
nincs nézeteltérés: függetlenek, szociáldemokraták és polgári radikálisok 
tökéletes egyetértéssel harcolnak. 

Ez az egyetértés és fegyverbarátság, amely az avatatlan előtt különösnek 
tetszhetik, dokumentálódott az egész harc folyamán, valahányszor az októberi 
program megvalósítása reménnyel kecsegtetett. Ilyen remény pedig mindig akkor 
tűnt elő, amidőn Magyarország bármely okból politikai konfliktusba keveredett 
szomszédaival. Ezeket az alkalmakat egymással vetélkedő mohósággal igyekszik 
kihasználni a kisantant és az emigráció. 

Ennek a harcnak több szakasza volt. Soha egyetlen alkalmat el nem mulasztott az 


emigráció. A késlekedés valóban nem róható fel vétkéül. Törekvései 
realizálásának, a különböző kísérleteknek elmondása harcmodorukkal éppen úgy 
megismertet, mint a fonalat is kezünkbe adja, amelyet követve áttekinthetjük a 
kisantant-orientáció történetét. 


9. 


A Pécs-Baranyai köztársaság 


Az emigráció legelső teendőjéül egy olyan terület megszerzését tekintette, ahol 
lábát megvetheti s ahonnan Magyarország ellen támadó műveleteit megindíthatja. 
Bécs erre nem volt alkalmas, mivel a polgári osztrák kormány biztosította ugyan 
a menedékjogot, de a fegyveres felkészülést már nem engedélyezte. Olyan 
területre volt tehát szükség, hol a megszálló kisantant-állam védelme alatt, 
annak támogatásával szabadon lehet előkészíteni a fegyveres betörést 
Magyarországba. 

Az emigráció ilyen operációs bázisul Észak-Magyarországot találta a 
legalkalmasabbnak, ahol már a bojkott idején is készen állott, hogy rávesse 
magát az anyaországra, ha ott felbomlik a belső rend. Azonban a szocialisták és 
kommunisták közötti marakodás, amely eredetileg csak személyi okokból indult 
meg, lassankint annyira elmérgesedett, különösen amikor a bolsevikiek nyíltan 
visszautasították a kisantant-orientációba való bekapcsolódást, hogy a terület 
munkássága is elveszítette az ily akció megindításához elmellőzhetetlen 
egységét. A munkásság itt sokkal inkább állott a bolseviki agitátorok hatása 
alatt, semhogy hajlandó lett volna a polgári radikálisok vezetése alá rendelni 
magát; nem hajlott kompromisszum kötésére. Ez a makacssága Kunfit és társait még 
jobban felbőszíti s most már a kommunista agitátorok ellensúlyozására 
készségesen nyújtanak segítséget a cseh szocialistáknak. 

Amire eddig csak Göndör vetemedett denunciálásaival, azt most már az egész 
Világosság-csoport megteszi. Göndörnek jól bevált fegyvereit használva, a 
bolsevikieket a magyar kormány ügynökeinek nevezik. Ezzel egyszerre két célt 
érnek el: kellemetlenséget okoznak a magyar kormánynak, békebontónak tüntetve 
azt fel, ugyanakkor pedig a cseh államhatalommal leveretik ellenségeiket is. A 
cseh polgári kormány és a független szocialisták között így szoros 
fegyverbarátság fejlődik ki. Amikor Kunfi a bécsi szocialisták lapjában, az 
rArbeiter Zeitung"-ban, 1920. október 7-én kijelenti, hogy a csehországi magyar 
kommunisták sztrájkjaikkal Horthy malmára hajtják a vizet, mert gyengítik a cseh 
állam erejét, ezt a kijelentést a cseh sajtóiroda már úgy visszhangozza, hogy a 
csehországi magyar emigránsok Horthy szolgálatában állanak. 

A ,Pravo Lidu", a cseh szocialisták lapja, az osztrák munkáspárt lapja, az 
rArbeiter Zeitung" és a Kunfiék irányát képviselő , Világosság", valamint , Az 
Ember" 1920 szeptemberében egyszerre hozzák az iratokat, amelyekkel a magyar 
agitátoroknak elkeresztelt bolsevikieket le akarják leplezni, szemléltetően 
bizonyítva, hogy magyarellenes híreik mennyire ugyanazon forrásból származnak. 
De nem marad el a rosszakaratú rágalmazásban a Bécsi Magyar Újság sem, emigráns 
társai mögött. 1921. május 8-án ,Irredenta mozgalom Szlovenszkóban és 
Ruszinszkóban Horthy pénzén" című cikkében megvádolja a néppártot, valamint a 
cseh kormánnyal szemben ellenzéki álláspontot elfoglaló pártokat, hogy azok a 
magyar kormánytól pénzsegélyt kapnak, sőt névszerint is felsorol kilenc lapot, 
amelyek a magyar kormány pénzéből élnek és fejtenek ki állambomlasztó működést. 
Hogy ezekkel a váciakkal sok embert üldözésnek tesznek ki, az hidegen hagyja az 
emigránsokat. 

A fődolog az, hogy kiszolgálják a cseh kormányt, hogy megszerezzék annak 
jóindulatát s ily módon magyarellenes küzdelmükhöz szövetségeseket találjanak. 
Hovatovább öncél lesz ez már s működésüket még csak frázisokkal sem tudják 
megindokolni. A , feudális" magyarokat s ,munkástestvéreiket" egyaránt odavétik a 
cseh kormány bosszúszomjának. Amikor Pozsonyban sztrájk tör ki, Böhm Vilmos 
azonnal útlevelet kap a cseh kormánytól, leutazik a városba egy másik 
népbiztossal, Rónai Zoltánnak együtt, s működésük eredményeképpen a cseh 
hatóságok negyven emigránst áttesznek magyar területre. Ily módon állami 


beavatkozással, a kellemetlen elemek eltávolításával a Világosság-csoport tagjai 
alakítják meg 1921. dec. 4-én a pozsonyi magyar munkások pártját, ők, a 
függetlenek", akik azonban előzőleg megjelentek a prágai szociálpatrióták 
kongresszusán. 

Bár így a , függetlenek" nem csekély szolgálatot tettek a kommunista mozgalom 
diszkreditálásával és leszerelésével a cseh kormánynak, az ellentéteknek a 
munkásság körében bekövetkező kiélesedésével lehetetlenné vált, hogy erre a 
megoszlott munkásságra építsen az emigráció. A függetlenek és kommunisták 
kölcsönös gyalázkodásai nem erősíthették meg a munkások ezreiben a bizalmat 
egyik fél iránt sem. 

Az emigráció így kénytelen volt észak helyett délen keresni ki felvonulási 
területét. Figyelme itt Pécs városára irányult. Fájó szívvel vált el északtól, 
mint a , Világosság" szept. 1-iki számában nyíltan meg is mondotta: Pécsnél jobb 
és megfelelőbb, politikailag alkalmasabb hely lett volna hadműveleti bázisra 
Szlovenszkó, de az ottani munkásmozgalom fejlődése elrontotta ezeket a 
lehetőségeket. ,Majd kiderül, használt-e ez a fejlődés a világforradalomnak; 
Horthynak használt..." 

Pécs városát és környékét Baja várossal együtt még 1918 telén szerb csapatok 
szállották meg, hogy így biztosítsák Szerbia részére a pécsi kőszénbányák 
termelését. A trianoni béke a várost Magyarországnak ítélte oda s a megszállás 
ideiglenes voltával a jugoszláv hatóságok is tisztában voltak. Ezért a 
közigazgatás vezetését változatlanul magyar kézen hagyták. Mindamellett, amidőn 
a diktatúra bukása után a vörös hadsereg egyes munkásalakulatai a szerb csapatok 
előtt letették a fegyvert és ezek az emigránsok Pécsett gyűléseket tartva, 
kérték a belgrádi kormányt, hogy a békekonferenciától követelje a népszavazás 
elrendelését, a megszálló csapatok élénkebb rokonszenvvel kezdtek viseltetni a 
szövetségesül felkínálkozó emigránsok iránt. 

Ennek a rokonszenvnek a megnyilvánulása volt, hogy beavatkozva a városi 
politikába, következetesen inkább a szocialista és radikális elemeknek, mint a 
konzervatívoknak kedveztek. A szerb parancsnokság az előbbiek részére agitációs 
gyűléseket engedélyezett s e szerb éra alatt alapíthatott a szocialista párt 
napilapot, viszont ugyanez az éra betiltotta a keresztényszocialisták lapját. A 
megszálló csapatok parancsnoksága elnézte azt is, hogy a szakszervezetek 1920 
februárjában politikai gyűléseket tartottak, amelyeken oly kijelentések 
hangzottak el, hogy , ők egyek az orosz proletárokkal." Elnézte, mert ugyanezek 
az emigránsok jóindulatának megnyerése végett nem késtek hangoztatni, hogy 
esetleges népszavazásnál inkább a ,demokratikus" Jugoszláviára, mint a 
"reakciós" Magyarországra adnák le szavazatukat. Mindez azonban csak apró 
kedvezéseknek tekinthető; a város belügyeit a régi polgármester és a régi 
tisztikar intézhette. A döntő fordulat a megszálló hatalom magatartásában akkor 
következik be, amidőn az emigráció Pécsre teszi át kisantant-orientációs 
működésének súlypontját. 

El kell ismernünk, hogy az emigráció villámgyorsan, habozás, idővesztegetés 
nélkül cselekedett. Szinte csak napokkal az orosz offenzíva kudarca után, 1920 
augusztusában Pécsett a radikális és bolseviki emigránsok megalakítják a Nemzeti 
Tanácsot, hogy ez - a Bécsi Magyar Újság aug. 27-iki száma szerint - , folytassa 
a város és a megye területén azt a munkát, melyre az októberi forradalom 
elindította a magyar népet s amelyről oly végzetesen lezuhant előbb a diktatúra 
ingoványába s onnan a reakció mocsarába". 

Önhatalmúlag, bárki megkérdezése nélkül, egyszerűen kinevezik magukat a 
polgárság és a munkásság igazi képviselőinek. Tulajdonképpen csak az emigránsok 
vannak mellettük, azonban a gyűléseken és a féktelen sajtópropagandával 
megmozgatott utca segítségével, megszerzik a lármás tömeget s most már erre, 
mint közvéleményre hivatkozva, a köz érdekével palástolhatják el egyéni 
törekvéseiket. 

Kicsiben megismétlődött mindaz, ami végbement az októberi forradalom idején. A 
lakosság komolyabb, megállapodottabb része nem ismeri el képviselőinek a Nemzeti 
Tanácsnak nevezett zártkörű érdektársaságot, hallani sem akar róla s ezt be is 
bizonyítja, amidőn tiltakozásával Rajic jugoszláv kormánybiztoshoz fordul. A 
megszálló hatalom szemében döntő súllyal az esik a mérlegbe, hogy a vitatkozó 
felek milyen álláspontot foglalnak el az őt egyedül érdeklő probléma, az 
okkupálás ügyében. Az emigránsok még többször kinyilatkoztatták, hogy ők 
rkivételesen szerencsés helyzetnek tartják, hogy Pécs és Baranya megye egy járás 
kivételével még mindig idegen megszállás alatt van", a polgárság és a 


keresztényszocialista párt viszont az antant katonai missziója útján, Párisban a 
terület kiürítését kérte. A szerbek választása ezek után csak az emigránsokra 
eshet. A polgárok közül túszokat szednek, így a volt főispánt, gyárosokat, az 
emigránsoknak pedig szabad kezet engednek. 

A Nemzeti Tanács ekkor, a szerb segítséggel háta mögött, választást tart, 
amelytől a polgárság távol marad. Az emigráció így minden akadály nélkül a saját 
emberét, a Károlyi-kormány hadügyminiszterét, a szocialista Linder Béla ezredest 
választatja meg polgármesternek, aki a bécsi emigránsoknak a megbízottja. A régi 
polgármester, Nendtvich, megtagadja hivatalának átadását, törvénytelennek 
jelentvén ki a Nemzeti Tanácsot, mire Linderék a szerb határrendőrség helyettes 
főnökét hívják segítségül. 

A hatalom átvétele után az új polgármester a legnagyobb önkénnyel jár el. Közli 
a tanácsosokkal, hogy fel vannak mentve, kettőt azonnal rendelkezési állományba 
is helyez, a tisztviselőket pedig délután 3 óráig nyilatkozattételre hívja fel, 
hogy akarnak-e tovább szolgálni, de már előre is jelzi, hogy helyettesek 
állítása nélkül nem távozhatnak el azonnal. A város igazgatása ezzel teljesen az 
emigránsok kezére jut. Bár Linder magát demokratának és szocialistának nevezi, 
az új tisztviselők politikai pártállása egészen mást mutat. A megüresedő 
tisztviselői állások valamennyiére exponált kommunisták kerülnek, így a 
kaposvári repülő-osztag volt parancsnoka, vagy Steinmetz mérnök, aki az egyik 
vörös terrorcsapat politikai megbízottja volt. 

Mint kiéhezett vérebek vetik magukat a hatalomra, állásra, pénzre vágyó 
emigránsok a városra és környékére, hol az idegen hatalom árnyékában 
szenvedélyeiket szabadjára engedhetik. A közigazgatás egyszerűsítése, 
demokratizálása címén elbocsátanak 68 régi tisztviselőt a város szolgálatából, 
de helyettük rövidesen 117 újat alkalmaznak, természetesen elvtársaik köréből. 
Ugyanígy emigránsok lepik el az üzemeket is, kiszorítva onnan a régi munkásokat. 
A munkát azonban már nem tartják kötelességüknek, alkalmaztatásukat , forradalmi" 
érdemeik jutalmául tekintik. Amikor elfogulatlan városi bizottság vizsgálja meg 
pl. a városi bognárműhelyt, ez kénytelen megállapítani, hogy ott az emigráns 
munkások alig dolgoznak valamit. 

A városi jövedelmek azonban nem elegendők a dologtalan kezek és a megnövekedett 
bürokrácia eltartására. Linderék erre sem jönnek zavarba. A hiány pótlására 
magas rendes és rendkívüli jövedelmi adókat vetnek ki a polgárságra s a 
jugoszláv kormány sorra megerősíti ezeket a vagyonelkobzással határos adókat, 
sőt megengedi, hogy árverezéssel is behajtsák azokat. Emigránsok és jugoszlávok 
egyaránt közös ellenfelük erejét akarják ezzel megtörni. A polgárság 
egyesületeit, a Pécsi Nemzeti Kaszinót, a Katolikus Kört, a Kereskedők 
Testületének Kaszinóját a demokrácia nevében bezárják, a lakásokat 
elrekvirálják, egy szóval szabad utat engednek gyűlöletüknek. Egy-egy újabb 
állítólagos merényletterv vagy irredenta-tüntetésnek nyilvánított temetési 
felvonulás is jó alkalmat szolgáltat, hogy más híján ezzel az ürüggyel 
tartóztassanak le néha tucatszámra előkelőbb polgárokat. 

Ezek a terrorisztikus eszközök ideig-óráig alkalmasak is az elégedetlen, zavargó 
elemek szenvedélyeinek kielégítésére. Az emigránsok a nagy engedményekkel és a 
tömeg féktelen szenvedélyeinek felcsigázásával biztosítani tudják a látszatot, 
hogy a város vezetése tőlük függ s hogy ők a lakosság érzelmeinek szószólói. 

Pár hét alatt sikerült az emigránsoknak a városka belső békéjét fenekestől 
felforgatniok. A szenvedés iránt azonban érzéketlenek, mivel a hatalmat a 
városban minden áron meg akarták tartani, hogy külpolitikai akciójukhoz kiinduló 
pontot és támaszt nyerhessenek. Ezt az akciót, vagyis a szoros, nyílt 
külpolitikai kapcsolat megteremtését a kisantant és az emigráció között, 1920 
novemberében kísérelték meg. 

Linder és Jászi Belgrádban egy memorandumot adtak át, amelyben - a jugoszláv 
kormány megnyerésére - hangoztatták, hogy a magyar hadsereg lefegyverzése 
életérdeke Jugoszláviának, mert ez a hadsereg a békét mindenkor 
veszélyeztetheti. Kiemelték, hogy ez a lefegyverzés két úton lehetséges: vagy 
Magyarországnak megszállásával, vagy azzal, hogy az emigráció alkalmat nyer 
Pécsett egy hadsereg szervezésére. Fogadkoztak, hogy az emigráció vállalja a 
kisantantnak kellemetlen feladat elvégzését, ha a sereg szervezésére engedélyt 
nyer, továbbá az egész déli, Magyarországhoz tartozó, de jugoszláv megszállás 
alatt álló terület közigazgatását kezébe kapja. A két emigráns vezér 1920 nov. 
18-tól 23-ig e tárgyban hosszas tanácskozásokat folytatott Belgrádban Pásics 
miniszterelnökkel, a kabinet több tagjával, így Nincsics külügyminiszterrel, 


Draskovics belügyminiszterrel, Pribicsevics kultuszminiszterrel, a 
belügyminisztérium Bácska-Bánát-Baranya-osztályának főnökével, a miniszterelnök 
kabinetfőnökével, nemkülönben a cseh katonai misszióval s a cseh és román 
követséggel is. 

Ezekről a tárgyalásokról nemcsak a két emigrációs vezér nyilatkozott 
részletesen, hanem a jugoszláv sajtóiroda is hozott azokról kommünikét. Ez az 
utóbbi a következőket tartalmazta: a tanácskozásokon Linder és Jászi kérték, 
hogy a jugoszláv kormány ne adja át Magyarországnak a pécsi területet, hanem 
tegye azt külön közigazgatási kerületté, hogy ily módon a magyar kormány elleni 
akció alapjául használtathassék fel. 

Teljes sikert nem értek el az emigráns vezérek. A jugoszláv kormány mérsékeltebb 
volt náluk. Nem adott engedélyt arra, hogy az általa megszállott területen egy 
Magyarország elleni hadsereg szerveztessék, önmagára is veszélyesnek találván 
egy tisztán ,vörös" sereg felállítását. Szíves örömmel kapta azonban fel - saját 
érdekében - az emigránsok által hangoztatott szólamot, hogy a megszállt 
területet kézizálognak tekintse, amelyet csak akkor ad vissza Magyarországnak, 
ha a trianoni béke valamennyi rendelkezése, így a zsoldos seregre és a 
leszerelésre vonatkozó pontok is, végrehajtatnak. Kárpótlásul kilátásba helyezte 
az emigránsoknak, hogy az egész megszállt terület közigazgatását kezükbe adja, 
de feltétlenül kikötötte, hogy ne egyedül a munkásság nevében intézkedjenek, 
hanem - a proletár-osztályuralom látszatának elkerülése végett - vonják be 
akciójukba a polgárságot s a földmívelő népet is. 

Ma még pontosan nem tudjuk, hogy e terület autonómiája milyen méretű lett volna. 
Az emigrációs sajtó e tárgyalásoktól kezdve következetesen hirdette, hogy 
megállapodás történt, hogy a területet , Szerbia erkölcsi és anyagi támogatása 
mellett független köztársasággá fogják kikiáltani," hogy Magyarország támadása 
esetén Jugoszlávia katonailag fogja védeni s hogy ezen köztársaság kikiáltási 
mozgalommal szolidáris Csehország és Románia is. Jászi a belgrádi román követ 
meghívására Bukarestbe ment, hogy ott magával a román kormánnyal is tárgyaljon. 
Itt nagy segítségére volt régi fegyvertársa, Seton Watson, aki Scotus Viator 
néven angol tanulmányaiban a világháborút megelőzően évekig hirdette az osztrák- 
magyar monarchia és Magyarország feldarabolásának szükségességét. Ezek a 
tárgyalások azonban a belgrádi megállapodásokon már mit sem változtattak. Az 
emigrációs légiók megszervezéséről, a kisantant támogatásával Magyarországba 
való betörésről, e túlságosan fantasztikus tervekről le kellett mondania az 
emigrációnak, noha Pécsett a munkásságot már katonai kiképzés alá fogták 
vezetői. 

A belgrádi megegyezés értelmében az emigráció legsürgősebb teendője uralma 
kizárólagos munkás-jellegének megszüntetése és a polgári, meg földműves 
elemeknek bevonása lett. Ennek a célnak az elérésére használták fel Lovászy 
Mártont, a Károlyi-kormány kultuszminiszterei, ki eddig éppen megszállt 
területen, Kiskőszegen élt elvonultan családjával. Hiúságára hatnak azzal a 
hízelgéssel, hogy csak ő szüntetheti meg a pécsi lakosság belső súrlódásait és 
így ráveszik, hogy hagyjon fel passzivitásával. Jó szándékkal és vakon fog 
képzelt missziójához, de már az első lépések után süllyedni kezd lába alatt a 
talaj. A város lakosságának belső ellentéteit semmivel sem tudja csökkenteni, 
mert a munkásság nem hallgat reá. Naivul kijelenti (1921. febr. 4.), hogy ,a 
legsürgősebb feladat, a társadalmi béke megteremtése érdekében a munkásság 
remélhetőleg hajlandó kezet nyújtani a polgárságnak s ez azt el is fogadja". Az 
elutasító feleletre nem kell soká várnia. Február 19-én a pécsi szocialista 
pártvezetőség harmincnyolc szavazattal tizenöt ellenében kimondja, ,hogy a pécsi 
proletariátus politikai és gazdasági érdekei szempontjából ezekben a 
pillanatokban akkor látja a helyes proletárpolitikát szolgálni, ha a párt 
kezében levő városi vezetést, úgy is mint hatalmi, úgy is mint demonstratív 
eszközt kezéből ki nem adja". 

Menyire nem a társadalmi béke érdekli ezt az uralkodó csoportot, azt 
határozatának következő megindokolása is jelzi: ,Pécs és a megszállt terület 
proletariátusa érdekének szempontjából ma már akár a város, akár a megye 
kormányzatának kézbentartása nemcsak helyileg biztosít a proletárság részére 
bizonyos hatalmi pozíciót és több irányú szabadságot, jogi és gazdasági 
védelmet, de a magyarországi terror alatt nyögő proletárság felé mint 
megmozdulásra inspiráló valóság is erősen esik a forradalmi esélyek mérlegébe" . 
Lovászy fellépésének csak annyiban van hatása, hogy állásfoglalása megtéveszt 
néhány gyanútlan embert s ezek is belesodródnak az áradatba. De éppen ez kell az 


emigrációnak: ezzel már igazolhatja a polgárság csatlakozását. 

A parasztsággal még könnyebben megy. A földnélküliek között a földosztás 
jelszavával a hatalom árnyékában könnyen lehet híveket szerezni. A kisgazdák 
szervezetének vezetője, Hoffmann Ottó úgyis az ő emberük. Ez dec. 11-én 
kijelenti, hogy a kisgazdapárt hajlandó a vármegye kormányzásában az ipari 
munkássággal együtt részt venni, az októberi forradalom alapján. Másnap a 
kisgazdapárt nagygyűlést tart, amelyen Hoffmann és Lovászy beszélnek. A 
jugoszlávok részére ügyesen odavetik csalétkül, hogy Horthy kormányzó Habsburg- 
restaurációt akar s hogy ők a megszállás meghosszabbítását éppen a magyar 
kormány ezen álnok mesterkedései miatt óhajtják, , forduljunk bizalommal a 
megszálló hatósághoz - ajánlja Lovászy -, engedje meg, hogy magunk kezébe vegyük 
sorsunkat; engedje, hogy a vármegyében is a polgárság akarata nyilatkozzék, mint 
a városban." A gyűlés határozata természetszerűleg az lesz, amit Hoffmann titkár 
már az előző napon megállapított. 

Az emigráció így eleget tett a belgrádi óhajnak. Sikerült a látszatot 
megszereznie, hogy mozgalma mögött a lakosságnak egy része is ott van. 

Ez a látszat a jugoszláv kormánynak éppen elég. Most már részletekbe menő 
tárgyalások kezdődnek a bajai szerb kormánybiztos és Hoffmann-Lovászy-Linder 
között. Draskovics miniszter hivatalosan is közli az emigránsokkal, hogy a szerb 
kormány az autonómia megadása, továbbá nagyobb dinár-kölcsön kiutalása mellett 
döntött s hogy az egész pécsi kérdés tanulmányozására a nagyantant bizottságot 
küld ki a helyszínre. 

Linder azonnal elő is terjeszti az önkormányzati tervezetet. E szerint a terület 
a ,Pécs-bajai autonóm terület" nevet kapja s beléje tartozik az egész vidék, 
amely a trianoni béke szerint Magyarországot illeti, de jugoszláv katonai 
megszállás alatt van. A tervezet 1. §-a félre nem érthetően bizonyítja az 
anyaországtól való elszakadási törekvést. Eszerint ,a magyar állam 
törvényhozásának és kormányának rendelkezései az autonómia területére nem 
terjednek ki", de a néptanács a jugoszláv jogszabályok átvételét kimondhatja. Ez 
a Jugoszláviához való szoros csatlakozást jelentette, éppen úgy Jászi hízelkedő 
javaslata is, hogy a megszállt terület szüntesse meg az eddigi magyar ú.n. pécsi 
valutát, s a jugoszláv valutára áttéréssel kapcsolja gazdasági életét is 
szorosan Jugoszlávia közgazdaságához. 

Linder és társai később is mindent elkövettek, csakhogy Jugoszlávia kedvében 
járjanak és annak elhatározását megkönnyítsék. 1921. márc. 2-án Linder elnöklete 
alatt a pécsi városi közgyűlésen már bemutatják a szerb, román és cseh 
külügyminiszterekhez intézendő átiratokat, amelyekben arra kérik ezeket, hogy ne 
engedjék a magyar sereget bevonulni Pécsre. Április 18-án ugyanez a közgyűlés 
ugyanazon külügyminisztereket deklarációkban kérte a megszállásnak legalább 
ötévi meghosszabbítására. ,Kérjük a kisantant államok kormányait - olvassuk e 
memorandumokban hogy ez a terület kézi zálogú legyen mindaddig, amíg 
Magyarországon a trianoni szerződés rendelkezései végrehajtást nyernek és a 
középeurópai békének oly fontos demokratikus rendszerváltozás bekövetkezik." 
Linder ezt a memorandumot személyesen vitte Belgrádba s ott felkereste a 
hatalmak képviselőit is. Az angol és francia követ azonban nem fogadta, az olasz 
le is szidta, csupán a román és a cseh követ ígérte meg támogatását; ugyanezt 
természetesen megtette a jugoszláv kormány, amely azonfelül a memorandumnak 
Párizsba, a legfelsőbb tanácshoz küldését is megfogadta. 

A belgrádi kormány ugyanis változatlanul jóindulattal figyelte az ő annektáló 
hajlamának kedvező emigráns tevékenységet. Amennyire a nemzetközi politikai 
helyzet megengedte, a legvégső határokig közvetlenül is támogatta az emigrációt; 
sőt közvetve olyan lépésekre ragadtatta magát, amelyek már beavatkozást 
jelentettek Magyarország belügyeibe. 

Az emigráns lapok egymásután hozták a belgrádi kormány tagjainak magyarellenes 
nyilatkozatait, amelyeknek hitelességét kétségtelennek kell tekintenünk, mivel 
azok soha meg nem cáfoltattak. Ezek a nyilatkozatok az emigránsoknak szóló 
biztatásokon felül mindannyiszor kifejezésre juttatták a belgrádi kormány azon 
eltökélt szándékát, hogy Pécset és környékét egyelőre nem hajlandó kezéből 
kiengedni. A hosszú sorból elegendő kettőt közölni 1921 márc. 24-én a szerb 
belügyminisztérium politikai osztályának vezetője a Bécsi Magyar Újságban a 
következőket jelentette ki: Pécs és vidéke mindaddig zálog, míg a trianoni béke 
nincs végrehajtva, amíg a magyar kormány hadseregét le nem szereli; ekkor pedig 
a tömeg elégedetlensége elsöpri a kormányt s így új kormánnyal lesznek majd 
tárgyalások. Ugyanezen lapban Pribicsevics Szvetozár kultuszminiszter; ápr. 7- 


iki nyilatkozatában, három garanciát követelt a magyar kormánytól: a 
leszerelést, Nyugatmagyarország átadását Ausztriának és Pécs-Baranya jugoszláv 
megszállás alatt való hagyását. Ezt az utóbbi területet ő is kézizálognak 
nevezte. De a fődolog a demokrácia, a magyar nemzetgyűlés feloszlatása és új 
választások megejtése pártatlan nemzetközi bizottság felügyelete alatt. 
Mondanunk sem kell, hogy ezek az utóbbi követelések szintén az emigránsok 
munkája révén kerültek be a kisantant-politikusok szótárába. 

Miként ezek a nyilatkozatok is mutatják, Pécsen keresztül az emigrációnak 
valóban sikerült elmérgesítenie a viszonyt Magyarország és déli szomszédja 
között. Pécs felvonulási terület lett; rés, amelyen keresztül az egyre fokozódó 
követelések kiáramlottak Magyarország ellen, másrészt ugyanakkor kapocs is a 
kisantant és az emigráció között. 

Az emigránsok reménykedéseit és az óhajtva várt fejleményeket Károlyi a 
következőképpen vázolta Linderhez intézett levelében: A Pécs közvetítésével 
kialakuló magyar-jugoszláv politikai kapcsolatból automatikusan lehet cseh- 
magyar barátság, ami kombinálva a kisantant-tal, alapját képezhetné a 
keleteurópai probléma megoldásnak; ennek előfeltétele az, hogy Magyarország 
lemond a Szent Korona-elméletről, áttér a köztársaságra, , hogy elnyerje a 
kisantant teljes bizalmát". (Bécsi Magyar Újság, 1921. júl. 15.) 

Magyarország szerencséjére a nagyhatalmak tisztán láttak és nem engedték meg, 
hogy a trianoni békének egyetlen kedvező rendelkezése is Magyarország ellen 
fordíttassék. Változatlanul megmaradtak tehát a kisantant minden mesterkedése, 
interveniálása dacára, a kiürítés mellett. 1921 augusztusának elején nyilvánvaló 
lett, hogy az átadásnak még ebben a hónapban meg kell történnie. Addig Pécs 
belső élete még súlyos kríziseken ment át. A város kicsiben ismét végigélte azt 
a fejlődést, amelyet az ország 1919 tavaszán elszenvedett. 

A terület tulajdonképpeni urai, az emigráns vezérek, nem tudtak úrrá lenni saját 
seregükön. A munkásság ugyanis, amelyet uralomra kerülésük előtt túlzó 
ígéretekkel nyertek meg, vezettek félre, a hatalom elnyerése után követelni 
kezdték az ígéretek beváltását, sőt felcsigázott étvággyal egyre újabb 
igényekkel állt elő. A város új vezetősége így csapdába került, különösen amikor 
egymás után sztrájkok törtek ki. Most már szerette volna lecsillapítani a 
mozgalmat, most már vádolta a tömegeket, amelyek hátán 

felkapaszkodott, hogy ,minden igényüket egyszerre akarják kielégíttetni" . 

A megkezdett útról azonban nem lehetett sem visszafordulni, sem azon megállani. 
Ezt nem engedték a kommunisták, akik résen voltak és agitáltak, ,élesítették az 
osztályellentéteket". Ezek a bécsi kommunista központ utasítására mindenáron a 
proletárdiktatúra kimondására akarták rávenni a munkásságot. Szocialisták és 
kommunisták ekkor egymásra támadtak. Amikor az elkeseredett harc folyamán az 
1921. máj. 19-iki pártvezetőségi választások a jobboldaliak győzelmét hozták 
meg, a szétszakadt részek annál ádázabb gyűlölettel rohantak egymásnak, a 
legsúlyosabb vádak kiáltozása közben. A jobboldaliak el akarták távolítani az 
emigránsokat a városházáról, a pártból, lehetőleg a városból is; feloszlatták a 
kerületi pártszervezeteket, nemkülönben az ifjúmunkás szövetséget, hol az 
emigránsok voltak többségben s nem engedték meg, hogy a maguk ,Munkás" című 
lapja mellett megjelenhessék a baloldali ,Munkás Akarat". A baloldaliak 
merényletekkel válaszoltak, mire a jobboldaliak Horthy-ágenseknek, fehér 
agitátoroknak, magyar kémeknek nevezték s vádolták őket, hogy a magyar kormány 
utasítására fejtenek ki kommunista propagandát, szítják az egyenetlenségeket. 
Miként Lovászy is elismerte, ,Pécsett a gyűlölködés szelleme uralkodott és az 
osztály- és felekezeti ellentétek egész az osztályharcig fajultak". 

Az emigránsok e belső huzakodásai nem jelentették a tulajdonképpeni polgárság 
helyzetének javulását. Változatlanul rossz maradt az, mivel magyar érzelme miatt 
üldözte a megszálló hatalom s üldözték bal- és jobboldali emigránsok egyaránt. 
Ennek a polgárságnak és birtokos osztálynak a gyengítésére, sőt tönkretételére 
Jászi még egy eszközt tartogatott: a földreform címén birtokainak elrablását és 
a földnélküliek közötti szétosztását. Könyvében, cikkeiben állandóan visszatérő 
refrénként ismételgette, hogy a , feudális" osztályok befolyásának megsemmisítése 
végett ilyen , földreformot" kell életbeléptetni; ennek keresztülviteléért 
dicsőítette Lenint (Bécsi Magyar Újság, 1921. júl. 17.) és a magyar birtokosok 
földjeinek elvételéért nem győzött eleget hálálkodni az utódállamoknak. Most ezt 
a birtokelkobzást a demokrácia örve alatt Baranya megyében is el akarta végezni. 
Július 24-én kiadta a jelszót a Bécsi Magyar Újságban, hogy az irredenta 
mozgalomnak, azaz a Magyarországhoz való visszakerülés mozgalmának leszerelése 


végett földreform látszik szükségesnek. A jugoszláv hatóságok ezt a tervet is 
szívesen fogadták. Dolinka Vászó, Baranya megye szerb alispánja, júl. 29-én 
biztató ígéretet tett: szívesen csinálnának földreformot, csak ne a pártok 
jelentsék be a falvak akaratát, hanem maguk a falvak forduljanak hozzá 
memorandumokkal, ő majd felterjeszti azokat Belgrádba. Az idő rövidsége 
akadályozta csak meg ennek a tervnek a kivitelét. 

Amidőn nyilvánvaló lett, hogy a nagyhatalmak parancsának teljesítése elől 
Jugoszlávia nem térhet ki a szerződésszegés ódiuma nélkül és a megszállt 
területről ki kell vonulnia, az emigráció vezérei még egy utolsó döntő rohamra 
fújták meg kürtjeiket. Bár ők maguk óvatosan távol maradtak, Bécsből, néhány 
száz kilométerre a harctól, tűzmentes szerkesztőségekből annál inkább uszították 
a gyanútlan, félrevezetett és sajnálatraméltóan vak tömeget. Aug 18-24-ike közt 
vonultak ki a jugoszláv csapatok, de ők az utolsó percig áltatták, hitegették a 
munkásságot. A Bécsi Magyar Újság még aug. 9-én is azt a hírt hozta, hogy Linder 
nagyon meg van elégedve a Belgrádban Pasiccsal folytatott tárgyalásokkal, s hogy 
memorandumát a szerb miniszterelnök Párizsba viszi, tíz nappal később pedig azt 
az újabb hírt, hogy ugyanez a polgármester bizton reméli a kedvező megoldást, - 
akkor, amikor a kiürítés már meg is kezdődött. 

Sőt egy-két héttel előbb pedig még nyíltan toborozták és biztatták a bécsi 
magyar munkásokat, hogy menjenek Pécsre, mint Göndör is már a tizenkettedik 
órában, júl. 31-én írott kecsegtető, minden jót ígérő cikkében. Weisz Károly, a 
pécsi városi vezetőség egyik tagja ugyanis az osztrák fővárosba utazott, , hogy 
innét - saját szavai szerint - megbízható, komolyan dolgozni akaró szocialista 
emigránsokat vigyen le magával, mivel ezekre szükség van a város jövő 
berendezkedésének kiépítése szempontjából". A Világosság-körben propaganda 
előadást tartott és mint valami kivándorlási ügynök, élénk színekkel ecsetelte a 
pécsi munkások nagyszerű helyzetét, a kínálkozó sok munkaalkalmat, a jó 
fizetést. Valóságos eldorádónak írta le Pécset, ahol a polgárok önként nagy 
összegekkel járulnak hozzá a munkások jóléti intézményeinek fenntartásához s 
ahol magas fényűzési és progresszív adók mind a munkásság érdekeit szolgálják. 
Sietett megnyugtatni a félénkeket is: nincs semmi veszély, a jugoszlávokat csak 
a széntermelés érdekli, azon túl semmivel sem törődnek; s mert azelőtt nyolcvan 
vagon volt csak a napi termelés, most viszont 280, semmi esetre ki nem adhatják 
a várost kezükből, mert különben megállanának vasutaik. Ezt az előadást 
lelkendező örömmel közölte Göndör lapjában, a maga részéről is biztatva a 
munkásokat és parancsoló jelszó gyanánt adván ki: ,Magyar emigránsok: le 
Pécsre!" (Az Ember, 1921. júl. 31.) 

Attól, hogy akár ő, akár hangadó, uszító társai maguk menjenek le, természetesen 
óvakodtak... A Pécsett levő vezérek pedig már jóelőre kereket oldottak, mint 
Linder, aki aug. 9-én elhagyta a várost azzal az ürüggyel, hogy Spalatóba 
Károlyihoz kell utaznia. Ez az eljárás különben még a balkáni politikai 
viszonyok közt felnőttek előtt is meglepő volt. Pasics miniszterelnök a 
szkupstinában 1922. jan. 25-én maga is kénytelen volt megbélyegezni az 
emigránsokat, akik , felültették" a lakosságot. 

Jászi és társai tehát a biztos távolból még egyszer megkísérlik feltartóztatni 
az események menetét és szövetségeseikhez, a kisantant államokhoz fordulnak 
Jászi aug. 14-én ,A pécsi katasztrófa előtt" című cikkében előbb az antant 
hatalmakra akart hatni azzal az ijesztgetéssel, hogy a bevonuló magyar csapatok 
a "büszke, önérzetes, valódi forradalmi szellemtől áthatott magyar területen" 
vérfürdőket fognak rögtönözni. Ettől az ijesztgetéstől maga sem sokat remélt, 
mivel tudta, hogy az aposztrofált államok a Pécsre Cosset angol ezredes vezetése 
alatt leküldött katonai bizottság révén kellőleg informálva vannak mindenről. 
Többet várt Jászi attól az érveléstől, amelyet ,az illetékes tényezők, 
elsősorban a kisantant felé fordulva adott elő. A terület közgazdasági életének 
megsemmisítését, a munkások és bányászok nagyobb részének elvonulását, az otthon 
maradottak ,érzelmi bolsevizálását és ezzel a társadalmi felforgatás újabb 
földalatti telepeinek létesülését", a Jugoszláviának járó szénszállítmányok 
elmaradását jósolta s nyíltan felhívta a kisantant államférfiait, akik előtt ő 
már korábban felsorakoztatta a kiürítés elleni érveit s ,akik szívesek voltak 
információit el is fogadni", hogy addig ne adják át ,a büszke, demokratikus 
szigetet", míg Horthyék [,, Jaz általuk - a trianoni békében -elvállalt összes 
kötelességeiket nem teljesítették". Ugyanezen a napon az ,Arbeiter Zeitung" is 
hevesen tiltakozott a kiürítés ellen, a Jásziéval azonos érvekkel szállván 
síkra: a jugoszláv vasúti forgalom meg fog állani, mert nem lesz széntermelés 


Pécsett, Jugoszlávia érdeke tehát át nem adni a területet Magyarországnak. 

S tán különösnek tűnne fel, hogy az osztrák szocialisták hivatalos lapja ily 
nagy megértést tanúsít azon burzsoá-állam, Jugoszlávia érdekei iránt, amelynek 
börtönei zsúfolásig telve voltak szocialista és kommunista munkásokkal, s melyre 
egy évvel ezelőtt ugyanez a lap a magyarországi bojkottot ki akarta terjeszteni, 
ha nem tudnók, hogy az ,Arbeiter Zeitung" állásfoglalását az emigráns Kunfi 
Zsigmond irányította. 

A vezérek jól tudják, hogy a helyzeten már nem változtathatnak, de azért az 
ellentéteket még mindig szítják messziről. Harcra, fegyveres ellenállásra 
tüzelik a munkásságot. Független szocialisták és kommunisták egyszerre megértik 
egymást. A bécsi Világosság-csoport nevében Garbai elnök aug. 12-én táviratilag 
utasítja a szocialista ,Munkás" szerkesztőségét: ,Ebben a sorsdöntő órában 
felhívjuk Pécs és Baranya szervezett munkásságát, hogy politikai és taktikai 
nézetkülönbségre tekintet nélkül, haladéktalanul teremtse meg a munkásosztály 
egységes és védekező frontját. Félretenni mindent, ami szétválasztja a 
munkásságot és megtalálni minden módot, ami eggyé forrasztja őket." A kommunista 
párt vezetősége pedig aug. 18-án a széntermelés megszüntetésére, sőt a termelés 
későbbi lehetőségeinek megakadályozására, azaz a bányák felrobbantására 
utasította híveit a magyar csapatok bevonulása esetére. 

Az ilyen és más hasonló utasítások egészen megvadítják a tömegeket. Ismételt 
munkásgyűlések után aug. 14-én nagygyűlést tartanak, amelyen elhatározzák a 
fegyveres védekezést, kikiáltják a magyar-szerb Baja-Baranya köztársaságot, 
amely a Jugoszláviával való végleges egyesítésig maradna fenn. Proklamálják az 
általános sztrájkot, a felvonulásoknál több házat megrongálnak, így a Dunántúl 
nevű polgári lap, a keresztény szocialisták és a Duna-Gőzhajózási Társaság 
házait. 

A lelkiismeretlen félrevezetést, gyáva felelőtlen bujtogatást, amelynek 
eredménye volt a tömegszenvedélyeknek ez a kirobbanása, legjobban ,az Ember" 
aug. 21-iki számában megjelent felhívás jellemzi, az , Üzenet a pécsi 
megváltónak". Az emigráns vezérek működését annyira megvilágítja ez a szózat, 
hogy néhány részletét jónak látjuk szó szerint közölni. 

Minden tekintet Pécs felé lövelli tüzes és reménykedő sugarait. Mindenki Pécs 
felől várja a megváltást, mindenki bámulattal, meghatottan néz a pécsi bányák, 
gyárak és műhelyek elszánt és mindenre kész proletárjaira és dobogó szívvel, 
kipirult arccal várjuk, csak várjuk, hogy mi lesz. A pécsi munkások és a pécsi 
polgárok kikiáltották Baranya megyét önálló köztársasággá és hajlandók ezt a kis 
darab szabad magyar földet az életük árán is megvédelmezni. Soha válságosabb 
történelmi környezetben és nehezebb körülmények között még nem született meg új 
államforma, mint a Pécs-baranyai köztársaság. Nem képzelhető az el, hogy a 
jugoszláv kormány ne mérlegelné a legnagyobb komolysággal az új helyzetet és 
minden jel arra vall, hogy az antant mértékadó köreit is gondolkodóba ejtik a 
Pécs-baranyai földrengésszerű események és nem reménytelen ebben a pillanatban 
az egész fölemelően szép és bátor akció. Ha ezt az elszánt és gyönyörű kezdést 
hasonló lendületű folytatás követi, akkor a pécsi munkásság nevét valamikor 
áldva fogja emlegetni az egész világ proletariátusa. Mert ha az új köztársaság 
megáll, akkor döntő és halálos csapás zúdult a Horthy-uralomra. A jugoszláv 
kormány kezében van a döntés joga és a pécsi köztársaság sorsa. És ha erről az 
oldalról kellő garanciákat kap a pécsi köztársaság, akkor a Horthy-uralom napjai 
meg vannak számlálva." 

rEbben az esetben Károlyi Mihály tiszta és mocsoktalan lobogója alatt odalent a 
baranyai csatatéren föl kell sorakozniok mindazoknak, akik a fehér rémuralom 
pusztulását és az új, szabad Magyarország megszületését áhítják. Párt- és 
frakciókülönbség nélkül, az összes elvi és személyi ellentétek kiküszöbölésével 
össze kell fognia mindenkinek és közös, egységes frontban kell fölfejlődni 
Horthyék ellen. Minden ellentét, minden gyűlölködés szűnjék meg idekint az 
emigrációban, mindenki hozzon meg minden elvi és személyi áldozatot és vállt 
vállhoz vetve induljunk a döntő nagy pécsi rohamra. A pécsi munkásság és 
polgárság példát mutatott és örök szégyen volna, ha mi nem követnők ezt a bátor 
példaadást. Most minden kockán forog, vagy most győzünk vagy talán soha. 
Lelkesedéssel és mindenre elszántan kísérjük a pécsi küzdőteret, ahonnan döngő 
léptekkel indult el az új magyar história. Aki arra való, az röpülni fog az 
események szárnyán, aki nem arra való azon átrobognak az események. Úgy lehet, 
hogy Pécsen mindent megnyerhetünk. Üdvözletet, hálát, megilletődést és testvéri 
szolidáris szeretetet üzenünk a pécsi megváltóknak." 


Jászi a tömegnek azt a megmozdulását, amely az ő munkájuk eredménye volt, úgy 
tüntette fel, mintha az jele volna a lakosság elszakadási törekvésének. Sőt 
tovább menve azt állította, hogy ,a magyar szegénységnek e szenvedelmes 
felkelését a szerb nemzeti eszmének fellobbanása kíséri, amely mindenféle 
annexiós törekvésekben nyer kifejezést". Hogy Jugoszláviát a kiürítés 
megtagadására bírja, most már a terület annektálását is szóba hozta. De ezzel 
csak az a célja, hogy zavar, nemzetközi bonyodalom keletkezzék. Mint aug. 18-án 
írta, a Pécs-bajai kérdést a népszövetség döntése elé kell vinni: , Hadd 
jelenjenek meg a nemzetközi bíróság előtt nemcsak a jugoszláv állam és a többi 
utódállam képviselői, nemcsak az érdekelt területrész munkás- és paraszti 
közvéleménye, hanem a magyarországi demokrácia is, melyet száműzetésben, 
börtönökben vagy titkos detachementjei által néma szolgaságban tart a Habsburg- 
tisztek rémuralma." A magyarországi demokrácián természetesen magát és emigráns 
társait értette. 

Eljutni rágalmaival a népszövetség elé, ott meghallgatásra találni, külső 
segítséggel megint visszajutni Magyarországba és ott folytatni a munkát, ahol 
1919-ben elhagyta - ez volt tulajdonképpeni célja a pécsi kérdés 
elmérgesítésével. 

Még az utolsó pillanatban is egy buldog szívósságával küzd az emigráció. A 
Világosság-csoport a győztes államok szocialista képviselőihez fordul aug. 20- 
án: Baranya területe kis demokratikus köztársaság, ,a Horthyzmus özönvizéből 
kiemelkedő szigete a magyar októberi forradalomnak" s e terület proletariátusa 
el van szánva, hogy fegyverrel utasítsa vissza a magyar csapatok bevonulását. 
Aug. 21-én Adler Frigyes, az osztrák szocialisták vezére az ,Arbeiter Zeitung"- 
ban a bécsi Internacionálé titkárságának nevében a jugoszláv szocialista 
képviselőkhöz fordul s a nagy, egyöntetű akciónak van is annyi eredménye, hogy 
az angol munkáspárt interpellál az alsóházban, Jugoszlávia pedig az 
emigránsoknak teljes menedékjogot ígér 

A menedékjogot a ,polgári" emigránsok ugyanis mindenki részére kérik Belgrádban, 
még a kommunisták részére is, akiktől őket Pécsett - állítólag - oly nagy elvi 
ellentétek választották el. 

A terület kiürítése minden fenyegetés ellenére rendben történt meg és a magyar 
hatóságok minden incidens nélkül foglalhatták el helyüket. A lakosság nem 
fegyverrel, hanem túláradó örömmel fogadta őket. A jugoszláv csapatok kivonulása 
előtt ugyanis a bécsi kommunista párt nevében Hamburger Jenő népbiztos a 
következő táviratot küldte pécsi barátaihoz: ,Mama nagyon beteg, jöjjetek 
azonnal Bécsbe. Jenő." Az agitátorok így hirtelen eltűntek a csak szóval 
emlegetett barikádokról, idejében biztonságba helyezve féltett életüket. A 
veszélytelen Bécsbe futott a pécsi szocialisták lapjának, a ,Munkás"-nak egész 
szerkesztősége is és innen küldte a szerkesztő, Magyar József utolsó üdvözletét 
na körülzárt, vandálok ellepte földnek", biztatván a cserbenhagyott munkásságot, 
hogy eljön még a feltámadás napja, amikor ,elbukik minden, ami útjában áll a 
proletár milliók szabadságának." 

A jugoszláv csapatokkal így elvonultak azok, akik eddig éveken keresztül rázták 
öklüket Magyarország felé - s ezzel egy csapásra helyreállott a társadalmi rend; 
nyoma sem volt többé köztársasági elszakadási törekvésnek. Kitűnt, hogy az 
agitátorok csak az idegen hódítók fegyveres védelme alatt voltak hangosak s hogy 
mögöttük éppen az nem állott, amelyre annyit hivatkoztak: a terület dolgozó 
lakossága. 


6. 


Nyugat-Magyarország és a király hazatérése 


A pécsi-kérdés elmérgesítése korántsem volt az emigráció egyedüli vállalkozása, 
azonban ebben fejtette ki a legnagyobb személyes aktivitást. Többi hadjáratukban 
még ennyire sem kockáztatták a vezérek életüket. Viszont kárpótlásul annál 
nagyobb hévvel igyekeztek a távolból sajtójuk útján a kis-antant fegyveres 
haderejét Magyarország ellen megindítani. Alkalom erre az 1921. év folyamán 
többször is nyílott. 

Az első alkalmat Károly királynak Svájcból való visszatérése és húsvét napján 


Budapesten való váratlan megjelenése szolgáltatta. Ezt a konfliktust a magyar 
kormány pár nap alatt békésen elintézte és a király a legrövidebb idő alatt 
vissza is utazott Svájcba. Ok nem volt a közbelépésre, mert, miként Briand, a 
francia külügyminiszter kijelentette, Horthy kormányzó a legnagyobb 
korrektséggel járt el. De mégis elegendő ürügy, hogy a kisantant-államok és az 
emigránsok fellépjenek fenyegetéseikkel Magyarország ellen. Az utódállamok 
létérdekeikre hivatkoznak. Attól félnek, hogy a Habsburg restauráció oly nagy 
vonzerőt gyakorolhat a megszállt területekre, hogy országaik alkotó részeikre 
hullhatnak szét. Elutasító állásfoglalásuk minden restaurációs törekvéssel 
szemben tehát kétségtelen volt s az sem lehetett kérdéses, hogy fegyveres 
erejükkel szemben Magyarország Károly király visszatérését nem erőszakolhatja. 
Az emigrációnak így nem is kellett volna sokat biztatnia a kisantantot; a jó 
alkalmat azonban igyekezett kihasználni. Már a legelső pillanatban az 
elnyomott" magyar nép felszabadítására kérte a kisantantot, mondván: ,Azok a 
népek, amelyek a magyar néppel együtt nyögtek a Habsburgok zsarnoksága alatt, 
siessenek a magyar nép segítségére." A magyar nép ugyanis - hirdeti a Bécsi 
Magyar Újság, 1921. márc. 31-én - köztársaságot akar s a nemzetgyűlés többsége 
is köztársasági párti, csak nincs módjában akaratát kinyilvánítani. Ez a magyar 
nép azt várja szomszédaitól, hogy saját érdekükben is hozzásegítik őt, hogy 
akaratát végre szabadon nyilváníthassa. Saját érdekükben kell az utódállamoknak 
ezt tenniök, mert csak egy magyar köztársaság tudna békét tartani odahaza és 
békében élni a szomszédokkal. Ezért "a magyar emigráció sajtója, mint a magyar 
nemzetnek ez idő szerint egyetlen hallható képviselete, a Magyarországgal 
szomszédos államok kormányaihoz fordul és kijelenti, hogy a Habsburgok 
trónralépése ép oly kevéssé akarata a magyar népnek, mint az, hogy egy a 
Habsburgok ellen vívandó harc során Horthy szerezzen hazug jogcímet a magyar 
királyi trónra." 

Amikor órák alatt tisztázódott a helyzet és a király elutazott, az emigráció 
mélységes fájdalmat érez, hogy nem sikerült tervét keresztül vinnie. Bár a 
kisantant is kénytelen volt belátni, hogy diplomáciai fellépésre Magyarország 
ellen nincs oka, az ügyet mégsem akarta elaludni hagyni, hanem az emigráció 
sajtójával együtt próbálta felszítani a lángokat. Április első felében az 
emigráció és a kisantant lapjaiban egymást érték a hírek, amelyek arról 
számoltak be, hogy a három utódállam az újabb Habsburg-restauráció ellen 
garanciákat követel Magyarországtól. Egyik nap Pribicsevics szerb 
miniszterjelölte meg e garanciák gyanánt a leszerelést és Nyugatmagyarország 
átadását, a másik nap az emigrációs sajtó röpítette világgá ,egy belgrádi 
diplomatától" nyert azon értesülését, hogy a garanciák egyikéül a jugoszláv 
kormány Magyarországtól a köztársasági államforma kimondását követeli. 
Jugoszlávia ugyanis ,nemcsak Habsburg-restaurációt nem tűr Magyarországon, de 
nem tűri azt sem, hogy Magyarország államformáján változás történjék; 
Jugoszláviában Magyarországot ma is köztársaságnak tekintik, bár Horthyék 
királyságnak nevezik Magyarországot s bár a magyar kormány királyi kormánynak 
nevezi magát. Nevezhetik magukat, ahogyan akarják, nincsen monarchiájuk s a mi 
szemünkben Magyarország nem monarchia, ezen az állapoton nem lehet változtatni." 
Majd ismét a csehszlovák köztársasági elnökhöz közel álló lapnak, a ,Cas"-nak 
azon hírét terjesztették az emigrációt támogató osztrák lapok, mint az ,Abend" 
(ápr. 18.), hogy a három kisantant állam teljes megegyezésre jutván egymás közt, 
a legközelebbi jövőben átnyújtják majd Londonban és Párisban garancia- 
követeléseiket, amelyek között ott szerepel a leszerelés és Nyugatmagyarország 
átadása mellett a ,demokrácia" is, a már ismertetett Jászi-féle fogalmazásban. 
De nem maradtak el a fegyveres erővel való fenyegetések sem. A Bécsi Magyar 
Újság még ápr. 12-én is arról számol be, hogy Jugoszlávia három hadtestet tart 
készenlétben a magyar határ mentén. Úgy látszik, Jugoszlávia lehetett a 
legelszántabb, mert Jászi is ennek fővárosába utazott le és tárgyalt ott Pasics 
miniszterelnökkel. Feltehetőleg eredménnyel; az előbb említett újság legalább az 
idézett napon büszkén hozta a hírt, hogy Belgrádban ,Jásziban látják azt az 
embert, aki a trianoni békeszerződés keretein belül garanciákat tudna nyújtani 
Magyarországnak szomszédaival való békés együttműködésére." 

Bár a garanciák között szereplő Nyugatmagyarország kiürítése csak Pécs 
visszaadása után lehetett aktuális, az emigrációs sajtó már hónapokkal előbb 
megkezdte a kérdés feszegetését, így a Bécsi Magyar Újság már 1921. újév napján, 
abban a reményben, hogy így sikerül éket vernie Magyarország és az egyetlen, 
kisantantba nem tartozó szomszéd állam közé. A kérdést osztrák szellemben 


tárgyalták s propagandájuk, izgatásuk magyarellenes volt a legnagyobb mértékben. 
Semmit se féljen Nyugatmagyarországnak magyar lakossága, hogy kisebbség lesz 
Ausztriában, sőt örüljön, hogy leválhat a magyarság törzséről és idegen állam 
fennhatósága alá kerülhet, mert így legalább a demokrácia áldásait élvezheti - 
ez cikkeik alaphangja. Miként Jászi szept 8-án kifejtette a Bécsi Magyar 
Újságban, egy pillanatig sem kellene aggódnunk az Ausztriához csatolandó magyar 
nemzeti kisebbség sorsa felett; ugyanis Ausztria demokratikus közvéleménye oly 
fejlett, szocialista pártjának lojalitása oly kétségtelen, egész közszelleme 
annyira humánus és előzékeny, hogy a magyar kisebbség nemzeti autonómiája 
gyorsan és akadály nélkül kiépíthető volna egy a Magyarországénál 
rhasonlíthatatlanul fejlettebb és szakszerűbb közigazgatás védelme alatt". 

A lakosság azonban nem hallgatott az emigránsokra. A magyar hatóságok elvonulása 
után fegyveres fölkelés tört ki, amely a bevonuló osztrák csendőrséget távozásra 
kényszerítette. Az emigráció számára mindez csak újabb alkalom egyrészt 
megvádolni a magyar kormányt, hogy ő szítja a mozgalmat, másrészt pedig a két 
állam közti viszony elmérgesítésén kívül a kisantant beavatkozását 
kikényszeríteni. Davy osztrák kormányzó menekülésekor - aug. 30-án - a Bécsi 
Magyar Újság meginterjúvolta a kisantant három bécsi követét s amikor megkapja a 
cseh követtől a remélt választ, hogy Magyarországnak számolnia kell a 
kisantanttal, mely ,már többször megmutatta, hogy akaratának érvényt tud és akar 
szerezni", megindul újult erővel a sajtóhadjárat. Szept. 1-én azt olvassuk a 
Bécsi Magyar Újságban, hogy az egész kisantant fegyveres készenlétben van, 14-én 
és 17-én pedig, hogy a jugoszlávok ismét megszállják Pécset. De egyidejűleg 
megkezdi az emigráció a tendenciózus magyarellenes hírek közlését is, amelyeknek 
egyedüli céljuk nyugtalanságot, ijedelmet okozni és a kisantant beavatkozására 
ürügyet szolgáltatni. Szept. 9-én a Bécsi Magyar Újság azt a hírt hozza, hogy ,a 
magyar bandák Szlovenszko ellen készülnek", majd okt. 4-én, hogy , Horthyék 
burgenlandi módra puccsot terveznek Podkarpatska Russba". Ezekkel az ürügyekkel 
még erélyesebb akcióra ösztönzi a netán habozó kisantantot. 

Jászi ismét megjelenik Belgrádban és ott szept. 4-én - saját szavai szerint - 
egy jugoszláv politikusnak nyíltan megmondja, hogy ,a demokrata és szocialista 
emigráció a kisantant külpolitikáját a Horthy-rendszerrel szemben nem tartja 
elég erélyesnek és határozottnak". Szept. 18-án pedig nyílt levelet intéz 
Avarescu román miniszterelnökhöz abból az alkalomból, hogy Kolozsvárott a román 
bíróság magyar összeesküvési perben ítélkezett. Ezeket az elítélteket - jelenti 
ki - Budapestről vezették félre, ennélfogva inkább Budapesttel számoljon le. "A 
román kormány ne a szegény idealista álomkeresőkkel szemben mutasson erélyt, de 
azzal a tűzfészekkel szemben, mely állandóan inficiál, lelkes, de naiv, a 
viszonyokat és a történeti erőket nem ismerő kedélyeket." A trianoni béke 
alapján kényszerítse ki - szólítja fel -, hogy Magyarország demokratikus 
országgá alakuljon át, mert hiszen "elsősorban Romániától és a kisantanttól 
függ, hogy a nemzetközi stipulációk alkalmaztassanak". Okt. 1-én ismét a 
harmadik állam, Csehszlovákia külügyminiszterét aposztrofálja: , Szinte 
kétségbeejtő, hogy több mint két évi publicisztikai és informatív munkával 
lehetetlen volt az elemi igazságokat megértetni a külföldi, ú.n. demokratikus 
közvéleménnyel. Politikai, szociológiai és tömeglélektani elemzéseink a 
legcsekélyebb benyomást sem gyakorolták az antant vezető köreire." Most már itt 
vannak a tények, a nyugatmagyarországi felkelés. Arról van szó, hogy 
Középeurópában demokrácia vagy fehér bolsevizmus legyen-e. ,Soha államférfi 
felelősségteljesebb helyzetben nem volt úgy hazája, mint az európai demokrácia 
fóruma előtt, mint Benes miniszterelnök, a Dunamedence ez időszerinti 
kancellárja, ezekben a válságos napokban." 

A nyugatmagyarországi kérdés így az emigráció szemében ismét egyetemes európai 
problémává lett, mely a ,demokrácia" és a kisantant-államok létérdekeit érinti. 
Jugoszlávia és Csehország megragadják az alkalmat, hogy megkíséreljék keresztül 
vinni az őket összekötő kapocs, a Nyugatmagyarországon átvonuló korridor 
megteremtésére vonatkozó tervüket, amelyet a béketárgyalások alkalmával 
olaszország ellenzése miatt nem tudtak megvalósítani. Elhatározásuk közvetlen 
indítóoka az a remény, hogy most kierőszakolhatják a korridort s tán messzebbre 
nem is akarnának menni. A bécsi ,Abend" ugyan úgy tudja, hogy Jugoszlávia 
fegyveres beavatkozásának feltételéül kikötötte, hogy csapatai Budapest előtt 
nem állíthatók meg s hogy Budapestnek egy ideig megszállás alatt kell lennie - 
bizonyára míg az új ,demokratikus" kormány megalakul -, de ez a hír valószínűleg 
inkább csak az emigráció óhaját fejezi ki. 


Viszont való, hogy Csehszlovákia már augusztusban csapatokat vont össze a magyar 
határon - az ,Abend" aug. 22-iki közlése szerint - azzal az ürüggyel, hogy 
azokat a párisi legfelsőbb tanács által Sopronba küldött tábornoki bizottság 
rendelkezésére bocsátja a felkelők ellen. Majd mikor a tábornoki bizottság - 
tisztában lévén a helyzettel, - feleslegesnek és célját tévesztettnek találta a 
cseh csapatok igénybevételét, Ausztriának ajánlotta fel fegyveres erejét, 
készségét fejezve ki, hogy a jugoszláv csapatokkal együtt megszállja 
Nyugatmagyarországot . 

Schober osztrák kancellár és Benes szept. 22-iki hainburgi találkozója már-már 
azt mutatta, hogy a kisantantnak sikerült Ausztriát megnyernie. Ezen a 
megegyezésen közvetlenül is munkálkodott az emigráció. Mutatta ezt egyik 
vezérének, a ,Jövő" főszerkesztőjének részvétele a találkozón; Garami Ernő, aki 
Hatvany autóján sietett Hainburgba, a tárgyalás előtt és után is kimerítően 
tárgyalt Benessel. 

Magyarország e hetekben ismét válságos helyzetbe jutott. Ellenségektől 
körülfogva, elhagyatva, kiszolgáltatva a túlerőnek. Az emigráció győzelme 
biztosnak látszott. Annyira biztosnak, hogy Hatvany már megengedhetőnek vélte, 
hogy farizeuskodva egy-két könnyet ejtsen a magyar nemzet sorsán, helyet ő maga 
segített reménytelenné tenni: ,Napkelet ifjainak dobogó paripái tiporják 
Nyugatmagyarország földjét De nem csupán Nyugatmagyarországét. Idegen földet is. 
A szabad osztrák köztársaság földjét, egy kis nép és fegyelmezetlen hadserege a 
világ ellen? A diadalmas nagyhatalmak fellebbezhetetlen parancsa már lecsapott a 
szegény, félrevezetett országra. A magyar jövő üdvéért szorongó lelkünk azt 
súgja: ami most a magyar hazában történik, az csak gyászt, szégyent, szenvedést 
és a végső vég közelgő fenyegetését jelenti." (Jövő, 1921 szept. 7.) 

A magyar nép szerencséjére a prófécia nem vált be. A nagyhatalmak, amelyek nem 
voltak közvetlenül érdekelve, tárgyilagosak tudtak maradni. A kisantant nem 
mozdulhatott meg Magyarország ellen hadseregével, mert a nagyantant semmi okot 
sem talált arra, hogy a nyugatmagyarországi felkelésben kelleténél többen 
lásson. Olaszország pedig minden korridor-tervnek határozottan ellene szegült. A 
nagyhatalmak jelentették így a tulajdonképpeni akadályt s ezért Jászi nem is 
késlekedett ellenük tüzelni a kisantantot: A nagyhatalmak politikája ,a 
középeurópai demokrácia végzetes katasztrófájára fog vezetni, ha utolsó percben 
nem fog a kisantant a sarkára állni és érvényesíteni azt a középeurópai 
szuverenitást, mellyel már ez idő szerint de facto bír". (Bécsi Magyar Újság, 
1921. okt. 6.) A viszály elintézésére Della Toretta olasz külügyminiszter 
elnöklete alatt a magyar és osztrák kormány megbízottjai végül is Velencében 
egyezséget kötöttek, amely szerint Sopron és vidéke maga dönthetett állami 
hovátartozása felől. 

Ez a békés megegyezés semmiképpen sem tetszett az emigrációnak. Változtatni 
ugyan nem tudott rajta, de legalább leplezetlenül megmutatta igazi arculatát 
azokban a kommentárokban, amelyekkel a velencei megegyezést, Magyarországnak e 
kétségtelenül igen jelentős diplomáciai sikerét kísérte. Jászi mindenáron le 
akarta beszélni Ausztriát a megegyezésről, azzal rémítgetve, hogy a népszavazás 
rCSúnya demokratikus farce lesz, valami újabb wilsoni komédiához". Ne vegyen hát 
benne részt Ausztria, tanácsolta. ,Mi magyar emigránsok ezt a nemes és 
felszabadító gesztust várjuk az osztrák köztársaságtól!" - végezte felhívását. 
(Bécsi Magyar Újság, okt. 20.) A Jövő-ben pedig Garami Ernő (okt. 30.) még 
mindig régi orvosságát ajánlgatta a magyar népnek, ,mint egyetlen megoldást, 
egyetlen menekülést, egyetlen szabadulást országnak és népnek: októbert" 
hajtogatván, akkor, amikor a magyar nép már megtalálta a maga megnyugtató 
gyógyírját. 

Nyugatmagyarország ügye még el sem intéződött végleg, még idő sem volt a 
szenvedélyek lecsillapodására, amikor - okt. 20. - az izzó hangulatban Károly 
király repülőgépen váratlanul Magyarországra érkezett. Bár a véres polgárháború 
az első percekben kikerülhetetlennek látszott, a rend bámulatosan rövid idő 
alatt helyreállott. Sokkal nagyobb veszedelmet jelentett Magyarországra, hogy a 
kisantant az emigrációval együtt ezt az alkalmat is felhasználta tervei és 
követelései megvalósítására. Mintha csak mindketten érezték volna, hogy soha 
jobb ürügyük nem lesz a Magyarország belügyeibe való beavatkozásra, a magyar 
kormány eltávolítására és , demokratikus" kormány követelésére. 

Elérkezett a döntő perc, olvassuk a Bécsi Magyar Újság okt. 25-iki számában: ,Az 
utódállamoknak csak egy esemény jelenthetné a nyugalom zálogát, csak egy 
fordulat hozhatná meg gazdasági életüknek is a szabad forgalom régen óhajtott 


megkönnyebbülését, egyetlen esélye van annak, hogy a régi monarchia területén 
kialakult államok kölcsönös bizalmatlanságának, állandó mozgósításainak 
rendszerét az egymásrautaltság tényének megfelelő nyugodt együttélés rendszere 
váltsa fel: a magyar köztársaság. A magyar nép kívánsága és Középeurópa érdeke 
találkoznak ebben a követelményben és most van a perc, mely megvalósíthatja. 
Későbben és szerencsésebben a Habsburg-kérdést nem lehet megoldani." 

Azok a riasztó hírek, amelyeket az emigrációs sajtó az első napon terjesztett, 
hogy jugoszláv csapatok átlépték a magyar határt, több román hadosztály pedig a 
Tiszához közeledik, nem bizonyultak ugyan valóknak, a fegyveres felkészülés 
azonban annál komolyabban kezdődött. Csehszlovákia elrendelte az általános 
mozgósítást, Jugoszlávia pedig nagy csapattesteket koncentrált a magyar határon. 
Benes miniszterelnök a cseh parlamentben fenyegetően hangsúlyozta, hogy a 
kisantant el van szánva Magyarország ellen a legvégső határokig elmenni és a 
legerélyesebb rendszabályokat alkalmazni. Egyéb óhajai közt ,a kisantant 
bizalmát nem bíró magyar politika változását" követelte, ami az ,Abend" 
magyarázata szerint világosan utalt Horthy kormányzó eltávolítására és egy 
demokratikus kormány megalakulására. Ha mindezt - mondotta Benes - a magyar 
kormány önként el nem fogadja, úgy a menetkész jugoszláv és cseh hadsereg fogja 
Budapest megszállása után rákényszeríteni. Hasonló értelmű határozatot hozott 
ugyanis a belgrádi kormány is. 

Az emigráció végre közel érezte magát vágyai teljesüléséhez. Végre egy nem várt 
eseménynek sikerült kiéleznie az ellentéteket, amin ő maga annyit munkálkodott. 
Sajtója az örömtől reszketve regisztrálta az eseményeket és a várható 
fejleményeket: ,A komolyság és következetesség, amellyel a kisantant kormányai 
elhatározásaik keresztülvitelére készülnek, azt engedi sejtetni, hogy ezúttal 
valóban sor kerül - talán súlyos áldozatok árán - mindazon kérdések végleges és 
gyökeres tisztázására, amelyek a békeszerződések által teremtett Közép-Európának 
nyugalmát, biztonságát és konszolidációját annyira érdeklik. Horthynak és 
rendszerének el kell tűnnie Magyarországról. Lehetetlen hogy a környező államok 
tovább is megtűrjenek egy olyan rendszert, amelynek bűnei most már másodszor 
szólítják fegyverbe a szomszéd államok lakosságát és követelnek a világháború 
veszteségei után újabb beláthatatlan vér- és pénzáldozatot. A kisantant állami 
el vannak szánva rá, hogy ha most megkezdik a katonai előnyomulást, nem állanak 
meg Budapestig. Ezt egy aktív jugoszláv miniszter nyíltan kijelentette a döntő 
belgrádi minisztertanács után. A kisantant kormányai ugyan olyan helyzetet 
akarnak teremteni Magyarországon s egyelőre a nagykövetek tanácsát próbálják ily 
irányban befolyásolni, hogy sem a Habsburgok részéről, sem 

Horthy részéről ne legyen tovább akadálya egy, a magyar nép összes komoly erőit 
egyesítő új rezsim kialakulásának, mely a magyar alkotmány kérdését a 
demokrácia, az államforma kérdését nem a királyság értelmében, a szomszéd 
államokkal közös érdekű kérdéseket pedig a béke és a szolidaritás jegyében oldja 
meg." (Bécs Magyar Újság, okt. 27.) 

Történt pedig mindez azután, hogy a magyar kormány tudta és beleegyezése nélkül 
Magyarországra érkező királyt már Tihanyba internálták. 

Anglia és Franciaország lépett ismét közbe Olaszországgal együtt Belgrádban és 
Prágában. A két harcias utódállam azonban semmiképpen sem akart engedni. A 
jugoszláv kormány kijelentette, hogy a magyar kérdést most már végleg meg akarja 
oldani, ebben senki által nem akadályoztatja magát. A kisantant valóban el volt 
tökélve, hogy ultimátumot fog átnyújtani a magyar kormánynak s ha ez nem 
teljesíti követeléseit, köztük a demokratikus rezsimre vonatkozót is, bevonul 
Budapestre. A nagyhatalmaknak nem csekély fáradságába került a kisantantot jobb 
belátásra bírni. Az utódállamok makacs ellenállása nehezen tört meg. 

Az ellenállásra az emigráció minden tőle telhető módon ösztökélte. Amikor a 
kisantant ultimátuma mégis elmaradt s eltűnt a remény, hogy a , demokratikus 
köztársaság" az utódállamok fegyveres beavatkozásával megvalósítható, az 
emigráció új érvekkel, fanatikus epedéssel és önáltatással kezdte hirdetni: ,Még 
abban az esetben is, ha a kisantant tovább folytatná a habozás és elnézés 
politikáját, és meghajolnék a nagyantant Horthy-barát diplomatáinak és 
fezőrjeinek presztízse előtt: még abban az esetben is rövid idő alatt össze kell 
omlania a Horthy-rendszernek merőben belpolitikai és erkölcsi okokból is." 
(Bécsi Magyar Újság, okt. 27.) 


7. 


Aknamunka az utódállamok magyarsága ellen 


Ezeknek a nagyobb erőpróbáknak és kísérleteknek az elmondásával még korántsem 
teljes az emigráció története. Az élénkebb harci zaj közti csendesebb időket is 
tervszerű munka tölti ki; a kis riporterek ezernyi leleménnyel segítik itt 
vezéreiket. E sáskahadnak minden zöldellő fűszálat elpusztító szereplése mellett 
lehetetlen szó nélkül elmenni. Nem mintha sorsdöntő fontosságú lett volna 
parazita életük munkája; eljárásuknak futólagos áttekintése azonban 
hozzátartozik előadásunk teljességéhez. 

Különös embertípust képviselnek a közvéleménynek ezek az ólombetűs irányítói. 
Amint lelki aggályok nélkül végigszolgáltak minden politikai rendszert, úgy most 
az új orientációt is teljes odaadással támogatják. Körülrajongják a kisantant 
minden politikusát. Fürgén jegyezgetik szavaikat, minél magyarellenesebbek azok, 
annál nagyobb örömmel. Megostromolnak egy-egy nyilatkozatért mindenkit, aki csak 
szóba jöhet s magasztaló dicséretekkel halmozzák el a kormányok tagjait vagy a 
politikai pártok vezetőit. A balkáni államokat mint a kultúra erős várait írják 
le, hol Nyugat-Európát megszégyenítő civilizáció honol. Ugyanakkor pedig, 
csakhogy kielégítsék a balkáni erkölcstelen rossz indulatot és aljas ösztönöket, 
gúnnyal illetnek mindent, ami a magyarság szellemi életének teremtménye. 
rLevelek Polynesiából" és , Indián történetek a magyar prérikről" című gúnyos 
rovatokban számolnak be azon föld eseményeiről, amelyen a magyar nép ezer éven 
keresztül igyekezett az emberi művelődés és előhaladás ügyét szolgálni. 

Hosszú sorozatát lehetne összeállítanunk a rosszindulatú, hazug híreknek, 
amelyekkel Magyarországot nemcsak gyűlöletessé, hanem minden művelt, jó ízlésű 
ember előtt örökre utálttá akarták tenni. ,Európa fekélyének" nevezték, 
amelynek, ha nevét hallja valaki, el kell fordítania fejét, be kell hunynia 
szemét, csakhogy erőt vegyen e név kimondásakor támadó undor-érzésén. Leleményük 
kifogyhatatlan a hamis hírek gyártásában. Debrecent különítmények szállották 
meg, le akarják törni a kálvinistákat - mondja a Bécsi Magyar Újság, számítva 
arra, hogy nem mindenki tudja Európában, hogy Magyarország kormányzója is 
református vallású. ,Horthyék megmérgeztetik gróf Tisza gyilkosait" - újságolja 
Az Ember (1922.2. sz.); lassan ölő méreggel pusztítják el a börtönben a 
vádlottakat -, akik még évek múltán is élnek. Ha mozgalomról hallanak, hogy 
Budapestet fürdővárossá akarják fejleszteni, az európaiak elrettentésére 
felkiáltanak: Nem lehet, pestisveszedelem fenyeget! - s idéznek hamisított 
tiszti főorvosi jelentéseket a pánik készülődéséről. (Az Ember, 1922.13. szám.) 
Ezt az eljárást nem magyarázhatja meg semmiféle taktika. Az elvetemültségnek 
olyan foka ez már, amely a rosszat önmagáért követi el. Igaz, ezt könnyen 
megtehetik, mert semmi kötelék sem fűzi őket ahhoz a földhöz, amelyről 
elszármaztak. Ennek az országnak a szenvedése hidegen hagyja őket. 

Eljárásuk még fájdalmasabban facsarhatja a magyar olvasó szívét, amikor az 
utódállamoknak jutott területeken kalandoznak ily cinikus vakmerőséggel. Észak- 
Magyarországnak számos szobra, köztük európai hírű művészek elismert értékű 
alkotása lett már a cseh légionisták vandál pusztító dühének áldozata, míg végre 
a cseh kormány is megmozdult és a még el nem pusztított emlékeket deszka 
védőburkolattal vette körül. A Bécsi Magyar Újság szlovenszkói útirajz írójának 
minderre csak ez a gúnyos megjegyzése volt: Miért is tétette a szobrokat 
védőburokba a kormány; most keresik azokat, azelőtt észre sem vették őket. Az 
ellentét még nagyobb lesz, amidőn ugyanez a lap nagy, dicsőítő cikkben méltatja 
a cseh Kommenszky János érdemeit halálának 250. évfordulóján s önelégült 
büszkeséggel írja le: ,A pozsonyi egyetem az ő nevét viseli". 

Amíg az emigráns újságírók a mentegető szavakat mindenkor megtalálják, ha 
valamelyik kisantant-kormány magyarellenes cselekedetéről van szó, az új államok 
magyar kisebbségének sérelmei süket fülekre találnak náluk. Ezekről soha meg nem 
emlékeznek. Sőt támadják e kisebbségek szervezkedéseit, ha azok a nép 
életérdekeit védelmezik a kormányok elnyomó törekvéseivel szemben. Pedig az 
emigráció azt hirdette, hogy az otthoni magyar kormány folytonos támadása 


mellett is nagy feladatot teljesít azzal hogy ő veri a hidat az utódállamok 
kormányai és az elszakított magyar kisebbségek között, támogatva ezen 
kisebbségek szervezkedési, kulturális és 
irodalmi törekvéseit. 
Ebben a támogatásban nem volt sok köszönet. Jászi, a vezér, a magyarság 
elnyomott helyzetéért, a sok üldözésért nem az elnyomókat, nem a kormányokat 
teszi felelőssé. A román vezetők nem akarnak elnyomni és asszimilálni, mondja a 
Bécsi Magyar Újságban (1920. dec. 17.) és külön is megdicséri az erdélyi 
románság vezérét, Maniut , fölényes intelligenciájáért és korrektségéért". (Dec. 
19.) A magyarság az, amely szervezetlen, vezértelen és passzívan viselkedik. 
Hagyjon fel passzivitásával - tanácsolja neki - tűzzön ki okos, lehetséges, 
alkotó programot s a román demokrácia majd segítségére siet. Lám Jorga Miklós, 
az ultrasoviniszta román professzor is megmondta, hogy azért nem lehet román- 
magyar kultúrligát alakítani és a magyarsággal együttműködni, mivel a magyarok 
még mindig megtartották régi felfogásukat és olyan nagy szerepet akarnak 
játszani, mint Szent István korában; szokjanak hát bele végre a kis szerepbe. 
(Bécsi Magyar Újság, 1922. jún. 23.) 
Amikor a felocsúdott magyarság magához tért és tényleg szervezkedni kezd 
Erdélyben, a vágyainak, törekvéseinek megfelelő módon, Jászi azonnal ellene 
fordul, már előre is felmentvén a , román demokráciát" az ő korábbi 
ígérgetéseinek teljesítése alól. Új érveket kovácsol hirtelen a magyarság ellen. 
Ezt a szervezkedést - mondja - régi emberek végzik, feudális urak, nem az igazi 
nép, ,a még látni nem tudó magyar parasztság, munkásság és intelligencia" 
kihasználásával; nem viseltethet tehát iránta sem ő, sem a románság bizalommal, 
bizonytalan lévén, hogy nem soviniszta-nacionalista célokat szolgál-e. Az 
Erdélyi Magyar Szövetség" ezzel meg van bélyegezve, az egész magyarsággal 
együtt, amelynek évszázados múltú intelligenciáját vaknak nevezi Jászi - szemben 
a ,fejlett" román intelligenciával. S teszi mindezt azért, csakhogy ne kelljen 
szégyenszemre bevallania, hogy a magyarság mint nemzeti kisebbség sem akar tudni 
róla és az emigrációról s hogy létérdekeit olyan szervezetben látja 
biztosítottaknak, amely független az emigrációtól. (Bécsi Magyar Újság, 1921. 
jún. 26., júl. 6.) 
ügy látszik, mintha az emigrációnak nem is lett volna más célja, mint állandóan 
azon dolgozni, hogy a román kormány minél bizalmatlanabb legyen az erdélyi 
magyarság pártjával szemben. A Bécsi Magyar Újság már nagyon is messze ment, 
amikor azt írta, hogy a szervezkedés sokkal díszesebb, ,semhogy a magyar-székely 
nép tényleges akarásából összeállítottnak lehetne hinni." (1921. júl. 12.) 
Annyira messze, hogy még az Erdélyben élő emigránsok is megsokallták a román 
kormánynak azt az alázatos kiszolgálását amely nem riadt vissza a magyarsággal 
nyelvileg, etnikailag azonos székelységnek külön néppé való feltüntetésétől sem. 
De vádaskodásaival a Bécsi Magyar Újság nem hagyott fel. A ,Magyar Párt" nem a 
magyarság képviselője, az erdélyi ,Nemzeti Párt" csak azért akar egységet a 
Néppárttal", hogy elnyomja ebben az utóbbiban a demokratizmust, a vezetők 
releve is alkalmatlanok a kisebbségi politika intézésére" - ismételgette (1922. 
jún. 14., aug. 5.), csak hogy megkönnyítse a román kormány lelkiismeretét, 
amidőn az ügyet sem vet a magyarság panaszaira. 
változatlanul rosszindulattal nézte az emigrációs sajtó, amidőn Erdélyben az 
nrEgységes Magyar Párt" 1923-ban megalakult. Összetartás helyett előre is a 
szétválásra figyelmeztetett: ,A demokratikus és progresszív magyarság 
kívánságait és életakaratát nem lehet megkövesült formákba szorítani és ha az 
egységes párt netán régi vizeken akarna új zászló alatt evezni, akkor ez 
látszategység lesz". (1923. jan. 3.) 
Nem kis szolgálatot jelent az utódállamok kormányainak az emigráció folytonos 
támadása a magyarság szervezkedései ellen: magyarnyelvű sajtóra támaszkodva 
odázhatják el a magyar kisebbségek legjogosabb követeléseit. Íme egy példa, 
hogyan jár ebben kezükre az emigráció. A Bécsi Magyar Újságban (1921. jún. 16.) 
Micsura cseh miniszter arra a kérdésre, hogy milyen álláspontot foglalna el, ha 
a magyar kisebbség saját erejéből akarna középiskolákat, egyetemeket 
felállítani, úgy válaszolt, hogy ez még nem merült fel, de nem fogják 
akadályozni a dúsgazdag magyarokat tervük kivitelében. Hasonló színházalapításai 
tervre meg ezt felelte: ,Az egész világ tele van színházi magánvállalatokkal, 
tehát ha a magyar kisebbség akar egy állandó magyar színházat, hát csináljon 
magának, hiszen van pénze." A hírlap szerkesztője úgy találta, hogy ,ezek az 
igen nagy horderejű kijelentések alkalmasak, hogy a magyarság 


kultúrtörekvéseiben támogatva legyen", egy hét múlva pedig (jún. 22.) 
megismételte, hogy ,a miniszter szavai a magyar emigrációt bizakodással töltik 
el". Igaz ugyan, teszi hozzá, hogy a magyarság szegény és a csehszlovák 
alkotmány szerint a nemzeti kisebbségeknek is kell oktató célokra a 
költségvetésből adni, de ennek feltétele, hogy két köztársaság közt Treu und 
Glauben legyen, ami addig nem lehet, míg Magyarországon oligarchiák uralkodnak; 
előbb ,legyen a magyar állam demokratikus köztársaság" . 

Ugyanezt a tételt variálta Jászi is. Az utódállamok magyar kisebbségeinek 
kilátásai - szerinte - jobbak, mint a régi Magyarország nemzetiségeié voltak, 
csak az a baj, hogy a mai Magyarország nem demokratikus és így nem segítheti 
őket, mint 1918 előtt a demokratikus Csehország és Szerbia. Igaz, hogy e két 
ország irredenta mozgalmat folytatott Magyarországon, olyan mozgalmat, amelyet 
Jászi Magyarország részéről nem tartott megengedhetőnek. Igaz továbbá az is, 
hogy a cseh nemzeti eszme hívei nem annyira demokraták, mint inkább , feudális 
oligarchák" voltak, akik a bécsi császári udvart szinte megszállás alatt 
tartották, mindez azonban nem zavarja Jászit igazmondásában. A fontos számára 
egyesegyedül az hogy alkalma egyen az utódállamok dicséretére és a magyar 
kormány gyalázására. Mert kicsavart logikájú okoskodásának következő láncszeme 
már ismét vad átok a magyarországi kormányra: ,Mindenkor és minden alkalommal 
delendumot (-megsemmisítés) kiáltani erre a maffiaszervezetre nemcsak szociális, 
de elsősorban nemzeti publicisztikai kötelességünk." (Bécsi Magyar Újság, 1921. 
júl. 28.) 

Ezek után lehetetlen többé az emigrációról a jóhiszeműség legcsekélyebb fokát is 
feltételezni. Nemcsak a magyar állam, hanem a magyar kisebbségek érdekeinek ez a 
folytonos, kivétel nélküli lábbal tiprása csak a legnagyobbfokú és tudatos 
rosszhiszeműség következménye lehet. Az emigrációs sajtó állásfoglalását alig 
magyarázhatjuk meg egyedül az újságírók nem magyar származásából és abból a 
tényből, hogy Magyarország sorsával semmi közös érzésük nincsen. A helyes 
magyarázatot inkább eltalálták az emigráns tábornak azok a tagjai, akik nyíltan 
kifejezést adtak gyanújuknak, hogy az utódállamok korányainak pénzsegélyei 
befolyásolták Jászi és társai, ,a kisantant megfizetett ügynökeinek" tollát és 
hogy a Bécsi Magyar Újság a kisantantot tisztán üzleti érdekből szolgálta. (Löwy 
Ödön: Az emigráció kupecei.) 


Az emigrációs sajtónak a cseh kormánytól való függésére vannak még beszélőbb 
adatok is. Nem szólunk a ,bratiszlavai" és prágai nemzetközi vásárok 
egészoldalas kommünikéiről, hirdetéseiről, csupán arra akarunk rámutatni, hogy 
milyen álláspontot foglal el ez a sajtó egy olyan kérdésben, amelyben 
tárgyilagos lehetne, mert annak nincs magyar vonatkozása, de amely a cseh 
kormányra annál fontosabb. Ilyen kérdés volt a tót autonomista-mozgalom, a tót 
népnek az az óhaja, hogy megszabaduljon a prágai centralizációtól. A Bécsi 
Magyar Újság feljogosítottnak érezte magát, hogy most már ne csak a magyar nép 
lelkiismerete, hanem a tótok képviselője is legyen és ez utóbbiak nevében 
egyszerűen kijelentette, hogy a tótok nem akarnak autonómiát, megelégszenek, ha 
a törvények végrehajtásánál Szlovenszkóban maguk is közreműködhetnek, hiszen a 
két nyelv közt alig van különbség. (1921. febr. 23.) A , Jövő" még egyszerűbben 
elintézte. A cseh kormány tagjától, Hodzsa Milán minisztertől kért információt, 
akinek következő kijelentésében meg is nyugodott: ,Minden néven nevezendő 
autonómiát államjogi és pénzügyi szempontból egyaránt nagyon komolytalannak 
tartok." (1921. febr. 25.) 


Az emigráció, miután oly hangos bizonyítékait adta annak, hogy a kisantant 
megfizetett csatlósa, nem átallotta az erkölcsbíró palástjában lépni fel és a 
magyar kisebbségek sajtójára kenni a saját gyalázatát. ,Az utódállamokban 
kétféle magyar sajtó van - jelentette ki ,Az Ember" (1923. okt. 15.): - olyan, 
amelyik Belgrád, Prága és Bukarest részére teljesít kerítő-munkát akkor is, ha 
nem kérik tőle és olyan, amely Budapestnek cselekszi ugyanezt" Ez a sanda, 
becstelen gyanúsítás arra célzott, hogy egy csapásra bizalmatlanná tegye a 
magyar kisebbségeket a saját anyanyelvükön író újságokkal szemben, az 
utódállamok kormányainak pedig ürügyet adjon a nem-bolseviki vagy szocialista 
lapok elleni fellépésre. A kormányoknak biztatásra éppen nem volt szükségük. 
Mutatta ezt a magyar lapok gyakori elkobzása, betiltása vagy legjobb esetben a 
határokat nem ismerő cenzúra. 

Az emigránsok tevékenysége korántsem korlátozódott a Bécsben megjelent lapok 


hasábjaira. Ellepték valamennyi utódállam városait, ahol nagyobb tömegben éltek 
magyarok s ahol magyar hírlapok voltak. Ezek szerkesztőségeibe furakodnak be, 
vagy af kisantant-kormányok támogatásával új lapokat indítanak, amelyekben 
azután a leggyűlölködőbb hangú támadásokat intézik mind Magyarország, mind a 
magyar kisebbségek vezetői ellen. Ilyen volt pl. Romániában a ,Bécsi Magyar 
Újság", mintájára megindított ,Bukaresti Hírlap", amelyet Jászi kebelbarátja, 
Bölöni György szerkesztett. De ugyanitt se szeri, se száma a kisebb helyi 
lapoknak, amelyek meglepő módon mind úgy írnak, mintha valamennyien ugyanazon 
titkos kéz utasításait követnék. 

Ha később aláhagynak is a heves támadásokkal, ez még nem gondolkozásuk, hanem 
csak taktikájuk változását jelenti. Amikor 1923-ban Erdélyben szerényebb 
irányzatot kezdenek az emigránsok, most már nem törvénybe ütköző módon 
folytatják nemzetellenes propagandájukat, hanem a kisebbségi érdekek 
előharcosainak tüntetik fel magukat, hogy így megnyerve az erdélyi magyarok 
bizalmát, programjukat szabadon terjeszthessék és a ,Magyar Párt" látszólagos 
támogatásával előkészítsék az utat a radikálisok túlsúlyra jutásához. 
Vezérorgánumuk a kolozsvári ,Keleti Újság", amely látszat szerint a magyar 
érdekek mellett van, támadja a román kormányt is, de csak külsőségekben, 
jelentéktelen kérdésekben, ellenben az oly nagy port felvert földbirtok- vagy 
iskolakérdést már alig érteni. S ugyanekkor, amennyire kisebbíti a magyarság 
vezéreit, annyira igyekszik népszerűsíteni a román politikusokat. Ez a 
Mérsékeltebb" irány; amelynek vezére Veigelsberg Hugó, a budapesti radikálisok 
19gnotus"-a, közkatonái pedig a proletárdiktatúra napilapjainak munkatársai 
voltak, szinte veszélyesebbnek nevezhető, mint a korábbi kíméletlen, vad hajsza. 
Amint hogy a farkas is inkább árt, ha báránybőrben jelenik meg. Mutatta ezt az a 
nagy kommunistaper is, amely 1928-ban Erdélyben a román bíróságok előtt folyt. 
Ezen a tárgyaláson ugyanis kiderült, hogy az emigráns újságírók, kiknek a román 
kormány szabad kezet engedett, csakhogy gyengítsék a magyarság erkölcsi 
ellenálló erejét, felhasználva előnyüket, kommunista-propagandát űztek és 
összeesküvéseket szerveztek, úgyhogy végre eddigi protektoruknak, a román 
kormánynak kellett fellépnie ellenük. 

Az emigránsoknak ez a törekvése, mely a belső béke, a magyarság egységének 
megsemmisítésére irányult, korántsem egyedül Erdélyben nyilvánult meg. 
Jugoszláviában éppen úgy fellépnek a ,Magyar Párt" ellen, a , feudális 
birtokososztály képviselőjének" gúnynevével illetve azt s működésük szomorú 
eredménye itt valóban a párt és az egyetértés megbontása lesz 

íme, kis, tovatűnő részleteiben ilyen annak a programnak a következetes 
keresztülvitele, amelyet Jászi és társai - saját szavaik szerint - mint a magyar 
nép barátai állapítottak meg. 


IV. 


A KOMMUNISTÁK 


Mialatt az emigráció népesebb fele teljes odaadással küzdött Magyarország ellen 
a kisantant érdekében, a kommunistáknak számra csekélyebb része sem maradt 
tétlenül. Az ő támadásaik célpontja is Magyarország volt, csupán eszközeik 
különböztek. Moszkva fényében sütkérezve, nem volt szükségük sem a kisantant 
szövetségére, sem anyagi támogatására és így haditerveiket az utódállamok 
érzékenységének teljes figyelmen kívül hagyásával dolgozhatták ki. Kétszeresen 
jellemző, hogy ennek dacára Magyarország és a kisantant érdekeinek 
összeütközésekor ők is feltétlenül az utóbbi védelmére kelnek - noha 
pártatlanságukat könnyen megőrizhetnék, -csakhogy árthassanak Magyarországnak. 
Írásban is bebizonyították ezt. 

Ugyanaz a Kun Béla, aki a csehek ellen Észak-Magyarország proletariátusának 
felszabadítása végett háborút kezdett, a moszkvai Vörös Újságban , Területi 
integritás" címen írott cikkeiben (1921. febr. 5. és 12.) a kommunistáknak a 
következő utasításokat adta: Nem szabad követelni, hogy a magyarság az 
elszakított területeken a népszavazást, az önrendelkezési jogot érvényesítse. 
Hasonlóképpen nincs szükség a kulturális önkormányzatra sem. ,A magyarnyelvű 


kommunistáknak kötelességük tiszteletben tartani a volt Magyarország területén 
alakult államok antant-imperializmus által megszabott határainak integritását. 
Ez a tétel a kommunisták nemzetközi politikájának alapja Közép-Európában." Ezek 
a tételek ellenmondanak mind az országhatárok ledöntését hangoztató kommunista 
világforradalmi jelszavaknak, mind a bolsevikieknek a magyarországi 
proletárdiktatúra alatt vallott felfogásának. Ők azonban még ezt az ellenmondást 
is inkább magukra vállalják, csakhogy véletlenül se adjanak hangot olyan 
követeléseknek, amelyek esetleg megegyeznek a magyar nép óhajaival. 

Ez a rosszindulatú ártó szándék jellemzi mindvégig a kommunistáknak valamennyi 
Magyarországgal kapcsolatos akcióját. Ezenkívül működésük 

még egy másik tanulsággal is szolgál: Azt bizonyítja, hogy mindenkor, kivétel 
nélkül, önző haszonleső szempont vezette lépteiket. Mivel szellemi és értelmi 
színvonaluk jóval alacsonyabb a kisantant-orientáció szolgálatában álló emigráns 
vezérek nívójánál, egyéni törekvéseiket sem képesek oly ügyesen elrejteni a 
közérdek köpönyege alá a megtévesztő okoskodások és frázisok özönével, amint azt 
például Jászi vagy Kunfi el tudta érni. Ennek azután ismét az a következménye, 
hogy gyakran elszólják magukat, megfeledkeznek előbbi hazugságaikról és így 
önmagukat leplezik le. 


1. 


A krími véreb 


Mint a bevezető sorokban előadtuk, sem a proletárdiktatúra, sem a diktatúrát 
gyakorló kommunista párt nem volt szerves fejlődés eredménye. Nem a 
társadalomból, nem a munkásságból sarjadt ki, hanem Oroszországból hazatérő 
kalandoroknak pénzzel, megvesztegetéssel és a háború elveszítését nyomon kísérő 
zavarok ügyes kihasználásával összehozott kis pártja bitorolta a hatalmat. 

Ha már a hatalom teljében is csak ennyi szál kötötte a kommunistákat a magyar 
társadalomhoz, érthető, hogy bukásuk és távozásuk után még idegenebbek lettek 
egymás iránt. A kommunisták külön élik a maguk ártalmas életét, csak önmagukat 
képviselik. A magyarországi munkássággal csak akkor jutnak kapcsolatba, ha 
megvesztegetett kalandorokkal és felbujtókkal egy-egy összeesküvést tudnak 
megszervezni; máskülönben életük független a magyar munkásmozgalom fejlődésétől. 
Az elmondottak alapján természetes, hogy tevékenységük ismertetésénél is oly 
indítóokokra fogunk bukkanni, amelyek nem a magyar munkásság törekvéseiben 
gyökereznek. 

A kommunisták változatlanul Kun Béla körül csoportosulnak az emigrációban, amint 
odahaza is ő volt a vezérük. Az Ausztriába menekült népbiztosok közül sokan 
szerettek volna ugyan megszabadulni tőle, csakhogy ők kerülhessenek vezető 
helyre, és már folytattak is megbeszéléseket, hogy Moszkvától kérni fogják az 
Internacionáléból való kizáratását és ennek megtörténtéig a maguk részéről 
felfüggesztik tagsági jogát. Ilyen radikális módon azonban mégsem merik a 
kérdést elintézni. Ezért beveszik Kunt a kommunista párt központi bizottságába - 
ennek tagjai Landler Jenő, a vörös hadsereg utolsó fővezére, Hirossik János, 
Lukács György és Szántó Béla népbiztosok voltak -, de viszont megfogadtatják 
vele, hogy tudtuk, megkérdezésük és hozzájárulásuk nélkül semmit sem fog tenni. 
Kíméletük legfőbb oka az, hogy nekik semmi közvetlen összeköttetésük sincs 
Moszkvával, az orosz kommunisták vezéreivel, ellenben Kun a kommunista 
Internacionálé korifeusaival személyes és szívélyes viszonyban van, amely csak 
megerősödik, amikor a proletárdiktatúra bukásának ódiumát sikerül neki - mint 
előadtuk - a szociáldemokratákra hárítania. 

Kun Bélának erős támaszt nyújt népbiztos-társai intrikájával szemben az a nagyon 
benső barátság is, amely őt az oroszországi magyar kommunista szervezetek 
vezérférfiához, Rudnyánszky Endréhez fűzi. Ennek szava és közbejárása ugyanis 
sokat jelent Moszkva előtt: ő a még Oroszországban maradt sok ezernyi magyar 
hadifogoly bolsevizálásán dolgozó nagy propaganda-szervezet vezetője. 

Régi keletű Kun és Rudnyánszky barátsága. Amikor a cár detronizálása után 
Leninék bolseviki agitációja a háború szenvedéseitől kimerült orosz birodalomban 
megkezdődött, a magyar hadifoglyok közt ők ketten toborozták a vöröshadsereg 


tagjait. Innen származott Lenin s társai nagyrabecsülése. Arról azonban már az 
orosz népbiztosoknak sem volt tudomásuk, hogy a két jóbarát a magyar 
katonatanács nevében megszállta az osztrák-magyar konzulátus épületét és itt a 
maga számára foglalta le mind azt a sok ékszert, amit gazdag orosz polgárok, 
előre félve a kommunista ,kisajátítástól", ott, egy külföldi állam 
exterritorialitásában bizakodva, elhelyeztek. Csak évek múlva pattant ki, hogy 
Kun és Rudnyánszky ily módon nagy magánvagyont szereztek, amelyet mint vérbeli 
kommunista vezérekhez illik, álneveken külföldi, főleg német bankokban, mint pl. 
a Dresdener Bank safe-jeiben helyeztek el. 

Amikor Kun Béla 1918 őszén visszatért Magyarországba, Rudnyánszky Oroszországban 
maradt, hogy ott folytassa tovább a magyar hadifoglyok bolsevizálását. Szerte 
egész Oroszországban magyar agitációs és propaganda osztályokat szervezett, 
amelyek a hadifoglyok forradalmasításával közvetlenül foglalkoztak. 1920. 
szeptemberében 76 ilyen osztály volt, valamint négy területi iroda, ú.m. az 
omszki, kazáni, jekaterinburgi és taskenti. Az osztályok kötelékébe - hivatalos 
kommunista kimutatás szerint - 2095 tag és 1327 tagjelölt tartozott, ami 
természetesen csak az elite-gárda létszámát jelentette. Ezen vidéki szervezetek 
élén állott a moszkvai Központi Iroda, amelyből Rudnyánszky személyesen vezette 
az agitációt. 

A propaganda méreteire jellemző, hogy Rudnyánszky és társai a Moszkvában 
hetenként 10.000 példányban megjelenő Vörös Újságon kívül Omszkban és Taskentben 
is adtak ki hasonló című magyar nyelvű újságot, míg a negyediknek, az 
Irkutszkban megjelenőnek ,Roham" volt a neve. Az újságokon kívül kiadtak 1920 
végéig Moszkvában 31 füzetet és könyvet 222.000 példányban, a vidéki osztályok 
pedig 20 füzetet 51.000 példányban. A kommunista párt tagjait s tagjelöltjeit 
tanfolyamokon, mindenkire kötelező előadásokkal és a pártiskolák egész 
hálózatának segítségével képezték ki. Az alkalmasaknak látszókat agitátor 
tanfolyamokra is berendelték; 1920 végéig öt rendes és két rövidebb tanfolyamot 
rendeztek. Ily módon Rudnyánszky minden munkára kész, elszánt csoporttal 
rendelkezett, amelynek tagjait tetszés szerint küldhette ki az orosz vörös 
hadseregbe politikai munkára, a harcterekre politikai megbízottaknak s a 
Szwerdlow-egyetemre éppen úgy, mint repülőtanfolyamra vagy különböző 
tanácsintézmények mellé. De a politikai tanfolyamot elvégzett és ott kellőleg 
kiképezett kommunisták nyertek kiküldetést Oroszország határain kívül is. 101 
agitátor ment a határon túlra, 313 Európa különböző államaiba, 14 pedig egész 
különleges megbízatást kapott. 

Ez a tevékenység, amelyet Rudnyánszky ,az oroszországi kommunista párt magyar 
csoportjának" nevében kifejtett, megmagyarázza azt a megbecsülést, amelyben Kun 
Béla kebelbarátját az orosz szovjet vezetői részesítették. Rudnyánszky a Kreml 
urai előtt éppen úgy az Oroszországban lévő magyar hadifoglyokat jelentette és 
személyesítette meg, mint Kun Béla Magyarország proletariátusát. Rudnyánszky 
barátságán és moszkvai befolyásán - felesége állítólag Zinovjev népbiztos rokona 
volt, - megtörik az Ausztriában lévő magyar népbiztosoknak Kun Béla elleni 
intrikája. Helyesebben: vádjaik és gyanúsításaik a magyarországi diktatúra 
bukása után el sem juthatnak Lenin elé. Rudnyánszky befolyására jellemző, hogy - 
Rákosi Mátyással együtt - nemcsak Magyarország képviselője a kommunista 
internacionálé 1920-iki második kongresszusán (júl. 23 - aug. 7.), hanem tagja a 
kommunista szervezetek legfelsőbb parancsoló testületének, a Komintern 
végrehajtóbizottságának is. Midőn pedig 1920 nyarán Kun Béla Oroszországba 
utazva, ott a déli hadsereghez nyer beosztást, még kevésbé nyílik lehetőség 
arra, hogy az elégedetlenkedő bécsi kommunisták félretolhassák őt. 

A hírek, amelyek eljutnak hozzájuk Kunnak oroszországi szerepléséről, mind 
dicsőségét zengik. 

Kun Bélának nem nyílik ugyan alkalma elvégeznie tulajdonképpeni megbízatását, a 
szovjet vezéreinek azonban más téren annál értékesebb szolgálatokat teljesít. 
Főfeladata a győzelmes orosz seregek élén Ukrajnán keresztül a Magyarországba 
való visszatérés és ott a tanácsköztársaság újjászervezése lett volna, de ezt a 
lengyelek győzelmei az utolsó pillanatban megakadályozták. Ennek dacára Kun 
továbbra is a hadseregnél marad. Amikor a lengyelekkel kötött fegyverszünet, 
majd béke után a vöröshadsereg teljes erejével legveszedelmesebb ellenfele, a 
délről egyre nagyobb eredménnyel előnyomuló Wrangel tábornok ellen fordul, Kun 
Frunze főparancsnok mellett a vöröshadsereg politikai megbízottja lesz. Ebben a 
minőségében - miután előbb Bakuban részt vett a ,keleti népek forradalmi 
munkásai kiküldöttjeinek" kongresszusán, azon a világtörténeti nevezetességű 


kongresszuson, ahol, mint ismeretes, az elnöklő Zinovjev Ázsia bolsevizálását és 
az itt élő félvad százmillióknak a nyugati kultúra és az orosz bolsevizmus 
közötti harcbadobását jelentette be — sikerült elsősorban a vöröshadsereg hátát 
biztosítania. Ukrajnában ugyanis egy 10—-15.000 főnyi rablóbanda garázdálkodott 
egy félparaszt fanatikus apostol vezérlete alatt és egyformán fosztogatta a 
szovjet és Wrangel élelmiszerraktárait. Mindkét sereg szerette volna megnyerni 
magának a kellemetlen harmadikat. 

Ami nem sikerült Wrangelnek, azt el tudta érni Kun. Lekenyerezte a rablókat és 
egyezséget kötött velük, amelyben egyebek közt biztosította, hogy Ukrajnában egy 
ellenzéki szellemű lap is megjelenhet. Amikor egy tanulmányúton járó román 
szocialista bizottság megkérdezte Kunt, hogyan állhatott szóba a rablókkal, 
felelete így hangzott: ,A pillanatnyi helyzet diktálta ezt; szükséges volt velük 
megegyezni, mert különben ha szétugrasztjuk őket, később megint összeverődnek. 
Majd egyszer alkalomadtán elbánunk velük." Mint ismeretes, Wrangel tábornok a 
vörös túlerő elől 1920 végén fokozatosan kénytelen volt visszavonulni Krím felé. 
Az orosz sereg előnyomulásáról Kun, aki Pogány József kíséretében különvonaton 
kísérte azt, természetesen tisztes távolból, egyre küldte Moszkvába a győzelmi 
jelentéseket. Értett hozzá, hogy kiaknázza a maga számára a győzelmek előidézte 
lelkesedést. Neve napról-napra szerepelt a szovjet legújabb sikeres 
vállalkozásaival kapcsolatosan s ezzel az jó csengésűvé lett orosz elvtársai 
előtt. 

Jutalmul ő lett a krími félsziget polgári biztosa, amikor Wrangel seregének 
utolsó töredékei hajóra szálltak, hogy Konstantinápolyba vonuljanak vissza. 

Kun most elemében volt. Az ellenséges haderők eltűntek és ő, a vöröshadsereggel 
háta mögött, védtelen lakossággal és fegyvertelen hadifoglyokkal állott csak 
szemben. Itt végre megjött a rég várt alkalom, hogy szabadjára engedje aljas 
szenvedélyeit, anélkül, hogy ezért megtorlástól kelljen reszketnie. Éppen 
ellentéte a , forradalmár" azon idealizált képének, amely az európai polgári 
gondolkozásban él. Nincs benne egy szikrányi személyes bátorság, vagy elszántság 
és retteg minden felelősségtől. Környezetében megforduló kommunisták írták meg 
róla, hogy a magyarországi proletárdiktatúra alatt a sorsdöntő fordulatoknál 
hisztériás rohamok lepték meg, elveszítette fejét és félelmében sírt, mint egy 
gyermek; mindig azon jajgatott, hogy fel fogják akasztani, mert minden 
felelősséget magára kell vállalnia. Ez a gyáva, folyton saját életéért remegő 
ember most úrnak, parancsolónak érzi magát, aki végre bármit tehet, senki 
számadásra nem vonhatja. Túl akar hát tenni a tatár-kínai kegyetlenséggel 
gyilkoltató orosz népbiztosokon és ez sikerült is neki. 

Alattomos módon amnesztiát hirdetett mindazon ellenforradalmároknak, akik 
bizonyos időn belül megjelennek a hatóságok előtt és lajstromoztatják magukat. 
Bízva szavában és ígéretében, polgárok és földmívesek tömegesen jelentkeztek, 
főleg olyanok, akinek nem volt komolyabb részük az ellenforradalmi mozgalmakban 
és éppen ezért remélték, hogy a formaságnak eleget téve, egyszer s mindenkorra 
megszabadulnak minden zaklatástól. Ezeket a hiszékeny embereket Kun azonnal 
letartóztatta és Szevasztopolban a cirkusz épületébe záratta. Olyan tömegeket 
zsúfoltak itt össze hóhérai, hogy a szerencsétleneknek még csak annyi helyük sem 
maradt, hogy a földre lekuporodhassanak. Alvásról szó sem lehetett. Őrletlen 
búza vagy árpa volt egyetlen táplálékuk és konyhasó, vizet azonban már nem 
kaptak. A foglyok valamennyi hozzátartozója, nők, gyermekek, aggastyánok, 
betegek ugyanide kerültek, tehát mindenki, akinek valamelyik férfirokona az 
ellenforradalmiság gyanújába került. 

Mikor már egy talpalatnyi hely sem volt és a középületek pincéi más városokban 
is zsúfolásig megteltek, munkához látott Kun elnöklete alatt a forradalmi 
törvényszék. A tárgyalás abból állott, hogy felolvasták a foglyok neveit és ha a 
törvényszék egyik tagja rámondta valakire, hogy Wrangel seregében szolgált, ez 
már a halálos ítéletet jelentette. Az elítélteket ki sem hallgatták, tanúkat még 
kevésbé. Minthogy pedig az ellenforradalmárokat egész családjukkal együtt 
vetették börtönbe, a halálos ítélet feleségükre, szüleikre és gyermekeikre is 
szólott. 

De nem kímélte Kun a kommunistákat sem. Azokat, akik a kommunista párt tagjai 
voltak és a Wrangel-uralmat baj nélkül átélték, szintén törvényszék elé 
állíttatta és halálra ítéltette. Indokolása a következő volt: ,Nem lehetnek jó 
kommunisták azok, akiket sa fehérekc nem tartottak érdemesnek felakasztani." A 
vésztörvényszékek nap-nap után reggeltől estig működtek. A kivégzésekre mindig 
hajnalban került a sor. Szevasztopol mellett a Maximov-farm lett ezrek temetője. 


A halálra ítéltekkel előbb nagy gödröket ásattak, azután ruhájuktól megfosztva 
és a sírgödrök szélére állítva őket, gépfegyverrel beléjük tüzeltek. Kun perverz 
gyönyörrel szemlélte az elítéltek halálvergődését és hogy még jobban megkínozza 
őket, a férfiakkal előbb végignézette hozzátartozóik kivégzését is. Utóbb, 
minthogy némelyek szökni próbáltak a vesztőhelyre kísérésük közben, Kun 
rendeletére az elítélteket lábuknál fogva kötéllel fűzték egymáshoz és úgy 
hajtották őket a város szélére. 

Amikor nap-nap után százszámra végeztettek ki a foglyok, már el sem lehetett 
őket földelni. Egész halmok keletkeztek így a hullákból, amelyek megfertőzték a 
környék levegőjét és oly borzalmas hatást gyakoroltak még a kommunistákra is, 
hogy ezek is lázongani kezdtek a vésztörvényszékek ellen. Erre Kun kiadta a 
parancsot, hogy ezután az elítélteket a tengerbe kell fullasztani. Ágyúgolyót 
kötöttek tehát lábukra és egymásután a tengerbe dobálták őket. Egy év múlva 
ugyanezen a helyen egy halászbárka süllyedt el, amelynek felszereléséért két 
búvár bocsátkozott le. Amikor a búvárokat ismét felhúzták, mindkettőt 
idegrohamok rázták. A víz alatt látták ugyanis az ezernyi ellenforradalmár 
csontvázát, amelyek az ágyúgolyókkal a fenékhez rögzítve, rettenetes 
hadseregként imbolyogtak a tenger mélyén. 


Az állati kegyetlenséggel elpusztítottak száma tízezrekre rúgott. Megbízható 
becslés szerint Kun Theodosiában 7.500, Szimferopolban 12.000, Szevasztopolban 
10.000, Kercsben 6.000, Jaltában 5.000 embert végeztetett ki, ez utóbbi helyen a 
vöröskeresztes kórház 17 betegápolónőjét és három orvosát is. Mert nem kímélte a 
betegeket és rokkantakat sem. Ezeket a kórházakból hurcoltatta a kivégzések 
színhelyére, a járni nem tudókat pedig teherkocsikra rakatta fel. Alupkában a 
kórház udvarán lövetett agyon 272 háborús rokkantat, akiket hordágyakon cipeltek 
le a kórtermekből. 

Ezek a borzalmas kegyetlenkedések, amelyeknek tehát nemcsak ellen-forradalmárok, 
hanem kommunisták is áldozatul estek, rossz benyomást tettek még Oroszországban 
is, noha itt a gyilkolás éppen nem volt már újság. Kun azonban értett hozzá, 
hogy ravasz taktikázással a hadügyi népbiztosra, Trotzkijra hárítsa át a 
vérfürdők ódiumát. Így elérte, hogy őt ünnepelték Krím felszabadításáért s 
Trotzkijt nevezték el az orosz vérebnek. Krími szereplésével Kun tehát valóban 
kiérdemelte, hogy ő is tagja legyen a Komintern végrehajtó-bizottságának, hol 
rajta kívül még két magyar volt ekkor: a már korábban beválasztott Rudnyánszky, 
továbbá Varga Jenő, a magyar proletárdiktatúra szocializáló népbiztosa, aki 
teoretikus téren az oroszok tanítómestere és fő közgazdasági szakértője lett, 
elkápráztatva őket azzal a raffináltan bonyolult adminisztrációval, amely a 
magyar területen csődöt mondott szociális termelést ellenőrizte. 


2. 


Viszály a moszkvai arany miatt 


A hírek, amelyek Kunnak oroszországi szerepléséről és a szovjet vezetőktől való 
megbecsüléséről Bécsbe érkeznek, a kommunista párton belül végleg 
elhallgattatják minden ellenfelét. Csodálattal néznek reá, akár csak a 
proletárdiktatúra kikiáltásakor és most már büszkén hirdetik lapjukban: ,A sok 
aljas rágalom és gyanúsítás, amellyel Kun Béla elvtárs személyét különösen az 
áruló szociáldemokraták részéről jellemtelenül illették, most meg van cáfolva 
azzal, hogy Oroszországban ily fontos munkákra alkalmazták; a magyar 
proletariátusnak bizonyára jól esik megtudnia, hogy jövendő forradalmának vezére 
Oroszország ellenségein edzi meg erejét, hogy Horthyt nem Konstantinápolyba - 
mint Wrangelt, - hanem a pokolba kergesse." (Proletár, 1920. nov. 25.) 

A maguk emberének, pártfogójuknak és egyúttal lekötelezett cinkostársuknak is 
tekintik és ennek megfelelően, biztonságban érezvén magukat Moszkva felől, 
teljes erővel folytatják tovább 1919 őszén megkezdett emigrációs működésüket. 
Ez a tevékenységük a zavartalan jólét és kényelmes megélhetés biztosítására 
irányult. A proletárdiktatúra alatt végzett munkájukat olyan tőkének tekintik, 
amelyből most már gondtalanul megélhetnek. A szegény, félrevezetett emigráns 


munkás csak ágyútöltelék előttük, szóra sem méltatják éhezését, szenvedéseit; 
legfeljebb egy-egy krokodilus könnyet ejtenek, ha kidől valamelyik proletár, ki 
nagy családjával már nem bírja tovább a nyomorgást. Ettől az éhhalállal küszködő 
tömegtől lélekben távolabb, mint bármelyik burzsoá, életüket a profánoktól 
elzárt kommunista párt keretei között töltik el. 

Nincs az a buddhista szentély, amelybe nehezebb volna bejutnia az avatatlannak, 
mint a bécsi emigráns népbiztosok társaságába A felhők közt trónolnak és égi 
magasságból hullatják le bölcsességük igéit. Állítólag iskolázatlan munkásoknak 
szánják tanításaikat, de ember legyen a talpán, aki ki tudja hámozni azokból az 
értelmet. Két hetilapban, a magyarul 1920. jún. 30-tól megjelenő ,Proletár"-ban 
és a német nyelven ugyanezen év februárjától kiadott ,Der Kommunismus"-ban 
közlik cikkeiket. Az elsőnek Rudas László a szerkesztője, ugyanaz, aki a 
proletárdiktatúra hivatalos lapját is vezette Budapesten, a másodiké pedig 
Lukács György, egy milliomos bankár fia, kit különcködése vitt a kommunisták 
táborába és lett ott, mint közoktatásügyi népbiztos a polgári ízlés, irodalom és 
művészet kerékbetörőjévé. Bár saját vallomásuk szerint a kommunista sajtót a 
forradalmi osztályharc ideológiai orgánumának tekintik, legfőbb vezérelvének 
pedig az olvasó kommunista öntudatának felébresztését tartják, a két folyóirat 
reprezentáns cikkei azt mutatják, hogy az egész írógárda előtt a főcél nem a 
kommunizmus terjesztése, hanem saját önző törekvéseinek megalapozása. Révai 
József, Lengyel Gyula, Fogarasi Albert, Király Albert - Lukács György mellett a 
rKommunismus" főmunkatársai - versenyeznek egymással, hogy melyikük tud 
érdektelen tárgyról érthetetlenül, elvontabb stílusban írni. 

Ezek a lapok a magyar polgári társadalomra igazán nem jelentettek semmi 
veszélyt. Unalmas szürkeségük elrettentett a kommunizmustól és nem nevelt 
prozelitákat. Csak arra voltak jók, hogy Moszkva előtt a munkatársakat lázasan 
tevékenykedő forradalmároknak tüntessék fel. 

A nagy nyilvánosság előtt lejátszódó működésükhöz hasonló tulajdonképpeni 
felforgató propagandájuk. Ezt is felelőtlenül, saját személyük biztonságba 
helyezésével és mások életének lelkiismeretlen kockáztatásával űzik. 1920 nyarán 
abban bizakodnak, hogy az orosz seregek előnyomulása és győzelme visszasegíti 
majd őket Magyarországra, és akkor ott megkezdhetik a vörös terrort. Céljuk az, 
hogy addig is otthon minél nagyobb anarchiát teremtsenek, hogy a vörös offenzíva 
a belülről korhadó magyar államot annál könnyebben széttörhesse. Mert sokkal 
gyávábbak, semhogy haza merjenek menni és a veszélyekkel dacolva szerveznék meg, 
képeznék ki a kommunista pártot, mely kész a hatalom átvételére. 

Nem, erről a kockázatos vállalkozásról hallani sem akarnak. Ehelyett az otthoni 
lakosságot - munkásokat és kisgazdákat egyaránt - bomlasztó jelszavakkal akarják 
anarchisztikus cselekedetekbe belelovalni: ,Nem szolgáltatni be egy gramm 
gabonát sem; nem engedni rekviráltatni; nem vonulni be katonának; nem fizetni 
egy fillér adót sem; nem bélyegeztetni le a bankókat; nem fogadni el a Horthy- 
bankót" - ilyen jelszavakkal uszítják a lakosságot az államhatalom ellen. Ezt a 
kényelmes, veszélytelen ,munkát" azután annyira megszokják, hogy az orosz 
orientáció kudarca után, 1920 őszén és telén is hasonló irányban működnek. 


A bécsi vezéreknek ezt a szereplését később, 1922-ben a következőképpen 
jellemezte a kommunista Bettelheim Ernő, ugyanaz, aki 1919 tavaszán mint Moszkva 
képviselője Bécsben azon dolgozott, hogy az osztrák proletariátust a diktatúra 
kikiáltására rávegye és így megteremtse a kapcsolatot Kun Béla és Kurt Eisen 
bajor tanácsköztársasága között: ,Lukács György és tanítványai a sKommunizmusc- 
ban, ez elméleti lerakodó helyükön a legveszedelmesebb opportunista elveket 
terjesztik. Marxizmusuk szájmarxizmus. Az események dialektikájának leírása 
helyett az érthetetlen szavak dialektikájának zsonglőri mesterségét űzi. A 
Proletár cikkeinek nagyrésze érthetetlenül, nem munkások számára volt megírva. 
Nagyon keveset foglalkozott az emigrációban élő és a magyarországi munkásság 
helyzetével. A pártlap alig jelentett valami összekötő kapcsot a pártvezetőség 
és a munkásság között. A központi bizottság az illegalitás ürügye alatt teljesen 
kivonta magát az ellenőrzés legprimitívebb formája alól is. Egészen közönséges 
ügyekben az illegalitásra való hivatkozással a megbeszélés lehetőségét 
lehetetlenné tette, a válaszadást megtagadta. A Magyarországra küldött 
felhívásokról és röplapokról senkinek nem volt tudomása. A központi bizottság 
nem mutatta be azokat még a terjesztés megtörténte után sem. A központi 
bizottság az emigrációban élő munkássággal szervezetileg nem volt 
összekapcsolva. Egyedül a bécsi emigrációval volt élénk kapcsolatban. A más 


államokban élő emigránsok alig tudtak valamit a bécsi emigráció 
tevékenykedéséről, a bécsiek pedig még sokkal kevesebbet tudtak a többi emigráns 
csoportokról." (A kommunisták magyarországi pártjának válságához. Bécs, 1922. 
28-9.1.) 

Tagadhatatlanul lesújtó kritika, különösen egy , elvtárs" részéről. A kommunista 
vezérkar azonban nem zavartatta magát. Nyugodt volt, mert azt hitte, hogy anyagi 
jólétét belátható időkre biztosította a munkásság bőrére és Moszkva 
pénzküldeményeire alapított vállalkozásával. Annál nyugodtabb volt, mert 
tevékenysége még Kunnak ausztriai tartózkodása alatt, annak hozzájárulásával 
kezdődött és Kun nem szólalt fel sem Moszkvába küldött jelentéseik, sem lapjaik 
közleményei miatt. 

Elképzelhető, ilyen nagy volt megrökönyödésük, amikor 1921. januárjában a 
moszkvai Vörös Újságban éles, elítélő kritikák jelentek meg róluk Rudnyánszky és 
Kun tollából. 

Rudnyánszky ,Halaszthatatlan feladatok" című cikkében megállapítja, hogy nincs 
magyar kommunista párt, mert a Bécsben összeverődött emigránsok csoportja csak a 
felső pártrétegek első sejtje", amely nem érdemli meg a párt nevet. Csak 
kitűzött zászló, de nem szervezet. ,Ez az első sejt -hangsúlyozza - csak akkor 
tölthette volna be feladatát, ha egyúttal magul szolgált volna a pártnak; a 
lefolyt másfél év végeztével azonban még mindig csak az önkonstituálásnál tart. 
Nem nőtt meg és nem izmosodott meg, szervezetileg nem több ma sem, mint agitáló- 
propagáló sejt." Szemére veti ennek a bécsi csoportnak, hogy nincs sem agrár-, 
sem általános forradalmi munkaprogramja, hogy kényelmesen az , Eddig is 
megvoltunk, ezután is 

megleszünk nélküle!" mondással odázza el feladatát és hogy lapjában a 
rProletáréban sincs nyoma, hogy e feladatok megoldás felé közelednének Ezen 
előkészítés után Kun ,A pártszervezés kérdéseidről szólva - annak megismétlése 
után, hogy a bécsi párt nem szervezet, nem forradalmi akcióra képes munkáspárt, 
hanem , literátorok egyesülete" - bécsi munkatársairól megállapítja, hogy ,a 
tömegektől teljesen elkülönültek" és leszólja őket, hogy , tevékenységük 
kizárólag a III. Internacionálé téziseinek átírásában, felhígításában, 
kommentálásában áll". A sikertelenség legfőbb okát abban látja, hogy külföldről 
akarták a magyarországi munkásságot a kommunista eszméknek megnyerni és 
forradalmasítani. Ez - szerinte - jámbor óhaj és ábránd; a szervezés, a 
forradalomért küzdő kommunista párt megteremtése ,kis és nagy méretekben csak 
egyképpen lehetséges: belső kommunista központ létesítése, az erőknek 
Magyarországba való áthelyezése és csoportosítása útján". Ezt azonban csak úgy 
lehet elérni, ha az emigránsok, ez a legforradalmibb öntudatú elem, visszatér 
Magyarországba és ott maga kezdi meg a szervezkedést. 

A húzózkodókat Kun - a pártfegyelemmel is fenyegetőzve - a következő 
argumentálással ösztökéli a hazatérésre: ,Meg kell értetni mindenkivel, hogy 
nincs olyan földalatti munka, amely ne járna rizikóval. Ha a rizikó száz 
százalékos, akkor az már nem rizikó, hanem biztos bukás. De 50-60-70, szükség 
esetén 80 vagy 90 százalékos rizikót is mindenkinek kell vállalnia az 
emigrációból. Mindenkinek, akire nézve az elpusztulás eshetősége Magyarországon 
nem több, mint ez a 60-70 százalék vagy éppen még kevesebb, vissza kell 
költöznie így vagy úgy Magyarországba." Ha a kommunista párt, ,a hivatásos 
forradalmárok szervezete", tevékenységének súlypontját az emigrációból 
visszahelyezi Magyarországba, a tömegekbe kell gyökereit beleeresztenie és 
szervesen bele kell kapcsolódnia a munkásosztályba, hogy átvegye annak 
vezetését. Követelni kell otthon a sztrájkszabadságot, az élelmiszer olcsóbbá 
tételét, de csak azért, mert e jelszavak ,akciók teremtésére alkalmasak, 
szervezetbe tömörítenek s a kommunista jelszavak további népszerűsítését, 
magának az akciónak továbbfejlesztését teszik lehetővé." ,Ezek és más jelszavak 
- teszi hozzá - a tömegek megközelítésére épp úgy alkalmasak, mint a szervezetek 
megteremtésére is, akár szervezeti frakciók, akár üzemi pártsejtek formájában." 
Ezek a cikkek a bolseviki taktika gyökeres megváltozását jelzik. Utolsó 
részükben csak visszhangjai az 1920-i nyári lengyelországi vereséget követő 
orosz frontváltoztatásnak; Moszkva felhagyott, legalább egyelőre, a külső 
fegyveres offenzíva gondolatával, s helyette minden államban a belső bomlasztás 
aknamunkáját kezdette meg. 

Kun Béla javaslata nem eredeti tehát, hanem csak a moszkvai tervnek világgá 
kürtölése. A magyar rendőrségnek nagy szolgálatot tett cikkei azon részeivel, 
amelyekben a kommunista taktika változását elárulta, a bécsieket azonban mindez 


egyelőre nem érdekelte. Reájuk mint a bomba robbanása hatott az elítélő kritika 
és az a követelés, hogy mindenki térjen haza. Úgy érezték, hogy egyszerre 
befellegzett kényelmes, biztos életüknek, a veszélyek kereséséhez, nyugalmuk 
kockáztatásához azonban éppen semmi kedvük sem volt. 

Kun Béla első látszatra logikátlan lépésének kettős oka volt. Egyrészt 
távollétében a bécsi kommunista emigránsok pártjában lassan személyes ellenfelei 
kerekedtek felül, akik 1920 novemberében reorganizálás címén már el is 
távolították egyes híveit a pártból, a központi titkárság élére pedig Landlert 
és Bettelheimt állították, akik már előbb is elárulták hő vágyukat, hogy Kun 
helyett ők szeretnének Moszkva kegyencei lenni. Másrészt a vörös orientáció 
kudarca után az Oroszországban maradt magyar hadifoglyok 1920 őszén már oly 
tömegesen kezdtek hazavándorolni, hogy ott kint sem maradt ember, akiknek 
megszervezéséből és forradalmasításából Rudnyánszkyval együtt megélhetett volna. 
A két jóbarát, ameddig csak lehetett, igyekezett húzni-halasztani a befolyásukat 
biztosító propagandaszervezet feloszlatását és még a vonatra szállás előtt is 
előadásokkal boldogította a magyar hadifoglyokat, otthoni teendőikről instruálva 
és brosúrákkal látva el őket. Büszkén dicsekedtek is, hogy ezek a hadifoglyok 
hazatérve ,egy második magyar proletárforradalom élén fognak járni" (Vörös 
Újság, Moszkva. 1920. nov. 7.) s főleg ahhoz a 3.000 hadifogolyhoz fűztek nagy 
reményeket, akiket a pártiskolákban alaposan kiképezve a kommunista pártba való 
felvételre is méltóknak találtak. Bizonyára nem rajtuk, hanem e hadifoglyok 
értelmességén és belátásán múlott, hogy hazakerülve beleilleszkedtek az itthoni 
életviszonyokba és soha tanújelét nem adták, hogy a kényszeren kívül más, 
meggyőződés sugallta ok is közrejátszott az oroszországi kommunista pártban való 
szereplésüknél. 

Kun és Rudnyánszky azonban még a legnagyobb erőfeszítés árán is csak 1921 
nyaráig tudták szervezeteiket fenntartani, ekkor kénytelenek voltak végleg 
beleolvasztani azokat az oroszországi párt helyi szervezeteibe. Lapjukból, a 
Vörös Újságból is október 8-án az utolsó számot adták ki, miután az már a tavasz 
óta csak rendszertelenül jelent meg. 

A termőtalajnak ez a kiszikkadása 1921 januárjában, Kun cikkeinek megjelenésekor 
már előrelátható volt. A magyar hadifoglyok oroszországi szerepléséből élősködő 
Rudnyánszkyt és a magyar proletariátus képviselőjének szerepében tetszelgő Kunt 
tehát az a veszély fenyegette, hogy egyidőben, anélkül, hogy egymáson 
kölcsönösen segíthetnének, mint szárazra vetett hal, elhagyottan maradnak, 
kitéve a biztos pusztulásnak. E veszély elhárítására eszelte ki Kun, hogy a 
bécsi emigráció hazaküldésével - ami éppen megfelelt az új moszkvai taktikának - 
egyszerre megszabadul bécsi ellenfeleitől és megerősíti pozícióját. 

Ő ugyanis biztonságban érezte magát; nyugodt volt, hogy neki nem kell hazamenni, 
mert őt nyilvánvalóan száz százalékos veszély fenyegeti. A többi népbiztos - 
gondolta - maga 60-90 veszélyességi százalékával csak siessen haza a , fehér 
terror" honába; csak szervezzenek otthon, a politikai vezetés úgyis az ő kezében 
lesz. Azt ugyanis előre hangsúlyozta, hogy a Magyarországon megalakuló 
nrkommunista párt szellemi irányítása, legáltalánosabb értelemben vett politikai 
vezetése", tehát a tulajdonképpeni veszélytelen hatalomgyakorlás kívülről fog 
történni. 

Kun és Rudnyánszky cikkei - amelyeket még Gábor Mózesnek számadásra vonást 
sürgető cikke követett (febr. 19.) - érthetően nagy megdöbbenést váltottak ki a 
bécsiek körében. Ezeknek védekezniök kellett. Hogy elvegyék a kritika élét, 
felbomlottnak tekintették a Kunnal kötött s kölcsönös hallgatást fogadó 
megállapodást és bosszúból elővették vezérüknek a diktatúra alatti szereplésének 
ügyét. A párt taggyűlésének két indítvány közül kellett választania. Az egyiket 
Bettelheim terjesztette elő. Eszerint Kun cikkeivel megszegvén azon 
kötelezettségét, hogy a központi bizottság tudta, megkérdezése és hozzájárulása 
nélkül semmit sem tesz, és kiderülvén, hogy cikkeinek célja nyilvánvalóan a párt 
szétrobbantása egyéni érdekekből, tárgyalás alá kell venni korábbi szereplését, 
e tárgyalás eredményeképpen pedig ,mint áruló és fegyelmezetlen, korrupt 
kalandor, a pártból haladéktalanul kizárandó". A másik indítvány, a központi 
bizottságé, szelídebb volt. Ez csak a legerélyesebben visszautasította ,a minden 
tárgyi alapot nélkülöző szubjektív tartalmú, komolytalan hangú cikkeket, amelyek 
szervezeti kérdéseket egy illegális pártban meg engedett módon tárgyalnak"; 
ezenkívül javasolta, hogy a kommunista internacionálénak tegyenek jelentést az 
ügyről ,megfelelő megtorlást" kérve. Reggelig tartó elkeseredett vita után a 
taggyűlés az utóbbi javaslatot fogadta el; ennek megfelelően a párt lapjában, a 


Proletárban közzétették a Kunt elítélő nyilatkozatot (1921. febr. 24.), az 
internacionáléhoz pedig elküldték memorandumukat. 

Ezek a lépések megijesztették Kun Bélát. Félt, hogy az egész kommunista bécsi 
emigráció szembefordulása megtépázza tekintélyét Moszkvában. Rettegett, hogy 
kalandor múltját is feltárják. Ijedelme annál nagyobb volt, mert a bécsi elítélő 
nyilatkozattal egyidejűleg németországi vállalkozása oly nagy kudarccal járt, 
hogy Moszkva komoly neheztelését vonta magára. 

Ez a vállalkozás az 1921. márciusi ú.n. középnémet kommunista puccs volt. 
Csaknem két hétig tartó elkeseredett és sok áldozattal járó közelharcok dúltak a 
felkelő kommunisták és a német védőrség meg a Reichswehr között Szászország 
ipari városaiban, főleg Halléban, Eislebenben, Merseburg-ban; kommunista bombák 
robbantak Lipcsében, Dresdában, Freiburgban és ugyanekkor komoly zavarok törtek 
ki Németország más vidékein is, mint Hamburgban és a Ruhr-vidéken. Németország 
nehéz órákat élt át, míg végre sikerült a kommunistákat az egész birodalomban 
leverni. Ennek a sok ártatlan vért és pusztulást követelő felkelésnek az 
irányítója volt Kun. Természetesen nem a barikádokon kockáztatta életét, hanem 
Pogány Józseffel együtt egy berlini szállodában húzta meg magát, hogy még onnan 
idejekorán mindketten elmeneküljenek, magukra hagyva a félrevezetett és 
megvesztegetett tömegeket, amikor a kudarc bizonyossá vált. 

Kun nagyon nehéz helyzetbe jutott; úgy látszott már, hogy egészen lejáratja 
magát pártfogói előtt. A kalandor vakmerőségével mégis sikerült kivágnia magát. 
A németországi kudarcot már többé jóvá nem tehetvén, kétszeres erővel igyekezett 
helyzetét Bécsben megszilárdítani. 

A menekvés útját párthívek szerzésében látta. A kommunista internacionálé előtt 
úgy akarta feltüntetni a viszályt, mintha ő a bécsiek azon csoportjának a 
képviselője volna, amely csoport a cikkeiben körvonalazott program alapján 
harcol a központi bizottság ellen. Jól ismerte a bécsi társaságot és nem is 
tévedett, amikor terve keresztülviteléhez a megfizetés és vesztegetés rég bevált 
és nem először alkalmazott eszközéhez folyamodott. A Rudnyánszkyval együtt 
összerabolt magánvagyonából leküldött összesen két és fél kg súlyú, 300 drb 
ritka aranyérmet, amelyek mindegyikének nagy műtörténeti értéke volt, a 
szakértők akkor egy-egy darabnak értékét 400-500.000 osztrák koronára becsülték. 
Ezt a küldeményt annak a Vágó Béla volt belügyi népbiztos címére küldötte, aki a 
kommunizmus előtt egy polgári lapnak, az Estnek volt nem is munkatársa, hanem 
csak jelentéktelen kiadóhivatali tisztviselője. Kun Béla utasítása úgy szólott, 
hogy az aranyszállítmány egy részét tartsa meg magának, a többit pedig a 
kommunista párt öt hangadó tagja között ossza szét. 

A pénzzel Kun el is érte célját. A hatás azonnal megnyilvánult Vágó 
szereplésében, aki máról-holnapra teljesen megváltozott. Ő, a bécsi csoport és 
az aktív tagok gyűlésének elnöke, korábban a központi bizottság legodaadóbb híve 
volt, aki az ellenzékieskedőkbe belefojtotta a szót és őrültnek nevezte a 
központi bizottsággal egyet nem értőket, most pedig a legélesebben kezdte 
kritizálni ugyanezt a bizottságot. Amíg korábban a Proletár-t és Kommunizmus-t 
kiváló lapoknak nevezte s azokkal a legnagyobb mértékben meg volt elégedve, most 
egyszerre gyalázatosan rossznak mondta a pártlapot és felfedezte, hogy Lukács 
György meg tanítványai opportunista irányt képviselnek. Bár korábban az 
illegalitás ürügyével a legközönségesebb ügyek megvitatását sem engedte meg és a 
pártkonferencia megtartását lehetetlennek nyilvánította, most követelte az 
értekezlet összehívását és hevesen támadta a központi bizottságot, amiért az 
illegalitásra hivatkozva, útját állja minden bírálatnak. 

Miután az aranyküldemény így gyökeresen megváltoztatta felfogását, hozzálátott, 
hogy Kun Bélának híveket szerezzen a kommunista pártban. Toborzó munkáját gyors 
és nagy eredmény kísérte. Ez az eredmény jól jellemzi azt a mély erkölcsi 
meggyőződést, amely a ,hivatásos forradalmárok" pártjának többségét eltöltötte. 
A kommunista, többször említett Bettelheim így írja le Vágó működésének 
eredményét: , Jöttek az emberek abban a reményben, hogy most már lesz pénz 
dögivel, lesz busás segély, lesz jól fizetett alkalmaztatás a pártban, lesz 
párttagság és lesz forradalom. Ezeket az elemeket hajtotta be Vágó Kun Béla 
táborába, amely így sajátságos keveréke volt a mindenre kapható 
csatornatölteléknek, a pártot szipolyozó, a pártból élősködő tetveknek, a gyanús 
és mellőzött stréberségnek, a sértve érzett hiúságnak és a legkorlátoltabb 
hangos álforradalmiságnak. A valóságos program így szólt: Pénz, pénz. Zsíros 
állás a pártban. Vezérség. És holnap forradalom. Valóban, hiába keresünk ebben a 
társaságban csak egyetlenegyet is, aki korábban is tanújelét adta volna annak, 


hogy a központi bizottságnak a politikai, taktikai és organizációs kérdésekben 
elfoglalt álláspontját nem osztja. Ezek is úgy tettek, mint Vágó Béla, 
elfogadták máról-holnapra Kun Béla aranyos, finoman csengő két és feles 
programját." 

Az új Vágó-csoport, Kun utasításának megfelelően ,pártépítő frakciónak" nevezte 
magát és vesztegetéssel magához vonva a kommunista párt tagjainak többségét, 
lehetővé tette Kun Bélának, hogy Moszkvában büszkén hivatkozhasson arra, hogy a 
bécsi központi bizottsággal kirobbant viszályában nem áll egyedül, sőt a többség 
mögötte van. Ügyét így meg is nyerte Moszkvában, noha Bécsben a pártviszály 
lángja még csak ezután lobbant magasra. 

Az aranyküldemény ügye ugyanis röviddel a ,pártépítő frakció" megalakulása után 
köztudomású lett. Egyesek szerint Rudas László, a Proletár szerkesztője és a 
megvesztegetésre kiszemeltek egyike felháborodva visszautasította Vágó ajánlatát 
és leleplezte az egész akciót, mások szerint viszont a pénzsegélyben nem 
részesültek bosszúból és irigységből robbantották ki a botrányt. A központi 
bizottság - Landler, Hirossik, Lukács, ugyanazok, akik ellen Kun támadása indult 
- a vesztegetésre hivatkozva Vágót 1921. május 11-én ,korrupció és 
fegyelemsértés miatt" kizárta a pártból és ezt az ügyet is felterjesztette az 
Internacionálé döntése alá. 

A kizárás Kun Béla elítélését is jelentette; őt magát nem törölték ugyan a 
párttagok közül, de csak azért, mert a javaslat előterjesztése előtt Landler a 
következő kijelentést tette: , Felesleges a kizáratási indítvány elfogadása, mert 
én a magam nevében kijelentem, de azt hiszem, hogy a központi bizottság többi 
tagjának nevében is kijelenthetem, hogy bármi legyen is az Internacionálé 
döntése, a történtek után Kun Bélával egy pártban nem dolgozhatom többé!" 

Kun Béla azonban nem hagyta magát. A viszályban maga mögött érezte Vágóval a 
párttagok többségét. Amikor a III. Internacionálé 1921 nyarán (jún. 22 - júl. 
12.) Moszkvába harmadik kongresszusára összegyűl és a bécsi központi bizottság 
elküldi oda megbízottját - Landler, Hirossik, Király, Lukács a Vágó-csoport is, 
ezeket el nem ismerve, küld delegátusokat. Az Internacionálé mindkét frakció 
kiküldöttjeit elismeri, sőt a Vágó-csoportot a , többség" képviselőjéül is. 
Kunnak ugyanis hatalmas protektora most is Zinowjew, a Komintern 
végrehajtóbizottságának elnöke. Az ő támogatásában bízva Kun még azt is meg meri 
próbálni, hogy a presztízsén a középnémet puccs okozta csorbát helyreüsse. 
Egyszerűen pápább akar lenni a pápánál - és megtámadja Trockijt. Amikor ez 
kijelenti, hogy nálánál balrább már senki sem állhat, rálicitál; szereplése 
azonban - a kongresszus július 5-iki jegyzőkönyve szerint - nevetésbe fullad. 
Jobban sikerül a Landlerék ellen indított akciója. Zinowjew támogatásának 
köszönheti, hogy a kongresszus befejezése után a Komintern 
végrehajtóbizottságának a magyar pártviszály elintézésére kiküldött bizottsága - 
Radek elnöklete alatt Bucharin és Thalheimer - bár Kun Béla eljárását is 
helytelennek nevezi, amiért közhírré tette, hogy a magyar emigrációnak haza kell 
mennie a földalatti munka megkezdésére, mégis Landlert és társait élesebben 
ítéli el. Az pedig egyenesen Kun győzelmét jelenti, amikor a hármas bizottság 
úgy dönt, hogy a viszályok megszüntetésére új, héttagú központi bizottságot 
nevez ki és a hét hely közül négyet, tehát a többséget a ,pártépítő frakciónak" 
juttatja, míg Landleréknak csak három helyet engedélyez. 

Kun Béla manővere - mondja egy kommunista - sikerült. Sikerült neki az ügyet úgy 
állítani be, mintha itt nem egy aljas személyi intrikáról, nem feneketlen 
korrupcióról, nem pozíció hajhászásból történő pártrobbantásról, hanem két 
irányzat: a likvidátorok és a forradalmi marxisták harcáról, egy alapvető, elvi 
politikai, taktikai és organizációs kérdésekben kitört harcról volna szó." 

A Moszkva által 1921 augusztusában létrehozott egyezség azonban csak 
látszategységet jelentett. Bár a Komintern feloszlatta a két frakciót és 
megállapította a pártmunkánál követendő téziseket, így a szociáldemokraták 
elleni harcnak megkezdését a szakszervezetekben, a falusi proletárok, sőt a 
kisgazdák megnyerését, a személyi érdekekből kezdődött harc tovább folyt 
Bécsben. Bettelheim, aki részletesen elbeszéli e viszályok történetét, a 
következőképpen jellemzi azokat: ,Nem a likvidátorok és forradalmárok harcáról, 
nem elvi harcról volt itt szó. Itt kizárólag arról volt szó, hogy Kun Béla áruló 
és korrupt szélhámos, aki a pártot önző egyéni érdekekből ismét szétrombolja, 
itt arról volt szó, hogy a korrupció buján tenyészik, a fegyelmet aláássák és a 
zárt illegális pártot csatornatöltelékek, stréberek, élősdiek és spiclik 
gyülevész szervezetévé akarják változtatni, melynek egyetlen összetartó pántja 


és programja: az arany." 

Bár a Landler-párt eleinte aláveti magát a Komintern döntésének és 
engedelmeskedik az új központi bizottság utasításainak, mégis, amikor e 
bizottság ,két és feles" többsége - Vágó korábbi kizáratása természetesen 
érvényteleníttetett - lassan-lassan sorra kibuktatja a Kun ellenes párttagokat a 
jól jövedelmező tisztségekből és azokat saját híveivel tölti be és amikor azt 
kell látnia, hogy pl. a titkárságban az eddig két ember helyett 13 Vágó-pártit 
osztanak be, sőt új állásokat is kreálnak, ezt a háttérbe szoríttatását és 
ellenfelének győzelmes törtetését a konc után nem bírja sokáig nyugodtan 
szemlélni. 

A ,hivatalos forradalmárok" ugyanis sok minden ,elvi" jelentőségű dolgot 
megbocsátanak egymásnak, de anyagi ügyekben nem értik a tréfát. Jellemző erre 
Pogány József vádjaival szemben tanúsított magatartásuk. Ez egész nyáron a két 
frakció között lavírozott, várva, hogy melyik lesz a győztes, hogy azután ahhoz 
csatlakozzék. Amikor a Proletárban (1921. szept. 30.) "Három jelszó" c. cikkével 
nyíltan Landlerék ellen fordul és megtámadja Rudas Lászlót meg Lengyel Gyulát, 
amiért ezek félanarchista, félszindikalista jelszavakat hirdettek, így a 
pékboltok ostromát, az aratógépek összetörését, Pécsett a magyar hadsereg 
bevonulása előtt a termelőeszközök szétrombolását, ezek a megtámadottak 
tiltakoznak ugyan az állandóan Napóleon pózában tetszelgő Pogány , letiprása" 
ellen, de azért egy asztal mellett tovább tárgyalnak a Vágó-pártiakkal. Sőt igaz 
felebaráti szeretettel még azt a denunciálás jellegű vádat is elviselik, hogy 
Pogány az ő anarchista jelszavaik hatásának tulajdonítsa a Budapesten ezidőtájt 
történő gyújtogatásokat és hogy a pártlapban nyíltan a kommunistákat gyanúsítsa 
a tűzvészek előidézésével. De amikor a Vágó-pártiak hozzálátnak a párt 
megtisztításához és felfüggesztik Kun egyes ellenfeleinek, ,a legrégibb 
párttagok, nagy munkásmozgalmi és forradalmi múlttal bíró elvtársak", mint 
Hamburger Jenő népbiztos és Bettelheim Ernő tagsági jogait, azaz amikor már 
saját bőrükön érzik, mit jelentene a forradalmár -nélkülözés, akkor, hogy végleg 
felborítsák a helyzetet és így mentsék meg magukat, ellenzékbe vonulnak. 
Elhagyják a központi bizottságot, és miután a másik frakcióval majdnem 
tettlegességre került a sor, külön értekezletet tartanak. Ebből a tanácskozásból 
a Vágó-párthoz 24 órás ultimátumot intéznek. Jellemző, hogy ez sem elvi 
ellentétekről szól: a felfüggesztések és az elbocsátások visszavonását 
követelik. A Vágó-párt azonban Kun Bélában és Moszkvában, valamint a pénzen 
szerzett tagok nagyobb részének támogatásában bízva, nem is válaszol. Erre a 
Landler-párt felszólítja valamennyi pártalkalmazottját, hogy hagyják el 
helyüket. E felszólításra a ,Proletár" egész régi szerkesztősége - Rudas László, 
Lengyel Gyula, Lukács György, Révai József, Gábor Andor, Király Albert, Fogarasi 
Béla - visszavonul és egykori lapjukat ,denunciáló szennylapnak" nevezve, azt 
bojkott alá veti. Nyíltan megtagadva így az együttműködést Kun Bélával, önálló 
szervezetté tömörülnek és mint a ,kommunisták magyarországi pártjának ellenzéki 
csoportja" kiáltvánnyal fordulnak a magyar proletariátushoz (A magyar 
proletariátushoz a III. Internacionálé-ért), majd 1921. nov. 19-én Vörös Újság 
címmel lapot is indítanak. Egyidejűleg tárgyalásokat kezdenek Paul Lewi-vel, a 
berlini kommunista vezérrel, aki, minthogy a középnémet bolseviki puccs 
elítélése miatt kizárták őt a németországi kommunista pártból, a moszkvai 
diktatúrával szembehelyezkedve új német kommunista pártot alapított. A 
tárgyalások célja talán az volt, hogy együttesen szervezkedjenek meg, mint 
Moszkvától független kommunista párt, vagy talán csak pressziót akartak 
gyakorolni Moszkvára. 

A két szembenálló csoport most lapjaiban irtó hadjáratot indít egymás ellen. 
Mindazt a becsmérlő dolgot, amit csak tudnak egymásról és amit eddig kölcsönösen 
elnéztek, egymás fejéhez vágják a nagy nyilvánosság előtt. Mintha csak a flamand 
Adriaen Brouwer képeinek nyers és részeg parasztjai elevenedtek volna meg, amint 
egymást agyba-főbe püfölik! 

A Vágó-párt lapja megírja a Landler-csoportról, hogy a kilépéssel csak 
szabotálja a munkát, amint ez a ,likvidátorokból, perverz smeralistákból, rossz 
értelemben vett centristákból álló kisebbség eddig is két éven át szanálta a 
párt felépítését" és fennhangon hirdeti, hogy nem tűrhető tovább az eddigi 
állapot, hogy ,egy kicsiny, de jól szervezett pártalkalmazott-réteg a maga 
magánérdekeivel továbbra is szabotálhasson a kommunista párt megteremtésén" . 
(Proletár, 1921 nov. 3.) A Landler-csoport erre védekezés helyett támad, és 
kisebb cikkeken kívül Bettelheim Ernő tollából magyar, Guttmann Henriktől pedig 


német nyelven - Ungár Henrik álnéven - írott röpiratot ad ki, amelyekben 
feltárja Kun Béla kalandor múltját és a Vágó-csoport vesztegetéseit. Az utóbbi 
ismét azzal vág vissza, hogy Landlerék nem számoltak el a magyarországi 
bebörtönzöttek támogatására kapott pénzzel, azt saját céljaikra fordították, 
azaz elsikkasztották és csak filléreket juttattak a bebörtönzötteknek. Erre 
Landler és társai sietnek beárulni Moszkvának, hogy ellenfeleik nov. 3-án nem 
ünnepelték meg az orosz forradalom évfordulóját és így nem is jó forradalmárok 
ezek a ,kalandor politikusok". 

E konkrét vádakon kívül kölcsönösen szép és találó jelzőkkel illetik egymást. A 
harc vehemenciáját is jellemzi az alább bokrétába kötött sorozat. Mindkét 
frakció újságja megírja a másikról, hogy az demagógiát és kalandor-politikát 
folytat és hogy a vezérek lelkiismeretlenül és könnyelműen feláldozzák kalandos 
vállalkozásaikban a munkásokat. A munkásmozgalmakban soha részt nem vett hitvány 
csirkefogóknak, denunciánsoknak, rendőrkémeknek, nyomorult fehér kémeknek 
mondják a kommunista pártban hangadókká lett tagokat. Kölcsönösen megírják 
egymásról, hogy hazugság és hamisság minden szavuk, hazugság még a leheletük is, 
lelkiismeretlenül, könnyelműen rágalmaznak, hamis tanúkkal, hamisított 
bizonyítékokkal és okmányokkal szoktak harcolni, a tömegek megtévesztésére 
fantasztikus és minden felelősségérzés nélküli meséket találnak ki a hatalom 
elnyeréséért minden aljasságra képesek, nem fontos nekik a forradalom, sem a 
munkásság felszabadítása, sőt még a kommunizmus sem, hanem a legridegebb önzés 
és hatalomféltés irányítja tetteiket, lelkiismeretlenek, üzletesek, svindlerek, 
demagógok, szélhámosok, kalandorok, komédiások... 

Kölcsönösen igazat mondtak egymásról. 

Landler és társai mégsem akarnak a minden jó forrásától, Moszkvától elszakadni, 
bármennyire szívesen is látná Kun szorosabb kapcsolatba-jutásukat P. Lewivel. E 
helyett még egyszer megpróbálják, hogy nagy memorandumjaikkal, az események 
elbeszélésével, Kun Béla leleplezésével a víz színére jussanak, és ismét a 
Kominternhez fordulnak, lapjukban ünnepélyesen bejelentve, hogy a harcot az 
utolsó leheletig folytatják a kalandorpolitika ellen. (Vörös Újság, 1922. jan. 
25.) 

Landlerék alaposan felkészülnek a nagy harcra. Szövetségeseket is találnak a 
német kommunista párt úgynevezett Friesland-csoportjában, amely melegen 
támogatja Moszkvában Kun elleni akciójukat. Ez a támadás, a német nyelven 
nyomtatásban is megjelent leleplezések és vádak, mint Guttmann röpirata, 
amelyeket már az orosz népbiztosok sem hagyhattak figyelmen kívül, egyáltalán a 
magyar párt kereteit messze túllépő akció nehéz órákat szerez Kunnak. Mutatja 
idegességét az a parlagi hangú kirohanása, amelyben Guttmannt ,piszkos 
kölyöknek", az emigrációt ,bűzlő piszoknak", ellenfeleit meg olyan embereknek 
nevezi, akik addig, míg a magyar proletárállam élén állott, ,a legutálatosabb 
hízelkedésekkel hajladoztak előtte, most pedig saját piszkukkal piszkolják be." 
(Proletár, 1922. jan. 26.) Forradalmi érdemeire hivatkozik, a konkrét vádak 
megcáfolását azonban meg sem kísérli. Csak megígéri, hogy ezt a kommunista 
Internacionálé előtt fogja megtenni; egyidejűleg ennek elnökségét 
vizsgálóbizottság delegálására kéri. 

A vizsgálóbizottságot a Komintern elnöksége 1922. jan. 21-én ki is küldötte, 
mégpedig Bucharin elnöklete alatt Lunacsarszkit és Sokolnikowot. Zinowjew 
jelölte ki a bizottság tagjait és így jóindulatukról Kun eleve biztos lehetett. 
Másrészt a bizottság nem Berlinben, hanem Moszkvában végezte el munkáját, 
úgyhogy Kun ellenzékének csak ott tartózkodó tagjai állhattak elő, ellenben 
mások, mint Guttmann, vagy a beteget jelentő Lukács György, nem látván 
bátorságosnak az Oroszországba való utazást, meg sem jelentek. Távollétükben 
Kunnak még inkább volt módjában, hogy mellette nyilatkozó tekintélyes tanúkat 
vonultathasson fel. A Magyarországból csereképpen Oroszországba került 
kommunista foglyokat játszotta ki ezek gyanánt. 


3. 


A Magyar népbiztosok Oroszországban 


A foglyok, akikről itt szó van, a proletárdiktatúra népbiztosai és különböző 
magasrangú funkcionáriusai voltak, azok, akiknek nem volt különvonatjuk és 
autójuk, hogy a tanácskormány lemondásakor Kun és szűkebb környezetének példáját 
követve, kimeneküljenek Bécsbe. Így a magyar bíróságok elé kerültek, amelyek 
perrendszerű, hosszas tárgyalások után a büntető törvénykönyvbe ütköző tetteik 
miatt hosszabb-rövidebb büntetéseket mértek ki rájuk, sőt némelyeket halálra is 
ítéltek. 

Az ítéletek végrehajtására azonban nem került sor. Az orosz szovjet ugyanis még 
a bírósági tárgyalások alatt világgá hirdette, hogy a vádlottak az ő közvetlen 
védelme alatt állanak, és az Oroszországban lévő magyar hadifogoly tiszteket, 
mint túszokat százszámra börtönbe vetve megfenyegette a magyar kormányt, hogy a 
népbiztosok kivégzésére a túszok lemészárlásával fog válaszolni. A kommunisták 
lapjuknak, a ,Proletárnak" 1920. okt. 7-i számában sietve közzé is tették a 
népbiztosok túszaiul letartóztatott ezer magyar tiszt közül 540-nek a névsorát, 
ezek hozzátartozóira bízva így, hogy a magyar kormányt a szovjettel való 
tárgyalásra és a hadifoglyok, meg a kommunista elítéltek kölcsönös kicserélésére 
rávegyék. 

Hatásos eszköz volt ez és a hatást az emigráció sajtója igyekezett 
rémítgetéseivel még inkább fokozni. ,Az Ember" például így írt akkor, amikor az 
újságíró Kéri Pálra, Károlyi Mihály egyik tanácsadójára a bíróság kimondta az 


ítéletet: ,Ha Kérinek hajaszála meggörbül, abból komoly bajok lesznek... És 
várjuk a sok ezer családnak, asszonynak, testvérnek, anyának, apának, 
testvéreknek kétségbeesett tiltakozó megmozdulását... Nagyon jól megértik az 


oroszországi hadifoglyok magyar hozzátartozói, hogy ha Kéri Pálnak egyetlen 
hajaszála meggörbül, egyetlenegy magyar hadifogoly sem fog hazaérkezni és 
valamennyinek az élete halálos veszedelemben forog... Ha Kéri Pálnak egyetlen 
hajszála meggörbül, akkor nem lesz fogolykicserélés, akkor valami olyan borzalom 
lesz, amilyet még nem látott a világ." (1921, 43. sz.) Moszkva és az emigráció 
jól számított, mert a magyar kormány valóban nem engedhette végrehajtani a 
bíróságok ítéleteit és hogy megmentse oly sok ártatlan ember életét, futni 
hagyta a bűnösöket. Hosszas tárgyalások után 1921 őszén megtörtént az első 
fogolyszállítmány kicserélése. 

A börtönükből kilépő foglyokra az emigráció minden frakciója igényt emelt. A 
kommunisták diktatúra alatti szereplésük miatt, a szocialisták pedig azért, mert 
a bíróság előtt mentegetőzésképpen sorra megtagadták kommunista érzelmeiket és 
ártatlan, lénynek sem vétő szociáldemokratáknak mondották magukat, akik 
valamennyien akaratuk ellenére sodródtak be az események forgatagába. Mindegyik 
frakció remélte, hogy a kiszabadulók hozzácsatlakoznak, és így az ő súlyát 
növelik. 

A jól vezetett sajtóharc ugyanis egész Európa radikális közvéleményét 
ráirányította már a magyar kommunista foglyokra, sőt felébresztette és 
megszerezte számukra nem egy, éppen nem baloldali irodalmi nagyság jóindulatú 
érdeklődését is. Ez a sajtó például a gondolatszabadság és a politikai vétkek 
büntetlenségének jól csengő frázisaival rá tudta venni Ernst Troeltsch-ot, Lujo 
Brentanot, Hans Delbrücköt, Heinrich Mannt, Kellermannt stb., hogy 
manifesztumban lépjenek fel - nem az ártatlan túszok, hanem az elítélt 
kommunisták érdekében. A német szellem e nagy reprezentánsai idealizmusukban 
csalárd félrevezetés áldozatai lettek. Mert azok, akik megnyerték őket az 
interveniálásra, a szocialisták s a kommunisták ezt az ügyet is tisztán 
legönzőbb érdekeik szemszögéből nézték, és korántsem a humanizmus által 
vezettették magukat. 

Még csak folyamatban volt a fogolykicserélés, és máris szemére lobbantották ezt 
egymásnak. A szocialisták megállapították, hogy a kommunisták az utolsó 
pillanatig eltitkolták a szabadon bocsátandó foglyok listáját, csakhogy , rideg 
önző pártpolitikából" bennhagyhassák a börtönökben a szociáldemokratákat (Az 
Ember 1921, 40. sz.). Még félreérthetetlenebbül megmondotta ezt a szocialista 
Világosság-csoport 1922 elején azon nyílt levelében, amellyel visszautasította a 
pártviszályok mocsarában fuldokló bécsi kommunisták által felkínált és a 
bebörtönzöttek közös megsegítésére irányuló akciót. Tették pedig ezt a következő 
szavakkal: ,Szóvátesszük az arcátlanságnak és szemérmetlenségnek azt a fokát, 
mely abban a tényben fejeződik ki, hogy ezek az emberek hozzánk, a Világosság- 
csoport vezetőségéhez ,elvtárs" megszólítású levelet intézni merészelnek. A 
Világosság csoport vezetőségében a munkások bizalmából helyet foglalnak olyan 
elvtársak, akikről ezek a sehonnai kalandorok a leggyalázatosabb rágalmakat 


írták és terjesztették. Vagy hiszik azokat a rágalmakat, amelyeket írtak, 
kinyomattak és akkor az erkölcsi színvakságnak még az ú.n. magyar kommunista 
mozgalomban is szokatlan foka szükséges ahhoz, tőlük denunciánsoknak, 
megfizetett kémeknek, kormányügynököknek elrágalmazott embereket elvtársnak 
szólítani s ezeket közös akcióra felhívni. Vagy pedig nem hiszik, amit írtak, és 
a szóbanforgó elvtársakat munkaerejüknél és proletárhűségüknél fogva alkalmasnak 
ítélik arra, hogy a bebörtönzöttek és internáltak sorsán segítsenek, s akkor 
önmagukat bélyegzik ezzel a felszólítással közönséges becsületrablóknak, aljas 
rágalmazóknak... Ezt a közös akciót mentőövnek szánták, melynek segítségével, 
megint a bebörtönzöttek felhasználásával ki akarnak evickélni a mocsárból... A 
magyar kommunisták a börtönök lakóiból akarnak most pajzsot kovácsolni maguknak. 
A Világosságcsoport ehhez a becstelen munkához nem nyújt segédkezet..." 

Tán mondanunk sem kell, hogy az önzésnek hasonló vádját a kommunisták is 
hangoztatták a szocialisták ellenében, még pedig ugyanazon joggal. De ők 
ügyesebben csinálták. Amikor Ottó Bauer, az osztrák szocialista párt vezére 
felkínálja a kicserélt kommunista foglyoknak Ausztria vendégszeretetét, Kun a 
kiszabadultakkal, még pedig Bajáki Ferenccel, Kiss Miklóssal és Apáthy Györggyel 
Bauerhez levelet irat, amelyben ezek társaik nevében gőgösen visszautasítják a 
felkínálást, egyébként is megvetően nyilatkozva ,a sötét bécsi odúk lakóiról" és 
a bécsi ,síber emigrációról" . 

Ha már a bécsi emigránsok is hajbakaptak a börtönükből kilépő foglyokon, akiknek 
feje körül a csaknem kétévi fogság annál inkább font valóságos mártírglóriát, 
minél kevésbé hetvenkedhettek az emigráció vezérei, hogy elveikért szenvedtek is 
- érthető, hogy megnyerésükre Moszkvában Kun összeszedi minden leleményességét. 
Számára éppen a legjobbkor érkezik az első szállítmány, amelyben a legnevesebb 
kommunisták vannak; 1921 őszén, amikor a kommunista belső háborúság a 
nyilvánosság előtt a legdühösebben tobzódik Bécsben és amikor Landlerék 
leleplező memorandumaikkal ostromolják az Internacionálét. Kun azonnal 
észreveszi, hogy a kiszabadultak, a kommunista elite-gárda megnyerésével megint 
a maga javára billentheti a mérleget. S mert felismeri, hogy a kommunista 
népbiztosoknak mellette való tanúskodása és állásfoglalása lehet csak egyedüli 
menekvése, teljes erővel rájuk veti magát, hogy lekenyerezze őket. 

A kalandorok szokásos szerencséje kíséri most is. Az ellenpárt messze Bécsben 
van, elzárva a kiszabadultakkal való érintkezés lehetőségétől, 3-4, időnként 
Oroszországban lévő tagja járatlan az orosz politika útjain, ő ellenben otthonos 
Moszkvában és Zinowjew barátságával dicsekedve, ennek segítségével a behódolás 
fejében sok előnyt ígérhet. Hangsúlyoznunk kell ugyan, hogy mindez Moszkvában 
történik, a proletár paradicsomban, ahol 4-6 család lakik egy-egy olyan 
lakásban, melyet egy nyugateurópai munkás kicsinek találna a maga számára, és 
ahol a fizikai élet fenntartásához szükséges száraz kenyeret sem lehet munkával 
megszerezni, hanem csak protekcióval, kegyből, alamizsnaképpen megkapni. Nem 
európai viszonyok közé kell képzelnünk magunkat, hogy megérthessük Kunnak újabb 
vesztegetéseit és lélekvásárlásait. 

Amit ezekről az üzelmeiről tudunk, arra vonatkozólag jóformán csak egyetlen 
szemtanúnk van. Ez azonban bizonyára nem vádolható elfogultsággal. Az a Róbert 
oszkár újságíró, aki, a magyar bíróságtól több évi börtönre ítéltetve, maga is a 
kicseréltek közé jutott, és így közvetlen közelről figyelhette a Moszkvában 
történteket, de aki rövidesen megelégelve a proletár paradicsomot, kiszökött 
Oroszországból és Bécsben beszámolva tapasztalatairól, kereskedő lett. 
Leleplezéseiben ilyen szavakkal emlékezik meg Kun moszkvai üzelmeiről: Moszkvai 
magyar keleti vásár volt ott, a legförtelmesebb lélekvásárlás, ocsmány politikai 
prostitúció, amelyre a legtalálóbb jelző: Kunbordély 

1921. november elején érkeztek meg Moszkvába a kiszabadult népbiztosok. 
Bucharinnak a Pravda-ban megjelent üdvözlése, a pályaudvaron pedig Kun várta 
őket. Lenin a , III. Internacionálé"-nak nevezett , feltűnően tiszta" kórházat 
bocsátotta rendelkezésükre és itt az üdvözlő beszédet Radek népbiztos tartotta, 
könnyek között emlékezve meg Szamuelly Tiborról és Korvin-Klein Ottóról, a 
magyar proletárdiktatúra e két legvérengzőbb hóhérjáról, akiket annakidején 
Oroszországnak nem volt módjában megmentenie. A magyarok nevében Nyisztor 
György, a napszámosból lett földmívelés-ügyi népbiztos válaszolt. Nem 
vendégekül, hanem haza jöttek - mondotta - a világproletariátus egyetlen 
hazájába; nem kezüket ölbetevő emigránsoknak érzik magukat, hanem a forradalom 
munkásainak, akik el vannak tökélve, hogy dolgozni fognak akár gyárban, akár 
barikádokon. Heckertnek a németországi, Jonesnak pedig a délafrikai kommunisták 


nevében kifejezett üdvözlése után Kun figyelmeztette még őket, hogy nehéz munka 
vár reájuk, mert ők hivatottak arra, hogy a magyarországi kommunista párt 
kikristályosodási pontja legyenek. 

Kun azonnal hozzá is fogott, hogy a kommunista párt e kristályosodása az ő 
érdekeinek megfelelően menjen vége, azaz, hogy a népbiztosok ő mellé és ne 
ellenségei mögé sorakozzanak. Elsősorban azokra vetette magát, akiket az oroszok 
is, a legtöbbre becsülve, beválasztottak a III. Internacionálé előkészítő 
bizottságába; ezek névszerint a következők voltak: Bajáki, Szabados, Nyisztor, 
Jancsik, Rabinovich, Kelen József, Korvin-Klein testvére és Bokányi. 

Célját éppen nem volt nehéz elérnie. Az új jövevények ugyanis magyarországi 
uralmuk alatt nagy igényekhez szoktak hozzá. Az egykor nyomorgó munkások és 
földhözragadt földmívesek, állásnélküli kistisztviselők pünkösdi királyságuk 
idején Budapest legnagyobb luxussal berendezett szállodáiban, vidéken pedig 
főúri kastélyokban éltek. Azt remélték, hogy hasonló anyagi jólét fogja őket 
környezni, mártírságuk jutalmául, Oroszországban is. Várakozásukban némi 
csalódás érte őket. A Kreml, az orosz népbiztosok lakóhelye zárva maradt 
előttük. Igaz, hogy ennek dacára a szovjet nagy figyelemmel gondoskodott róluk, 
nehéz barokk-bútorokkal ékesítette szobájukat, központi fűtéses házban helyezte 
el őket - nagy luxus ez Oroszországban, de azért ők mást, többet vártak, nem 
pedig azt, hogy negyed-, ötödmagukkal lakjanak 1-1 szobában, vagy attól is el 
legyenek ragadtatva, hogy külön íróasztaluk van s hogy harangszóra jelenjenek 
meg a közös ebédeken. 

Kun ezt a siralmas anyagi helyzetüket és nagyravágyásukat használja ki. Jobb 
sorsot, nagyobb kényelmet, több szabadságot és pénzt ígér, ha melléje állanak. 
Szabados Sándornak, a közoktatásügyi népbiztosnak saját négy szobás lakásából ad 
egy szobát és ezzel azt már végleg magához is kapcsolja. Nyisztor Györgyöt 
megteszi a magyar emigrációs ház és pártiskola parancsnokának, a többinek pedig 
a behódolás fejében minden lehető és szinte elképzelhetetlen ürüggyel állást 
szervez és fizetést biztosít. Jellemző, hogy az egyik emigráns mint az 
emigrációs ház főraktárosa kap fizetést. Akad olyan is, aki nem akarja magát 
megadni, akinek büszkesége eleinte tiltakozik meggyőződésének eladása ellen. 
Ilyen Bajáki Ferenc vasmunkás, a szociális termelés egyik népbiztosa, aki inkább 
gyárban vállal munkát. De ennek is csak két napig tart az eltökélése; a 
harmadikon már elfogadja egy meg sem jelenő újság szerkesztői bizottsági 
tagságát. Ugyanezen bizottságnak lesz jól megfizetett tagjává Bokányi Dezső is, 
akitől Kun a legjobban fél és akinek külön odaígéri a majdan megszervezendő 
moszkvai Munkás biztosítópénztár igazgatói állását. A proletariátus hazájában 
ugyanis ismeretlen ez az elemi munkásjóléti intézmény, Bokányinak, a volt 
kőfaragónak, majd munkaügyi népbiztosnak pedig minden vágya az, hogy a 
budapestihez hasonló, befolyást és hatalmat, meg jövedelmet jelentő 
adminisztrációs állása legyen. Hogy ezt a két utóbbit még jobban lekenyerezze 
magának, külön ,szovjetházi lakást" is utaltat ki nekik a , Hotel Paris"-ban. 
Aki pedig nem engedelmeskedik és sem szép szóra, sem fenyegetésre nem hajlik, 
azzal szemben bosszúját is tudja éreztetni. Mint Ágoston Péterrel, a volt 
jogakadémiai tanárral, aki a legnagyobb képzettséggel rendelkezett közöttük. Kun 
nem szereti ezt a hallgatag, rejtélyes embert, fél intelligenciájától. Minthogy 
nem bírja őt színvallásra kényszeríteni, Nyisztorral kitéteti az emigrációs 
házból egy kültelki tömegszállásra s nem ad neki fizetést sem, úgyhogy ennek a 
kommunista szakszervezeti internacionálénál, a röviden Profinternnek nevezett 
szervezetnél kell mint szerény fizetésű referensnek a kenyerét megkeresnie. 
Ezek a csábító és elriasztó példák egyaránt meghozzák gyümölcsüket. A 
megvásárolt népbiztosok és más emigránsok Kun hangos híveivé lesznek. 
Körüludvarolják, ,Borach" néven becézik, akik pedig nem rokonszenvezik vele, 
azok sem merik szájukat kinyitni ellene. 

Csak ez kellett Kunnak. Most már rámutathat az oroszok előtt, hogy a börtönből 
kikerült tekintélyes kommunisták is mellette foglalnak állást és nem a Landler - 
párt mögött állanak. A harc ezzel az ő javára el is dől, mert - mint említettük 
- az a bizottság, amelyet a Komintern végrehajtóbizottságának elnöke, Zinowjew, 
Kun pártfogója 1922. jan. 21-én kiküld ügyének felülvizsgálására, nem mint bíró, 
hanem mint jóindulatú védő foglal mellette állást. 

Az elmondottak után érthető, hogy ez a vizsgálóbizottság febr. 27-én azt 
jelentette a végrehajtóbizottságnak, hogy több ülésben nagy tömeg irat 
áttanulmányozása és számos tanú kihallgatása után úgy találta, hogy a Kun ellen 
politikai és morális vonatkozásokban emelt vádak egyaránt hamisak és 


tarthatatlanok. A tanúk tehát mellette szólottak. De a bizottság is kimutatta 
jóindulatát, amidőn - saját szavai szerint - a vádaknak csak egyik részét 
vizsgálta meg, a többit pedig figyelmen kívül hagyta, mivel arra a meggyőződésre 
jutott, hogy ez utóbbiakkal már nem is érdemes foglalkoznia. A 
rVizsgálóbizottság" jelentésére a végrehajtóbizottság tejes elégtételt adott 
Kunnak: szimpátiáját és bizalmát fejezte ki vele szemben, egyszersmind 
megbotránkozását a Kun ellenfelei által használt fegyverek miatt. Landler ugyan 
felszólalt, hogy kezdjenek vitát a Kun-ügyben, amikor azonban Zinowjew az 
elnökség nevében ez ellen nyilatkozott, a végrehajtóbizottság egy szavazat 
ellenében egyhangúlag a hivatalos álláspontot fogadta el. 

Kun így a viszályból tisztára mosva került ki. Zinowjew még nagyobb elégtételt 
is szánt neki. Március 2-án azt javasoltatta, hogy Kun is választasson be 
melléje a végrehajtóbizottság nyolctagú elnökségébe. Ezzel Kun bekerült volna a 
kommunista szervezetben legfőbb hatalmat gyakorló szűkkörű társaságba és 
Radekkel, Bucharinnal együtt szolgálhatta volna a világforradalom ügyét. 
Landlerék azonban résen voltak. A végrehajtóbizottság tagjai közt 
szétosztogatták a Kun bűneit felsoroló memorandumjaikat, mire Kun - megijedve a 
választáson őt biztosan utolérő kudarctól - maga kérte, hogy tekintsenek el 
beválasztásától, hogy egészen a magyar párt újjászervezésének szentelhesse 
erejét." Így azután Amerika képviselőjét, Carr-t választották meg helyette. 
1922. márc. 17-én beszámolt a végrehajtóbizottság előtt az a másik 
vizsgálóbizottság is, amely Radek elnöklete alatt febr. 21-én a kommunista 
pártfrakció harcának felülvizsgálására küldetett ki. Ez a bizottság tehát már 
nem foglalkozott Kun személyi ügyeivel, hanem csak a Vágó-Landler-párt 
viszályaival. Megállapította, hogy mindkét frakció szabotálta az 1921. 
augusztusi megegyezést, ámbár tárgyi ellentétek egyáltalán nem voltak köztük. 
Hangsúlyozta, hogy mindkét frakció híveinek össze kell fogniok a reájuk váró 
nagy munkában. Hogy ezt lehetővé tegye, javasolta a pasguillusokat (-névtelenül 
írt, politikai témájú gúnyvers) író Bettelheim és Guttmann kizárását a 
kommunista pártból és a viszályokban főszerepet játszó Rudasnak és Pogánynak 
kikapcsolását a magyar mozgalomból és máshova rendelésüket. Javasolta továbbá, 
hogy mindkét bécsi lap megjelenését szüntessék be, Bécsben ne legyen többé külön 
magyar pártszervezet, hanem az ottani magyar kommunisták lépjenek át az osztrák 
kommunista pártba. Végül a netán tovább engedetlenkedőket a III. 
Internacionáléból való azonnali kizáratással fenyegette meg. A vizsgálóbizottság 
javaslata ellen ismét csak Landler szólalt fel, kérve, hogy Bettelheimet ne 
zárják ki a pártból. A végrehajtóbizottság azonban, amelyben a kicserélt 
népbiztosok, Kun legújabb hívei közül ott voltak Szabados, Komor, Bajáki, 
egyhangúlag elfogadta Radek jelentését és javaslatait így parancsoló határozattá 
emelte. 

A pártharc ezzel, minthogy a bécsi szervezet feloszlott, a két ellenséges lap 
megszűnt és a Landler-pártnak valamennyi, a tárgyalásokra Moszkvában megjelent 
tagja eltiltatott attól, hogy fél éven át elhagyja az orosz fővárost, 
parancsszóra és látszólag véget ért. 

Mint láttuk, nem tárgyi szempontok választották el a küzdő feleket, hanem - az 
oroszok vallomása szerint is - csupán egyéni érdekek. A lényeget illetőleg, a 
Magyarország elleni aknaharcban, mindkét frakció tökéletesen egyetértett. A 
Radek által ,botránynak" nevezett viszálykodás a koncért folyt ugyan, aljas 
ösztönök sugallták azt, de nagy erkölcsi haszon is származott belőle: 
feltárultak a világ, az otthoni és az emigrációs magyar munkásság előtt 
egyaránt, a kommunisták tetteinek igaz rugói. 

A kép teljességének kedvéért megemlítjük még, hogy az Oroszországba került 
emigránsok szívvel-lélekkel kiszolgálták a szovjetet. Igyekeztek hálásak lenni 
kenyéradó gazdájuk iránt. Ki-ki a maga módja szerint. Varga Jenő pl., a fő 
közgazdasági szakértő, egész könyvtárt írt össze a világgazdaság helyzetéről. Az 
Internacionálé Presse Korrespondenz"-ban, a szovjet hivatalos kőnyomatosában 
negyedévi összefoglaló jelentéseket tett közzé, a ,Kommunistische 
Internacionálé" köteteiben ismét ,a világforradalom" esélyeit latolgató 
tanulmányokat (mint pl.: Die Wirtschaftslage Kontinentaleuropas, Die politische 
und die soziale Lage des englischen Weltreichs, Die wirtschaftlichen Grundlagen 
des Imperialismus der Vereinigten Staaten von Nordamerika stb., stb.), majd 
mikor Moszkva figyelme a földmívelő lakosság felé irányult, ,Materialien über 
den Stand der Bauernbewegung in den wichtigsten Löándern" (Hamburg, 1925.) c. 
kézikönyvében összegyűjtötte az egész világ , forradalmosítható" parasztságára 


vonatkozó adatokat. 

Magyar Lajos, a meggyőződés nélküli budapesti tucatriporter tipikus képviselője 
arra vállalkozott, hogy a bolseviki ellenes magatartásukért elfogott forradalmi 
szocialisták börtöneit, mint nagyszerű üdülőhelyeket írja le a világ 
proletariátusának elbolondítására szánt ,Die rote Hölle. Die Wahrheit über die 
bolschewistischen Gefángnisse (Berlin, 1924.) c. könyvében. 

Mások ismét olyan szerepre is kaphatók, amely operette-szerűen nevetségesnek 
volna mondható, ha nem a vesztőhely árnyékában játszanák azt el. Amikor a 
szovjet 1922 júniusában Moszkvában az egész világ figyelmétől kísérve törvényt 
ült a forradalmi szocialisták felett, és azok közül többeket halálra is ítéltet, 
akkor az egyik vádbiztos a magyar Bokányi volt. Ott ült rublaskájában Krilenko 
fővádbiztos, Lunacsarszki s a többi bolseviki bíró mellett és ítélt abban a 
perben, amelynek tárgyalásaiból egy árva szót meg nem értett. Valóban szomorúan 
jellemző ez mind a moszkvai igazságszolgáltatásra mind a bolseviki emigránsok 
mindenre kapható jellemtelenségére 


V. 


FELBOMLÁS ÉS MOCSÁRBA FULLADÁS 


Az 1922. év határozottan depressziós hangulatban virradt az emigrációra. 
Vezérekre és hadseregre egyaránt. A kommunista frakcióknak a civódásai és 
leleplezései a párt belső romlottságát napfényre hozva az emigránsok nagy 
tömegére hatottak kiábrándítólag, a kisantant szövetségéhez fűzött remények 
füstbemenése pedig a vezéreket ejtette kétségbe. A közkatonáknál a kiábrándulás 
lassan ment végbe. Akik kenyerüket testi munkával keresik, azok nehezen tudják 
magukat kivonni az agitátorok tanításainak hatása alól; idő kell hozzá, míg a 
tények súlya alatt felébred józan belátásuk és akaraterejük a megutált csábítók 
elhagyására ösztönzi őket. Az őszinte megbánás pedig még később érkezik el, hogy 
azután a bűntudatnak és vezeklésnek adjon helyet. 

A vezérek megzavarodása és kiábrándulása természetesen egészen más jellegű, őket 
nem lepi meg a kommunista párt napfényre kerülő hitványsága, hiszen ők - saját 
szavaik szerint - ilyeneknek ismerték meg a kommunistákat már otthon, a 
diktatúra kikiáltása előtt is. Ha önmagukba tekintettek, ott sem láthattak más 
indító okokat, magasabb erkölcsi emelkedettséget, mint a kommunistákban. A 
kisantant segítségében való csalódás az, ami lesújtja őket. Úgy érzik, hogy a 
kisantant cserben hagyta őket, amikor Károly király második visszatérte 
alkalmával meghátrált a nagyhatalmak elől, mozgósított seregeit nem indította 
meg Magyarország ellen és ezzel nem tette lehetővé az emigráció győzelmes 
hazatérését. Érzik, hogy ilyen jó ürügy nem fog többé nyílni a Magyarország 
ügyeibe való beavatkozásra, hogy szinte az utolsó alkalom volt ez, amelynél 
jobbat a sorstól soha többé nem tudnak kikényszeríteni. 

Az ő élénk, a politika minden megrezdülésére fogékony értelmük azonnal 
észreveszi, mit veszítettek el a nagyhatalmak határozott, ellentmondást nem tűrő 
fellépésével, a kisantant visszavonulásával és elkeseredettségüknek azonnal 
leplezetlen szavakkal kifejezést is adnak. 

Szende Pál már 1921. dec. 6-án fenyegetőzve szólt a kisantanthoz a Zágrábban 
megjelenő Agramer Tagblatt-ban: ,Be kell vallani, hogy a demokratikus elemek a 
fehér terror további dühöngése miatt annyira el vannak keseredve, hogy már 
magával az ördöggel is szövetkeznének, csakhogy Horthyt és különítményeit 
megbuktassák. Arra hivatkoznak, hogy miután a nagy-antant Horthynak 
kiszolgáltatta, a kisantant pedig cserbenhagyta őket, csak ez a szövetség maradt 
meg nekik utolsó eszköznek, hogy a rendszert belülről szétrombolják. Ez a 
körülmény legyen hatásos figyelmeztető jel! Lássák be végre Középeurópa 
politikusai, hogy a Horthy-rendszer megmaradása pozitív és negatív hatásaiban 
egyaránt fenyegeti Középeurópa békéjét." Ezek a szavak nagyon találóan jellemzik 
az emigráció vezéreinek hangulatát. 

A burkolt célzás az ördög szövetségére, amelynek segítségével most már belülről 
próbálják a rendet Magyarországon felborítani csak a bolsevikekkel való 


együttműködést jelenthette. Tettek-e valóban lépéseket Szende és társai, a 
Világosság-kör tagjai, hogy a kommunisták otthoni aknamunkájában résztvegyenek, 
nem tudjuk. Az eltökélt szándékot Szende cikke eléggé bizonyítja, még ha csak 
szétfoszló fenyegetés maradt volna is. 


1. 


"Ki Nyugateurópa elé!" 


Minthogy 1921-ben az emigrációt a kisantant fegyveres támogatásában való 
reménykedés tartotta össze, a remény be nem teljesülése 1922-ben bomlást idéz 
elő. A szakadék a Jászi vezetése alatt álló ú.n. polgári emigránsok és a Kunfi 
körül csoportosuló független szocialisták között kezd mélyülni. 

Jászi ugyanis, levonván a kisantant-orientáció kudarcának tanulságait, eddigi 
középeurópai terrénumáról tágasabb mezőre akar lépni és a nyugateurópai 
nagyhatalmak polgári közvéleményének megnyerését tűzi ki az emigráció céljául. A 
szélső forradalom és szélső reakció között ugyanis - mondja 1922. ápr. 23-án a 
Bécsi Magyar Újságban - növekedőben van világszerte egy komoly és befolyásos 
közvélemény, amely jóhiszeműen keresi a béke és a konszolidáció útját. A szabad 
és független publicisztikának, amely ezen közvéleményt megszólaltatja, a 
világtörténelemben páratlanul álló politikai befolyása van. Wells, Keynes, 
Romain Rolland pl. valóságos világerők, akiknek szava olykor pártokat és 
kormányokat irányít. Ezt a nagy és befolyásos, szellemileg és erkölcsileg 
egyaránt vezető közvéleményt kell tehát megnyernie az emigrációnak. S mert úgy 
látja, hogy a siker jelei szinte napról-napra szaporodnak - hiszen ,a fehér 
mocsár kigőzölgése egyre elviselhetetlenebbé válik" - ő, az emigráció hajójának 
kapitánya, azonnal ki is adja a parancsot: ,A dagály közeledik. Az evezőkhöz!" 
Ez az újabb program azonban a múlt bírálatával is jár, s e bírálat annyira 
megcsípi Kunfit, hogy ez felszisszen reá. Jászi ugyanis megállapítja, hogy a 
nyugati közvélemény felvilágosításának terén az emigráció munkássága eddig meddő 
volt, mivel egyrészt egész bölcsessége kimerült a világforradalom mítoszának 
permutálásában és kombinálásában, másrészt pedig túlságosan hitt az osztályharc 
egyedüli célravezetésében. Ezt a kritikát nemcsak igazságtalannak, de 
szerénytelennek is találja Kunfi. (Az Ember, 1922. 18. sz.) Szerénytelennek, 
mert Jászi még meg sem kísérelte a felvilágosítást, s máris ítéletet mondott, 
holott a kísérlet arról győzte volna meg, hogy optimista reményei nem mehetnek 
teljesedésbe. Az emigráció működése ugyanis -fejtegeti Kunfi - nem korlátlan. 
Határt szab annak politikai és osztályjellege, amely szerint a világ 
közvéleménye is tagolva van. Jászi maga sem tud írni pl. a Frankfurter 
Zeitungba, vagy bármely polgári demokrata lapba, hanem csak szocialistába. 
Minthogy így ,az egész magyar emigráció túl radikális a mai Európának, 
amennyiben ez az Európa nem munkáspártokból és szépszavú, de nem sokat jelentő 
intellektuelekből áll", hatást csak a szocialistáknál érhet el. Ezt a munkát 
pedig ők, a szocialisták, igenis elvégezték s e munka bírálatánál Jászinak és az 
egész polgári emigrációnak , ildomosabb volna nagyobb szerénységet tanúsítani". 
"Engedje meg - teszi hozzá - hogy én őt a külföld felvilágosításának dolgában 
szakértőnek vagy magister mundinak el nem fogadom: ezt a munkát én jobban értem 
s jobban is végeztem, mint ő." 

A nézeteltérés a két vezér között a polgári és szocialista emigráció útjainak 
lassú szétválását jelentette. Jászi elodázhatatlan feladatnak a nyugati 
közvélemény megnyerését találván, fokozatosan ehhez iparkodott simulni és 
radikalizmusát a Wellsek és Keynesek felfogásához igyekezett mérsékelni. Kunfi 
nem követte őt e metamorfózison, mivel megelégedett az osztályharcos nézeteket 
valló nyugati szocialisták támogatásának biztosításával 

Noha mindez egyelőre csak a taktikai módszer különbözőségét jelenti már ennek a 
különbségnek a felszínre vetődése is jellemző, annál is inkább, mivel előbb, a 
kisantant-orientáció idején, még ennyi eltérés sem zavarta az együttműködést 
Jászi, az összekülönbözés dacára, szerette volna a független szocialisták 
szövetségét megtartani. Bár Kunfi érthetően megmondotta, hogy ő a külön, 
párhuzamos utakon járást tartja célravezetőnek, mivel ,az emigráció sok húrú 
hangszer s aki munkáját hatékonnyá akarja tenni, annak nem egyhangúságát, hanem 


sokhúrúságát kell növelnie". Jászi szakítás helyett biztatta, ösztökélte egy 
szervezet megalkotására, amely rendszeresen építené a külföldi 
összeköttetéseket, helyezne el cikkeket, adna információkat politikusoknak és 
zsurnalisztáknak. A független szocialistákat azonban semmiképpen sem tudta 
rávenni, hogy ebben az informáló szervezetben helyet vállaljanak. Kunfi 
megelégedett azzal, hogy az osztrák agitátorképző iskolában tartson előadásokat 
Bauer, Adler Frigyes, Renner oldalán, az osztrák munkások lapjainak, az Arbeiter 
Zeitungnak és Kampfnak maradjon belső munkatársa és így szolgálja ,az osztrák 
szociáldemokrácia legjobbjainak sorában az európai forradalmi szociáldemokrácia 
szent és verhetetlen ügyét". (Az Ember, 1921.39. sz.) 

Jászi így a független szocialisták nélkül alakította tehát meg a , Politikai 
Híradó" című bécsi kőnyomatost, amelynek szerkesztőbizottságában Madzsar József, 
Jászi sógora, Sebestyén József és Simonyi Henry, Károlyi Mihály titkára 
foglaltak helyet. Az emigrációnak ez a kőnyomatosa akarta - nyíltan bevallott 
célja szerint - lehetővé tenni, hogy az emigráció szellemi vezérei, Garami, 
Hock, Jászi, Károlyi, Lovászy, Szende Pál tollából származó politikai cikkek 
elterjedjenek az európai sajtóban. Mindamellett ez az új orgánum, amelynek 
hasábjain Hock és Hatvany lapokon át nyilatkozgattak s az utóbbi a 
konzervatívoknak éppen nem nevezhető magyar írókat, mint Babitsot, Schöpflint, 
Móricz Zsigmondot is megtámadta, nem maradt fenn sokáig. Nem egészen két hónapi 
működés után 1922. május 22-én már megszűnt 

A nyugateurópai közvélemény felvilágosítása lesz tehát Jászi új vesszőparipája, 
amelyen eszeveszetten kezd nyargalni, nem zavartatva magát kudarcoktól 
sikertelenségtől. Lefordíttatja munkáját, a ,Magyar kálvária, magyar 
feltámadás"-t újabb és újabb fejezetekkel megbővítve németre és angolra s az 
előbbit Eduard Bernstein, az utóbbit pedig Seton-Watson előszavával nyújtja át a 
nyugati olvasóközönségnek. (,Magyariens Schuld, Ungarns Sühne.", Revolution und 
Gegenrevolution in Ungarn." ,Revolution and counterrevolution in Hungary") 
Ezekben a könyveiben már nyíltan megvallja, hogy milyen nagy terveket fűzött az 
emigráció a kisantant fegyveres beavatkozásához, s hogy mennyire fájdalmas reá 
nézve annak elmaradása. Itt már félre nem érthetően megírja, hogy a kisantant 
bevonulása Magyarországra Károly király második visszatértekor a kormány bukásán 
kívül a néperők óhajtott forradalmi mozgalmát is kiválthatta volna. De hirdeti 
azt is, hogy Magyarország mindaddig a középeurópai reakció archimedesi pontja 
marad s addig nem lesz béke a Duna völgyében, amíg egy kedvező nemzetközi 
helyzet a demokratikus - értsd: emigrációs - erőket nem segíti az ország 
kormányához s amíg a feudális latifundiumok és a zsidó-keresztény 
uzsorakapíitalizmus Magyarországa helyébe egy dolgozó és demokratikus 
Magyarország nem lép. (Német fordítás 218., 250.1.) Egyidejűleg új lemezeket 
készít: ,Tehát ki Európa elé! Már csak a nemzetközi közvélemény lelkiismeretének 
a viharja seperheti el a magyar mocsárnak minden életet megölő kigőzölgéseit" 
felirattal, s ezeket verklizi el napilapjában, a Bécsi Magyar Újságban 
irigylésreméltó nyugalommal napról-napra, olvasóközönségének teljes apátiába 
süllyesztéséig. 

A nyugati közvélemény lesz így az a csodatevő szer Jászi és társai előtt, 
amelytől sorsuk megváltozását várják. Ennek nevében kezd Jászi (1922. aug- 6.) 
tanácsokat adni Olaszországnak, a fasizmus ellen a szocialisták és a popolari 
koncentrációját ajánlván, a csalhatatlan mirakel biztonságával állapítván meg. 
hogy csak így lehet kivédeni ,úgy Olaszországban, mint egyebütt a világháború 
által virulenciájában felfokozott régi feudális és kapitalista világnak egyre 
vakmerőbb és szemérmetlenebb támadásait". De ehhez fordul Károlyi Mihály is, 
amikor egy régi magyar közjogi intézmény, a nádorság visszaállítása állítólag 
szóbakerült; ettől ,az újjáéledő Európától" várja Károlyi, hogy idejekorán 
közbelép, ,mielőtt a megvadult reakció egy újabb katasztrófába kergetné a 
világot". (Bécsi Magyar Újság 1922. évi július 16.) 

A radikális csodadoktor ki utólag oly pontosan megjövendöl mindent, s aki oly 
szépen el tudná kormányozni a világot, ha abban semmi élet sem volna, meg a 
korlátolt gróf, aki a nádorság felújításától számítja a világ katasztrófáját, 
ezek ketten valóban hivatott , felvilágosítói" is Nyugateurópának. 

A fegyverbarátság a polgári radikálisok és a szocialisták között Jászi újabb 
akciójával korántsem ért véget. Céljaik azonosságán kívül együttműködésüket az 
is szükségessé teszi, hogy Jászi nem szakítja meg összeköttetéseit a 
kisantanttal, hanem csak európai horizontúvá szélesíti ki az eddigi propaganda 
kereteit. A szoros együttműködés a kisantanttal pedig lényeges pont marad Kunfi 


és a szocialisták programjában is. A kisantant mindvégig oly értékes szövetséges 
az egész emigráció számára, amelyet - minden kudarc dacára - még akkor sem 
lehetne figyelmen kívül hagyni, ha az emigrációs sajtó létérdeke nem is fűződnék 
hozzá. 

A szocialisták és polgári radikálisok a Jövő és Bécsi Magyar Újság hasábjain 
minden duzzogás dacára továbbra is éppen úgy kiszolgálják a kisantant érdekeit, 
mint korábban. Most is felhasználnak műiden adandó alkalmat, csakhogy 
kikényszerítsék a beavatkozást Magyarország ügyeibe. Jászi, Kunfi, Garami e 
tekintetben egyazon utat járják. Nem rajtuk múlik, hogy az 1921. éveihez hasonló 
jó alkalom nem kínálkozik. 

Amidőn a magyar kormány 1922 elején az általános nemzetgyűlési választásokat 
kiírta, az emigráció egy emberként állott talpra. A cél: az ideges atmoszférában 
valami módon krízist robbantani ki, hogy a kisantantnak alkalma legyen 
követelődzve felléphetni. 

Elsősorban a vezért vonszolják elő. Károlyi 1922. jan. 23-án Raguzából hirtelen 
Belgrádba utazik, ahol már várják Jászi és Linder előbb Pribicsevics 
közoktatásügyi, majd Nincsics külügyminiszterrel tanácskoznak. Alig kétséges, 
hogy miről. Ha nem is sejtenők, hogy kormányváltozásról, eléggé elárulják a 
belgrádi kormányköröknek amúgyis ismert felfogását az egyik, szerb pénzen 
megjelenő délvidéki magyarnyelvű lapnak, a szabadkai Bács-megyei Naplónak 
következő sorai: ,A kisantant diplomatái, amikor azzal törődnek, hogy a jövendő 
Középeurópa képét megrajzolják, amikor a gazdasági kapocs majd összefűzi azokat 
az államokat, amelyek a romokon felépültek és amely kapocs az irredentizmus, a 
sovinizmus gyilkos bacilusait ki fogja irtani, akkor ezek az államférfiak arra a 
részre, ahol Magyarország van, ezt a nevet írják: Károlyi Mihály." (1921 dec. 
17.) De a jugoszláv kormány kíméli és becézgeti a többi emigránst is; ezek maguk 
is elismerték, hogy az SHS királyság kormánya kezdettől fogva a legelőzékenyebb 
volt velük szemben. Pribicsevics még a magyar kommunistákat is védelmébe vette, 
ugyanakkor, amikor a szerb kommunista képviselőket letartóztatta és a 
kommunizmust a legvéresebben letörte. Melengette az emigránsokat, hogy 
alkalomadtán rászabadíthassa őket Magyarországra. 

Ezt a közvetlen beavatkozást célzó akciót volt hivatva alátámasztani és 
kiegészíteni az emigráció fokozottabb sajtópropagandája. Rosszindulatú 
cikkeikkel saját lapjaikon kívül nemcsak az emigrációs érdekeket eddig is 
istápoló sajtót lépik el, mint például Kunfi a Kampf hasábjait, hanem 
megjelennek azokkal más lapokban is, mint a Bécsben ,Wirtschaft, Kunst, Wissen" 
alcímekkel büszkélkedő ,Die Wage"-ban, amelyben Hatvany Lajos meg Jászi írtak a 
magyar választásokról s amelyben szemelvényeket közöltek Scotus Viator régi 
műveiből is ,a magyar választási praktikákról". Seton-Watson-t, mint a 
nyugateurópai közvélemény emigrációs-kisantant-barát reprezentánsát hívogatják, 
szólítgatják fel beavatkozásra. Rédei József például a , Politikai Híradó" ápr. 
23-iki számában így invitálja őt az egyszerűen csak ,hóhértársaságnak" nevezett 
magyar kormány eltávolítására: ,Karl Krausz azt mondta, hogy a felbomlott 
osztrák magyar monarchia joviális hóhérok feloszlatott egyesülete. A magyar 
események azt mutatják, hogy ez a hóhér-egyesület él és virágzik. Vajon miért 
hallgat Scotus Viator s miért nem ír könyvet arról, hogy ezt az egyetlen még 
megmaradt hóhéregyesületet végre már fel kell oszlatni, hogy hóhérok helyett a 
magyar nép maga intézhesse a sorsát?" 

De ugyanehhez a nyugati közvéleményhez, pontosabban ,a világ demokratikus és 
pacifista közvéleményéhez" fordult Jászi is 1922 márciusában magyar, francia és 
angolnyelvű kiáltványával - a saját aláírásán kívül Károlyi, Hock, Linder, 
Szende nevével is ékesítve azt -, amelyben felhívja Európát, hogy akadályozza 
meg az új választójogi javaslat törvényerőre emelkedését, , tegyen meg minden 
lehetőt ama rettenetes csapás elhárítására, amely a magyar nép és Európa jövőjét 
izgató felhívásoknak egyik jólhangzó érve természetesen megint a magyar nép 
érdeke, amelyet ,hóhérai" elnyomnak. ,A legnagyobb aggodalommal szemlélem a 
magyar eseményeket, mivel Magyarország minden jel szerint nem annyira 
terrorisztikus választási harc, mint inkább egy polgárháború előtt áll, amelyet 
a reakció mindkét képviselője, a karlista és albrechtista (horthysta) párt fog 
egymással megvívni" - ismétli Károlyi is a ,Politische Nachrichten" 1922. ápr. 
25-iki számában. 

A polgárháborúra valóban számított az emigráció, ha nem is ily részvétteljes 
módon s ha nem is annyira a király és a kormányzó párthíveinek összetűzését, 


mint inkább a munkásság és polgárság küzdelmét remélte. Örömmel várta ezt, mint 
a beavatkozást lehetővé tevő jó alkalmat. 

Annál nagyobb csalódása és megdöbbenése, amikor a magyar miniszterelnök ügyes 
sakkhúzással útját állja a tervezett beavatkozásnak. Gróf Bethlen ugyanis 
megegyezést köt a magyarországi szociáldemokrata párttal, amely az előbbi 
nemzetgyűlési választásokon nem vett részt, míg ellenben most a nagyobb ipari 
centrumokban szabad kezet nyer, és számarányának megfelelő képviselethez jut a 
parlamentben. Így eléri, hogy a magyar munkásság elszakad az emigrációs 
vezérektől és megtalálván az érvényesülés békés útját, fokozatosan függetleníti 
magát azok befolyásától. 

Ez az izolálás nagy csapás a külföldön élő vezérekre. El is követnek mindent, 
hogy meghiúsítsák a megegyezést a magyar kormány és a szociáldemokrata párt 
között. Főleg Garami, aki még mindig nagy tekintélynek örvend otthon a munkásság 
körében és aki most befolyását joggal félti a békétől. De a megegyezést az ő jól 
ápolt, szoros kapcsolatai éppen olyan kevéssé tudják megakadályozni, mint 
Kunfinak durva sértegetései. Amikor Kunfi ,Az Ember"-ben (1922.1. sz.) a magyar 
munkáspártot ,a fehér terror új különítményének" nevezi, amiért ,csatlakozott 
Horthy terrorjához", a Népszava jan. 28-án visszautasítja volt vezérének azon 
jótanácsait, hogy ne kössön megállapodást, hanem várjon, mivel Bethlennek úgyis 
mindent meg kell majd adnia, anélkül, hogy a munkásság ezért cserében 
szükségtelenül megkötné magát; sőt kalandornak nevezi Kunfit, szemére vetve a 
proletárdiktatúra kikiáltásakor játszott és a munkásságnak ártó szereplését. A 
magyar munkásság így félre nem érthetően kitessékeli régi vezetőit. Nélkülük 
kezdi keresni az érvényesülést és nem hallgat az emigráns szirénhangokra, 
amelyek az elégedetlenséget csak azért akarják fenntartani, hogy azt önző 
érdekből kihasználhassák. 

A választásokat tehát nem lehetett gyümölcsöztetni az emigráció és a kisantant 
céljaira, de ez az újabb kudarc sem gyengíti a fegyverbarátságot. Az 
összeműködés továbbra is megvan, ez a következő pozitív és negatív bizonyítékok 
alapján egyaránt pontosan konstatálható. 1922 szeptemberében a kisantant 
marienbadi konferenciája Horthy kormányzó személye ellen sajtótámadást határoz 
el; szept. 17-én Garami tollából azonnal meg is jelenik a ,Jövő"-ben az első 
cikk: ,Napirendre a Horthy-kérdést!" Magyarország felvételét a népszövetségbe a 
kisantant nem ellenzi; éppen ezért a ,Bécsi Magyar Újság" sem ír egy szót sem 
ekkor a felvétel ellen, és 1922. szept. 19-én csak röviden konstatálja, hogy a 
kisantant is a felvétel mellett szavazott. Ez az utóbbi tény eléggé 
megmagyarázza, miért nem intéz kirohanást Magyarország ellen, noha hónapokkal 
korábban, amikor a kisantant állásfoglalása még bizonytalan volt, ugyanez a lap 
hevesen agitált a felvétel ellen; akkor pl. maga Jászi írta, hogy Magyarország 
nem vehető fel, mert nincs népakarata. (1922. febr 26.) 

Ha a kisantant és az emigráció úgy érzi, hogy a nagyhatalmak 
egyenetlenkedéseikkel vannak elfoglalva, akkor minden különösebb ok nélkül is 
feszegetni kezdik a magyar kérdést. 1923 januárjában nem történt semmi feltűnő 
sem Magyarországon, annyira nem, hogy még az emigrációs sajtó sem tudott valami 
ürügyet felemlíteni. Mégis a ,Bécsi Magyar Újság"-ban egymást érték a részint a 
rCeske Slovo"-ból örömmel átvett, részint az emigráció sajtószobáiban készült 
magyarellenes hírek. Pl. jan. 3-án: A kisantant államai, amelyek a magyarországi 
fejlemények által közvetlenül veszélyeztetve vannak, lépéseket tettek a magyar 
kormánynál. A nagyantant is látja már, hogy Középeurópában nem lehet rend a 
Horthy-rezsim mellett. Jan. 4.: A kisantant demarsot nyújtott át a nagyköveti 
tanácsnál a közrend fokozottabb védelméről szóló magyar törvényjavaslat miatt. 
Jan. 6.: Az antant felszólítá Bethlen miniszterelnököt, hogy alakítson koalíciós 
kormányt az összes parlamenti pártokból. Jan. 13.: Udrzal cseh hadügyminiszter 
kijelentette, hogy a cseh hadseregnek készenlétben kell lennie, mert a 
magyarországi állapot tarthatatlan. Jan. 17.: Románia demarsot intézett a magyar 
kormányhoz a lefegyverzés ügyében. Jan. 21.: Maga az újság kénytelen elismerni, 
hogy a katonai ellenőrző bizottság hivatalosan konstatálta, hogy Magyarországon 
nincsenek csapatösszevonások, de - teszi hozzá - vannak jelek, hogy a kisantant, 
főleg Románia, ezzel nem éri be, hanem megmarad eredeti követelései mellett, 
hogy a katonai ellenőrző bizottságban a kisantantnak nagyobb szerepe legyen. 

A fokozott tevékenységnek egyedüli okozója a Ruhr-vidék francia megszállásakor a 
francia és angol kormány között keletkezett feszültség. Egyetlen röpke pillanat, 
de mégis elegendő ahhoz, hogy a kisantant és az emigráció pergőtűz alá vegye 
Magyarországot, remélve, hogy a nagyhatalmak nem érnek rá megfigyelni 


mesterkedéseiket. 


2. 


Elnéptelenedve és elszigetelődve 


Az éveken keresztül folyó elkeseredett küzdelem nem hozta meg az emigrációnak a 
várt győzelmet. Ez a győzelem a diadalmas hazatérés lett volna, amelyet az 
emigráció biztosra vett. Nemcsak a vezérek tettek hangos tanúságot erről a 
hitükről, mint pl. Kunfi, aki még 1923. október 31-én is törhetetlen 
optimizmussal írta: ,Hittel hisszük, hogy eljön az október, a leszámolás napja", 
de maga a szívós, egyre megújuló, a sziszifuszi munkát mindig elölről kezdő 
küzdelem sem képzelhető el másképpen, csak annak feltevésével, hogy az emigráció 
maga is hitt a győzelem lehetőségében. 

Annál nagyobbnak kellett lennie a kiábrándulásnak, amikor a sorozatos kudarcok, 
az ördöggel való szövetkezésnek az eredménytelenségei nyilvánvalóvá tették, hogy 
a vérmes remények valóra válására nem lehet többé gondolni. A sikertelenség 
felőrölte az emigráció ellenálló erejét, lelankasztotta a harci kedvét. A 
lehangoltság és kétségbeesés nagysága vetekszik a küzdelem folyamán tanúsított 
optimizmus méreteivel. A közkatonák ráeszmélnek arra, hogy mily végletekbe 
ragadták őket vezéreik és milyen akciónak lettek részesei, sokszor akaratuk 
ellenére is. Eddigi határtalan bizalmuk vezéreik iránt meginog, szemük felnyílik 
és kiábrándultan kezdik kritizálni működésüket. A kritika, amelyben az 
emigránsok Jászit és a kisantant -orientációt részesítik, szerfelett éles; 
szigorúbb, mint a mi objektív ítéletünk. 

A tömegen erőt vevő csalódásnak és elkeseredésnek egy emigráns újságíró, dr. 
Löwy Ödön adott hangot 1923 márciusában Bécsben ,Az emigráció kupecei" 
sokatmondó címmel megjelent röpiratában. Íme, a közkatonák ekkor már a 
következőképpen látták a Magyarország ellen folytatott emigrációs harcot: ,A 
kisantant-orientáció pur et simple (-tisztán és egyszerűen) hazaárulás minden 
vonatkozásban. Nincs olyan elmélet, pártérdek, amellyel igazolni lehetne. Árulás 
szociáldemokrata, bolseviki, sőt még saz ördöggel is szövetkezünkx elmélet 
alapján is, de főleg rettenetes árulás a magyar polgárság és parasztság 
érdekeinek szempontjából. A legnagyobb árulás azonban az emigráció 
szempontjából, mert ugyan hogyan mehessen haza valaha is egy polgári emigráns 
emelt fővel, nyugodt, büszke öntudattal, ha idekint csak a legszíntelenebb 
vonatkozásban is volt ezzel az országáruló gyalázattal. Járhat Budapesten ezer 
feltűzött rác vagy oláh bajonett mögött, mégis kiutálják mindenhonnan. Ez a 
hullafoltos radikalizmus a halál szociológiája. Örökös kálvária, amelyből sohse 
kél feltámadás." 

A névtelen közkatonák ezzel elszakadnak vezéreiktől és maguk veszik kezükbe 
sorsuk irányítását. A cél most már ez: megbékélve az otthoni viszonyokkal és 
kormányzattal, mielőbb hazakerülni és ismét résztvenni az otthoni munkában. 
Amnesztiát kérnek, ígérve, hogy felhagynak minden romboló tevékenységgel. Hogy 
az annyiszor becsmérlőleg leszólt Magyarország bocsánatát megnyerjék, fennen 
hangoztatják, hogy végleg felhagynak a magyar külpolitika kontrakarírozásával (- 
megakadályozásával) és igyekeznek kirántani a gyékényt a kisantant-orientációra 
bazírozott sajtótőke alól. Ezek a közkatonák maguk bevallják, hogy ezt a lépést 
saját érdekükben teszik. Félnek ugyanis, hogy a kisantant előbb-utóbb szakít az 
emigráció külpolitikai akcióival és ugyanakkor ők a magyar közvéleménytől is 
elszakadva két szék között a földre esnek. Minthogy posszibilitásukat szeretnék 
Magyarország felé megmenteni, ez az egyéni érdekük vezeti őket az amnesztiakérés 
útjára. 

A közkatonák egyéni vállalkozása, az első bátor szó kimondása után, rövidesen 
nagyméretű hazatérési akcióvá lesz. Göndör Ferenc hetilapjában 1923. május 13-án 
melankólikusan, de annál nyíltabban bevallja, hogy az emigráció elveszítette a 
csatát, megbukott, legyőzték. Most már nincs más hátra, mint számolni a reális 
erőviszonyokkal és beletörődni abba, hogy a békefeltételeket nem az emigráció 
szabja meg egyoldalúan. Ő ugyan személy szerint csak akkor tekinti a jogrendet 
egészen helyreállítottnak Magyarországon, ha Károlyi Mihály teljes elégtételt 
nyerve ismét beülhet a Magyar népköztársaság elnöki székébe, s ezért nem gondol 


a hazatérésre, éppen oly kevéssé, mint Böhm, Garbai, Kunfi, Jászi vagy Garami. 
rKezdek azonban alaposan kétkedni - teszi hozzá, - hogy ezt elérjük valaha is 
azzal, hogy idekint lángoló igazságokat írunk Horthyék rémuralmáról. Ezt a 
munkát én ma már, fájdalom, meddőnek látom." A kudarcok után menjen hát haza az 
emigráció a vezérek nélkül. Hogy a hazatérés lehetővé váljék, az emigráció előbb 
vezértelenítse, azaz tehermentesítse magát a szerfelett kompromittált 
vezérkartól, azután pedig , elvei fenntartásával, a kisantant irányában való 
önzetlen barátságos érzések megőrzése mellett orientálódjék Magyarország felé". 
Ez a vallomás, amelynek élére oly találóan írta Göndör ,A tizenkettedik óra 
után" címet, az emigráció csúfos vereségének elismerése, amelyet alig szépít az 
a félig leplezett célzás, hogy a hazatértek otthon tovább folytathatják - 
nagyobb eredménnyel, mint a külföldön - magyarellenes aknamunkájukat. 
Tagadhatatlanul nagy volt e cikk megjelenésének a hatása. Az emigráció egyik, 
magát mindenkor intranzigensnek (-hajthatatlan) mutató lapjának nyílt vallomása 
megerősíti Löwyék akcióját és annak sok hívet is szerez. Ez a cikk ugyanis maga 
arra biztatja a még netán habozókat, hogy nem törődve vádakkal, kíméletlenül és 
cinikusan fordítsanak hátat eddigi vezéreiknek. Sok biztatásra egyáltalán nincs 
szükség. Az előbb említett Löwy Ödön társai, a névtelen tömeg nevében még 1923 
nyarán sietve el is végzi ezt a munkát. ,Rázzuk le a négy éves forradalmi terror 
igáját" - adja ki a jelszót és most már nemcsak a kisantant-orientációt ítéli 
el, hanem az emigráció egész működését is, bűnbánóan hamuval hintve be fejét: 
rAZ emigráció hivatalos és félhivatalos csoportjai és vezérei négy év óta minden 
követ megmozgattak, hogy egyéni és közcéljaik sikerüljenek. Az eredmény: nulla. 
Minden visszafelé sült el. Világforradalmi allűrökben akartuk fitogtatni 
guvernementális képességeinket. Folytonosan újabb és újabb kudarcok következtek, 
mint ahogy másképp nem is következhettek a mi felelőtlen, üres kiszólásainkra. 
Ma már odáig jutottunk, hogy nincs Európában komoly faktor, aki velünk szóba 
álljon." (Az Ember 1923. aug. 1.) 

Ugyanekkor; a kritika kimondásával egyidejűleg megteszik az első közeledő lépést 
is a magyar kormány felé. Löwy társai közül mintegy 20-25 emigráns engedélyt kér 
a hazatérésre, dr. Musulin Leó volt szolgabíró vezetése alatt öttagú 
bizottsággal keresve fel a bécsi magyar követet. Bár hosszú évek folytonos 
kudarcai tudták csak beláttatni velük, hogy otthon nem az ő forradalmi 
kormányukhoz hasonló kisebbség diktatúrája dühöng, hanem hogy a , fehér terror" 
polgári kormánya mögött az ország túlnyomó többsége van, bár csak rettegésük az 
anyagi nyomorúságoktól erősíti meg hazatérési szándékukat: a magyar kormány nem 
vizsgálgatva szigorúan a bocsánatkérők szívének rejtekeit, nagy jóindulattal 
fogadja vissza tékozló gyermekeit. Megadja a hazatérési engedélyt, azzal a 
feltétellel, hogy otthon a független magyar bíróság előtt beszámolnak a 
proletárdiktatúra alatt elkövetett bűncselekményeikről, amennyiben azok nem 
politikai természetűek, hanem vagyon elleniek. Kivételt csak azokkal tesz, 
akikről köztudomású volt, hogy - akár a kommunistákkal, akár a kisantanttal 
szövetkezve - éveken keresztül gyalázták Magyarországot és a belső rend 
felborítására minden lehetőt elkövettek. 

Ez a liberális bánásmód, amelyet a kormány később is mindenkivel szemben 
alkalmazott, még a vezérek közül is hazatérésre ösztönöz néhányat mint pl. 
Weltner Jakabot, a proletárdiktatúra hivatalos lapjának szerkesztőjét. Még 
ezeknek is csak arra kell magukat kötelezniök, hogy néhány évig tartózkodni 
fognak az aktív politikai szerepléstől. A magyar kormány ugyanis az ország belső 
helyzetét, társadalmi békéjét oly konszolidáltnak találja, hogy nyugodtan 
beleegyezik a legelégedetlenebb elemek tömeges visszatérésébe és nem retten meg 
a Göndör-féle burkolt fenyegetésektől sem, hogy a hazatértek régi felforgató 
munkájukat fogják folytatni, jól tudván, hogy a rend és nyugalom minden ilyen 
törekvést eleve eredménytelenné tesz. 

Az emigráció hirtelen elnéptelenedése megdöbbenti a vezéreket. Ők, akik csak 
győztesen akarnak hazamenni, csak a köztársasági elnöki és miniszteri székekbe 
hajlandók beülni, egyszerre magukra maradnak. A kudarcok, az optimista remények 
hajótörése tán mind nem olyan fájdalmas, mint egyedül maradni, hadsereg, 
parancsot teljesítő tömeg nélkül. Bár maguk is elismerik, hogy a nyomor nagy az 
emigráció soraiban, mégis rossz néven veszik, hogy a közkatonák menekülni 
akarnak a nélkülözések elől. Károlyi külön szózatban akar válaszolni Löwy 
akciójára és Göndör májusi deprimált hangú bejelentésére, a Bécsi Magyar 
Újságban Rónai Zoltán névtelenül dühös támadást intéz ugyanezek ellen, Kunfi 
pedig egy emigrációs gyűlésen kétórás beszédben átkozza ki Löwyt, nem győzvén 


eleget hajtogatni, hogy mily szerencsétlen dolog most hazamenni, tömegesen 
jelentkezni a magyar követségen s ezzel gyengíteni az emigrációt, erősíteni a 
Bethlen-kormányt akkor, amikor az úgyis összeomlik. Mást azonban ő sem tud 
ígérni, mint hogy minden gondját arra fordítja, hogy a magyar kormány ne kapjon 
a népszövetségtől kölcsönt s ezzel lemondásra kényszerüljön. 

A rábeszélések hatnak ugyan Göndörre, aki hamarosan belátja, hogy nem az ő 
feladata az emigráció likvidálása és ismét csatlakozik a vezérek új akcióihoz, a 
hazavágyó nagy tömegre azonban annál kevésbé hatnak. Ezek - bizonyára őszintén - 
vágják vezéreik arcába: ,Jó magyarok, csöndes polgárok akarunk lenni, mindenféle 
forradalmi és társadalomtudományi illúziók nélkül" és csúfondárosan integetnek 
vissza a hazafelé induló vonatról: Vezéreink hadd üljenek szépen az emberi kor 
legvégső határáig a jámbor emigránshoz címzett Rodostó nevű bécsi kávéházban". 
(Löwy, Az Ember 1923. szept. 30.) 

Nem volt több öröme az emigráció vezérkarának azokban a közkatonákban sem, akik 
nem tértek ugyan vissza Magyarországba, de forradalmár hajlamaikról mégis 
leszoktak. 

A kapitalizmus, a ,tőkés kizsákmányolás" e meggyőződéses ellenfelei, a vagyoni 
és társadalmi egyenlőtlenségek véresszájú ostorozói, a nacionalista eszme 
kigúnyolói, a világmegváltó forradalom apostolai hamarosan levonják a kudarcok 
következményeit és igyekeznek beleilleszkedni, szerte az egész világon, de főleg 
az utódállamokban, a kapitalista gazdasági életbe. A magyar fajtól idegen, de 
bennük annál nagyobb mértékben meglévő alkalmazkodási képesség és vállalkozási, 
kereskedelmi hajlam az átvedlést szerfelett megkönnyíti számukra. Segítségükre 
van Középeurópa labilis közgazdasági helyzete is, amely folyton romló, ingadozó 
valutáival ezernyi alkalmat nyújt máról-holnapra meggazdagodni annak, aki 
üstökén tudja ragadni a szerencsét. 

Az Ember" 1923. okt. 31-i számában megjelent ,Szlovenszkói levél"-ből idézzük a 
következő sorokat, amelyek szerfelett jellemzők az említett átváltozásra: 
1Smerek névszerint magyar emigránsokat, kik száműzetésük első esztendejében még 
fix fogadásokat kötöttek Budapestre érkezésük pontos napjára és órájára, később 
ugyanazok komoly öngyilkossági tervekkel foglalkoztak és ma már viszont egy 
sokmilliós rövidárukereskedés boldogtalan tulajdonosai. Igazán glóriás 
elismeréssel kell adózni itt Szlovenszkóban annak az emberi értelmességnek és 
szemkápráztató ügyességnek, amivel ezek a hontalan magyar emberek itt nyugodt 
révbe eveztek, egyik napról a másikra bankhivatalnokokból úszómesterekké, 
tájképfestőkből textilügynökökké és ügyvédekből fuvarozási vállalkozókká 
vedlettek át." 1923 őszén - ezt maga az emigráns sajtó ismerte el - már 
szétszóródott s el is helyezkedett a fenti módon Bécstől Chicagóig és Berlintől 
Munkácsig a világforradalmárok legnagyobb része. 

Állammal, társadalmi renddel, kapitalizmussal egyszerre kibékülnek, mihelyt 
nrkizsákmányoló" munkaadókká lesznek, kiválnak a társadalom alsóbb rétegeiből és 
élvezhetik az államnak a magántulajdont védő hatalmát. Amikor mindezek elérésére 
alkalmuk és lehetőségük nyílik, az ősi ösztön szavára hallgatva gondokozás 
nélkül eldobják a jakobinus-sapkát és fejükre a nyárspolgár kalapját teszik. 
Egyéb változás nem is történik velük. Belső átalakulásra nincs szükségük, mert 
hiszen a forradalom, a felforgatás hívei eddig sem azért voltak, mert a 
társadalmi igazságtalanságokat akarták jóvátenni, hanem önző érdekeikből. 
Mihelyt az anyagi jólétet forradalom nélkül is elnyerik, nincs többé szükségük a 
társadalmi rend felforgatására: életcéljaikat már elérték. 

Mennyire nem őszinte meggyőződés, belső ellenállhatatlan lelki kényszer vezette 
őket emigrációs éveikben a Magyarország elleni akcióikban, azt mutatja egyre 
növekedő közömbösségük, amellyel anyagi helyzetük javulásával párhuzamosan 
hidegen, részvétlenül szemlélik azoknak az emigrációs lapoknak a vergődését, 
amelyekben egykori vezéreik az ő forradalmi ideáljaikért még mindig tovább 
folytatják szélmalomharcukat. 

Pedig az emigrációs sajtó 1923-ban már folytonos anyagi nehézségekkel küszködött 
és fokozott érdeklődésre lett volna szüksége. A főorgánumok közül Az Ember csak 
április végéig tudott hetenként rendszeresen megjelenni ettől kezdve már csak 
alkalmilag hagyta el a nyomdát egy-egy szám. Ugyanekkor feltűnő, napnyi 
pontossággal, május 3-án végleg megszűnt a Jövő, miután ,az emigráció Mecénása", 
Hatvany Lajos visszavonult és beszüntette a lap segélyezését. Néhány hónappal 
tovább tudta kihúzni Jászi lapja, mert ennek életét meghosszabbította a Károlyi 
Mihálytól nyert anyagi támogatás. 1923 novemberében még így is kimúlófélben 
volt, sok alkalmazottjának fel is mondott, amikor váratlanul újabb pénzösszeget 


kapott és így sikerült pár héttel kitolnia összeroppanását. A lap írói, jobb 
ügyhöz méltó buzgalommal, valóban az utolsó fillér elköltéséig dolgoztak. Az 
olvasóközönség egyre növekedő közönyén és részvétlenségén azonban megtört az ő 
elszántságuk is. 

Hiába ostorozta ugyanis Göndör azokat az emigránsokat, , akik kint nyugodt 
egzisztenciát alapítottak maguknak, akik vagyont szereztek és jólétben, bőségben 
és gazdagságban dúskálnak", ezek nem mozdultak meg, hogy áldozatot hozzanak 
egykori lapjukért. Amikor dec. 16-án utolsó számában a Bécsi Magyar Újság 
kénytelen volt bejelenteni megszűnését, a cserbenhagyott vezérek hangulatát 
ismét Göndör fejezte ki a legjobban, többi társa elfojtott bosszúságának is 
hangot adva: ,Minden haragunk és keserű szemrehányásunk azoké a tehetős és 
meggazdagodott emigránsoké, akik sok mindent tehettek volna a katasztrófa 
elhárítása érdekében és akik ridegen és önző módon elzárkóztak kötelességük 
teljesítése elől." 

Ha már az emigránsok is így elszakadnak vezéreiktől, érthető, hogy az ottani 
magyar munkásság és a szociáldemokrata párt még kevésbé azonosítja magát velük. 
Annál kevésbé működhetnek ugyanis együtt, mert a szociáldemokrata párt 
vezetőségének az 1922-i választások óta folytonos támadásokban van része. 

Az emigráns vezérek leplezetlen irigységgel tekintenek a magyar munkásság 
otthoni képviselőire, akik bent ülnek a parlamentben, élvezik a párt- 
bürokratizmus anyagi előnyeit, míg nekik külföldön mindezt nélkülözniök kell. 
Ezeket okolják most a maguk sorsáért is; azt hangoztatják unos-untalan, hogy a 
választások alkalmával nem lett volna szabad megegyezniük Bethlen 
miniszterelnökkel, mert akkor a polgári kormány megbukott volna és - ezt ugyan 
már nem mondják meg, de a feltételekből így következik - ők győzelmesen 
hazavonulhattak volna. Irigységük annál nagyobb, mert megvetik és lenézik az 
otthoni szociáldemokrata vezetőséget, amelyet maguknál, az elitnél sokkal 
könnyebb fajsúlyúnak tartanak. Bosszúságuk a legmagasabb fokra azonban akkor 
emelkedik, amikor hazatér az emigrációból a proletárdiktatúra utáni, néhány 
napos átmeneti kormány miniszterelnöke, Peidl Gyula és Peyer Károly volt 
miniszter; akik az emigrációban óvatos visszavonultságban élve nem 
kompromittálták magukat és így Budapestre érkezésük után a munkáspárt vezetői 
lesznek. 

A gúnyos támadások annál hevesebbek, minél kevésbé akar az otthoni párt az 
emigráns vezérek szavára hallgatni és segédkezet nyújtani a belső béke 
felborításához. 1923 júliusában sikerül végre mégis elérniök az emigránsoknak, 
hogy a magyar szociáldemokrata párt lapja, a Népszava leközli Böhm Vilmosnak egy 
támadó nyilatkozatát, amely az ország egész közvéleményét annyira felháborítja, 
hogy a kormány egy hétre betiltja a lap megjelenését. Az emigráció már az 
óhajtva várt szakadás bekövetkezését, általános sztrájk proklamálását várja, a 
polgárháború kitörése helyett azonban a szociáldemokrata párt parlamenti 
frakciója megnyugtató deklarációt olvas fel a képviselőházban, mire a kormány a 
tilalmat azonnal feloldja. 

A nyugalom helyreállta vak dühre ragadja az emigrációs vezéreket, mert a 
nyugalom reményeiknek füstbemenését jelenti. Az Ember ,Árulók" c. cikkében így 
ront neki a munkáspárt vezéreinek: ,Nem lehet más jelszóval illetni őket, akik 
megkötötték a magyar munkásság nevében és annak megkérdezése nélkül azt a 
szégyenteljes és gyalázatos, példátlanul erkölcstelen paktumot. Még ma is pirul 
az arcunk a szégyentől, ha rágondolunk arra a borzalmas és piszkos 
nyilatkozatra, amelyet a szociáldemokrata parlamenti frakció a magyar 
nemzetgyűlés házában megtenni elég szemérmetlen és elég gyáva volt. Nyomorult 
árulók ők, soha senki le nem mossa róluk a gyalázatot"... (aug. 1.) Garami és 
Buchinger pedig egy nyilatkozatot küldenek be a Népszavához, amelyben elítélik a 
parlamenti frakció , lealázó" lépését és minden tekintélyük latbavetésével ki 
akarják kényszeríteni, hogy a budapesti pártvezetőség közölje saját 
elítéltetését. Ez azonban ellenáll, megtagadja a követelés teljesítését, mire 
Garami a bécsi Arbeiter Zeitung aug. 11-i számában nyomatja azt ki. 

Ezzel kezdetét veszi egy hallatlan és szinte elképzelhetetlen harc. Az emigráció 
azt a munkásságot, amelyet a , fehér terror" alól akar felszabadítani, durván 
támadja a jóhiszeműen gyanútlan és tévesen informált külföldi sajtóban. 

De elhagyják az emigráció vezéreit korábbi legodaadóbb híveik is, azok, akikkel 
emigrálásuk előtt valamikor közös célokért vállvetve küzdöttek. Ezek ugyanis 
otthon élve más szemmel nézik az eseményeket, mert maguk is bele vannak azokba 
kapcsolódva, s nem igyekeznek mindent a legnagyobb fokú rosszindulat torzító 


tükrében szemlélni. 

Sándor Pál képviselőnek, a magyarországi demokraták egyik vezérének régi 
fegyvertársával, Jászival Belgrádban folytatott beszélgetése minden 
magyarázatnál inkább mutatja útjaik szétválását. A két egykori jóbarát 
megértetlenül, idegenül áll szemben egymással, ami annál feltűnőbb, minél 
erősebben jut kifejezésre régi baráti együttérzésük. Sándor Pál rosszallta az 
emigrációs politikát, mert az egyaránt ártalmára van az országnak, a magyar 
kormány otthoni ellenzékének, sőt az emigrációnak is és kijelentette, hogy 
Magyarországon teljes rend, nyugalom és konszolidáció van". Jászi - saját 
szavai szerint - ,nagyon meglepődött a magyar liberalizmus vezérférfiának ezen 
nyilatkozatán". Ellenvetéseinek és megkülönböztetéseinek azonban Sándor nem 
tulajdonított nagyobb jelentőséget, hanem továbbra is dicsérte a magyar 
konszolidációt és a magyar korányt, ,amely feltétlenül békeszerető politikát 
folytat és háborúra nem gondol." Az emigráns ezt a kijelentést ,csodálatosnak" 
találja, barátja azonban - utalva arra, hogy az emigráció mindenféle kontaktust 
elveszített a magyar földdel - ,a magyar emigráció liguidálását, lapjainak 
beszüntetését, a külföldi propaganda leszerelését tartja szükségesnek". Jászi 
ismét a földreformmal, Habsburg-kérdéssel stb. hozakodott elő, de maga kénytelen 
volt bevallani: ,Nyilván érvelésem Sándor Pálra semmi benyomást nem tett, sőt 
ellenkezőleg, aggódó barátsággal óvott attól, hogy ezen az úton tovább menjünk, 
mert elveszítjük minden kapcsolatunkat a magyar néppel és el fogunk zülleni." 
Az egész beszélgetés azt mutatja, hogy a két ember között mély szakadék van; 
szavuk még eljut egymáshoz, noha visszhangra nem talál, kinyújtott kezük azonban 
már nem fonódhat össze. A két egykori jóbarát négy év alatt sokkal messzebbre 
került egymástól, mint mások ugyanannyi évtized alatt. Az aggódó baráti 
figyelmeztetések ugyanis nem gyakorolják Jászira a kívánt hatást; őt azok - 
szavai szerint - mélyen elszomorítják és tanulságul csak azt jegyezte meg 
magának, hogy ,a mai magyar ellenzék még legbátrabban liberális alkatelemében is 
mennyire alkalmatlan arra, hogy az elnyomott magyar nép felszabadítási ügyét a 
kezébe vegye". (Bécsi Magyar Újság 1923. febr. 4.) 

1923. végére így az elmúlt évek tapasztalatai mindenkit felvilágosítottak az 
emigráns vezérek felől. Kiderült, hogy egyetlen otthoni társadalmi réteggel 
sincs kapcsolatuk. Minden tettük meghazudtolta hamis frázisaikat és elárulta, 
hogy egyedül a kíméletlen önzés vezeti lépteiket. Kevés számú hívük is 
kiábrándult, magukra maradtak s ezzel még a látszata is megszűnt annak, hogy 
egyéni érdekeiken kívül másokért is harcolhatnak. 

Érzik maguk is minden idegszálukkal, hogy kikapcsolódtak a magyar életből, hogy 
a nemzet egészséges organizmusa kilökte őket magából s ők többé abba soha be nem 
illeszkedhetnek. 

Sejtik, hogy ha a forradalmak alatti szereplésük bocsánatra is találhatna 
otthon, emigráns éveikben egymásra halmozott bűneiket a nemzet soha el nem 
felejtheti. 

Tudják, hogy felesleges teherré lettek és ezt be is vallják. 

AZ emigráció meghalt Magyarországra nézve - mondja Göndör. Magyarországon 
legalább úgy történnek a dolgok, mintha az emigráció nem is volna a világon, 
tőlünk teljesen, de teljesen függetlenül, a velünk való minden összefüggés 
nélkül csinálják a dolgokat, csöndes és ujjongó hozzájárulásával hűtlen és 
nevető örököseinknek, a szociáldemokrata vezérkar jelentékeny többségének." 
(Vallomások könyve. 242.1.) Egy-egy csüggedt percükben kitör a panasz belőlük és 
síró hangon tesznek tanúságot amellett, hogy mennyire tudatában vannak életük 
teljes céltalanságának: ,Nehéz sors az: emigránsnak lenni. Kikerülni a 
forgalomból, kikapcsolódni az életből, érezni, hogy minden nélkülünk, tőlünk 
egészen függetlenül történik, hogy a levegőbe való céltalan belekiabálás a 
reménytelen sorsunk, hogy mindig mindenhol mindenki számára fölöslegesek és 
nehezen elviselhetők, viszont könnyen és vidáman nélkülözhetők vagyunk, mindig 
mindenütt tehernek lenni és valósággal fizikailag érezni azt, hogy csöndesen 
kimúlunk az élők sorából: valahogy ez az állapot, amit úgy hívnak, hogy 
emigránsnak lenni." (Göndör i. m. 234.1.) 

Ha ez a vallomás a tévelygőknek jobb útra térését jelentené, még talán akadna 
ember, aki az emigráció megelőző működésében etikai indító okokat tudna 
felfedezni. De ez az ellágyulás csak pillanatnyi gyengeség. Ha az idegek kissé 
megpihentek, újból kezdődik a dühödt küzdelem. Az emigráció vezérei holnapra 
elfelejtik a ma kibuggyant őszinte panaszokat, ismét magukra ötlik a szigorú 
erkölcsbírák talárját és vadul tovább szórják átkaikat Magyarország felé. 


Magukra maradtan, teljes tudatában elszigeteltségüknek, a jóhiszeműség 
legcsekélyebb látszata nélkül működésük többé már nem az életerős fákba befonódó 
élősdi növény élete. Eddig, ha élősdi is volt az emigráció, amely gyökereit 
Magyarországba és az európai munkáspártokba egyaránt beleeresztette, de mégis 
organizmus volt; tápláló nedvek keringtek benne, amelyek az élet színét 
kölcsönözték neki, még ha e nedveket a nagy fa rovására szívta is magába. Az 
elszigetelődés után azonban megszűnt a belső cirkuláció, eltűnt az élet látszata 
is és az organizmus élettelen testté lett. Útszéli, félrevetett gaz, amely 
mellett részvétlenül megy el mindenki, de amely még kimúlása után sem tudja 
megtagadni magát, és szétmálló, korhadó testével megfertőzi a környező vidék 
levegőjét. 

1923 óta már csak olyan akciókban vesz részt az emigráció, amelyeknek semmi más 
céljuk nincs, mint ártani Magyarországnak. Tudatában annak, hogy minden erejével 
sem képes az események menetét Magyarországon feltartóztatni vagy abba 
irányítóan ismét belekapcsolódni, elvakult dühhel támadja tovább az itthoni 
állapotokat, csakhogy megzavarja az ország nyugalmát. A siker legkisebb reménye 
nélkül nem egyedül bosszúvágyból és rosszindulatból teszi ezt; sarkallja őt az a 
meggyőződése is, hogy a kisantantnak tesz ezzel olyan szolgálatokat, amelyekkel 
kiérdemelheti annak jutalmát. Szembetűnő bizonyítékok árulják el, hogy 
meggyőződése s reménykedése nem volt alaptalan. Megkapta a Júdás-pénzt... 


3. 


Amerikában 


Az emigránsok utolsó napilapjának, a Bécsi Magyar Újságnak 1923 végén 
bekövetkezett megszűnése nem jelenti tehát még az emigráció teljes likvidálását, 
csupán a súlypont eltolódását Bécsből. 

Középeurópa az emigráció előtt elveszíti eddigi jelentőségét. Amit Jászi 
hónapokkal előbb, mindjárt Károly király második visszatérési kísérlete után 
felismert, azt most már a többi emigráns is belátja. Belátják, hogy Magyarország 
sorsa többé nem balkáni szomszédainak kénye-kedvétől függ hanem az általános 
európai problémává lett magyar kérdés a nagyhatalmak valamennyiét érdekli és 
hogy ennélfogva mit sem ér egyedül a kisantantot lovalni fel ellene, hanem 
elsősorban a döntő szerepet játszó nyugati államok közvéleményét kell 
szembeállítani vele. Megértik, hogy ezt a feladatot nem lehet többé Bécsből 
elvégezni, hanem magukat a nyugati államokat kell felkeresni. 

Minthogy pedig a tervezett propagandára a brit birodalom megfontolt józan 
közvéleménye nem alkalmas terület, a könnyen befolyásolható északamerikai 
Egyesült-Államokra vetik magukat. Ennek lakosságát ugyanis politikailag jórészt 
iskolázatlannak gondolják, amely alig-alig ismeri Középeurópa speciális 
viszonyait s amelyre így jól megválasztott jelszavakkal ők, ,a szabadságjogok és 
demokrácia bajnokai" könnyen mély hatást gyakorolhatnak. Két más körülmény is 
vonzza őket ide. Egyrészt számítanak a több százezernyi kivándorolt magyar 
megnyerésére, másrészt pedig meg akarják hiúsítani, hogy Magyarország gazdasági 
elhelyezést találjon. 

A magyar kormány a fenyegető valutaromlást, amely a békebeli koronát egykori 
értékének 17.000-ed részére süllyesztette alá, s az ezt nyomon követő szörnyű 
gazdasági krízist rég meg akarta már szüntetni, a háborúban és forradalmakban 
csak külföldi kölcsönből remélhette, ehhez pedig - a jóvátételi kérdések 
rendezetlensége miatt - a Népszövetség hozzájárulása volt szükséges. A magyar 
ügynek itt két pártfogója volt: Anglia és Olaszország s két ellenfele: 
Franciaország és a kisantant. Ausztria rég megkezdhette már gazdasági életének 
rekonstrukcióját, amikor Magyarország ügyében a szembenálló felek még mindig nem 
tudtak megegyezni. Hónapokon, sőt éveken keresztül vajúdott a kérdés, anélkül, 
hogy Magyarország kérése meghallgatásra talált volna. Minden erejével ellenezte 
azt a kisantant, amely Magyarországon csak felfordulást, zavart, nyugtalanságot 
akart látni, a gyengeség e jeleit, mert félt a megerősödött, békés erejét 


szabadon fejleszthető nemzettől. A kisantant protektora, Franciaország, amely 
közvetlenül egyáltalán nem volt érdekelve a magyar gazdasági életben, eleget 
tett védence óhajának és mindannyiszor vétót mondott, valahányszor a magyar 
kölcsön ügye szőnyegre került. 

De mert remélni lehetett, hogy a Népszövetség nem fogja mindig egyetlen 
érdekcsoport óhajainak megfelelően intézni ezt az ügyet és egyszer mégis hozzá 
fog járulni a kölcsön engedélyezéséhez, az emigráció erre az eshetőségre Amerika 
közvéleményét jóelőre magyarellenes irányban akarta befolyásolni A kisantant 
érdekeinek megfelelően tehát a háttérben óhajtotta elgáncsolni a kölcsön ügyét, 
ha a francia kormány az angol nyomás alatt engedni kényszerül. 

Az amerikai közvélemény megnyerése így két nagyon fontos, szinte esszenciálisnak 
nevezhető okból is szükséges volt. A feladat elvégzésére az emigráció 
legkonokabb vezére, Jászi, minden rendelkezésére álló energiát felhasznált. 
Azonkívül maga is vállalkozott arra, hogy személyesen fogja ott a munkát 
irányítani, sőt csatasorba küldötte a legnagyobb ágyút, gróf Károlyi Mihályt. Az 
egész emigrációval együtt vállalta a kockázatot, amelyet a korlátolt mágnás 
újabb szereplése, szabadjára hagyása jelenthet, mivel arra számított, hogy 
Károlyi nevével a gyanútlan amerikai magyarságot félre lehet vezetni. Meg 
akarták ismételni Károlyinak háború előtti propaganda-körútját s szerették volna 
kezük közé kaparintani azt az akkor gyűjtött nagy összeget, amely az Egyesült 
Államokban háborús tilalmai folytán még mindig Károlyi nevén deponálva hevert az 
egyik amerikai bankban. 

Északamerikába azonban nem egykönnyen lehetett az emigránsoknak kijutniok. A 
kíméletlen szigorral végrehajtott bevándorlási tilalmak és a forradalmi 
agitátorokkal szemben tartózkodó magatartást tanúsító amerikai hatóságok 
egyaránt elháríthatatlan akadályokat vontak eléjük. 1921-ben pl. több emigráns 
vezértől megtagadta az amerikai konzulátus Rómában a beutazási engedélyt. Így 
tehát az emigrációnak valósággal hadrendbe fejlődve kellett végrehajtania a nagy 
betörési kísérletet. 

Legelsőnek egy politikailag teljesen színtelen ember jelenik meg az újvilágban, 
dr. Török János, aki 1921-ben róm. kath. lelkésznek mondja magát. Egyesek 
szerint rejtélyes módon játssza ki az amerikai hatóságok éberségét a 
partraszállásnál, mások szerint viszont jugoszláv diplomáciai útlevele nyit 
előtte szabad utat. Bármiként is volt, addigi élete azt bizonyította, hogy az 
emigráció jól választott, amikor őt ítélte a legméltóbbnak az úttörő szerepére. 
Apja Toch Adolf kereskedelmi utazó volt s ő csak 1910-ben, 20 éves korában 
keresztelkedett ki. Róm. katolikus lett, sőt papi pályára lépett, de rövidesen 
már a görög-katolikus egyházba lépett át, mert úgy találta, hogy ennek az 
egyháznak a hierarchiájában gyorsabban juthat fölfelé. 1917-ben ismét róm. 
katolikus, majd mint tábori lelkész megízlelte a háborús élet gyönyöreit. 
Sikkasztásokat követett el, amelyek miatt letartóztatták, miután már előzőleg 
kémkedés gyanúja alatt állott. A forradalom szabadította ki börtönéből, a 
forradalom bukása után pedig Bécsben kereskedéssel és csempészéssel 
foglalkozott. 

Ilyen előélet után az volna a csodálatos, ha nem tudott volna Amerika földjére 
lépni. Itt már 1921. jan. 7-én a kommunista , Előre" nagy cikkben számol be 
működésének eredményéről: a newyorki munkásság tüntet a magyarországi fehér 
terror ellen azon a gyűlésen, amelyen dr. Török kath. pap mond nagy beszédet. A 
körmönfont kalandor háborítatlanul vezeti félre az embereket, mert ezek 
önkénytelenül is meghajolnak egyházi ornátusa előtt. Azt ugyanis nem tudják, 
hogy a római szentszék 1921-ben azonnal utasította az amerikai püspököket, hogy 
tiltsák el a reverenda viselésétől. Különben is, ő nem jön erre zavarba. 
Püspöknek adja ki magát, mégpedig majd protestánsnak, majd ismét görög- 
keletinek. Úgy látszik, ezt az utóbbi egyházat különösen alkalmasnak találta 
szélhámoskodásaira. Egyszer rutén, máskor görög püspök, majd 1925-ben 
vakmerőségében visszamegy Európába is azzal a feltett szándékkal, hogy otthon, 
Csehszlovákiában valóságos püspökséget szerez magának. A ,New Jorski Dennik" tót 
hírlap 1925. márc. 17-i számában erélyesen tiltakozik e kísérlete ellen s 
megírja róla, hogy zsidó, s amellett több egyháznak is a tagja. A cseh kormány 
azonban e leleplezés dacára sem szakít vele, sőt 1926-ban pénzzel ellátva küldi 
vissza Clevelandba. 

Az első pionír-munkát az emigráció számára ez a kiváló férfiú, kinek életét a 
fenti néhány adat csak szerfelett vázlatosan adja elő, sikerrel végzi el. A 
fehér terror" elleni tiltakozó gyűléseket éppen úgy megszervezi, mint a 


magyarellenes hazug újságcikkeket is el tudja helyezni a különböző lapokban, 
miközben egyéb teendői mellett Pittsburgban mint telekügynök működik. 

E mindenre kapható szélhámos után ismét egy papi ruhás emigráns következik. Bár 
ennek neve már egyaránt jólismert az otthoni és az amerikai magyarság előtt, az 
emigrációs politikusoknak még nem a legexponáltabbja. Hock János, a szennyes 
életéről hírhedt népszónok képviselő, akinek reverendája és Jászi barátsága 
megszerezte a forradalmi ,Nemzeti Tanács" elnöki méltóságát is, az emigráció 
első éveiben aránylag visszavonultan élt, mintha csak nagyobb úttörő feladatra 
tartogatták volna. Amerikába már 1921-ben szeretett volna kijutni; a State 
Deparment azonban a román chargé d"affaires, Lahovary közbenjárása dacára sem 
adta meg neki a beutazási engedélyt. Így csak a következő évben sikerült cseh 
útlevéllel bejutnia Amerikába, ahol hozzácsatlakozik Török János. Ez Hockot most 
már mint titkárja kíséri körútján és segédkezik neki a népgyűlések 
megrendezésében. Mert Hock csak ezeken szólalhat fel; az amerikai katolikus 
papság ugyanis egyértelműen tiltakozott az ellen, hogy a templomokban is 
felléphessen és az egyházi szószéket használja fel agitációja színhelyéül. 

A körút nem hozza meg a várt és remélt eredményt. Sem pénzügyileg, sem politikai 
hatásaival. A magyar kolóniák csekély megértést tanúsítanak Hock elkopott 
frázisai iránt. Az 1923. jan. 21-iki nagy népgyűlésen Chicagóban mindössze 250- 
300 ember jelenik meg, a Keleten, Los-Angelesben és S.-Franciscóban pedig még 
szegényesebb az eredmény. Clevelandba pl. nem is hívják meg, már előre biztosnak 
látván a kudarcot. Ilyen csekély részvétre találva, Hocknak nem sikerül 
megvalósítania az emigrációnak azt a kalandos tervét, hogy 10.000 magyar 
bányász, mintegy elit-gárda megszervezése után az amerikai magyarság kiáltsa ki 
a magyar köztársaságot és így borítsa fel otthon a helyzetet. Nem sikerül, mert 
a szociáldemokrata és kommunista szervezetekbe tömörült munkásság nem találja 
elég radikálisnak ezt a tervet, a polgárság pedig hátatfordít a hazaárulóknak. 
Még a népgyűlések kevés számú résztvevője sem hajlandó nagyobb anyagi 
áldozatokra. A banketteken rögtönzött gyűjtések eredményei, a néhány száz 
dollárnyi végösszegek legfeljebb csak a rendezés kiadásainak fedezésére 
elegendők; mert pl. a newyorki bevétele a kiadás alatt maradt. Nem ismétlődött 
tehát meg a háború előtti körút eredménye, az amerikai magyarság tanult az 
otthoni eseményekből és nem támogatta áldozatkészségével a bizalmával egyszer 
már visszaélt forradalmárokat. Hock így 1923 júliusában pénz nélkül tér vissza 
Európába. 

A sikertelenség okát Jászi és az emigráció vezérkara egyaránt abban találja, 
hogy Hock a polgári elemek megnyerésére törekedett és nem igyekezett meghódítani 
a szocialistákat és kommunistákat. Ezért Hock arra kap most megbízást, hogy 
ezekkel keresse az együttműködést. A polgárság és kommunisták közt válaszúton 
álló emigráció - nem először - a baloldali ösvényre lép tehát. Ezzel a vörös 
utasítással tér vissza azonnal, 1923 őszén Hock New-Yorkba, és ekkor már 
odautazik Jászi is, akinek román diplomáciai útlevele és a csehszlovák 
köztársaság elnökétől, Masaryktól nyert ajánló sorai jelzik, hogy kiknek az 
érdekében kelt át az óceánon. Útnakindulása előtt Jászi még gróf Károlyinak is 
megadta a szükséges utasításokat. Ezek az utasítások úgy szóltak, hogy Károlyi 
menjen Angliába és ott igyekezzék esetleges társadalmi összeköttetéseit 
felhasználva az emigráció érdekében tevékenykedni, amíg csak el nem érkezik az ő 
amerikai útjának is az ideje. 

Károlyi 1923 júniusában indult egy teherhajón a gravosai kikötőből London felé. 
Elutazása Dalmáciából nem ment simán. A behajózáskor a hitelezők megrohanták 
csomagjait, vissza akarták azokat tartani adósságai fedezetéül és a kiegyezés 
csak nagynehezen, az utolsó pillanatban sikerült. Angliába Károlyi cseh 
útlevelére azzal a feltétellel kapott beutazási és kétheti tartózkodási 
engedélyt, hogy tovább utazik Kanadába. Londonban egy Panast nevű cseh bankárnál 
szállott meg és Benes cseh külügyminiszter közbenjárására hosszabbíttatott meg 
tartózkodási engedélye az év végéig. 

Károlyi erre a cseh támogatásra méltó is akart lenni. Állandóan csehekkel 
érintkezett, továbbá Seton-Watsonnal s azokkal a publicistákkal, akiknek 
kapcsolatai a kisantanttal jól ismertek. A Labour Party kormányának 
hivatalbalépte őt is, emigráns társait is nagy reményekkel töltötte el; 
valamennyien biztosra vették, hogy a magyar kölcsön megadásának feltételéül a 
munkáspárt a konzervatív magyar kormány visszalépését fogja megszabni. 

Ezalatt az idő alatt Hock és Jászi elszántan agitáltak Amerikában. 

Jászi az angolul beszélők előtt tartott mintegy 50 előadást, Hock pedig a magyar 


tömegeknek szónokolt. Jászi - saját szavai szerint - ismerteti , Magyarország 
irtózatos szenvedéseit és azt a nagy veszedelmet, amelyet a mai terrorista 
diktatúra jelent Középeurópa békéje és kultúrája szempontjából" (Az Ember, 1924. 
jún. 29.), azonkívül, számítva arra, hogy az amerikai közvélemény nincs 
tisztában az új Középeurópa összekuszált viszonyaival, amit eddig Bécsben csak 
frázisokba és mellékmondatokba dugva propagált, azt most már nyíltan, 
leplezetlenül hirdet. 

Nem titkolja, nem takargatja, hogy a kisantant megfizetett ügynöke és a csehek 
dunai-konföderációs tervének reklámhirdetője. Álarcát az amerikai közönség előtt 
végleg elveti. Sikert azonban nem arat. Ugyanis gyenge szónok, nagyhangú, a 
tudományosság színében tetszelgő, de valójában csak tudákos, absztrakt 
előadásait, ideges, kapkodó mondatait pedig az University of Chicago 
önképzőköre, vagy a St. Louis-i egyetemi ifjúság unatkozva hallgatja, meg sem 
érti, 

Több eredményt mutathat fel társa a szocialisták és kommunisták megnyerése 
terén; nem ugyan New-Yorkban, hanem a Középnyugaton és Keleten. Hock a 
szocialistákkal a teljes megegyezést minden akadály nélkül nyélbeüthette, a 
kommunisták azonban húzódoztak. Ezek az osztályharc és proletárdiktatúra 
elveihez mereven ragaszkodva visszautasították a formális szövetkezés 
gondolatát, azt hangoztatva, hogy nekik mindegy, vajon Horthy vagy Károlyi 
uralkodik-e. Ellenben készeknek nyilatkoztak az emigrációs mozgalmak anyagi 
támogatására. Remélték ugyanis, hogy a ,polgári" emigránsok segítségével még 
könnyebben tudják majd amerikai útlevelekkel Magyarországba küldeni 
agitátoraikat. 

A kommunisták húzódozása tehát inkább csak elvi jellegű volt; a gyakorlatban 
vállvetve fordultak Magyarország ellen. Kitűnt ez akkor is, amikor a polgári 
emigránsok és a kommunisták együtt szerepeltek a népgyűléseken. Az 1924. jan. 
27-én Chicagóban tartott népgyűlésen Hock a nyilvánosságnak már a megegyezésről 
és együttműködésről számolhatott be. Bejelentette beszédében, hogy a 
szocialisták teljes odaadással fogják támogatni akciójukat és örömmel 
állapította meg, hogy a demokratákkal, radikálisokkal és szocialistákkal a 
kommunisták is együtt tartanak. Ő ugyan nem mehet olyan messze - mondotta - mint 
a kommunisták, de ezek tovább fejleszthetik az októbristák megkezdett művét. 
Beszédében ezzel a hasonlattal jellemezte, mennyire érdeke a kommunistáknak is, 
hogy támogassák a polgári emigránsokat. Ha valaki egy létrán fel akar menni, ezt 
csak fokonként teheti, mert egyszerre nem juthat a tetejére! így tehát közös 
erővel kell megbuktatni a magyar kormányt, hogy ezen első fok elérése után 
tovább hatolhassanak. A bolsevikiek vezére, Leowy Ármin is felszólalt a 
népgyűlésen és elismerte, hogy baráti jobbot fogtak Hockékkal, hangsúlyozta 
azonban, hogy ők ,nem állnak meg ott, tovább mennek, hadd készítsék elő Hóekék 
az utat". 

Az emigráció és a kommunisták együttműködése dokumentálódott a két hét múlva St. 
Louisban megtartott népgyűlésen is. Erről az ottani magyar nyelven megjelenő 
lap, a ,St. Louis és Vidéke" 1924. febr. 8-iki számában ,Az októbrista eszmék 
diadala" c. cikkében, amely Hockot és Jászit elragadtatott hangon ünnepelte, a 
következőket írta: ,Felemelő látvány volt tapasztalni, hogy a demokrata, a 
radikális-progresszív, a különböző szocialista és kommunista árnyalatok 
harmonikus összhangba olvadtak, ami örök dicsősége marad St. Louis 
magyarságának". Majd kiemelte Hocknak, ,az októbrista mozgalom apostolának" 
beszédéből azt a fejtegetést, amely szerint ,minden árnyalat részt vehet a 
köztársasági mozgalomban, anélkül, hogy speciális elveit feladja". 

A szocialisták és kommunisták megnyerését Hock tehát eredményül könyvelhette el. 
Munkáját lehetővé tette, hogy ekkor már, 1924 elején, számos emigráns volt 
Amerikában, akik Hocknak kezére jártak. Ezek Bécsből legtöbbnyire osztrák 
interim-útlevéllel jutottak ki, amelyre délamerikai vízumokat szereztek és 
azután Délamerikából felhúzódtak az U.S.A. területére. Jászi körútjakor New- 
Yorkban már szervezetekbe is tömörültek, így megalakították ,a magyar mérnökök 
szociális szervezetét" és ,az októbrista republikánusok körét". 

E jellemtelen kalandorokról maga Hock így nyilatkozott Jászihoz intézett korábbi 
levelében, amely a konzervatív magyarok kezébe jutva, ezek azt az Otthon" (At 
home) című chicagói lap 1924. jan. 27-iki számában fakszimilében közzétették: 
Amerikában minden tíz emigránsból kilenc és fél svindler. Ahány magyarral szóba 
állsz, az mind másként beszél. Abszolúte megbízhatatlanok, s ami fő, egymást 
kölcsönösen legazemberezik és a legtöbbnek közülük igazsága van." Ezek 


segítségével éri el célját Hock, a kommunisták szövetsége azonban elfordítja 
tőle a polgárokat. Még azok közül is sokat, akik előbbi körútján rokonszenvet 
árultak el az emigráció ügye iránt. Los Angelesban már tökéletes kudarc éri, 
ugyanígy St. Franciscóban is, sőt amikor 1924 tavaszán visszatért Chicagóba, 
akkor a korábban az ő pártján lévő , Chicagói Magyar Tribüné" sem foglalkozik 
vele s a társasvacsorákon csak néhány ember jelenik meg. 

A mérsékeltebb elemek elvesztésével drágán fizette tehát meg a kommunisták 
szövetségét. 

A polgári elemek támogatásának ez az elveszítése az emigráció és a kisantant 
részére annál súlyosabb csapás, mert 1924-ben már aktuálissá lett a magyar 
kölcsönnek az amerikai pénzpiacon való elhelyezése. 

Amikor az előző év végén mutatkozni kezdenek annak jelei, hogy a Népszövetség 
hozzájárul a kölcsön felvételéhez, Jászi Hock amerikai körútjával egyidejűleg az 
emigráció Európában még egy újabb rohamra indul Magyarország ellen. A régi 
recept szerint erős sajtótámadást kezd a magyar kormány ellen. Csodálatos módon 
egyszerre megint pénzhez jut. Végelgyengülésben már-már kimúló lapok megint 
életre kelnek, sőt újak is támadnak. Ha nem volna kisantant a világon, s ha nem 
tudnók, hogy ennek egyik régi fegyvere a magyarellenes sajtópropaganda, alig- 
alig lehetne megmagyarázni ezt a bámulatos fordulatot. 

Amikor Bethlen miniszterelnök a kölcsön kieszközlésére 1923 decemberében 
Párizsba jön, itt dec. 9-én azonnal megjelenik magyar és francia nyelven egy 
emigrációs lap, a ,Párizsi Újság, Journal hongrois de Paris", hogy ,a magyar 
ügyekkel foglalkozó Népszövetség francia nyelven vegyen tudomást a magyar 
ügyekről". (Az Ember, 1924. jan. 6.) Az új lapnak - amely beköszöntőjében 
vezérelvéül ,a tiszta, egyszerű és becsületes politikát" tűzi ki, úgymint ,az 
emberiség szabadabb, szebb, emberségesebb jövőjéért harcolni, küzdeni a békéért 
s a reakció ellen" - a szerkesztője Halmi József, a proletárdiktatúra alatt a 
Vörös Katona" munkatársa, majd az egyik vörös hadtestnek rendőrségi népbiztosa, 
aki ebben a működésében több embert végeztetett ki és sok pénzt rabolt el. Mint 
emigráns éveken keresztül a ,Bécsi Magyar Újság" egyik legvéresebb szájú 
cikkírója, 1923 elején azonban, a depressziós időkben a megvetett , burzsoá- 
ízlés" kiszolgálásával kereste meg kenyerét. , Halmi József riportlapja" című 
füzeteiben prostitúciós történeteket és a félvilági mulatóhelyek botrányait 
beszélte el, meztelen táncosnőket interjúvolt meg, szóval alaposan készült arra, 
hogy eddigi életére feltéve a koronát, fennkölt tollával egy magas színvonalú 
politikai lap szerkesztője legyen Párizsban. 

Az újság nem titkolja kisantant eredetét és nyíltan megmondja, hogy a kisantant 
francia barátjának, Eisemann tanárnak útmutatásait kell követni. Magyarország 
felől a jólismert emigrációs vádakat ismétli el nagy , felvilágosító" cikkében: 
Magyarországon nincs jogbiztonság, sajtószabadság, gyülekezési jog, ellenben 
munkásüldözés van. Ezek alapján felhívja a népszövetségi tanácsot, hogy ne adjon 
Bethlen miniszterelnöknek kölcsönt és gondoljon arra, hogy ,olyan embernek adná 
kezébe, aki Magyarországnak eddig csak ártott és ezután sem fog soha használni". 
A Népszövetség nem követi Halminak , jószándékú" tanácsait, ellenben a párizsi 
rendőrség figyelmessé lesz a kommunista múltú szerkesztőre. Betiltja lapját, 
úgyhogy az a második számmal meg is szűnik, őt magát pedig, amikor kisantant- 
protektoraiban bízva nem akar engedelmeskedni, megfenyegeti, hogy Tuniszba fogja 
deportálni. Erre Halmi sietve távozik Párizsból. 

A párizsi kudarc után az emigráció és a kisantant kénytelen-kelletlen megint 
csak a béketűrő, mindenre szemet hunyó Bécsbe tér vissza. Itt Göndör Ferenc kis 
lapja, az 1923-ban néha-néha alig havonta megjelenő ,Az Ember" 1923. dec. 30-tól 
egyszerre ívformájú alakot ölt s ettől fogva 1924 őszéig pontosan megjelenik 
hetenként, egyidejűleg pedig ,Bécsi Kurír" címen 1924 januárjában új hetilap is 
megindul. 

Ez az új lap nagy apparátussal kezdi meg működését. A bécsi központon kívül, 
ahol a felelős szerkesztő dr Zilahi László, a Szamuelly-vésztörvényszék elnöke, 
prágai, jugoszláv és párizsi szerkesztőket is szerződtet, az utóbbi helyen 
Bölöni Györgyöt, Jászi kebelbarátját. A lap iránya egyenes folytatása a megszűnt 
njBécsi Magyar Újság"-énak. Benes cseh külügyminiszternek Magyarországhoz 
intézett azon szerény követelésére építi tehát létjogát, hogy a magyar nép saját 
érdekében kergesse el a Bethlen-kormányt s alakítson demokratikus kormányt, 
amelyben az emigránsok is képviselve vannak, azaz a budapesti konzervatív 
kormány eltávolítását tűzi ki végső célul. E cél érdekében folytatja elődjének 
vádjait, amikor pl. azt állítja, hogy Magyarország kijátssza a trianoni 


szerződést, mert ott 6-21 év közt mindenki katona (8. sz.), e cél érdekében adat 
tanácsot kisantant politikusok által, mint pl. azzal a csehszlovák képviselővel, 
aki azt ajánlja Magyarországnak, hogy a cseh közigazgatási beosztás és reform 
átültetésével szervezkedjék újjá és a cseh mintára pártszervezeteit 
osztályalapon építse ki (6. sz.) s ugyancsak a régi nyomokat követi, amikor a 
magyar kisebbség helyzetéről egy jugoszláv politikus azon nyilatkozatát közli, 
amely szerint annak semmi baja sincs, csak a budapesti rezsim izgatja egyre. (1. 
sz.) 

A régi, jólismert szavak és az unalomig megismételt fogások ezek. Új benne az a 
lépten-nyomon elárult, nem is titkolt törekvés, hogy a népszövetségi kölcsön 
megakadályoztassák. Ezért hangzik fel minduntalan, hogy csak demokratikus állam 
kaphat kölcsönt, hogy a Labour Party vétót emelt a magyar kölcsön ellen, mert 
azt csak demokratikus kormány nyerheti el s hogy inkább ne is engedélyezze a 
Népszövetség azt, ha a konzervatív kormányrendszer át nem adja helyét nekik. 
Nemény Vilmos, a lap jugoszláviai szerkesztője, hamarosan ki is dolgozza a 
kormányváltozás tervét. E szerint az utódállamokkal való megegyezésen 
nyugodhatván csak Magyarország jövője, e megegyezés létrehozására pedig csak az 
emigráció lévén képes, előkészítésül az emigrációt kell egyesíteni. Ennek 
elvégzése után kell megvalósítani az új programot, nevezetesen az országgyűlés 
feloszlatását, új országgyűlés választását, amely az államformáról is döntene, 
azután a földreformot - természetesen Jászi régi elképzelése szerint - majd a 
szociális reformokat - bizonyára a kommunizmus felé hajló elgondolásban. 

A jugoszláviai emigráció egy kiáltványban fel is hívja a többi országban élő 
társait a csatlakozásra, a kivitelre azonban már nem marad ideje, mert a kölcsön 
ügye végleg elintéződvén, a ,Bécsi Kurír" is beszünteti működését. 

Tovább él újabb felelevenített alakjában Göndör Ferenc lapja, mert ez moszkvai 
pénzből is kap támogatást. A Komintern és Kun Béla utasításainak megfelelően 
ugyanis a kommunisták, látván, hogy kívülről nehezen megy a kommunista sejtek 
megszervezése, bent az országban, sőt a szakszervezetekben és magában a 
szociáldemokrata pártban kezdődő agitációval igyekeztek lábukat megvetni. 
Óvatosan nem is nevezték magukat kommunistáknak, tagadtak minden orosz 
összeköttetést s csak mint a szociáldemokrata párt és a szakszervezetek 
vezetőségének ellenzéke léptek fel. Ennek a pártnak a szószólója lesz ,Az Ember" 
és miközben kinevezi a párt vezérét, Vági István ,a munkásság igazi 
képviselőjének", a leghevesebben támadja a szociáldemokrata pártvezetőséget. 
Milyen éles hangon folyt ez a kritika, azt abból is megítélheti az olvasó, hogy 
e támadásokra a szociáldemokrata pártnak 1924 húsvétján Budapesten ülésező 
országos kongresszusa szükségesnek látta az emigráns támadásokat a 
következőképpen visszautasítani: ,Meg kell bélyegeznünk sAz Embercx című bécsi 
lapnak a magyar munkásmozgalom, a sNépszavax és a pártmozgalom élén álló 
elvtársak ellen intézett durva és minősíthetetlen hangú támadását. Meg kell 
mondanunk, hogy "Az Ember" című lap szerkesztőjével a magyar munkásmozgalomnak 
semmiféle közössége nincsen; Göndör Ferenc lapjában a Népszava munkatársait, a 
párt vezetőit és a magyar munkásmozgalom itthonmaradt minden harcosát példátlan 
durvasággal, a legsúlyosabb harcok közepette megtámadja. Göndör Ferencnek erre a 
támadására nem lehet más válasza a pártgyűlésnek a maga osztatlan egységében, 
mint hogy megvetését és felháborodását fejezi ki felette. A párt minden erejével 
és harci készségének teljességével viszi a harcot a közszabadságok 
helyreállításáért. Ennek a harcnak a győzelmes vitelét kockáztatják mindazok 
akik hasonló minősíthetetlen és rosszindulatú támadásaikkal a munkásmozgalmat 
gyöngíteni és diszkreditálni igyekeznek. Ezekkel szemben a magyar munkásság csak 
a legmélyebb megvetését fejezheti ki." 

A népszövetségi kölcsön lehető megakadályozása és a szélsőbaloldali Vági-párt 
támogatása, ,Az Ember" 1924-iki két fő programpontja tehát tulajdonképpen nem is 
független egymástól. A kommunisták készenlétbe helyezése otthon a második lépés, 
amely a kölcsön meghiúsulása után remélt felfordulást és zavart azonnal követni 
fogja. Mindenesetre jellemző, hogy a polgári és kommunista emigráció - mihelyt 
csak tér nyílik az akcióra - mily hamarosan megtalálja az együttműködés 
lehetőségét, Amerikában éppen úgy, mint az óvilágban. 

Az első akción, a kölcsönnek a magyar kormány bukását jelentő elgáncsolásán az 
elhatározó percben minden emigráns dolgozik. Garami Ernő Londonba siet, hogy az 
uralmon levő Labour Party-t - saját szavai szerint - informálja Bethlenről, aki 
a kölcsön ügyében ott tárgyalásokat folytat, sőt - mint eldicsekedett - bemártja 
a magyar kormány fejét a liberális pártnál is. Az emigrációnak és a kisantantnak 


akadnak különben a már hazatért emigránsok között is hívei. Peidl Gyula 
képviselő Károlyi hívására hasonló információk nyújtása végett szintén Londonba 
utazik Vámbéry Rusztemmel együtt. Károlyival ugyanis MacDonald, ismervén a 
magyar gróf kommunista kapcsolatait, nem állott szóba és ezért Károlyi 
ártatlanul a szociáldemokrata párt egyik vezére mögé akar húzódni. Peidl és 
társai azonban hosszú orral kénytelenek hazatérni, mert az ,elvtársuknak" 
nevezett angol miniszterelnök nem fogadja őket. 

A Magyarország pénzügyi szanálásának megakadályozására kezdett harc 
eredménytelen volt tehát. Kudarc érte az emigrációt Amerikában és Európában 
egyaránt. Még csak egy, ezzel kapcsolatos akcióról kell beszámolnunk, Károlyi 
útjáról. A kölcsön egy része az amerikai pénzpiacon később kerülvén 
kibocsátásra, maradt még egy reménysugár az emigráció számára, hogy árthat 
Magyarországnak. E szalmaszál után is kinyújtotta hát kezét és az asztalra 
vetette fő ütőkártyáját, Károlyit. 

Jászi utasítására először Károlyiné utazott ki, hogy férjének útját előkészítse. 
Jászi ugyanis úgy találta, hogy a népköztársasági elnök felesége, a , demokrata" 
grófnő érdekes egyénisége a nőkultuszban felnőtt amerikai tömegek rokonszenvét 
könnyen megnyerheti az emigráció ügyének. Ebben a számításában is csalódott. 
Menken, az ,American Security League" antikommunista egylet elnöke Károlyiné 
deportálását követelte vörös összeköttetései miatt, s ez már magában sem volt jó 
ajánlólevél. Károlyiné környezete pedig csak még jobban megerősítette az 
amerikai polgárságot gyanújában. Szerényi Simonon, az emigráns újságírók tipikus 
képviselőjén kívül a sajtó munkásai között legbuzgóbb híve a kommunista Lékai- 
Leitner János volt. Ugyanaz, aki a háború alatt Tisza ellen merényletet követett 
el, majd emigráns korában egyebek közt , Ember" címen egy drámát írt (német 
fordításban megjelent 1923-ban, Konstanzban), amely a vérfertőzés és egyéb 
hasonló, emigráns tollhoz méltó drámai rekvizitumok között Kun Béla istenítését 
tartalmazta, most pedig a kommunista ,Új Előre" újságnak volt Lassen álnév alatt 
dolgozó munkatársa. Ennek láttára elsősorban Gerardné, az U.S.A. berlini 
követének felesége töröltette magát a fogadóbizottság névsorából s az ő példáját 
mások is követték. 

A kommunista összeköttetések emléke Károlyinét különben egész útjában zavarta. 
Az 1924. nov. 29-iki chicagói népgyűlésen pl., amelyen mindössze 150 ember vett 
részt, dr. Eisner ügyvéd egyebek közt azt kérdezte, hogy férje miért bocsátotta 
szabadon Kun Bélát? Mondanunk sem kell, hogy Károlyinénak erre adott válasza 
semmiképpen sem elégítette ki a hallgatóságot. 

Ha már Károlyiné útja is fiaskóval járt, szinte kétségbeesett kísérletnek 
látszott Károlyi körútja, amely azt nyomon kísérte. Szinte nem is volt értelme, 
miután az amerikai hatóságok csak szólásszabadsága korlátozásának feltételével 
engedélyezték beutazását. Szerfelett jellemző, hogy a külügyi hivatal a tilalom 
kimondását Károlyinak nem Magyarországon viselt dolgai, hanem később, más 
országokban elkövetett tettei miatt találta szükségesnek. Az megint más lapra 
tartozik, hogy Károlyi ezt a kötelezettségét is megszegte és mégis csak próbált 
agitálni. Igaz viszont, hogy máskor meg a mély hallgatás leplébe burkolódzott. 
Pl. akkor, amidőn a konzervatív magyarság lapja, az , Amerikai Magyar Népszava" 
1925. jan. 9-iki számában a háború előtt gyűjtött pénz felől érdeklődött s 
egyebek közt ezeket kérdezte: 

Hajlandó volna-e a gróf úr megragadni ezt az alkalmat, hogy hírlapilag 
elszámoljon a magyarországi függetlenségi párt részére gyűjtött pénzről? Úgy 
tudjuk, nem volt alkalma annakidején ezt arra a célra fordítani, amire az 
amerikai magyarok adták. A gróf úr nevén volt 37.004 dollár, ebből a háború 
alatt kivett 20.694-t, mire fordította ezt? Mi késztette a gróf urat arra, hogy 
még a gyűjtés idején Kunfinak, az akkor radikális szocialistának a gyűjtött 
pénzből 5000 dollárt adjon? Mi indította rá, hogy az sElőrex című lapnak, mely 
már abban az időben is szélsőséges volt, 1000 dollárt adjon? Mi a gróf úr 
mondanivalója arra a hírre, hogy a gróf urat és a többi emigránsokat a cseh 
kormány anyagilag támogatja? Mi igaz ebből?" E kérdésekre a nemes grófnak 
egyszerre eszébe jutott hallgatási fogadalma és nem adott feleletet. 
Hiábavalónak bizonyult az egész emigráció nagy reklámhadjárata Károlyi mellett - 
jellemző, hogy Károlyi egyik hű munkatársa, a korábban említett Török János, 
napokig lakott nála - az senkit sem vezetett már félre. Hiába szedték össze 
erejüket az emigránsok és igyekeztek belekapni az események kerekébe. 
Sikertelenségüket mutatja amerikai lapjuknak sorsa is. a Szerényi Simon 
szerkesztésében hetenként megjelenő New-Yorki Magyar Hírlapot mindenképpen 


szerették volna napilappá átalakítani. Azt hitték hogy Károlyi nevének akkora 
varázsa lesz, hogy ezt a céljukat játszva elérhetik. Csalódtak. Hiába 
bocsátottak ki részvényjegyzési felhívásokat, a magyar közönség nem reagált 
azokra, úgyhogy a lap rövidesen végleg kimúlt. 

Mindamellett egészen eredménytelen mégsem volt Károlyi útja. Ez az út ugyanis 
egyrészt végleg tisztázta, hogy még a legnagyobbfokú magyarellenes propaganda 
sem tévesztheti meg Amerika közvéleményét, mert a newyorki tőzsde a kibocsátásra 
kerülő magyar kölcsönt néhány nap alatt túljegyezte; a kudarc tehát intő például 
szolgálhatott az emigrációnak. 

Válóban úgy tűnt fel, mintha az emigráció vezére, Jászi is belátta volna ezt és 
látszólag felhagyva eddigi nagyarányú tevékenységével, oly sok kudarc után a 
csendesebb életbe óhajtott volna visszavonulni. Az amerikai oberlini 
collegiumban, egy cseh kapcsolatairól közismert harmad-negyedrangú főiskolán a 
szociológia segédtanára lett 1925 októberében. Ezt az állást cseh barátai 
eszközölték ki neki, hálából emigrációs működéséért. 

Másrészt Károlyi útja anyagilag nem volt meddő, nem ugyan az emigráció, hanem a 
saját számára. Felesége ugyanis egy kalandjairól hírhedt Strassburger nevű 
amerikai bankár titkárnője gyanánt szerepelt sokáig, s Károlyi ettől a bankártól 
10.000 dollárt kapott. Ezzel a pénzzel tért vissza a gróf 1925-ben Európába és 
pedig Párizsba, amely akkor már az emigráció további működésének és életének 
központjává lett. 


4. 


Az emberi jogok magyar ligája 


Az emigráció Párizsba vándorlásának nem voltak valami különös, ideális rugókra 
visszavezethető okai. A frank nagy esése s ezzel kapcsolatban a megnövekedett 
munkalehetőség vonzza Franciaországba a munkások ezreit és velük az emigráns 
vezéreket. 1921-ben Párizsban alig volt még csak mintegy száz magyar, 1923-ban 
azonban számuk már 10.000 főre rúg. E munkásoknak csak kisebb töredéke került ki 
a bécsi vagy berlini emigránsok közül, nagyobb részük közvetlenül 
Magyarországból vándorolt ki. 

A hazai földről elszakadt magyar munkások, kik a világháborúban elpusztult 
megkeresni, jó anyagul kínálkoznak az emigráns vezéreknek, hogy az őket Bécsben 
faképnél hagyó hadsereg helyett náluk keressenek kárpótlást. Könnyen lehet 
ugyanis azokat elkápráztatni és félrevezetni, akik még 

nem ismerték meg saját kárukon a vezéreket. Így a sors szeszélyes játékául ismét 
összeverődik egy tömeg, amelynek szószólóiul tolhatják fel ezek 

magukat . 

A kommunisták voltak a fürgébbek, akik észrevették a közelgő alkalmat, sőt már 
jóelőre számoltak is a magyar munkásoknak Párizsba vándorlásával. Még alig volt 
itt számbavehető magyar ember; a moszkvai Komintern végrehajtóbizottsága 
azonban, kapva a kínálkozó alkalmon, máris munkához látott. Rákosi Mátyás volt 
népbiztos személyesen jött Párizsba, hogy egyrészt összekötő legyen a francia 
kommunisták és Moszkva között, másrészt pedig a magyar kommunisták 
szervezkedését előmozdítsa. Rákosi, mint a Komintern titkárja, eddig a 
magyarországi propagandát irányította és Berlinen, Bécsen keresztül egymás után 
küldötte haza a kommunista agitátorokat, Zinowjew pedig annyira megbecsülte, 
hogy 1921-ben az olaszországi forradalom kirobbantására a livornói kongresszusra 
maga helyett őt küldötte el. A francia kommunista párt, a C.G.T.U. 
(Confédération Générale du Travail Unitaire) Rákosi ajánlására a Párizsba 
Bécsből és Berlinből jövő kommunista emigránsokat melegen fogadta s őket, mint a 
kommunizmus nyugati előharcosait nagy erkölcsi és anyagi támogatásban 
részesítette. A magyar kommunisták eleinte mint a C.G.T.U. magyarajkú csoportja 
szerepeltek. 

A propagandát és szervezést közöttük Rákosi utasítására egy hivatásos agitátor 
végezte, névszerint Zola (Steiner) József. Ez az ember a kommunizmus alatt a 
vörös őrség egyik vezetője volt, majd Berlinbe menekülése után pártja a moszkvai 


agitátorképzőbe küldte. Innen 1921 tavaszán ismét Berlinbe tért vissza, hogy ott 
megszervezze a németországi kommunista párt magyar szekcióját, amelynek titkára 
is lett. Az alig-alig ismert nevű kommunistának ezek a sikerek fejébe 
szállottak. Tárgyalásokat kezdett a bécsi központi bizottsággal, hogy őt is 
vegyék be oda. Ez a terve azonban nem sikerült és nemcsak a bécsiekkel 
különbözött össze, hanem még Kun Bélával is szembekerült. A bécsi központi 
bizottság meg is vonta tőle a berlini szekció kizárólagos vezetését, és két 
tagot küldött melléje. Személyes torzsalkodás és acsarkodás kezdődött ekkor a 
triumvirátus tagjai között, amelybe bombaként csapott be egy napon a szekció 
irodájának kirablása. Szerfelett jellemző a három vezérre, hogy e rablás 
elkövetésével kölcsönösen egymást gyanúsították. A szekció rövidesen fel is 
bomlott és a vezetők lassan Franciaországba mentek át. 

Az a gyakorlat, amelyet a moszkvai agitátorképzőben és a berlini civódások 
között Zola (Steiner) így megszerzett, alkalmassá tette őt a Rákositól kijelölt 
munkák elvégzésére; múltja vetekedett bármelyik kommunista nagyság előéletével. 
A magyar munkások szervezése a kommunista recept és sokszor kipróbált utasítások 
szerint könnyen, akadály nélkül haladt. Az agitátorok tevékenységének jele volt, 
hogy 1924 júliusában megindult a kommunisták magyarnyelvű lapja, a , Párizsi 
Munkás" is, a C.G.T.U. és az Union Syndicale de 

la Seine költségén. A magyar munkások és bányászok így ismét olvashatták 
anyanyelvükön azokat a sekélyes propagandacikkeket, , proletár öntudatot ébresztő 
és erősítő" fejtegetéseket, amelyek a világ oly sok nyelvén látnak napvilágot és 
hatnak bódító mákony gyanánt. 

A párizsi sikereket azonban megirigyelte a bécsi kommunisták vezére Landler. s 
ezért közkatonáinak a bécsi tevékenység alábbhagyása folytán úgyis feleslegessé 
vált részét éppúgy Párizsba küldötte, mint egy-két közelálló hívét, ez 
utóbbiakat bizalmas utasításokkal is ellátva. Landler gárdájából Párizsba ment 
Ingusz Rezső, aki Bécsben a Kun Béla elleni küzdelemben majd egy ideig 
Németországban, éspedig Westfáliában, majd később Berlinben teljesített ,igen 
értékes" kommunista szolgálatokat. Ez Párizsban rövid idő alatt magához ragadja 
a legfontosabb vasas-szakszervezet irányítását, majd ennek segítségével a 
kommunisták között döntő tényezővé növekedve, a pártban nagy purifikációt 
rendez, azt új alapokra fekteti, s azokat a régebbi vezetőket, akik nem Landler - 
pártiak, tehát akik az ő szemében nem egészen megbízhatók, részint kibuktatja, 
részint befolyásuktól megfosztja. Zola (Steiner) és két társa, Fiedler volt 
népbiztos és Orovani, aki magyar létére is a neully-i francia kommunista szekció 
vezetője volt, csak színleg nyugszanak bele mellőzésükbe. A legfelsőbb 
irányítással megbízott francia kommunista pártnál tiltakoznak Ingusz és társai 
erőszakoskodásai ellen, Ingusz mesterkedésére azonban még a franciák is ellenük 
fordulnak, eltiltják őket minden párttisztségtől, sőt részben tagsági jogaikat 
is felfüggesztik. Fiedler és Zola (Steiner) ekkor cselhez folyamodnak. Fiedler 
azt kezdi hangoztatni, hogy ő otthagyta már a kommunistákat és visszatért a 
szociáldemokrata pártba. Ezzel a fogással sikerül is neki megszervezni 70-80 
szociáldemokrata vasmunkást, akik eddig a kommunisták közé nem akartak belépni. 
Ezekkel elhiteti, hogy ő a szakszervezetből ki akarja buktatni a kommunistákat, 
és azt így szociáldemokratává alakítja át. Ily módon félrevezetve őket, gyűlést 
hív össze, amelyen párthíveivel teljes számban felvonul. Mivel az ellenpárt 
tagjai, Ingusz hívei, a titkár jóvoltából elkésve, csak másnap kapják meg a 
meghívót, Fiedler pártja többségben is van. Az Ingusz elleni bizalmatlansági 
indítványt elfogadja tehát a gyűlés, sőt új vezetőséget is választ, 
természetesen Fiedler és Zola (Steiner) hívei közül; beveszik ugyan Inguszt is, 
de csak formaképpen és befolyást nem biztosítanak neki. Bár a puccs végrehajtója 
nem vállal szerepet, nélküle és hozzájárulása nélkül semmi sem történik ezután. 
Az ellenpárti Landleristák a nyílt színtéren fennhangon hirdetik, hogy Fiedlert 
ki fogják zárni, mindez azonban csak komédia. Rákosinak és Ingusznak kizárási 
indítványát taktikázással húzzák-halasztják, úgyhogy döntés nem történik. A 
heves tiltakozásnak, becsmérléseknek csak az a célja, hogy a szociáldemokrata 
munkások ne veszítsék el bizalmukat Fiedlerben, higgyék őt a saját emberüknek, 
hogy végül annál könnyebben váljanak a kommunizmus híveivé. 

A kommunista vezetők lehetnek ugyanis egymás halálos ellenségei, szent tartós 
azonban köztük az egyetértés, ha a munkások félrevezetéséről van szó. 

Igazi elevenen lüktető kommunista pártélet volt tehát Párizsban. A vezetők 
marakodása a koncért, a hatalomért, a Moszkva előtt érdemnek számító 
pártszervezés dicsőségéért, ugyanakkor pedig a gyanútlan munkásoknak csapdába 


kergetése, megtévesztése, kihasználása - mindez a hamisítatlan, a világ minden 
részében ismételten lejátszódó kommunista pártélet. 

A kommunistákat elkésve követték a szervezkedés terén a többi emigránsok. Jászi, 
Károlyi, Szende már 1924 nyarán megfordultak ugyan amerikai útjaik közben 
Párizsban, hogy ott a győzelemre jutó Herriot-val tárgyaljanak, s nagyhangon 
hirdették is, hogy Herriot velük a ,demokrata-szolidaritás alapján áll", sőt 
kezdték jóelőre izengetni haza, hogy majd rövidesen meg fogják tudni 
Magyarországon is Herriot hivatalos nyilatkozatából, hogy mit jelent ez a 
találkozás (Az Ember, 1924. jún. 1.), - de bizony a francia államférfi 
mérsékeltebb és óvatosabb volt náluknál. 

E kis kirándulásoktól eltekintve az emigráns vezérek, mint legyek a cukorra, 
csak akkor repülnek Párizsba, amikorra már összeverődik ott egy csomó magyar 
ember. Azokat, akik húzódoznak a kommunistáktól, ők igyekeznek megnyerni. 
Szervezkedésüket új, az eddigiektől külsőségekben eltérő alapon végzik. Hogy 
megsokszorozzák erejüket, s hogy tekintélyüket növeljék, egy már meglévő 
szervezet védőszárnyai alá bújnak. Az erősen baloldali világnézetet jelképező 
"Ligue des droits de 1"homme"-hoz csatlakoznak s annak magyar csoportja gyanánt 
tömörülnek. Elnökük Diener-Dénes József, Károlyi Mihálynak riporterből lett 
külügyi államtitkára. 1924 őszén még csak tiltakozó gyűléseket tartanak Károlyi 
Mihály vagyonának lefoglalása, elkobzása és a ,magyar reakció", a , fehér terror" 
ellen, a már jól ismert modorban. Mindössze pár száz taggal rendelkezik a magát 
az ,Emberi Jogok Magyar Ligá"-jának nevező szervezet és még annak dacára sem tud 
számbavehető eredményt elérni, hogy az anyaliga is támogatja, pl. kieszközli a 
francia belügyminiszternél, hogy az emigránsokkal szemben a rendőrhatóságok a 
tartózkodási engedély megadásánál ne ragaszkodjanak szigorúan a rendeletek 
szövegéhez . 

A lassú vegetálásnak az az oka, hogy a magyar emigráció párizsi vezérei csak a 
második vonalból kerültek ki. Jászi vagy Kunfi tanultsága és elszánt makacssága 
egyaránt hiányzik belőlük. Csupa egyensúlyát veszített félművelt ember, akik 
képtelenek céltudatos és kitartó munkára. A legtöbb, amit el tudnak érni, a 
Magyarország hitelének rontása, tekintélyének aláásása. 

Legalább külső látszatra eredményesebb tevékenységet akkor sikerül kifejteniök, 
amikor 1925. május 1-én ,Köztársaság" címen egy magyar hetilapot indítanak meg. 
A lap főszerkesztője Veér, családi nevén Walter Imre, aki csak 1924-ben hagyta 
el Magyarországot. Veér otthon, emigrálása előtt mindenáron mártír szeretett 
volna lenni, ezt a tervét azonban nehezen tudta megvalósítani. Valósággal 
készült arra a szerepére, hogy mint üldözött politikai vértanú jelenjen a 
külföldön, a magyar hatóságok azonban jóidéig figyelembe sem vették nagy 
feltűnési vággyal végzett államellenes tevékenységét. Végre, megunva folytonos 
csipkedéseit, megtették neki az óhajtva várt szívességet és elfogták. Veér ekkor 
egy teátrálisan megrendezett , szökéssel", 1924 őszén, elhagyta az országot, s 
örömrepesve sietett előbb Bécsbe, majd Párizsba, élvezni ,mártírságának" 
hasznát. 

Az új lap a szokásos módon fellegtorlasztó égzengés, villámlás közt indult meg. 
rA mi küzdelmünk a Horthy-uralom megdöntését tűzi ki" - hirdette legelső 
számában, s a főszerkesztő , Új forradalom felé" című cikkében nagy 
kopjacsörgetés közben így fenyegetődzött: ,Az emigráció esztendők során 
nobilisan válogatós volt harci eszközeiben és nem volt egységes abban az 
akarásában, hogy a reakciót, a rendszerré merevült terrort vállvetett erővel 
elpusztítsa. Mi nem leszünk többé szentimentálisak... A magyar nép 
felszabadításának, a magyar nép köztársaságának nagy eszmei célját a forradalom 
minden eszközével szolgálni akarjuk és tudjuk. Ha kell, republikánus légiókat 
akarunk, fegyvert a nép kezébe a fegyveres banditákkal szemben, a kint élő 
forradalmi tömegek akaratát acéllá olvasztva szuronyt akarunk szegezni a katonai 
diktátor mellének. Meg fog indulni a föld talpuk alatt... El fognak indulni az 
emigráns republikánusok légiói az ólomkatonák harcos ezredei után, melyek a 
yKöztársaságxc-ban birokra kelnek a kibérelt reakciós sajtóval. És el fog jönni 
az az idő, amikor a demokratikus köztársaság eszményi vezérének, Károlyi 
Mihálynak harsány kiáltására tisztító viharként kél szárnyra az elátkozott 
magyar földön: Aux armes, citoyens!" 

Károlyi éppen egy hétre e cikk megjelenése után érkezett vissza Amerikából. 
Párizsban Veér s a franciaországi magyar bányászok elnöke fogadta; a Liga s a 
kommunista párt ugyanis egyaránt magának követelte őt. Károlyi nagy 
megrökönyödéssel látta, hogy Veér tudta és hozzájárulása nélkül megtette őt a 


Köztársaság" lapvezérének. Méltatlankodott, mert a lap forradalmi politikája és 
köztársasági terve nem volt elég radikális neki; életének korábbi eseményei 
éppen úgy, mint még Londonban a szovjet kiküldöttekkel folytatott tanácskozásai, 
Párizsban az orosz nagykövet estélyein való szereplése egyaránt azt mutatta, 
hogy ő a bolsevizmus híve. Egyelőre azonban nem emelt vétót s odakölcsönözte 
nevét a ,Köztársaság"-nak. Sőt biztatta a kommunistákat, hogy ők is lépjenek be 
a Ligába, amit azok meg is tettek. 

Veérnek az emigráció egységesítésével való fenyegetődzése így komoly kísérletnek 
látszott. A ,Köztársaság" megjelenése az immár egész világon szétszóródott 
emigrációnak azt hirdette, hogy a központ Párizs lett. A nagyszámú magyar munkás 
és az emigránsok ideözönlése valóban ebben a kétes dicsőségben részesítette 
Párizst. A ,Köztársaság" már legelső számában hirdette: ,Az egyetlen hely, ahol 
a megalkuvástalan oppozíció lábát megveti, hogy kifordítsa sarkaiból a reakciót: 
Párizs", amit Károlyi még erősebben visszhangoztatott: , Párizsból új harcra 
indulunk; az elnyomott magyar tömegeknek innen kell várni a felszabadítás 
pillanatát." (Köztársaság, május 16.) 

De az emigráció más okból is Párizs felé tekintett; a francia baloldali pártok 
megerősödése és kormányra jutása ugyanis azzal biztatja, hogy e rezsim-változás 
kihatással lehet Magyarország belpolitikai helyzetének alakulására is. Amint ezt 
a reménykedését Garami Ernő a bécsi emigránsok nevében a következőképpen ki is 
fejezte: ,Mi Párizs felé nézünk s a sKöztársaságc megindulása, az emigráció 
erejének ez a Párizsban való feltámadása, új reménységet ébreszt bennünk. Mert 
megint olyan periódusba lépett a világ, amikor sokszorosan igaz, hogy Párizsból 
jön a fény: velünk együtt nagy népek várják, hogy a véres történelem áldozataira 
Párizsból áradjon a haladás, a szabadság és megbékélés meleg reménysége." (máj. 
1.) 

Az elszántság és a szándék egyaránt megvolt az emigráció valamennyi 
frakciójában, hogy tekintet nélkül a világnézeti különbségekre, egyetlen 
szervezetbe tömörüljenek a nagy cél, a magyar kormányrúd megszerzése érdekében. 
1925 júliusában a magyar liga először egy forradalmi bizottságot szervezett, 
amelynek tagjai Károlyi, Linder, a pécsi köztársaság volt vezére. Szende Pál, 
Károlyi pénzügyminisztere, Veér Imre és ennek öccse, Walter Ede lettek. A 
bizottságból egyelőre hiányzottak Garami és a jobboldali szocialisták, a 
tárgyalások azonban az alakulással egyidejűleg megkezdődtek velük is. Nevükben 
Diener-Dénes július 18-án már a nagyközönségnek is bejelentette, hogy bár ők 
eddig sem a radikális októbristákkal, sem a kommunistákkal nem haladhattak 
együtt, most ezekkel , ideiglenes együttműködést" határoztak el s hasonlóképpen 
fontolóra veszik a Ligával való összekapcsolódást. (Köztársaság, júl. 18.) 

A párizsi kommunisták kezdettől fogva minden erejükkel támogatták a Ligát, azzal 
a céllal, hogy majd csak akkor kezdenek külön úton járni, amikor Magyarország 
szocialista köztársaság lesz; a Liga és a kommunisták barátsága fejeződött ki 
különben abban a nagy jóindulatban is, amelyben Veér a magyarországi kommunista 
pártot, a Vági-pártot részesítette. A szervezkedés erősen baloldali volt tehát. 
Mutatja a Veér cikkeiből vett következő két idézet is, hogy milyen harcias volt 
a forradalmi bizottság hangulata. A megalakulással egyidejűleg ezt olvassuk a 
Köztársaság" június 27-iki számában: ,Párizsban a négy évi börtönnel sújtott, 
üldözött republikánus mozgalom forradalmi szervezeteket alkot. Elindul a 
felháborodás elemi haragja megállíthatatlanul Párizs felől Keletnek. A reakció 
gonosz uraira, a gyilkosokkal paktálókra hárul a történelmi felelősség, ha ez a 
III. forradalom, a demokratikus köztársaság forradalma, nem lesz többé októberi 
kíméletességű, őszirózsás szentimentalizmusú, hanem könyörtelenül elsöpör minden 
ellenforradalmi akadályt, mely a demokratikus köztársaság útja elé tornyosodik." 
Valamivel korábban (jún. 6.) ugyancsak Veér ,A forradalom küszöbén" című 
cikkében így fenyegetődzött: ,S mi az utolsó pillanatban kiáltjuk, hogy ha most 
önként félre nem áll a Horhty-Behlen-reakció bűnös kormányzata, hogy helyet 
engedjen az utolsó pillanatban a demokrácia rendszerének, kitör a vérző 
csonkaországban a forradalom, mely kíméletlenül, félelmetes erővel fogja 
legázolni a gyilkosok, felbujtók és bűnrészesek kormányrendszerét." 

Szinte a komikummal határos, hogy ezek az emberek, akik így fenyegetődztek, akik 
egy egész ország felett kívánták ismét átvenni a hatalmat, néhány hét leforgása 
alatt késhegyre menő harcot kezdenek - egymás ellen 

Mindegyik csoport türelmetlenül egyedül akart uralkodni és az összes többit 
igyekezett lehetetlenné tenni. Veért valamennyi emigráns gyűlölte, s senki sem 
volt hajlandó magát vezetése alá odaadni. Ellentéte először Károlyival jut 


kifejezésre. Károlyi azzal az ürüggyel, hogy Trouville-be utazik levéteti nevét 
a lap éléről. Július végén az egységesítést Diener-Dénes kísérli meg, aki a 
Ligát, a kommunista befolyás csökkentésével, szociáldemokratává akarja tenni. Ez 
sikerülne is, de a ,Köztársaság"-ot nem tudja megszerezni, a lapot, a hatalom e 
jelvényét Veér szilárdan tartja kezében. Annál is inkább, mert segítségére siet 
augusztusban Linder, aki - bár sikertelenül - Károlyit kiengesztelni igyekszik. 
Diener-Dénes támogatására viszont Garami utazik Párizsba, de ő sem tudja a 
kiéleződött személyi ellentéteket letompítani, úgyhogy a bécsi Világosság- 
csoport, az emigráció eddigi legrégibb szervezetének nevében Garbai próbálja 
most meg az egységesítést. 

Ő, a magyarországi szovjet volt elnöke, akinek égisze alatt egykor Kun Béla és 
Kunfi Zsigmond uralkodtak Magyarországon, alkalmas közvetítő is. Tárgyal 
valamennyi frakcióval, a kommunistákkal éppen úgy, mint az anarchistákkal és 
megnyeri Károlyit is, akire nagy szükségük van Amerikából hozott pénze miatt. 
Károlyi hajlandó az együttműködésre, feltétlenül kiköti azonban, hogy az 
emigrációnak agresszív forradalmi lépéseket kell kezdenie és nem maradhat dísz- 
emigráció. Garbai elfogadja e feltételeket és Károlyi követelésére elejti Veért. 
Okot könnyű találnia. Szept. 16-án megtámadja őt a Liga ülésén, hogy 
felelőtlenül hirdet forradalmat, hogy pénzt a ,Köztársaság" megindításához 
Lindertől kapott, aki meg azt a szerb kormánytól nyerte, biztosan nem a 
munkásság érdekében. Bebizonyítja, hogy a ,Köztársaság" csak e két ember érdekét 
szolgálja és fenyegetődzik, hogy leközli a Linderrre vonatkozó kompromittáló 
iratokat. Bár Veért így leleplezésével játszva ártalmatlanná teszi, az egység 
mégsem jön létre, mégpedig a kommunisták miatt, akik váratlanul Garbai ellen 
fordulnak, úgyhogy ez dolgavégezetlen kénytelen távozni. 

A nyilvánosság előtt természetesen nem vallják be az ellentétek igazi okait, 
hanem - rendes szokásuk szerint - világnézeti különbségekkel hozakodnak elő. Azt 
mondják, hogy a bécsi Világosság-csoport csak akkor engedte volna meg a párizsi 
szociáldemokrata csoportot a Ligával együttműködni, ha ez kizárólag a II. 
Internacionálé szociáldemokrata munkásságának lenne a szervezete; ők azonban 
ennek biztosítására nem vállalkozhattak, mivel maguk is részei a francia 
Ligának, amely pártokon kívül áll, s így nem kockáztathatták meg a francia Liga 
jogvédelmének elveszítését 

Garbai kudarca után megint Veér próbál felszínre jutni. Kizáratja Diener-Dénest, 
az új vezetőséget hívei közül választja meg s szeptember 22-én már ő deklarálja 
Garbait árulónak. Mégsem sikerül a hatalmat megtartania, mivel Károlyi a lensi 
munkásokhoz intézett nyílt levelében megvádolja őt, és nyilvánosan megtagad vele 
minden kapcsolatot. Hűtlen pénzkezelésének leleplezésével is megfenyegetik, 
úgyhogy Veér, helyzetét tarthatatlannak látva, 1925 októberében beszünteti a 
Köztársaság" kiadását és elutazik ,propagandaútra". Nov. 16-án távozását a Liga 
is tudomásul veszi és elhatározza az emigráció újabb reorganizációját, mire a 
kiebrudalt Veér bosszúból leleplezi Károlyi összeköttetéseit a kommunistákkal. 
Az operettszerű veszekedések között legkomolyabban - szokás szerint - a 
kommunisták fogták fel feladatukat, akiket erre Moszkva ellenőrzése is 
kötelezett. A bécsi-moszkvai kommunista emigránsok közt dúló pártharcok ugyanis 
csak 1924 nyarán értek véget, amikor a III. Internacionálé ötödik kongresszusa 
szigorú parancs gyanánt rendelte el, hogy a frakciókat likvidálni kell s 
ugyanakkor azt tűzte ki irányelvül, hogy a kommunista mozgalom súlypontját újból 
Magyarországba kell áthelyezni. A Komintern ugyanis az elmérgesedett 
torzsalkodások megszűnését többé már nem remélte a szembenálló felek 
fogadkozásaitól - úgy látszik Moszkvában is megismerték őket, - hanem csak egy 
nagy, földalatti mozgalom megszervezésében való elfoglaltságuktól. A 
VvVégrehajtóbizottság júl. 12-iki ülésén Kun Béla be is jelentette, hogy erre a 
munkára, félretéve minden ellentétet, valamennyien hajlandók. Miután 
megállapították a politikai, taktikai és organizációs téziseket, meg a titkos 
utasításokat, Rákosi Mátyás 1924 végén - természetesen álnéven - hazatért 
Magyarországba Weinberger Zoltánnal együtt, egy 15 évi fegyházra elítélt, de 
cserefogoly-szállítmánnyal Oroszországba került kommunistával. 

Moszkva megbízottjai a bolseviki propagandát Budapesten a Vági-párttal karöltve 
folytatták. Céljuk, mint az később bebizonyosodott, a társadalmi és állami rend 
megdöntésével a proletárdiktatúra kikiáltása volt. Rákosi és társai munkájukat 
nem korlátozták az ipari proletariátusra, hanem kiterjesztették a szervezést a 
földmívelő lakosságra is. Sikerült is annyira vinniök tíz hónapi munkával, hogy 
titokban kommunista kongresszust tarthattak. Munkájukhoz a pénz korlátlan 


mennyiségben állott rendelkezésükre, a segéderőket pedig a bécsi emigránsok 
szállították, kik ott zavartalanul képezték ki az agitátorokat a külön erre a 
célra szervezett tanfolyamokon és szemináriumban. Szerencsére 1925 őszén a 
budapesti rendőrség nyomára jött a mozgalomnak és Rákosit társaival együtt 
ártalmatlanná tette. 

1926 januárjára a párizsi emigráció még több egymással tülekedő csoportból 
állott, mint a beharangozott egységesítés előtt. Erkölcsi súlya csak azért nem 
csökkent, mert azzal eddig sem rendelkezett. A Liga tekintélyét nem növelte a 
világ előtt az, hogy polgárok és kommunisták egyaránt tagjai voltak. Sőt 
ellenkezőleg. Ismét csak az bizonyult be, hogy a bomlasztó munkára vállalkozó 
emigránsok között minden személyeskedő torzsalkodás dacára egy kérdésben nincs 
eltérés és köztük teljes egyetértés uralkodik, - ha t.i. Magyarországról van 
szó. Ez még jobban kifejeződésre jutott, amikor Budapesten kipattant a 
frankhamisítási botrány. 

A túlságosan meggondolatlan vállalkozásban résztvevők előkelő társadalmi állása 
jó alkalmat nyújt a kisantantnak, hogy sajtójában és a hozzá közelálló francia 
lapokban a magyar kormányt vádolja meg a frankhamisítás értelmi szerzőségével. 
Hatalmas sajtóharcot indít, amellyel Horthy kormányzót, Bethlen miniszterelnököt 
és a minisztérium több tagját minden áron bele akarja keverni a botrányba, azzal 
az átlátszó céllal, hogy külpolitikai intervencióval távozásra kényszerítse őket 
s azután neki engedelmeskedő embereket ültessen a magyar nép nyakára. Az 
emigráció megértve a kisantant szándékát, szívvel-lélekkel részt vesz a magyar 
kormány elleni sajtóharcban. Hiszen évek óta türelmetlenül várt alkalom érkezett 
meg, amelyet semmiképpen sem akart elszalasztani. Károlyi, Diener-Dénes, Szende 
kezdi meg az ádáz propagandát Párizsban. A legképtelenebb hírekkel látják el a 
szenzációéhes sajtót és személyes befolyásukkal is igyekeznek Magyarországra 
kedvezőtlen hírek vagy kommentárok közlését elérni. 

Akciójuk a kisantant protektorátusa alatt annyira biztos eredménnyel 
kecsegtetőnek látszik, hogy az óvatos Garami éppen úgy hozzájuk csatlakozik, 
mint báró Hatvany, aki pedig látszólag már évek előtt visszavonult az emigráns 
társaságoktól s akit eddig - képmutató állítása szerint - állandó, 
leküzdhetetlen honvágy kínzott. Párizsba sietnek tehát ezek is, hogy valahogy 
távol ne legyenek, ha a hatalom szétosztására kerül a sor. Velük tart a magát 
legharcosabb emigránsnak nevező Göndör, s valamivel később a jugoszláv zsoldban 
élő Linder is. Stavnik Jánossal, Benes cseh külügyminiszter párizsi bizalmasával 
együtt a francia képviselőház folyosóit szállják meg, hogy ott kormánybuktató 
akciójuk megindításához a francia képviselőket parlamenti fellépésre bírják rá. 
Sikerül is megnyerniük Léon Blumt, a szocialisták vezérét, aki Fontanier 
képviselőt bízza meg az interpelláció előterjesztésével. Ehhez az 
interpellációhoz az anyagot az emigráns vezérek szolgáltatják. Ugyanők megnyerik 
Blumt arra is, hogy Diener-Dénesnek ,La Hongrie Oligarchie, nation, peuple" 
(Párizs, 1927.) címmel megjelent könyvéhez előszót írjon s hogy ebben is 
megvádolja a magyar kormányt a frankhamisítással. 

Az emigráció a közvetlen informáláson kívül még népgyűlésekkel is igyekszik 
befolyásolni a francia közvéleményt. Károlyi pl. az 1926. jan. 10-én Boulogne 
sur Seine-ben tartott népgyűlésen hevesen kitör nemcsak Magyarország, hanem a 
magyar munkásság otthoni vezérei ellen is, jan. 13-án pedig ugyanő a magyar 
vörös szakszervezetek azon gyűlésének a vezérszónoka, melyet a ,Secours rouge" 
képviselőinek felszólalásai még félreérthetetlenebbül kommunista jellegűvé 
avatnak. 

Ugyanekkor ügynökeik Magyarországon is fokozottabb tevékenységet kezdenek. A 
városokban a kommunisták a gyári üzemek köztulajdonba vételének jelszavával 
izgatnak, a falvakban pedig a földbirtokok felosztásával iparkodnak a 
nincstelenek közt híveket szerezni. A ,Nemzeti Forradalmi Bizottmány" nevében 
Kossuth-arcképes felhívásokkal árasztják el ,a földnélküli és törpebirtokos 
földmíveléssel foglalkozó lakosságot", s felhívják, hogy községenként és 
pusztánként 100-100 tagból álló forradalmi szervezeteket alakítson, élükön 
hadviselt emberekkel. Megparancsolják, hogy a forradalom kitörésekor a 400 
holdnál nagyobb birtokokat azonnal foglalják le, minden birtokost vessenek 
börtönbe, a vonakodókat pedig így fenyegetik meg: Aki fegyveres ellenállást 
tanúsít, az mint a jogaiért és a megváltó igazságért felkelő nép ellensége 
statáriálisan büntettetik." 

A Budapesten gyorsan lefolytatott vizsgálat és bírósági tárgyalás nem igazolta a 
kisantant és az emigránsok vádjait; a per folyamán a legérdekeltebb hatalom, 


Franciaország sem emelt kifogást a magyar bíróság munkája ellen. Ez az emigráció 
újabb csatavesztését jelentette. A kisantant fogcsikorgatva visszavonul, az 
emigránsok pedig csalódottan elszélednek. Linder visszatérve Belgrádba, márc. 
17-én bejelenti, hogy visszalép a Jugoszláviában tartózkodó emigránsok 
egyesülete, a ,Baranyai menekültek országos szövetségének" elnökségétől, mivel - 
szavai szerint - az emigráció ügye iránt oly csekély érdeklődést tapasztalt a 
külföldön, hogy a jövő esélyeit sem láthatja kedvezőknek. 

Vannak, akik Párizsból távozásuk előtt még mindig nem nyugszanak és tovább 
dolgoznak Magyarország ellen, noha most már egyáltalán nem remélhetik 
tulajdonképpeni céljaik elérését. Ilyen pl. báró Hatvany, aki a szélsőbaloldali 
rOuotidien" szerkesztőivel való ismeretségét arra használja fel, hogy még 1927- 
ben is cikkeket helyezzen el e lapban a kormányzó és a kormány ellen. 
Bosszúszomjukban nincsenek tekintettel a félrevezetett, kihasznált magyar 
munkásokra sem. Amikor a frank stabilizációja nyomán ezek Franciaországban 
elveszítik munkájukat és ijesztő nyomorral küszködve vissza akarnak térni 
Magyarországba, csakhogy ne maradjanak megint magukra, azt kezdik híresztelni, 
hogy a kormány a hazatérő munkásokat koncentrációs táborokba viteti... 


5. 


A mocsár 


Ép érzékű embernek azt kell hinnie, hogy az emigráció azon az úton, amelyen 
eddig végigkísértük lépteit, mélyebbre már nem süllyedhetett. Hiszen, félrelökve 
minden emberi érzést, szabadjára engedte féktelen szenvedélyeit és azok 
kitombolására nem hagyott kipróbálatlanul egyetlen elképzelhető eszközt sem. 
Gyűlölettel és bosszúvággyal eltelve eladta magát egy marék ezüstpénzért és a 
vérdíjat szívesen meg is szolgálta. Sőt rosszat tett, ártott még akkor is, 
amikor ebből többé már haszna sem lehetett. A normális ember azt gondolja, hogy 
ennél tovább már nem lehet jutni. Az emigráció azonban bebizonyította, hogy 
leleményességben felülmúlhatatlan. 

Rávetette magát legsajnálatraméltóbb áldozatára, amelyből eddig is élt 
munkásságra, erre a félrevezetett, szerencsétlen tömegre, hogy vámpír módra 
kiszívja annak utolsó csepp vérét. Míg ennek eddig csak gondolat- és 
érzésvilágát szennyezte be, most már fontszámra kiméri annak elcsigázott testét 
is. Nem elég, hogy otthon kommunista aknamunkával kétségbeesett vállalkozásokba 
akarják belekergetni, csak azért, hogy a konzervatív kormány remélt szigorú 
megtorló rendszabályai ismét a proletártömegek indulatait korbácsolják fel, nem 
elég, hogy a külföldön nyomorgókat segítségnyújtás helyett visszatartják a 
hazatéréstől, csakhogy ne nélkülözzék önző terveikhez a segéderőket - 
szégyenszemre anyagi hasznot húznak még nyomorából is. A bécsi ,Abend", e 
szélsőbaloldali, tehát nem elfogult konzervatív lap leplezte le azt a szörnyű 
embervásárt, amelyet Böhm Vilmos rendezett. Kiderült, hogy a vöröshadsereg 
generalisszíimusa a magyar munkásokat arra vette rá, hogy Bécsből ne 
Magyarországba, hanem a tengerentúlra, Brazíliába menjenek; a biztos 
pusztulásba, az őserdőket irtani, küzdeni a középeurópai ember szervezetét 
gyorsan és biztosan felőrlő természeti erőkkel. Odadobta őket a 
feltartózhatatlan pusztulásba, csakhogy haza ne térhessenek, be ne 
illeszkedjenek megint az otthoni rendbe - s hogy a maga számára minden 
kivándorló munkás után 15 dollár jutalékot zsebrevághasson. 

S ez még mindig nem az igazi mocsár. Ennél is mélyebbre akkor süllyed az 
emigráció, amikor az egyes emberek erkölcsileg lezüllenek a legutolsó fokra, 
amikor a maguk és mások becsületének kiárusítása után eladják szeméremérzetük 
utolsó foszlányait is. 

Göndör Ferenc, akiről már ismételten szó esett, 1924 elején lapjában, , Az 
Ember"-ben egy cikksorozatot kezdett közölni ,Egy éjjeli kalandor élményei és 
tévútjai" címmel Szigethy Félix újságíró tollából, ki egykor az emigránsok 
legelőkelőbb társaságába tartozott. A cikkekben elejétől végig csak 
prostituáltakról s kitartottjaikról, ezek viszonyáról, beszélgetéseikről, 
levélváltásukról van szó, meg az írónak a szerelem vásárterén kifejtett 


tevékenységéről. Szerfelett jellemző az emigrációs publicisztika erkölcsi 
színvonalára, hogy egyetlen lapjában a szemérmetlenség ennyire pőrére vetkőződve 
jelenhetett meg. Még jellemzőbb, hogy ezen meg sem ütköztek. A szerkesztő, 
Göndör, nagyszerű üzletfellendítő ötletnek tekintette az elzüllött újságíró 
vallomásainak közlését s kezeit elégedetten dörzsölve kérdezte a megjelenés 
napján az emigráció egy másik tollforgatójától, Németh Andortól: ,Mit szólsz a 
Szigethy-cikkhez, Mikor írsz már ilyesvalamit?" Bár az emigráció sajtótermékei 
általában szívesen mozogtak a pornográfia határán, a prostituáltak 
kitartottjainak életrajza még ebben az , irodalomban" is új színt jelentett. 

Nem lehet kétséges, hogy mi vette rá a szemforgatóan Knut Hamsun nevét emlegető 
szerkesztőt, hogy ilyen írásmű kiadásával gazdagítsa az emigrációs irodalmat. 
Ugyanaz az anyagias szempont, amely az emigráció politikai akcióit irányította, 
tehát a pénzvágy, az üzleti haszon reménye vezette őt. Göndör el is érte célját, 
mert a cikkek feltűnést keltettek. 

Érdekes, hogy maguk az emigránsok úgy érezték, hogy az éjszakai kalandor 
szennyes élete szimbolikus jelentőségű. Az imént említett Németh Andor 
rezignáltan, némi fenntartással, de sok feleszméléssel így ismerte ezt be: 
"Szigethy önportréja szimbóluma az emigrációs sorsnak. Még nem tartunk egészen 
ott, ahol ő, de az irány arra megy. Mindenki látja, érzi és részben 
végigcsinálja azt az egyre lagymatagabbá váló, egyre koncessziósabb, egyre 
inkább visszapolgárosodó, nihilistábbá, cinikusabbá váló lelki táncolást, 
amelynek a Szigethy-féle sors csak egyik, bár igen feltűnő és brutális esete." 
(Az Ember, 1924. 2. sz.) De ugyanígy ítélte meg a névtelenség leplébe burkolódzó 
emigráns közkatona" is - marxista kifejezései szerint meggyőződéses szocialista 
- aki nyílt levelében azt írta Göndörnek, hogy , Szigethy perszonifikálja az 
1924-es, az emberi ideálok harcában elbukott idealistákat". (Ugyanott, 1924. 6. 
sz.). 

Ezek az élesebben látó emigránsok észrevették tehát a párhuzamot, amely az 
emigráció sorsa és egy züllött ember élete között van, az egyezés 
tulajdonképpeni alapokáról azonban már hallgattak. A züllést ők, a magasabb 
proletár-etikát emlegetők visszapolgárosodásnak mondották, holott az emigráció 
egész élete azt mutatja, hogy az már kezdettől fogva és minden ideális, magasabb 
erkölcsi normától függetlenül mély fertő volt, maguk pedig kitartottjai egy 
magyarellenes politikai irányzatnak. Amíg csak tollukat és gondolataikat adták 
el, ez még nem volt feltűnő. Ezeket a ballépéseket még lehetett jólhangzó 
frázisokkal leplezgetni és szépítgetni. Amikor azonban pióca-módra 
egyetemlegesen rávetik magukat a szerencsétlen munkásokra és ezeknek az 
elcsábított, sajnálatraméltó páriáknak testével kereskednek, szereznek maguknak 
pénzt, jólétet, megélhetést, mint kommunista agitátorok, vagy szocialista 
újságírók, kik , Tavasz van Brazíliában" (Az Ember, 1924. 6. sz.) s más hangzatos 
című cikkekkel csábítgatják ,munkástestvéreket" Amerikába, akkor kiütközik az a 
legnagyobbfokú erkölcsi romlottság, amely őket és a Szigethy-féle kalandorokat 
azonos típusú emberekké avatja. 

Vitázni igazán csak arról lehetne, hogy ki süllyedt közülük mélyebbre. 

Nehéz volna azonban ezt eldönteni azoknak, akik a parton állanak s csak azt 
látják, hogy a mocsár szennyes hullámai valamennyinek feje fölött összecsaptak. 


VI. 


A KOMMUNISTÁK KULTURÁLIS TÖREKVÉSEI 


Az emigráció sokszor dicsekedett, hogy ő képviseli a magyar kultúrát. Jászi 
elkoptatott frázisa szerint az emigráció a gondolkozó agyvelő, míg otthon, a 
,fehér terror" honában csak az eszméletlen test hever. 

A nagyhangú hetvenkedés alaptalanságát mi sem bizonyítja inkább, mint az 
emigráció irodalmi meddősége. Abban az óriási papírtengerben, amelyet a polgári 
emigránsok összeírtak, csak irányregényeket és gyatra verseket találunk. A 
legtöbb, amire egyes, nyugati iskolában járt írók, mint Balázs Béla, Hatvany 
Lajos felvitték, divatjukat múlt témáknak elcsépelt fordulatokkal való 


feltálalása. Ott tartanak még mindig, ahol a magyar irodalom valamikor 1914 
táján volt. 

A polgári emigrációnak ,komolyabb" kulturális törekvése, mely kissé túlemelkedik 
a zsurnaliszta propaganda jellegén, - természetesen a saját érzése szerint 
komoly - mindössze kettő volt. 

Az egyiket Fényes Samunak Bécsben 1923-1924-ben megjelent szépirodalmi 
hetilapja, a ,Diogenes" képviselte. Ez céljául a Felvidéken lakó és magyarul 
értő zsidóság kultúrájának fejlesztését tűzte ki. Kétségtelenül úttörő volt ezen 
a téren. Északmagyarország zsidó származású lakossága ugyanis eddig a magyar 
kultúrához igyekezett simulni. Elszakítani ezeket a kötelékeket, ez volt Fényes 
működésének első célja, eszköze pedig a zsidó faji öntudat felébresztése. Az út, 
amelyet a zsidóságnak kijelöl, nem cionista szellemű, nem a keleti faji 
sajátságok megőrzése, ápolása, sőt fejlesztése. A keresztény vallás és a 
keresztény felekezetek elleni kitörésekkel egyidejűleg támadja a rabbikat, a 
zsidó klerikálisokat" is. Az új irány ideálja a monista (-egyedüli, a 
valóságnak csak egyik nemét ismeri el) progresszió, az ateista radikalizmus, 
világnézete tehát hangsúlyozottan természettudományos . 

Bár ma már meghaladott fejlődési fokot jelent az emberi szellem életében az a 
magaslat, amelyre Fényes a zsidóságot fel akarja vezetni, mégis 

nagyjelentőségű kulturális elgondolás volt függetleníteni a zsidóságot a magyar 
nemzeti és a keleti vallási hagyományoktól, s azt az ateista radikalizmus 
világpolgárává tenni. A szerkesztő előbb lapja körül összegyűjtötte a , fiatal 
tehetségeket", mint Balázs Bélát, Kassák Lajost, majd a címlapról lelépve, 
valóban Diogenes módjára maga is keresett híveket. Beutazta egész 
Felsőmagyarországot, mindenütt előadásokat tartva. Működését azonban nagy 
agitációja dacára sem kísérte siker. Az eredménytelenséget annak napfényre 
jutása okozta, hogy Fényes pénzt és megbízást a cseh kormánytól kapott. Ez 
ugyanis előbb a zsidóság elszlávosítását kísérelte meg s csak amikor célját nem 
sikerült elérnie, adta ki a zsidóság külön utakra terelésének jelszavát, 
csakhogy gyengítse a magyarságot. 

A másik kulturális törekvés hívei az erotikus felszabadulást hirdették. 
Lefordították és üzletileg jól jövedelmező kiadványokban nyilvánosság elé vitték 
azokat az erotikus műveket, amelyek szabad terjesztését Magyarországon a jóízlés 
és a bíróságok elítélő cenzúrája nem engedte meg. Vezérorgánumuk az ugyancsak 
Bécsben megjelenő ,Ádám és Éva" volt, amely programjukat a következő módon 
körvonalazta: ,A ma élő emberek nemi életét százados béklyók senyvesztik. Ezeket 
a mesterséges béklyókat meglátni csak azoknak nem adatott meg, akik még ma, az 
egyéni szabadságot dogmává avató korunkban sem érkeztek el ennek a szabadságnak 
a kívánásáig. A többiek, az emberek nagy tömegei régóta tisztában vannak vele, 
hogy az érvényesülés útját eltorlaszoló akadályok egy századok óta meghaladott 
és idejét múlt szabályozás itt felejtett maradványai. Olyan maradványok, 
amelyeket már nem kollektív, de az egyén életébe belenyúló korok hagytak ránk 
megannyi eleven ellenmondásul s melyeknek szét kell porlaniok, hogy a kor 
szellemében gyökerező egyéni szabadság egyszer már valóban kibontakozhasson és 
éppen kibontakozásával megteremtse egy új emberközösség kollektív érzésének 
lehetőségét. A mi igazságunk, az erotikus felszabadulás szükségszerűsége most 
érett meg. Az érlelte meg, hogy napról-napra, óráról-órára nő azok száma, akik 
csörögni érzik kezükön a láncot. Az erotikus felszabadulás nem utópisztikus, 
hanem igazában teljességgel korunkban gyökerező követelés: korunk ideológiája 
termelte ki magából és érvényesülése ennek az ideológiának győzelmét jelentené. 
Amit az útból el kell takarítani, a múlt lim-lomja csupán, letűnt korokból 
különcül magunkkal cipelt előítéletek." (1924. 2. sz.) 

E nagyhangú szavak után azt gondolhatnók, hogy itt valóban új világnézet 
bölcsőjénél állunk. Szó sincs róla. Ha a folyóirat első oldalain díszelgő 
Tizian-képeket és , erotikus kultúra" feliratú cikkeket átlapozzuk, a 
leghitványabb pornográfia szemétje tárul elénk. Az az erkölcstelenség, amely a 
polgári társadalom korában a jóízlés és szeméremérzet elől a csatornákba bújt 
meg, most azonban feltolta fejét az utca aszfaltjára. Jellemző, hogy a lap 
invenciózus szerkesztői milyen újdonságokkal kedveskedtek ,kifinomult ízlésű" 
olvasóiknak. Vállalkoztak arra, hogy a , szerelmi grafológia" segítségével 
összehozzák a fiatal párokat, esetleg egy fiút és két leányt is, a 
pederasztiáról (-fiatal fiúkhoz vonzódás) és szunamitizmusról (- a nép körében 
elterjedt babonás hit, hogy fiatal leányokkal való nemi érintkezés 
meghosszabbítja az öregedő férfiak életét) pedig úgy beszéltek, mint az egyén 


legtermészetesebb jogáról. 

Mindkét ,kulturális törekvés" mozgató ereje a pénz volt. Az egyiknél a cseh 
kormány zsoldja, a másiknál az erkölcstelenségből húzott üzleti haszon. Egyik 
sem fakadt a lélek mélyéből s csak arra jellemző, hogy az emigráció leggaládabb 
vállalkozásait is mennyire elbújtatta a nagyhangú frázisok mögé. 

Minthogy kár reájuk több szót vesztegetni, fejezetünk címébe is azt írtuk, hogy 
csak a kommunisták törekvéseiről emlékezünk meg. Ezeknél legalább azt az egyet 
megállapíthatjuk, hogy fanatikusan hittek törekvéseiknek magasra ívelésében. 


1. 


Proletárkultúra 


A kommunistákkal kapcsolatban valóban csak törekvésekről, programokról és 
célkitűzésekről szólhatunk s csak részben a testet öltött eredményekről. Ez 
utóbbiak megvalósítása már nem állott módjukban, hiányzottak hozzá a tömegek és 
a proletár állam anyagi eszközei. Gondolkozásukra azonban töredezett, csonka 
voltukban is jellemzők. Különböző, meglehetősen rövidéletű folyóiratokban, mint 
Ma, Egység, Ék, Akasztott Ember hozták napvilágra terveiket, egymással hadilábon 
állva és torzsalkodva s bár így fejtegetéseikben sok, féltékenység sugallta 
eredetieskedés van, mégis eléggé szemléletes képet nyújtanak az emigráció 
legszélsőbb balszárnyáról. 

Elgondolásuk szerint az emberi társadalom ma, belső ellenmondásai által 
szétbomolva, végnapjait éli. A bomlás oka a legszélsőbb individualizmus, amely 
gazdasági s kulturális téren egyaránt egyeduralomra jutott. Ennek az 
individualizmusnak az oka ismét a kapitalizmus gazdasági viszonyaiban 
gyökerezik, a kíméletlen szabadversenyben, amely az embert egyszerre tette az 
áru szolgájává és más, legyűrt individuumok urává. Minél inkább lett az emberek 
egymáshoz való viszonya rideggé, anyagiassá, személytelenné, elvesztett 
gazdasági önállóságuk leplezésére annál jobban igyekeztek magánéletükben 
kifejezésre juttatni különállásukat. Ma a polgári társadalom minden tagja 
magában álló centrum, a társadalom pedig milliónyi kis szigetből áll, amelyek 
mindegyike , önálló, magános, társtalan, fülledt világ". Ez a káosz felőrölt az 
ember ,szubjektív és objektív kultúrájában", önmagában és a környező világban 
minden bizonyosságot, s belőle most már csak a proletariátus vezetheti ki az 
emberséget egy új életrendszer megteremtésével. Három tagja van ennek a 
kollektív életrendszernek. Az első a gazdasági érdekegység, amelyet a termelés s 
fogyasztás kommunista rendje hív életre. A második az egységes és teljes 
kultúra, a harmadik pedig az erkölcs, amelynek az a hivatása, hogy először 
legyen - a tulajdonviszonyok kikapcsolásával - az emberek személyes és 
társadalmi viszonyának egységes szabályozója. A proletariátus kultúrája nemcsak 
elsimítja a minden ember lelkében lappangó ellenmondásokat, hanem áthidalja a 
tudományok nyújtotta megismerési lehetőségek s a végső egység közötti űrt is, 
mégpedig új hit, új, megnyugtató világnézet kialakításával. Azaz megadja - 
legalább úgy érzi, hogy meg tudja adni - a végső feleletet az embert 
nyugtalanító azon kérdésekre, amelyekre , Tao, Nirvana, Brahma, Isten csak 
különböző történeti feleletek voltak". Ez a mindenkit megnyugtató, kibékítő 
proletárkultúra a kollektív lélek megnyilatkozása, és a polgári társadalmi 
rendnél magasabb koncentrációt jelképez. 

Ezekben foglalható össze röviden a múltról alkotott felfogásuk és a jövő 
fejlődés vonalát megrajzoló teoretikus elképzelésük. 

Fiktív gondolatkonstrukció ez, amely már az első érintésre összeomlik; az orosz 
bolsevizmus még a gazdasági érdekegységet sem tudta hazájában életre hívni, 
hogyan volna hát képes új vallást teremteni? Ilyen ellenvetésekkel azonban nem 
zavartatják magukat a magyar emigránsok. Fantáziájuknak a messze jövőben 
csapongása mellett, ami még ártatlannak minősíthető, nem hagyják figyelmen kívül 
a jelen feladatait sem. Hirdetik, hogy nem elegendő a kollektív gazdasági rendet 
megteremteni, ugyanekkor, a szocializálásért folytatott küzdelemmel, az 
osztályharccal egyidejűleg teljes erővel kell megindítani a háborút a kulturális 
kizsákmányolás ellen is. 


Hangoztatják, hogy a proletariátus osztályharcában nemcsak új gazdasági rendszer 
küzd egy másik gazdasági szisztémával, hanem az új gazdasági rendszer alapján 
voltaképpen ,egy érzéseiben, szépség- és emberszeretetében, hitében, teremtő 
vágyaiban egészen más embertípus keresi a maga megválthatódását" és ugyanekkor 
állításuk mellett jól hangzó érvül említik fel, hogy lehetetlen jó politikai 
forradalmárokat nevelni az emberekből, ha másrészről ölbetett kézzel nézik, 
miként nevelnek belőlük jó kispolgárokat kulturális területen. A ,kulturális 
kizsákmányolás" ellen folytatott munkájukban fokozatosan, lépésről-lépésre 
haladnak. Előbb , tudatossá teszik" a proletariátusban, hogy nemcsak gazdaságilag 
használja ki és nyomja el őt a kapitalizmus, hanem kulturális tekintetben is oly 
életformákba kényszeríti bele, amelyek elnyomást jelentenek, azután pedig 
rámutatnak annak a hosszú útnak egymásután következő etapjaira, amely a 
proletárkultúra felépítéséhez, egy magasabb koncentráció felé vezet. 

A legfontosabb lépés a mai individuális polgári életforma, a család 
szétrombolása, hogy az helyet adjon a nálánál , fejlettebb" kollektív 
koncentrációnak, a nemek alapján szerveződött férfi-, asszony- s 
gyermekközösségeknek. 

A kommunisták szerint ugyanis a család a polgári gondolkozás produktuma, nem 
természetes életforma és tagjaira több tehertételt, mint előnyt jelent: ,A 
polgári családkomplexum (férfi, asszony, gyermek), a három külön vágyú, külön 
pszichéjű és főleg a gyermeknél külön korú ember állandó, sőt kényszerű 
együttélése nem hármas tehermegosztást, hanem minden egyesre nézve hármas 
teherviselést, alárendeltséget és elfojtottságot jelent." E tehertételeket főleg 
az improduktív gazdasági munkában, a nemi aszkézisben és az ideológiai 
hierarchiában látják jelentkezni. Az első területen a családkapcsolat a nő és a 
munka viszonyát visszasüllyeszti a háziipar primitívségébe, a munkaerő oktalan 
és céltudatlan kihasználásával pedig végzetesen elsenyveszti a nőt. A 
szocialista életberendezkedés - szeme előtt tartván a nagy embertömegek érdekeit 
- egyiket sem nézheti szótlanul. 

A második kérdésnél érvelésük kategorikusan rövid, bár szerfelett jellemző: 
Nyilvánvaló, hogy az egészséges nemi étvágy nem egy asszonyhoz, hanem az 
asszonyhoz fűzi a férfit s viszont és ez csak időről-időre specializálódik" . 
Végül az utolsó pontnál így okoskodnak. A polgári családban, szűkös morális, 
pszichikai és esztétikai berendezkedésénél fogva, csak egy feltétlen úr van, - a 
családfő - akinek csak kópiája a többi családtag. Ez a helyzet nagyon súlyos 
minden megszülető életre, mert a családi élet hierarchikus voltánál fogva így 
minden generáció csak másolata lehet a réginek. ,Ez pedig nem kevesebbet jelent, 
mint az emberiség teremtő és intuitív erejének állandó csonkítását, 
letompítását, sematizálódását és végül a tömegerőknek, a tömeg- 
alkotólehetőségeknek teljes kiölését s csak néhány kiváltságos egyéniség 
uralmának további és örökös folytatását." 

Ezekkel az érvekkel látnak hozzá a családi élet szétrombolásához, hogy 
megsemmisítsék a polgári szellem alapját. 

Nem hiába ez az első lépésük; jól látják, hogy a család fennmaradása a 
legnagyobb akadály terveik megvalósulásánál. A család biztosítja ugyanis a 
tradíciók átöröklődését, tudatosakká és egyéniségfejlesztő erőkké formálódását. 
Ez kapcsolja az egyes embert a múlthoz és teszi lehetővé, hogy az individuum az 
emberiség életének hosszú folyamába láncszemként illeszkedjék bele és hogy egy 
nagy organizmus élő sejtje, nem pedig az atomizált világ mechanikus része 
legyen. A családnak erről a jelentőségéről bölcsen hallgatnak. Ehelyett a 
családi életben csak gazdasági és szexuális alapokat látnak, amelyek maguktól 
megszűnnek ,egy magasabbrendű gazdasági alap" létrejöttével és egy , szabadabb" 
nemi élet mellett. A polgári családot ,esetleg" még összefogó baráti- és 
intellektuális viszonyért és a gyermek elvesztéséért azzal vigasztalják az 
embert, hogy az eljövendő ,teljesebb" társadalomban még több tér fog nyílni az 
intellektuális és baráti viszony kiélésére, mint amennyit egyetlen élettárs 
nyújthat. 

A család szétrombolása mellett a kulturális felépítés többi program-pontja már 
alárendelt jelentőségű. Fejtegetéseik, melyek oly élesek a bomlasztás 
jellemzésénél, ezeknél egyszerre ködszerűen homályosak lesznek. Az az egy 
kétségtelen csupán, hogy az egyéni élet és tehetség legteljesebb megbénításával 
mindenáron a névtelen tömeg kollektív lelkét akarják foglalkoztatni. 
Elképzelésük szerint a tömeg szereplése ,az élet dinamikus gócain" folyna le, 
ahol ,az élet mindenkor a maga legfrissebb és legaktuálisabb formáiban élheti ki 


egész intellektuális zsúfoltságát". A fórumokat technikailag helyettesítené az 
újság, ez a legszociálisabb és legkevésbé konzerváló közlési forma, amely 
azonban egyetemes, ,antológiaszerű", esetleg fényújság lenne, az összes emberi 
megnyilatkozásokat egyidőben felölelő. A tömeg nevelését a gyermekévekben a 
fülledt és hullásításra berendezett iskolák helyett" az egészséges fekvésű és 
független gyermekközösségek végeznék, később pedig azok a gondolkodók, akik ,nem 
könyveket firkálnak, s nem a könyvtárakat és a hivatásból bölcs emberpéldányokat 
termékenyítik meg, hanem a tömegeket a közös térségek demokráciájában a szó és a 
személyes elevenség erejével". 

Gondolnak még a tömeg aktív testkultuszára, a százezres tribünök helyett 
százezrek testgyakorló helyeire, óriási cirkuszokra, tömegünnepélyekre, 
kollektív városépítészetre, népművészetre, ,szóval a pepecselő individuum 
kultúrkeretei helyett a tömegek kultúrkereteire". Az egésznek a lényegét ők 
maguk röviden így foglalták össze: Amíg a polgári individuális kor az életnek 
illúziókban, mégpedig rossz illúziókban való kiélésére kényszeríti az embert, 
addig a kollektív korra jellemző a mindenfajta aszkézis (nemi, esztétikai, testi 
stb.) redukálása, és az élet tényleges kiélése, nem pedig utánélése. 

Mindezek messze lebegő célok még Oroszországban is, ahol pedig az állam minden 
hatalma e kulturális törekvések szolgálatába volna állítható, hát még mily 
elérhetetlen távolban vannak az emigráns kommunisták előtt! Céljukhoz lassú, 
szívós munkával mégis el akarnak jutni. Összegyűjtik, csoportosítják erejüket és 
azzal, hogy orosz mintára megszervezik a proletkultokat, megteremtik kulturális 
osztályharcuk forradalmi szervezeteit. 

Az első proletkultot Lunacsarszky orosz közoktatásügyi népbiztos alapította, aki 
megalkotásának gondolatához mechanikus analógia útján jutott el. A proletariátus 
gazdasági osztályharcot folytató szervezetei, a szakszervezetek és fogyasztási 
szövetkezetek mintájára képzelte el a kulturális osztályharcot kezdeményező 
műhelyeket, amelyekben a proletariátusból származó ,alkotó munkások" tömörülnek. 
A kollektív munkának ezek a hírhedt műhelyei produkálták azokat a verseket s 
színdarabokat, amelyekre az orosz bolsevizmus oly büszkén tekintett - mivel nem 
voltak tulajdonképpeni szerzőik. A proletkult tagjai ugyanis együtt faragták a 
verssorokat, hol az egyik, hol a másik fejezett ki egy-egy gondolatot, vagy 
keresett megfelelőbb szót. Sok művészi értékük ugyan nem volt ezeknek a kiizzadt 
elmeműveknek, a hiányokat azonban feledtette kollektív szerzőségük. Ugyancsak a 
proletkultban - a hivatalos kijelentések szerint - nevelést nyert minden, 
művészi hajlamú proletár is s ugyanott jöttek össze munkaidő után esténként a 
munkások, hogy mint egy önképzőkörben, drámát, hangversenyt rendezzenek és 
közöttük ily módon ,a társadalmi érintkezésnek új, emberségesebb formája 
fejlődjék ki". 

A proletkultok ezen orosz válfajával a magyar emigránsok nem voltak megelégedve. 
Egyrészt túlságosan polgári színezetűeknek találták azóta másrészt pedig 
kifogásolták, hogy Lunacsarszky a polgári kultúrával szemben akar külön 
proletárkultúrát teremteni. Szerintük a proletkultoknak ki kell zárniok magukból 
mindazt, ami polgári eredetű, azaz nem szabad semmit eltanulniok a 
burzsoáziától, nem szabad attól semmit átlopniok az új rendbe, hanem a 
proletárkultúrát a polgári műveltség széttörésével egyidejűleg, annak romjain 
kell felépíteniük. Kétségtelenül intranzigensebb (-hajthatatlan, hajlíthatatlan) 
álláspontot foglalnak el, mint az orosz népbiztosok, akiket így túlszárnyalnak 
eredetiségben; nekik természetesen semmi gondjuk sincs, hogy a valóságban hogyan 
is ölthetne testet elképzelésük. 

Az emigránsok által tervezett proletkultok harcos kultúrforradalmi csoportok, 
vezetőik pedig olyan írók, gondolkodók, tanítók és művészek, akik leszámolva 
múltjukkal, kilépnek a ,polgári társadalom beteg intellektuális" hálózatából, 
sorsukat egyedül a tömegekhez kötik és el vannak tökélve, hogy ,minden 
kompromisszum nélkül a szocialista életkonstrukció lényegét, etikáját, 
esztétikáját, tanításrendszerét, nemi és családi szisztémáját mutatják be és 
kívántatják meg a tömegekkel". A polgári kultúrából mindössze csak annak tárgyi, 
természettudományi és technikai eredményeit hajlandók átvenni, vagyis azokat az 
elemeit, amelyek nem lehettek a polgári ideológia kizárólagos részeivé. 
Egyébként pedig minden más részét ellökik maguktól és megsemmisítésre ítélik. 
Még a képzőművészetek nagy alkotásait, világhírű szobrászok és festők műveit is. 
Jellemző, hogy egyetértettek azokkal a német kommunistákkal, akik utcai 
harcaikban fel akarták használni a drezdai képtár örökbecsű ereklyéit, és a 
barikádokon ezeket akarták felállítani védelmül a kormánycsapatok gépfegyverei 


ellen: 

Az ideális proletkultnak, a kultúrforradalom e harcos és nem szórakoztató 
szervének munkáját az emigránsok a következőképpen állapítják meg. Elsősorban az 
ő feladata, hogy a proletariátusban tudatossá tegye, hogy a kapitalizmus 
kulturális téren is kizsákmányolja. Ezt a feladatát a munkás-intellektuelleknek 
nevezett írók, gondolkodók és művészek vezetése alatt előadássorozatokkal és 
szemináriumokban végzi el. Szociológiai, világtörténelmi, világirodalmi, 
élettani, művészeti és ,a határértékekre rámutató" szemináriumokban analizálják 
a kizsákmányolás megjelenési formáit. Szombat esténként általános viták 
következnek, amelyeken megbeszélik az elmúlt hét anyagát, valamint az aktuális 
problémákat. E vitaesték anyagául példaképpen ilyen témákat látunk felemlítve: A 
családról, a nemiségről, az irodalomról, az anarchizmusról, a vallásról; Anatole 
Francé, Gorkij, Radindranath Tagore viszonya a szocializmushoz, forradalomhoz, 
illetőleg burzsoáziához; van-e külön zsidókérdés? Galilei, Newton, Einstein és a 
szocializmus; lehet-e ma alkotnia egy szocialista művésznek? Az analfabéták 
tanítására külön rendszeres tanfolyamokat szerveznek, szem előtt tartva, hogy az 
írás-olvasást olyan szövegeken gyakorolják, amelyek azonnal közel viszik őket a 
szocialista kultúra lényegéhez. 

Ezzel az öntudatosító-tanító munkával párhuzamosan halad az ,alkotó munkások" 
tevékenysége, akik a proletárkultúra alapjait vetik meg a kommunista etika, 
irodalom, művészet és nevelésrendszer problémáinak elméleti kifejtésével és a 
lehetőséghez képest gyakorlati megvalósításával. Ezt a tevékenységet már nem 
tudják körülírni, maguk is belátván, hogy az alkotó munka nem kényszeríthető 
bele előre megállapított formulákba. 

A majdan megállapítandó eredményeknek a proletariátussal való közlésére azonban 
már most gondolnak. Úgy képzelik, hogy Marx kommunista kiáltványának mintájára 
kellene egy olyan kollektív manifesztumot megszerkeszteni, mely a szocialista 
kultúra alapjait vetné meg az etikai és esztétikai problémák, valamint a család, 
a nemi élet, a gyermek- és asszonyprobléma, a nevelésrendszer kérdéseinek 
közérthető fejtegetésével. Ez a proletár-enciklopédia, ,az összes 
ismeretterületeknek az objektivitás mai fokán egy egységes tudományrendszerben 
való összefoglalása", a proletkult valamennyi írójának kollektív munkája volna. 
A polgári kultúra negatív jellegű lerombolása mellett ez a pozitív építés 
körvonala. A vasárnapok és egyéb ünnepek, mint május 1-e, szolgálnak arra, hogy 
mindkét küzdelem eredményeit időnként a tömeg elé vigyék, ,nehogy ez a sok 
negáció és komoly tanulás után érzékeit továbbra is a kapitalista ópiumtanyákon 
legyen kénytelen elkábíttatni". A vasárnapok így az új ember harcos 
ünnepnapjaivá válnak a ,tömegkórusokkal, tömegdrámákkal, a tömegek aktív 
részvételével rendezett demonstratív és minden ünnepélyessége dacára is harcos 
és lázongó ünnepélyekkel" és arra hivatottak, hogy lekössék és foglalkoztassák a 
tömegek energiáját és idejét, úgyhogy azoknak ne legyen módjuk visszakívánkozni 
az ,operett-bordélyokba", az alkohol mellé, a mozikba, ,a hullaszagú múzeumokba" 
és a tucatregényekhez . 

Az eredményt a maguk részéről biztosra veszik, mihelyt sikerül megteremteniük a 
kollektív életformák kereteit, amelyek az utánélés helyett az átélést teszik 
lehetővé. Annyira biztosra, hogy tervezgetéseikben még tovább mennek és 
kidolgozzák a proletkultok internacionális kapcsolatának részleteit is. 
Proletkult-internacionálé volna a különböző országok proletkultjait összefoglaló 
szervezetnek a neve, mely a III. Internacionálé egyik, autonómiával felruházott 
szekciója volna, éppen úgy, mint a Profintern vagy az Ifjú-munkás- 
Internacionálé. Ez gyűjtené össze az egész proletariátus kultúrájának 
termésanyagát és szervezné, terjesztené egy nemzetközi iroda útján a tudományos 
és irodalmi könyveket, plakátokat, képeket, központi lap és kőnyomatos 
kiadásával híranyaghoz juttatná az egyes országok újságait, végül Pedig 
nemzetközi, illetőleg vándorkiállításokat is rendezne. 

Az ember szinte visszaretten, amikor ennek a lélektelen, sablonos kultúranyag- 
elosztó szervezetnek az alapszabályait olvassa, annyira ugyanazok a 

szempontok jutnak működése elképzelésénél érvényre, mint amelyek egy 
áruszövetkezet életében irányadók. 

Ilyen torzszülöttek azonban csak azok fejéből pattanhatnak ki, akik az emberi 
lélek minden egyéni megnyilatkozását el akarják fojtani, és ellenségként néznek 
mindenkire, aki csak kiemelkedik szellemi képességével a tömeg szürkeségéből. 
Sötét irigység s elvakult gyűlölet vezeti őket mindazok ellen, kik az intuíció 
segítségével a lélek mélységeiből hozzák fel gyöngyszemeiket. Azoknak az 


alsóbbrendű, tehetségtelen embereknek az irigysége és gyűlölete, akik minden 
erőlködésük ellenére nem tudnak művészek lenni, s ezért elgáncsolják a 
tehetségest és lerántják maguk közé. És - tegyük még hozzá - azoknak a 
korlátoltsága is, akik a művészetet úgy képzelik el, hogy a proletkultok 
megállapítják a költői alkotás szabályait s most már ezeknek figyelembevételével 
bárki írhat verseket vagy festhet képeket. 

A kommunista emigránsoknak szerfelett keveset sikerült megvalósítaniok a 
proletárkultúra megalapozásáról szőtt tervekből. Nem eltökélésükön, hanem az 
európai kultúra ellenálló erején múlt, hogy a polgári műveltséget nem tudták 
lerombolni; a proletkultok építő tevékenységének eredménytelensége pedig az 
ralkotó munkások" hiányának és a proletárok közömbösségének volt a 
következménye. Ugyanazok a bajok jelentkeztek tehát, mégpedig hatványozott 
mértékben, amelyek Oroszországban is szembetűnnek. Igaz, hogy Párizsban éppen 
úgy szerveztek az emigránsok proletkultot, mint Kassán, azonban egyik sem jutott 
a dalárdáknál és önképzőköröknél nagyobb jelentőségre. Maguk a kommunisták is 
kénytelenek voltak elismerni, hogy proletkultjaik műkedvelő színielőadásaikkal 
és szavalataikkal szerfelett ,kispolgári" színezetűek. Nem voltak azok egyebek, 
mint a kommunista propaganda új eszközei, amelyekkel a kommunista párton kívül 
álló tömegekhez iparkodtak közelebb férkőzni. Ami az ,alkotó munka" és a 
"Művészet" terén a proletkultokban mégis kitermelődött, az kizárólag a 
"költészet" körébe tartozik. 


2. 


Proletár költészet 


A kommunista emigránsok kötészete kevés, sőt - mondhatnók - semmi eredetiséget 
sem mutat fel; az orosz bolseviki irodalomnak egyszerű kópiája. 

Érthető ez, ha meggondoljuk, hogy már a magyar proletárdiktatúra gyakorlói, a 
orosz állapotoknak ezek az utánzói is csak azt tartották kommunista 
költészetnek, amit Oroszországban láttak. Természetes, hogy a diktatúra 
MŰvészei" is, emigrációba szorulva, nem próbáltak új utakon járni, hanem 
megmaradtak az orosz példánál. Legyünk igazságosak: nem is lehetett volna mást 
tenniök, mint amit a kommunista párt előírt, mert különben a pártfegyelemmel 
jutottak volna összeütközésbe. A szoros orosz kapcsolatot mutatják már 
esztétikai lapjaiknak cikkei is. Ezek vagy orosz írók műveinek fordításai, vagy 
az orosz állapotok megfigyelésének eredményei s csak igen csekély köztük a 
magyar nevű szerző tollából kikerült rész. 

Mint ismeretes, az orosz kommunista művészet terén számos, egymással hadilábon 
álló, egymást kiátkozó irányzat váltakozott. Aktivizmus, konstruktivizmus, 
szimbolizmus, szuprematizmus, centrizmus, futurizmus, egofuturizmus, imaginizmus 
volt a leghangosabb irányzatok neve, számtalan másról nem is szólva. Bár ez 
irányok hívei talmudi szőrszálhasogatással tudták megvonni egymás között a 
korlátokat, abban az egyben megegyeztek, hogy mindegyikük valami olyant akart 
alkotni, ami szembetűnően és félre nem érthetően különbözik a polgári szellem 
költői műveitől. És pedig különbözik nemcsak a költői mű tárgyával, hanem 
előadásának módjával is. Ez az újkeresés és hajszolás magyarázza meg, hogy 
széttörték a prozódia és rímelés régi szabályait, elvetették a verselés 
megállapodott technikáját és a szó szoros értelmében bolsevizálták a stílust meg 
a ritmust, sőt új, soha nem hallott szavakat is gyártottak, amelyek értelmét 
azonban senki sem tudta kitalálni. Erre a költészetre még a legnagyobb 
jóindulattal is csak azt lehet mondani, hogy a szavak kombinációjának művészete. 
Ezeknek az orosz műveknek a példájára szerkesztették tehát a magyar kommunista 
költők verseiket. Aktivistát, futuristát, dadaistát, vagy bármilyent, aszerint, 
mint Oroszországban a kommunista párt az egyiket vagy a másikat ismerte el 
hivatalosan a forradalomhoz legközelebb állónak. Ott pedig a párt nevében 
Trotzkij és Lunacsarszky döntöttek; az első különösen gyakorlott szakember a 
költészet terén, hiszen mint hadügyi népbiztosnak bizonyára sok ideje volt 
elmélyedni az esztétika útvesztőjében. A bolseviki uralom kezdetén Lunacsarszky 
a futurizmust pártfogolta, Trotzkij azonban ellene fordult, mert a futuristákat 


művész-bohémeknek találta, kik nem elég jó forradalmárok. A futurizmus után majd 
az egyik, majd a másik irány kerekedett felül és ezekre a változásokra ügyeltek 
a magyar kommunisták. Ők sem a ,gyárak költészetének" adtak tehát hangot, hanem 
inkább a ,költészet gyárait" alapították meg. 

Messze vezetne a különböző forradalmi költői irányok egyéni jellegzetes vonásait 
külön-külön tárgyalni. Egy-két példa minden magyarázatnál szemléltetőbben 
mutatja be ezt a proletárköltészetet. Nem idézzük azokat a verseket, amelyekben 
egész sorok felkiáltójelekből állanak, azokat sem, amelyekben függőlegesen, 
vízszintesen, rézsút kisebb-nagyobb betűtípussal szedett értelmetlen sorok 
hajlanak egymás felé, úgyhogy az egész az első tekintetre tipográfiai 
mintagyűjteménynek tűnik fel. Mindezen és más különcködést elmellőzve, csak a 
következő két verset mutatjuk be, amelyekben ha nem is értelmes mondatok, de 
legalább valóságos szavak fordulnak elő. 

Kudlák Lajosnak ,Les messieurs" című verse (Ma. 1922 febr. 1.) a következőképpen 
hangzik: 


ÖN Ww67 

ujjaim megsültek a bogárkában 
180.5 

a gyorsvonat 

Kéjgyilkos az ólom-csövekben, Uram frankban 
fizetek (la puella) 
tojássárgája 4 villanykörte 
szívem villanykörte szőr 
megcsókoltam la puella 

(la puella la puella) 
lábammal a sárga csillagot 

W 

kék az izé 

W 

W 

W 

67 

Bombay 

Mész 


Valószínűleg semmivel sem fog több értelmet találni az olvasó Heller Jenő 
következő versében sem (Akasztott Ember. 2. sz.), amelynek ,Decemberi antológia" 
a címe: 


Bárkák futottak a gyémánt asztalok között 

- aranyos gyermekem - és reménytelen vőlegények 
és 6X apák tolták gégém felé izzadt harcukat 

és én szomorúan curukkoltattam vissza 

a megfagyott falvakat koldusaikkal 

és a zsúfolt vonatokat céljaikkal 

a borbélyt fésűivel 

a sebészeket meztelen karok nélkül 

pénzt pénz nélkül 

szüzeket múltjuk és ágyak nélkül 

hogy aztán rajzani engedjem a rovatokat 

a Számok 

körül! 

Rovatokat és számokat! 

Házakat és embereket! 

és gyermekeik felett a boltozatos misztériumokat 
a dogmákon! 

Ha van egy lehetőség, akkor ez csak a felületek alá való 
furakodás lehet és megfeszülés lehet - 

és közben - aranyos gyermekem - nyüzsögnek körülöttem 
jól határolt céltalanságok 

jövés eljövés általmenés 

otromba zűr-zavar . 


Az utolsó sor még a vershez tartozik; Heller úr azonban eltalálta olvasóinak 
véleményét és így - kimondatván az ítélet - felmentve érezzük magunkat annak 
megismétlése alól. 

E versek szerzői magukat jó kommunistáknak, a proletárdiktatúra elite- 
harcosainak nevezték, költészetüket pedig a tömeglélek megnyilatkozásának; 
prizmának, amely magába gyűjti a proletariátus lelkének vonásait. Egyik 
állításukat sem vonhatjuk kétségbe. Csupán az utóbbi kell kissé mérsékelnünk: 
zagyva elmeműveik csak annak a tömegnek a sajátjai lehetnek, amely őket 
vezetőiknek elismerte vagy azok gyanánt megtűrte, nem pedig annak, amely hátat 
fordított nekik otthon, vagy elhagyta őket az emigrációban. Ha így kellő határok 
közé szorítjuk a kommunisták nagyhangú kijelentéseit, költői műveikben valóban 
mint tükörben pillanthatjuk meg a kommunista emigránsok lelki arculatát. 

Ennek az arcnak a vonásai ugyanazok, mint amelyek az emigráns sereg politikai 
működéséből is kivetődnek. 

A bolsevikiek értetlenül állottak a fejlett polgári kultúrával s természetes 
társadalmi berendezkedéssel szemben, nem bírtak beleszokni a magas fejlődési 
fokot elért állapotokba és primitívebb, állatibb lelkük egy kezdetleges fokra 
vágyott vissza, oda, melyet az emberi szellem már túlhaladott. A félvadak 
gyűlölködésével néztek tehát államra és társadalomra, ezekre a rettenetes 
béklyókra, amelyek kordában tartották ösztöneiket és a ketrecéből kiszabadult 
vadállat vérengzésével akartak elpusztítani mindent, ami felettük volt, csakhogy 
végre a világmindenség olyan primitív fokra kerüljön vissza, amelyen ők 
maradtak. Így pusztították el Oroszországban a polgári társadalmat s a 
kapitalizmust, hogy ott a jobbágyság, sőt némely vonatkozásában a rabszolgaság 
állapotait állítsák vissza s így akarták a magyar emigrációból is felforgatni az 
otthoni gazdasági és társadalmi rendet. 

Ugyanez az elégedetlenség, a primitív iránti nosztalgia, vak gyűlölet s 
rombolási kedv ébredt fel bennük a kultúra fejlettségének láttára is. Nem bírják 
elviselni, hogy valami szebb, harmonikusabb legyen felettük. El akarják hát 
pusztítani, hogy a szellemi műveltség is visszakerüljön abba az állapotba, amely 
az ő igényeiket nem haladja túl. Láttuk, hogy még teoretikus cikkeikben sem 
tudják elképzelni, hogy mit is lehetne az elpusztításra ítélt polgári kultúra 
helyébe állítani. Fantáziájuk csak a mechanikus kombinációk határáig tudja őket 
vinni, a Proletkult-Internacionálé alapszabályainak megállapításáig, az éteri 
régióba azonban képtelen felemelni őket. Itt már elkókad szárnyuk. A valóságban 
pedig még kevesebbet tudnak teremteni. Költeményeik ziláltsága eléggé mutatja 
ezt. 

Nem frissebb alkotóvágy, kifinomultabb ízlés, egészségesebb , szociális" szellem 
alkotásai ezek a költői művek és rajzok, hanem a primitív ősemberé. Az afrikai 
félvad négerek artikulálatlan, értelmetlen szavakból összefűzött dalaihoz és 
fából faragott vagy sárból gyúrt szörnyszobraihoz hasonlók a kommunista 
alkotóművészek versei és rajzai. Azoknak verselése és zenéje is ilyesféle tépett 
melódiájú, azoknak a ,képzőművészete" is ilyen kifacsart tagú embereket és 
szörnyetegeket ábrázol. Csak egyben különböznek. A félvad négerek költészete és 
művészete nem eredetieskedő, nem gyárilag készített, nem mesterkélt. 

Bármennyit hangoztatták is ezek a szócsavaró művészek a forradalmi jelszavakat, 
a proletariátus Oroszországban mégsem őket érzi igazi költőinek. A hivatalos 
elismerés és inkább azoknak jutott osztályrészül, akik futurizmus, kubizmus 
helyett érthető szavakkal fejezik ki a félvad tömeg érzelmeit. Az orosz 
proletariátus igazi költői istenkáromlásokat és vallásgyalázásokat, leírhatatlan 
blaszfémiákat vagy trágárságokat teregetnek szét verseikben. A lebujok 
pálinkabűze, tömegszállások áporodott levegője, durva emberek nyers beszéde, az 
idióták és terheltek állati röheje fojtogat ezekben. 

A magyar emigránsok ezt az irányt is lemásolták. Ha egy orosz költő dicsőíteni 
tudja a hírhedt cseka kínzásait, a magyar emigráns sem marad el és második 
Krisztusnak nevezi el a magyar cseka fejét: Korvin-Klein Ottót, ezt a púpos, 
visszataszító szörnyeteget, aki a diktatúra alatt a politikai rendőrség vezetője 
volt, s aki több ember halálában vétkesnek találtatván, akasztófára jutott. 

De nem hiányzanak azok a versek sem, amelyek a keresztény egyházakat gúnyolják, 
míg - sajátságos módon a zsidó vallást sohasem bántják. 


VILI 


FORRADALMÁR ÉS EMIGRÁNS LELKÜLET 


A magyar emigrációban szerfelett különböző társadalmi állású emberek kerültek 
össze. Soraiban munkások mellett nagy számban vannak kispolgári intellektuelek, 
ügyvédek, orvosok s a ,pártbürokratákon" kívül a nagybirtokos mágnásoknak éppen 
úgy akad képviselőjük, mint a pénzarisztokratáknak gróf Károlyi és báró Hatvany 
személyében. Az emigrációnak ez a sokszínűsége is mutatja, hogy nem egyetlen 
társadalmi osztály törekvéseinek a megszemélyesítője volt; bizonyítja, hogy nem 
azért vetette ki őt magából a magyar társadalom, mintha az egyeduralomra törő 
munkásság vakmerő kísérletéért rajta, az emigráción akarna bosszút állani. 

Az emigránsok természetesen másképp magyarázzák azt a sajátságos és méltán 
szembetűnő körülményt, hogy oly elütő társadalmi rétegekből sodródtak össze; úgy 
tüntetik fel, mintha éppen ez igazolná, hogy ők az egész magyar nép képviselői. 
Nem akarjuk cáfolni ezt a tendenciózus vagy önámító vélekedést. Ha ezt meg 
akarnók tenni, részletesen kellene foglalkoznunk otthoni szereplésükkel; ez 
pedig messze eltérítene tárgyunktól. Azért - kitűzött programunkhoz, az 
emigráció szereplésének ismertetéséhez ragaszkodva - igyekszünk feltüntetni, 
hogy milyen sajátságos lelki tulajdonságok ismerhetők fel az emigránsokban, 
amelyek magyarázzák tevékenységüket és végelemzésképpen tetteiknek indítóokaiul 
tekinthetők. Egyrészt fel akarjuk tárni az emigráció működésének megértésére a 
lelki hátteret, másrészt rá akarunk mutatni az emigránsok lelkületének közös, 
tipikusnak mondható vonásaira, hogy így feleletet nyerhessünk arra a kérdésre 
is: hogyan verődhettek össze egy hadsereggé a legkülönbözőbb társadalmi 
osztályok tagjai? 


1. 


A Stirner-tanítványok egoizmusa 


Maguk az emigránsok írták meg kölcsönösen egymásról, főleg a legvérengzőbb 
kommunistákról, hogy a világháborút követő nagy összeomlás nélkül valamennyien 
megmaradtak volna a hivatalokban és szerkesztőségekben munkaasztaluk, a 
gyárakban pedig gépeik mellett. Ha talán nem is mint jámbor polgárok, kik 
habozás nélkül követik a törvények parancsait, s talán csak fogcsikorgatva 
hajlottak volna is meg az állam akarata előtt, - forradalmárok azonban semmi 
esetre sem lettek volna. Ez a megállapítás, amelyet szerzőik a civódás zajában a 
legnagyobb sértés gyanánt vágtak egymás fejéhez, minden fenntartás nélkül 
elfogadható. 

A forradalmárok és emigránsok valóban nem típusai a gonosztevőknek a Lombroso- 
elmélet értelmében, nem születésük pillanatától fogva eljegyzettjei a Bűnnek és 
Rossznak. Bizonyos, hogy ha nem tör ki a szörnyű vihar, amely összerázta az 
emberiség nagy óceánját, bennük sem kerülnek felszínre és fejlődnek ki oly nagy 
mértékben a társadalomra káros tulajdonságaik. 

Bár így, mindenképpen megértésre törekedvén, őket is oly embereknek tekintjük, 
kik az erkölcsi jó és rossz felé éppen úgy hajlíthatók, mint bármely földi 
halandó, azt ismét természetesnek kell találnunk, hogy volt lelküknek egy 
redője, amely megkülönböztette őket azoktól az embertársaiktól, akiket a vihar 
nem kapott fel és nem sodort a forradalom, proletárdiktatúra és emigráció felé. 
Ezt az elütő alapvonást nem nehéz felismernünk, annyira kiütközött az minden 
tettükben és mi is kiemeltük azt az emigráció valamennyi akciójának 
ismertetésénél. A korlátokat nem ismerő önzés ez. 

Az első pillanatban talán különös gondolatnak tetszik ebből az 
alaptulajdonságból kiindulva kísérleni meg a forradalmár-lelkület zárainak 
felnyitását. Ha azonban a XX. század szellemi világából pár évtizedre 
visszamegyünk és szemlét tartunk az előző század szellemi életének hegyei és 


völgyei felett, mindjárt nem látszik oly merésznek kísérletünk. Azt találjuk 
ugyanis, hogy az anarchizmus filozófiai megalapozója is az egoizmust tette meg 
tanításainak központi magjává. Ha Max Stirner - mert őróla van szó -valósággal 
Archimedesi-pontnak tudta kiérezni ezt az ősállati tulajdonságot, oly 
sziklaszilárd alapnak, amelyről játszva romba döntheti és megsemmisítheti Istent 
éppen úgy, mint az egész régi világot, az államot, a társadalmat törvényeivel, 
szokásaival, vallásával együtt, akkor minden olvasónk megnyugodva egyetérthet 
velünk az önzésnek, mint a forradalmárok lelki alaptulajdonságának 
kijelölésében. 

De tovább is mehetünk. Amint joggal tekinthetjük az emigránsoknak az előző 
fejezetekben előadott tetteit lelkiéletük megrajzolásánál oly induktív 
bizonyítékoknak, amelyek az egocentrikus maghoz vezetnek, úgy viszont a 
Stirner-tanok megismerése deduktíve fokról-fokra feltárja előttünk a 
forradalmárlélek további redőit és általánosságban megérteti velünk, hogyan, 
milyen okozati összefüggések kapcsán fejlődött ki a tipikus forradalmárpsziché. 
A magyar forradalmárok ugyanis tulajdonképpen Stirner szellemi gyermekei; az ő 
elveit valósítják meg az életben. Amit mesterük előírt, azt igyekeztek valóra 
váltani; iparkodtak úgy élni, amint azt ő kívánta. 

Korántsem állítjuk, hogy a magyar forradalmárok egytől-egyig ismerték Stirnert, 
olvasták könyveit s hogy így az ő hatása alatt formálódott ki lelkiéletük. Erről 
már azért sem lehet szó, mert a magyar emigránsok nagy zömének tanultsága oly 
ijesztően mély szakadékokat tár fel, hogy alig is képzelhető, hogy a propaganda 
fércmunkákon kívül egyetlen komoly könyv is volt valaha kezükben. Nem a 
közvetlen hatást kutatjuk tehát, ez meddő munka volna. Stirnert mi egy 
világnézeti irány megszólaltatójának, lappangó vágyak kifejezőjének tekintjük és 
így szerintünk kifejező lehet olyan emberekre is, akik nem forgatták könyveit, 
talán nevét sem hallották. 

Az anarchizmus e magvetőjének könyvével kezünkben tehát, mint említettük, a 
magyarázatot keressük, hogy miként fejlődik, épül ki az imént jelzett lelki 
alaprétegből a forradalmár-psziché többi sajátsága és hogyan kapcsolódnak, 
fonódnak azok egymásba. 

Keressétek magatokat, legyetek egoisták, legyen mindegyiktek egy mindenható. Én, 
mert az egyén a maga Istene, - íme, ez a kiindulópont. Az ember ugyanis, Stirner 
szerint, a legtökéletesebb lény, mely minden pillanatban az, ami lenni akar; 
egyszóval: mindenható. Nem ő függ a környezettől, a társadalomtól, hanem, 
ellenkezőleg, ő határozza meg tetteivel, gondolkozásával, bensejének 
megnyilatkoztatásával az érzékelhető és a szellemi világot egyaránt. Ezt a 
világot tehát a saját tulajdonának kell tekintetnie s mindent, ami csak 
történik, önmagára vonatkoztatva kell vizsgálnia. Vagyis senkivel sem kell 
törődnie, sem isteni, sem emberi parancsokkal, csak önmagával. Ezt annál inkább 
megteheti, mert nincs sem hivatása, sem életfeladata, amint az állatnak vagy a 
virágnak sincs. A növény nem hivatását teljesíti, amikor virágba borul, mégis 
összeszedi minden erejét, hogy a világot annyira élvezze és kihasználja, 
amennyire csak tudja. Szó sincs túlvilágról, az ember helye itt van a földön és 
egyetlen cél lehet csak előtte: az élet élvezése. 

Ha így az ember önmagát helyezi a világmindenség központjába és nem ,alázza le 
magát" azzal, hogy fantasztikus ideálok után futkos, akkor életcélja eléréséhez, 
az élvezés biztosításához szabaddá kell magát tennie: határtalan szabadságot 
kell szereznie, hogy a földi javakat valóban hatalmába keríthesse s hogy 
ugyanakkor minden kellemetlen dolgot távol tarthasson magától. 

Nem szabad a felebaráti szeretettől vezettetnie magát, nem szabad azt hinnie, 
hogy más embernek is vannak jogai. Az ember ugyanis nem tartozik számot adni sem 
önmagának, sem másoknak, hogy mit tesz énjével vagy más emberekkel. Nem pedig 
azon egyszerű oknál fogva, mert senkinek sem felelős. Ha mégis megkedveli, sőt 
szereti vagy védelmébe veszi egy-egy embertársát, ezt csak azért cselekszi, mert 
ezzel önmagát teszi boldoggá. Mivel nem esik jól neki, ha kedvesének homlokán 
ráncot lát, csókjaival igyekszik a gondot elűzni, tehát önmagáért teszi azt. Az 
egoista ezt mondja: a szeretet nem kötelességem; mint minden érzésem, ez is az 
én korlátlan tulajdonom. Szerezzétek vagy vásároljátok meg tőlem és akkor nektek 
adom. Egyházat, fajt, hazát, családot, minthogy ezek nem tudják rokonszenvemet 
megnyerni, nem fogok szeretni, aminthogy szeretetem árát is egészen tetszésem 
szerint szabom meg. Ha pedig valamelyik ember arra hivatkozik hogy neki is van 
joga és igénye a földi javakhoz, azzal én mit sem törődöm! Ha ezt a jogát csak 
emberektől és nem tőlem kapta, akkor ez az én szememben nem jelent jogot. Még az 


életét is csak annyira becsülöm, amennyit az nekem ér. Nem törődöm sem ú.n. 
tulajdonjogával, sem ,lelkiéletének szentségével". Ha pedig valaki úgy érzi, 
hogy igazságtalanság érte, védekezzék; ez már az ő dolga. 

Az egoista tehát nem ismer kötelességeket. Minthogy csak az életet akarja 
élvezni, a világot valóban tulajdonává is kell tennie; hogy pedig ezt elérhesse, 
meg kell azt hódítania. Világos, hogy hatalmának ez az érvényre juttatása nem 
egyeztethető össze a felebaráti szeretettel. Korántsem akarja tehát az emberek 
szabadságát és egyenlőségét biztosítani; ellenkezőleg, a hatalmat igyekszik 
felettük megszerezni, hogy őket korlátlan tulajdonává tehesse. ,Életvágyam az 
alapja - mondja Stirner - az emberekhez való viszonyomnak s nincs a földön 
vallási vagy politikai princípium, amely rá tudna venni, hogy mondjak le élet és 
halál fölötti hatalmamról." 

Az individuumnak mindehhez jogot a saját ereje ad. Ellenmondást nem tűrően 
hangoztatja Stirner, hogy mindazt tulajdonává teheti, amihez ereje van és 
önmagát is csak annyira értékeli, amennyit szerezni képes, amiből tüstént 
levonja a további következtetést is, hogy az ember ne kérjen és ne fogadjon el 
semmit, hanem vegyen el mindent másoktól. Ez pedig nem kevesebbet jelent, mint 
hogy az embernek joga van mindahhoz, amit meg tud tenni. Joga önmagából, 
hatalmának teljéből származik; magán kívül nem ismer el más jogforrást, Istent 
éppen olyan kevéssé, mint az örök emberi jogokat, vagy az isteni és emberi 
törvényeket. Amit jogosnak talál és vél, azt ismeri csak el respektálhatónak, 
vagyis önmagát teszi meg a legfőbb bírónak. Ami kellemes neki, arra joga van, 
még ha mások érdekeit sérti is ez. 

Ha az egoista így megszerezte a korlátlan hatalmat és azt az önzés jogosságának 
palástjába öltöztette, ha így az egész világot a tulajdonában lévő anyaggá 
tette, akkor csak egy lépés van még hátra: az érzékelhető világ után a szellemet 
is anyaggá kell lesüllyesztenie, hogy az anyag példájára hatalmába vehesse és ne 
kelljen többé előtte szent félelmet éreznie. Ezen a fokon az ember már nem 
retten vissza többé egy gondolattól sem, bármily vakmerőnek is tűnjék az fel; 
arra gondol ugyanis, hogy úgyis hatalmában áll véget vetnie, ha kellemetlen és 
nyugtalanító kezd az lenni. 

De nem riad vissza a tettől sem, csak azért, mert azt az emberek az 
istentelenség, erkölcstelenség és jogtalanság jelzőjével illetik. Mindezzel nem 
törődik az egoista, mivel az ő szemében nincs szent gondolat, nincs szent érzés, 
sem baráti, sem anyai szeretet és éppen így szent hit sincsen. Ezek a gondolatok 
és érzések mind csak elidegeníthető tulajdonai, amelyeket tetszése szerint 
bármikor éppen úgy megsemmisíthet, mint ahogyan meg is teremthet. 

Nem zavartatja magát az igazságtól sem, mert el sem ismeri, hogy ilyen volna a 
világon. Ez éppen úgy üres szó, mint a jog, a szabadság vagy az emberiesség. Az 
emberek által igazságnak nevezett fogalommal szemben éppen úgy közömbösen áll, 
mint bármely más felfogással szemben. Nem engedi, hogy ez leigázza őt, sem hogy 
magával ragadja; felülemelkedik rajta. 

Miután az egyén bensejében leszámolt a világgal, hátra van, hogy 
győzedelmeskedjék azokon a külső akadályokon is, amelyek ereje kifejtésének és 
élvezetvágyának útjában állanak. Különösen két nagy akadály tornyosodik eléje; a 
vallás és az állam, amelyeknek rabszolgája a ,nem-egoista" ember. Az ilyen 
embernek ugyanis nincs és nem is lehet önálló elhatározása, mert függ azoktól a 
fixa-ideáktól, amelyeknek sorozata az egész erkölcsi világ s amelyek lelkét a 
fanatizmus felé sodorva nyugtalanítják és zavarják. Az egoistának szabad 
elhatározása birtokában el kell szakítania ezeket a kötelékeket, hogy korlátlan 
mozgásában semmi se gátolhassa. Bizonyos, hogy nem könnyű ez a munka. 

A család, az erkölcsi felfogás, az állam alól bárki könnyen ki tudja venni 
magát, de azért még rabja marad a család, az erkölcs, az állam fogalmának. 
Tovább kell tehát menni és nemcsak egy állammal és egyházzal szemben kell 
forradalmárnak lenni, hanem meg kell szabadulni az elvont fogalmaktól is. Ha az 
egoista bensejében megöli és megsemmisíti Zeust, Jehovát, vagy Istent - és ezt 
meg is tudja tenni, mert ,Isten csak az emberi fantázia teremtménye" -, a vallás 
többé már nem komoly ellenfél. Az egyház csak lelki fegyverekkel küzd, ártani 
nem árthat, a féktelen egyéni akarat ellenében külső ellenállást nem tanúsíthat. 
Annál komolyabb és erősebb ellenfél az állam. Hiába semmisült meg ugyanis az 
abszolutisztikus monarchia, ennél még kérlelhetetlenebb a , souverain-nemzet" 
fogalma, amelyet a polgárság a ledöntött trónok helyére állított. A liberalizmus 
is feláldozza az egyént az állam oltárán, a különbség csak az, hogy az ,egyházi" 
fogalom helyébe az ,emberit" tette. A polgár továbbra is mindenképpen az állam 


rabszolgája marad. A ,politikai szabadság" örve alatt fogva tartják őt a 
törvények, noha a szabadságnak az a fogalma, amelyen a polgári állam felépült, 
képtelen minden egyes ember jogos igényeit kielégíteni. 

Az egoistának így legnagyobb ellensége ma az állam, amely lépten-nyomon 
akadályozza az elszánt embert, hogy túltegye magát a törvényeken és azzal az 
elvvel, hogy ,egy maréknyi hatalom többet ér, mint egy zsák jog", maga alá 
gyűrje embertársait. Nincs más hátra, mint ezt a legnagyobb fizikai 

szervezetet szétrobbantani, teljesen megsemmisíteni. Az első lépés ehhez az, 
hogy az ember megtagadja az engedelmességet, miután a törvényeket úgysem ismeri 
el érvényeseknek és kötelezőknek. Ez azonban még nem elég. Kívülről is szét kell 
porlasztani az államot. Ezt végzi el a forradalom, a teljes felfordulás. 

Ha Stirner ma és nem évtizedekkel ezelőtt írta volna ezeket a fejtegetéseit, azt 
hihetnők, hogy a magyar bolsevikiek tetteinek megfigyeléséből vonta le 
kategorikus megállapításait. Annyira ráillenek azok az októberi és a bolseviki 
forradalom szereplőire. 

Ezek is az élet mohó élvezésére szomjazó vagy a gyönyörök hajszolásában már 
eltikkadt, sok esetben degenerált emberek. Féktelen ambíciótól fűtve, de az 
önérzettel fordított arányban álló szellemi tehetséggel. Parancsolás, uralkodás 
után sóvárogva, anélkül, hogy előbb megtanultak volna engedelmeskedni. Egoisták, 
akik az egész világot csak a saját önző érdekeik szűk látókörébe helyezik, de 
éppen ezért elvakultan acsarkodnak minden szellemi, a matérián felül álló 
érzelmi jelenségre. 

Legelőször a vallást rúgják el maguktól és kérkednek felekezetnélküliségükkel, 
azzal, hogy egy egyháznak sem tagjai. Ezt még a háború előtt megteszik, mert 
vallásellenes színvallásuk nem jár káros következményekkel. A háború végén 
nyíltan arculverik és megköpdösik a hazát, mivel ez áldozatokat, harctéren való 
küzdést, szenvedést, nélkülözést, éhezést mert tőlük követelni. Ekkor következik 
be a Habsburg-monarchia harctéri összeomlása. Az ezt követő felfordulás megadja 
a lehetőséget, hogy az állam romjain áthágják annak törvényeit és végre mindent 
hatalmukba vegyenek. 

Most végre uralkodhatnak. Hatalom van a kezükben, amelyet önző céljaikra nem is 
haboznak kihasználni. Polgár és proletár egyaránt rabszolga lesz uralmuk alatt; 
nem az egyház, nem az állam alattvalója, hanem egy maroknyi egoistának a 
rabszolgája. A forradalmároké, akik szemléltető tanítást adnak a világnak, hogy 
mit jelent Stirner tanítása: minden a miénk! Oktatásuk alapos. Nem tudjuk, hogy 
éltek uralomra jutásuk előtt, hogyan valósították akkor meg szűk kis 
környezetükben az egoizmus parancsait, hiszen annyira jelentéktelen emberek 
voltak, messze távol minden figyelő szem érdeklődésétől, hogy még a leggondosabb 
utánjárással is nehéz, sőt lehetetlen volt megbízható értesülést szerezni 
előéletükről. Uralmuk alatt azonban széles keretek között, nagy arányokban 
tobzódott önzésük. Habzsolták az életet és ártottak embertársaiknak. 

Ezekben az emberekben a normálisnál nagyobb adag önzés volt tehát, amelyet a 
társadalmi szokások ereje, az iskola nevelő hatása, a környezet normális 
kényszere és az államnak a társadalom érdekeit védő hatalma a maga törvényeivel 
korlátozott és lekötve tartott. Amint meggyengült ez a korlátozó hatalom, 
felébredt bennük a lelkük mélyén szunnyadó állati vadság és egyre hevesebben 
követelte a maga jogait. Azokat a , jogokat", amelyeket a kultúra generációkon 
keresztül átöröklött hatásával elvett tőle. 

A változás gyorsaságát megmagyarázza az a körülmény, hogy a forradalmárok zöme 
nem volt bensőleg összeforrva a magyar kultúrával. A forradalmi vezérkar 
kilenctized része ugyanis a keletről nagy tömegben bevándorolt zsidóságból 
került ki, abból a társadalmi rétegből, amely egy-két generációban élt még csak 
magyar földön s amely legfeljebb a kultúra mázát tudta megszerezni, de a nyugati 
életfelfogásba és kultúratiszteletbe beszokni sem ideje, sem alkalma nem volt. 
Csekély tehát az az ellenálló erő, amelyet az egoizmusnak le kellett győznie. 
Amikor pedig az első ébresztő megrázkódtatás bekövetkezik, attól fogva a 
fejlődés egyre rohamosabb ütemű. Minél inkább lazulnak a régi béklyók, annál 
nagyobb erőre kap az ősállat, hogy gyengülő kötelékeit fokozódó erővel rángassa, 
tépje, amíg azok el nem szakadnak és az egoizmus féktelen tobzódását lehetővé 
nem teszik. 

A forradalmárok túlnyomó nagy részének ilyen a lelkialkata, mindazoké, akik a 
proletárdiktatúrában szerepet játszottak. Nemcsak Kun Béláé és a többi 
kommunista agitátoré, hanem azoké is, akik korábban szociáldemokraták voltak, a 
munkáspárt és a szakszervezetek vezetői vagy alkalmazottjai, de akik, csakhogy 


ne kelljen a nagy hatalomról lemondani és abból a polgárságot megillető részt 
visszaadni, inkább megtagadták múltjukat és az egyenlőség hirdetőiből 
kommunisták lettek. Ezekben, élükön Kunfi Zsigmonddal, nagyobb volt az egoizmus, 
mint a józan, fontoló értelem. Az emigrálás pillanata abban a lelkiállapotban 
találja őket, amelyben Kun Béla társai kezdettől fogva voltak. 

A bolseviki forradalmárok mellett volt egy, számra igen csekély csoport, amely 
bár csak az októberi forradalomban vett aktív részt és a proletárdiktatúra alatt 
visszahúzódott minden tevékenységtől, mégis emigrált. Jászi és környezete, báró 
Hatvany, Lovászy s még néhányan, az ú.n. polgári emigránsok számíthatók ide. 

Az előző nagy csoporttól megkülönbözteti őket, hogy nem igyekeztek vagyont 
összeharácsolni és hogy hatalomvágyuknak nem kizárólag egoizmusuk az alapoka. 
Akad közöttük olyan, aki egy új világrend eljövetelében az összeomláskor 
őszintén hitt. A bolsevizmusnak földi javakkal törődő proletárvezérei mellett ők 
a légies eszmék lovagjai. Nem közönséges szellemi képességekkel rendelkeznek, 
néhányan közülük kiválóan tehetséges emberek. Minden nemes és humánus eszme 
szószólói, szimpatizálnak az elnyomottakkal, a néppel, amelyet azonban nem is 
ismernek, mert sem származásuk, sem műveltségük nem kapcsolja őket ahhoz. 

Azok az emberek ők - társtalan, külön utakon járó intellektuelek -, akikre oly 
találóan illenek Romain Rollandnak Clerambaulról mondott szavai. Istenítik a 
tömeget és legnagyobb gyönyörűségük feloldódni az összesség lelkében. A tömeget 
hiszik üdvösségüknek és messziről jónak, igaznak, szépnek képzelik, noha 
közelebb jutva ahhoz, sok csalódás éri őket. Büszkék arra, hogy ők a tömeglélek 
megszólaltatói, noha ellenkezőleg, a tömeg kerítette őket hatalmába és vonta le 
magához. Ők, akiket tehetségük arra predesztinált volna, hogy a kultúra élén 
járjanak, kapituláltak a tömeg előtt. De hogy magukat is megcsalják, önkéntes 
odaadásról szavaltak és filozófiai meg esztétikai elméleteket gyártottak, 
amelyeknek törvények gyanánt kellett volna igazolniok, hogy az embernek át kell 
adnia magát az életnek, ahelyett, hogy azt irányítsa vagy hogy szerényen a saját 
útját járja. Dicsekedtek, hogy egyetlen életcéljuk kis cseppnek lenni a 
szervezet vérkeringésében. A XX-ik század elejének modoros szokása volt ez, az 
önmagában tetszelgő széplélek így igyekezett belesimulni az univerzális életbe 
és a hangyaboly ideált megközelíteni. 

Szereplésük játék milliónyi ember sorsával, nem pedig komoly, átgondolt 
tevékenység, nem a felelősséget érző politikus és államférfi töprengő, önmagát 
emésztő viaskodása. A politikát ugyanis, mint a lehetőségek művészetét nem 
ismerik. Ez eleinte hasznukra van, mert a tömegek szemében éppen ez a 
társadalmon kívüli helyzetük, a valóságtól utópisztikus távolban élő 
gondolkozásuk, anarchisztikus lelki alapvonásuk és a praktikus politika napi 
harcaitól való távolmaradásuk alkalmas vezetőkké teszi őket. Helyesebben: olyan 
vezetőkké, akik alkalmasaknak látszanak. A valóság azonban mást bizonyít. Nem 
tudnak vezetni s a tömeg, elfordulva tőlük, a forradalom sikerét követő 
pillanatban ellöki már őket. 

A forradalmárok e csoportján minden más forradalomban az első hetekben a 
kiábrándulás vesz erőt. Észreveszik, hogy az egoisták nagy tömege, a demagógok 
hada csak kihasználta és kirakatba helyezte őket, hogy hátuk mögött annál 
zavartalanabbul űzhessék machinációjukat. Kiábrándulva és kijózanodva, hogy 
megmentsék a kultúrát a félvad tömegek vandál pusztító dühétől, a forradalom 
ellen fordulnak és emberfeletti erővel megkísérlik feltartóztatni az 
összeomlást. 

Így tették ezt máshol, de nem így a magyar intellektuel-forradalmárok. Ezek a 
széplelkek visszavonultak, hogy fejüket új teóriákon törjék. Nem bántak meg 
semmit, mert amit pusztulás fenyegetett, a magyar műveltséget, azzal ők nem 
voltak lélekben összeforrva. Nem érezték a pusztulás iszonyatát, mert ha érezték 
volna, a kommunizmus bukása után nem újították volna meg a fegyverbarátságot az 
egoisták tömegével és nem kezdtek volna velük új, közös akciókat Magyarország 
ellen, mint Jászi vagy Hatvany és nem hagyták volna magukat továbbra is 
félrevezettetni és kihasználtatni, mint Lovászy. 

A magyar forradalmárok valamennyien besorozhatók ebbe a két kategóriába. 
Hasztalan keressük az emigrációban annak a harmadik csoportnak a képviselőit, 
amely a múltban minden forradalomban felismerhető. A kitagadottakra, az 
örökségüktől megfosztottakra gondolunk. Azokra, akik születésüknél fogva arra 
volnának hivatva, hogy a kultúréletben eredményes tevékenységet, sőt 
vezetőszerepet játszanak, de akiket a társadalmi rend mostohasága és egyes 
emberek vagy rétegek jogtalansága megfosztott örökölt előjogaiktól, alacsonyabb 


társadalmi színvonalra süllyesztve le őket. Azokra, 

akik elveszítve a lelküknek, öröklött képességeiknek megfelelő társadalmi 
környezetet, lesüllyedt állapotukból vissza akarnak kerülni előbbi helyzetükbe 
és ha ez békés úton nem mehet, elkeseredettségükben még a társadalmi rend teljes 
felforgatása árán is bosszút akarnak állani. 

Nem találunk ilyen emigránst, mert az októberi és a bolseviki forradalomban sem 
tűntek fel ők, annak jeléül, hogy ezek a forradalmak nem irányultak társadalmi 
igazságtalanságok jóvátevésére és nem voltak egész társadalmi rétegek jogos 
törekvéseinek kifejezői. 

Ennek a csoportnak a hiánya szerfelett megkönnyíti munkánkat; az ő lelki 
habitusukat volna ugyanis a legnehezebb összefoglalóan jellemezni. Hiszen ők, 
akik egyénileg is bizonyára a legméltóbbak az elfogulatlan ember érdeklődésére, 
nem hozhatók egykönnyen közös nevezőre. Legtöbbnyire kiváló szellemi 
adományokkal rendelkeznek és ezért a régi rendszer legveszedelmesebb ellenfelei 
is. Ezenkívül alakjukat tragikai árny burkolja: szívvel-lélekkel vonzódnak ők, a 
kitagadottak, a magasabb kultúrához s mégis kénytelenek az ellen támadólag lépni 
fel. 

De hiába keressük őket a magyar forradalmakban s ez a jelenség szolgáljon 
magyarázatul, miért oly lélektikkasztóan sivár az emigráció élete, miért 
hiányzik belőle az igazi lendület, amely megkapó még akkor is, ha Mefisztó 
sugalmazza azt. 


2. 


A forradalom mint élethivatás 


A bolseviki és polgári forradalmárok azt a lelkialkatukat, amelyet fentebb 
jellemeztünk, megőrizték akkor is, amikor emigránsokká lettek. 
Alaptulajdonságaikat nem veszítették el, sőt túltettek valamennyiük mesterén, 
Stirneren is. Megesik ugyanis nem egyszer az életben, hogy a tanítvány többre 
viszi, mint mestere. Az emigránsokkal is ez történt. Addig fejlődött, 
bontakozott bennük az egoizmus, míg végre sikerült azt Stirnertől nem is 
számított tökéletességre vinni. 

Nem lehet elvitatni, hogy az anarchisták tetteiben, elszánt életkockáztatásában 
van valami meglepő. A bátorság és vakmerőség, amellyel az anarchisták 
merényleteiket az államok fejei ellen elkövették, legyenek azok cárok vagy 
köztársasági elnökök, elsősorban reájuk jelentett veszélyt. A halál jegyesei 
voltak azok, akik fanatizmusoktól elvakulva, tőrrel, revolverrel és bombával 
leselkedtek az utcasarkokon. Tudniok kellett, hogy minden esetben, akár sikerül 
vállalkozásuk, akár nem, el vannak veszve. A saját életüknek ez a semmibevevése 
az, ami imponál. 

A magyar emigránsok óvatosabbak és - önzőbbek voltak. Ők nem keresték a 
veszélyt. Sem uralmuk idején, sem azután. Gyávák voltak, mint a dögszagra gyűlő 
hiénák. A népbiztosok, amikor a magyar tanácsköztársaság háborút folytatott 
Csehországgal és Romániával, a harctérre küldték a gyárak munkásságát, maguk 
azonban meglapultak a fővárosban, vagy messze a tűzvonaltól a , főhadiszálláson"; 
egyetlenegy sem halt meg közülük a harctéren még véletlenül sem. Vezetőjük, a 
diktatúra értelmi szerzője, Kun Béla pedig, noha folyton a végső leszámolásról, 
a barikádokon vívandó utolsó harcról szónokolt, sírógörcsökben fetrengett, 
mihelyt csak a legtávolabbról is veszély fenyegette életét. A diktatúra 
bukásakor bekövetkező menekülésük pedig még jobban elárulta, hogy önmagukon 
kívül semmi másra sem gondoltak. Faképnél hagyták a félrevezetett munkásságot és 
rohantak különvonaton, autón Bécs felé, összeszedve minden kezük ügyébe eső 
értéktárgyat pénzt és dohányt. Ehhez a magatartásukhoz maradtak hívek az 
emigrációban is. 

Itt is visszahúzódtak a sötétbe, ha feltűnt a veszély árnyéka, s fülsiketítő 
zajjal handabandáztak, ha idegen segítséget éreztek hátuk mögött. A kommunista 
népbiztosok, amikor, közvetlenül menekülésük után, Karlsteinben voltak 
rinternálva", folyton védelemért könyörögtek az osztrák kormánynál, ha egy 
idegen vetődött a kastély környékére. Mindenkiben orgyilkost vagy vérbosszúra 
szomjazó magyart láttak. De minél inkább remegtek saját életükért, annál 


cinikusabb könnyelműséggel kockáztatták másokét. Pénzzel, rábeszéléssel, 
ámítással, ígérgetésekkel szervezték az összeesküvéseket és küldték be az 
országba a félrevezetett, szerencsétlen munkásokat. Ők biztonságban szőtték 
terveiket, a veszélyes pontokra pedig odaállították a tapasztalatlan embereket. 
Az emigráció történetének ismertetésénél lapról-lapra számtalan példáját láttuk 
a vezérek e gyáva könnyelműségének. A sok közül csak egy-kettőt óhajtunk az 
olvasó emlékezetébe visszaidézni. A kommunisták sorában nem utolsó hely illeti 
meg Hamburger Jenő népbiztost, aki Bécsben, az osztrák szocialisták védelme 
alatt kényelmesen élt, haza, Magyarországba pedig kiskorú munkástanoncokat 
küldött, hogy ezek révén teremtse meg a közvetlen kapcsolatot a Budapesten lévő 
lévő kommunista szervezetekkel és kísérelje meg több fogoly kiszabadítását. Alig 
hetekkel a proletárdiktatúra bukása után szemrebbenés nélkül vetette oda ezeknek 
a szerencsétlen gyermekeknek életét a még ideges, kilengésekre hajlamos 
népszenvedélynek. A szocialista Göndör és újságíró társai szintén Bécsben 
maradtak, de maguk helyett százával küldték a proletárokat Pécsre, azzal az 
utasítással, hogy fegyverrel védjék a baranyai köztársaságot a bevonuló magyar 
hadsereggel szemben. A fegyvert tehát mások kezébe nyomták, maguk csak a 
veszélytelen szerkesztőségekben írták kénköves harci riadóikat. S ezt a bűnösen 
könnyelmű játékukat az utolsó pillanatig űzték. Még akkor is szép szóval, 
ígérgetéssel, fenyegetéssel kényszerítettek sok névtelen emigránst a barikádok 
ellen, amikor nekik a belgrádi kormány félre nem érthetően tudtukra adta, hogy 
csapatait visszavonja a magyar területről. 

De ugyanez a sötétben bujkáló gyávaság jellemzi az emigráció polgári szárnyát 
is, amint ezt egyik reprezentánsának, báró Hatvany Lajosnak tevékenysége 
mutatja. Ő, az emigráció mecénása, bőkezűen fizeti a Magyarországot gyalázó 
cikkek szerzőit, maga azonban óvatosan a háttérben húzódik meg, s csak akkor lép 
elő, amikor biztosra veszi, hogy az emigráció diadalkocsiján vonulhat be 
Budapestre. Kétszer szakította meg önkéntes számkivetését: Magyarország mindkét 
alkalommal legnehezebb óráit élte. Először 1921 őszén, amidőn a 
nyugatmagyarországi zavarok és Károly király hazatérése miatt úgy látszott, hogy 
a kisantant seregei megindulnak Magyarország ellen, másodszor pedig a 
frankhamisítási botrány idején, amikor az emigráció hitten-hitte, hogy 
Franciaország Budapesten követelni fogja egy szélső baloldali kormány 
megalakulását. A példák felsorolását a végtelenségig folytathatnók. 

A gyávaság és cinikus könnyelműség vádját különben maguk az emigránsok is 
hangoztatták egymás ellen, ezzel is elismerve annak jogosultságát. A 
leghevesebben a kommunisták, mégpedig - sajátságos módon - vezérük ellen. 
Felháborodásuk 1921 elején azonban érthető volt. Kun Béla ugyanis azt követelte 
tőlük, hogy menjenek haza mindannyian, akiket csak 90 százalék valószínűséggel 
fenyeget otthon a felakasztás veszélye. Határtalan volt felháborodásuk, mert 
most egyszerre abba a kellemetlen helyzetbe kerültek, amelybe ők eddig oly sok 
ártatlan embert juttattak: egy náluk is hatalmasabb egoista zsákmányaivá lettek. 
Kun felülmúlta őket. Megtalálta a módját, hogy belekényszerítse őket akaratuk 
alárendelésére, ugyanakkor pedig annak kijelentésével, hogy az őt fenyegető 
veszély 100 százalékos, a saját énjét biztonságba helyezze. A kommunista vezérek 
tehát zsákutcába kerültek. Addig fenyegetődztek forradalommal s hivatkoztak a 
Komintern moszkvai parancsaira az engedelmeskedni vonakodó proletárokkal 
szemben, míg végre most őket fogta szavukon Kun Béla. Nem maradt más hátra, mint 
- elárulva ,elveiket" - kifelé iparkodni az egérfogóból. Megtámadják és a sárga 
földig lerántják azt, aki eddig vezérük volt; leleplezik szélhámos és kalandor 
múltját, csakhogy megtagadhassák az engedelmeskedést s gyávának, cinikusan 
könnyelműnek nevezik el. S ebben igazuk is volt. 

Az emigránsokat gyávaságuk tehát visszatartja, hogy egyéni akciókkal 
kockáztassák életüket. De mert éheznek a hatalomra, nem pihenhetnek vissza- 
vonultan, tétlenül. Sőt, minél magasabbra törnek terveik, annál kevésbé 
várhatják, hogy az eredmények maguktól fognak ölükbe hullani. Szükségük van így 
emberekre, akik helyettük elvégzik a veszélyes munkát. Nem munkatársakra, hanem 
vakon engedelmes eszközökre. Ezeket a tömegben lelik fel. 

Jól tudják, hogy külön-külön nehezebb az embereket megnyerni, mint együttesen. 
Míg ugyanis az egyes ember tartózkodó, bizalmatlan, megfon- 

tolt, addig a tömegben eltompul minden ilyen óvatosság-érzék. A tömegnek éppen 
az kell, ami az egyes emberre hatástalan: a jelszó - és nem gondol sem a ha, sem 
a de felvetésére, noha ezek az egyes emberben azonnal felmerülnének. Ez a 
jelenség, hogy t.i. bizonyos lelki rezdülések kiváltásával tömeg könnyebben 


vezethető, mint az egyes ember, megmagyarázza a bolsevikieknek csaknem vallásos, 
már az őrültséggel határos hitét a tömegek erejében. 

Az a tömeg, amelyet a forradalmárok maguk helyett a csatasorba és a barikádokra 
küldenek, a proletariátusból kerül ki. Ez az az óriási medence amely összegyűjti 
az emberi társadalom minden, születésétől kezdve elégedetlen tagját, akiket az 
amerikai Stoddard rendkívül találó elnevezéssel - a nietzschei Übermensch-sel 
ellentétben - Untermenschnek nevez. A kultúra ugyanis - mondja Stoddard - amint 
előrehalad, sok embert hagy maga mögött, akiknek nincs erejük lépést tartani 
vele. Ilyenek a vadak vagy félvadak akik semmiféle kultúrában sem tudnak 
beleilleszkedni, azután az őrültek, szellemi rokkantak, ideggyengék, végül pedig 
nagy számban olyanok, akik áthaladnak ugyan a kultúra kezdeti fejlődésfokain, de 
nem rendelkeznek sem elegendő szellemi, sem morális képességgel és hajlammal, 
hogy meg tudnának felelni a fejlett kultúra komolyabb követelményeinek. Ezek az 
alsóbbrendű emberek kevés hasznot látnak a kultúrából; nyereségei nem az övék s 
csak hátrányait érzik. Igaz, hogy a magasabbrendű emberre a terhekből 
aránytalanul több nehezedik, mint az alsóbbrendűre, ez azonban veleszületett 
gyengesége miatt terhét sokkal nehezebben tudja elviselni. A kultúrával szemben, 
amely csak nyomorúságos létét biztosítja, és a társadalmi renddel szemben, amely 
akadályozza és kínozza minden lépésénél, elégedetlenséget és ellenkezést, majd 
gyűlöletet érez. Az alsóbbrendű emberek lelkében állandóan lappangó és kitörésre 
kész hajlam van tehát a társadalmi rend elpusztítására. 

Az emigránsok a tömeg szenvedélyeinek kirobbantásához, a lavina megindításához a 
forradalmi jelszavakat használják fel. A forradalom szerepel ugyanis terveikben 
a tömeg mellett a második eszköz gyanánt önző hatalmi céljaik eléréséhez. A 
forradalom szemükben az állami és társadalmi rend felbomlását, a tömeg állati 
szenvedélyeit lekötve tartó béklyók szétrobbanását és e szenvedélyek tobzódását 
jelenti, azaz annak a kaotikus állapotnak az előidézését, amely a legkedvezőbb 
egoizmusuk érvényesüléséhez. Lényegesen más ez a forradalom, mint ami a polgári 
társadalom tudatában a múlt példái alapján kialakult. 

A forradalom az emigránsok előtt nem új, a réginél tökéletesebb világrend 
bekövetkezésével egyenlő, sem egy életerős, vezetésre alkalmas társadalmi 
osztálynak az elaggott régi helyébe lépésével. Amikor, emigrálásuk előtt, otthon 
a cselekvés terére léptek, akkor sem lebegtek előttük ilyen célok; akkor is csak 
önző érdekeiket látták maguk előtt. Érthető így, hogy a forradalom az emigrációs 
években sem több előttük. 

Az emigránsok a forradalom nagyraértékelésének gondolatát még régi polgári 
életükből hozták magukkal. Az a társadalmi réteg ugyanis, amelynek halálát 
jelenthette minden proletárlázadás, csodálatosképpen naivan kacérkodott a 
társadalmi felfordulással. Görögtűzzel világította meg a régi forradalmak 
emlékezetét, hősök és félistenek gyanánt tisztelte a felfordulások előidézőit, 
rajongó tisztelettel ünnepelte a ,nagy napok" évfordulóit és maga is 
fenyegetőzött hasonló frázisokkal, természetesen anélkül, hogy szavait 
mérlegelte és a következményeket átgondolta volna. Valóságos forradalmi mítosz 
fejődött így ki, amely elhomályosította az emberek látását. 

Jellemző példa erre Zichy Mihály, az orosz cárok udvari festője, aki évtizedeken 
keresztül festette a moszkvai és szentpétervári legelőkelőbb körök ízlésének 
tetsző képeket. Ő maga egyik legrégibb magyar nemes család tagja, egész élete 
szalonokban, főúri pompában telik el, a népet csak messziről látja, s mégis nem 
egy képén allegorizálja, amint a jogait, a szabadságot és egyenlőséget követelő 
nép megrázza és porba dönti az uralkodói meg a pápai trónt, a XIX. század 
társadalmi rendjének e két legerősebb pillérét. 

A magyar társadalom szemét a forradalmak tanúságai szerencsére felnyitották. 
Kijózanodott a mámorból, az elszenvedett csapások alatt megerősödött polgári 
önérzete, a rombolással szemben pedig ellenszenve. 

A forradalmárokra éppen ellenkező a hatás. A sikerek megerősítik meggyőződésüket 
és hitüket, hogy újabb vállalkozásaikat biztos eredmény fogja kísérni. Többé nem 
utópisztikus távolban lebegő ábrándnak érzik uralomrajutásukat, hanem 
kézzelfogható valóságnak, amelynek beteljesüléséhez ezernyi érdekszál fűzi őket. 
Az emigrációban tehát arra a magaslatra törnek, amely egyszer már hatalmukban 
volt, hová őket az elveszített paradicsom minden gyönyöre visszavonzza. Lelkük 
szomjasan vágyódik az élvezeteket jelentő hatalom után s ez a kínzó szomjúságuk 
magyarázza meg, miért oly elkeseredett küzdelmük, miért nem lankasztja többé 
őket sikertelenség, kudarc. 

Az emigránsokat így valósággal egoizmusukban gyökeredző lelki kényszer ösztökéli 


a Magyarország ellen egyre megújuló támadásaikra. Ez a kényszer oly hatalmas, 
lenyűgöző erejű, hogy mellette nem is képes többé más hajlamuk kibontakozni. Ha 
akarnának, sem tudnak más állandó elfoglaltságot találni maguknak, sem 
életmódjukon változtatni. Szerencséjük, életük hozzá van láncolva a forradalom 
kerekéhez. Ezért támaszkodnak neki a küllőknek és fordítják előre inaszakadtáig 
a kereket; megállás és pihenés nélkül, az utolsó lélegzetvételig. 

Az ilyen elszánt, megváltoztathatatlan emberek mindenkor veszedelmesek. Őket 
azonban még ártalmasabbakká teszi az az Európa keletén megszilárdult állandó 
forradalmi központ, mely egységes, átgondolt tervei kiviteléhez kész 
felhasználni minden rendelkezésre álló erőt, így a magyar forradalmárokat is. Az 
emigráció tehát szilárd bázist nyer Moszkvában, amelyhez a legszorosabb 
érdekközösség fűzi őt. Hamarosan szétbomlana és szertehullana, a siker 
legcsekélyebb reménye nélkül, mint oly sok emigráció európai történelem 
folyamán, Moszkva támogatása azonban megóvja pusztulástól. 

A kommunista internacionálé erkölcsi és anyagi tekintetben egyaránt 
felbecsülhetetlen értékű támasz. A börtönből szabadulást, Ausztriában pedig 
korlátlan tevékenységet jelent az emigránsoknak, ha Moszkva fellép érdekükben. 
Kun Bélát és társait éppúgy nem adja át az osztrák kormány a magyar 
bíróságoknak, mint ahogyan Justitia istenasszonynak lesújtó kezét is 
feltartóztatja az az aggódás, hogy Oroszország a magyar hadifogoly-tisztek 
felkoncolásával fog válaszolni. Moszkva pedig védelmébe fogad mindenkit aki csak 
előkészítette a forradalom útját a bomlasztó aknamunkával. Nemcsak 
kommunistákért exponálja magát, hanem olyan polgári származású újságírókért is, 
mint pl. Kéri Pál, akik soha nem törődtek a proletariátussal. Afelől minden 
emigráns tisztában lehet tehát, hogy a legvégső szükségben bizalommal fordulhat 
a vörös centrumhoz. Ezt gyakran meg is tették. Természetesen lehetőleg titokban 
vagy messze távol, ahol nem kell tartani az ellenőrzés és leleplezés 
lehetőségétől. A félhomályban való megegyezés különben Moszkvának is kedvére 
van, mert jól tudja, hogy az ő útját előbb másoknak kell előkészíteni. Hock 
amerikai szereplése vagy Károlyi kapcsolatai a párizsi kommunistákkal egyaránt 
mutatják, hogy az ,elvi" ellentétek mellett mindkét fél állandóan kész a közös 
munkára. 

A moszkvai forradalmi központ kisugárzó és összefogó ereje a tulajdonképpeni 
bolseviki agitátorok hadán jóval messzebb terjed tehát. Hatalmas erkölcsi 
támpont, amely megerősíti az önbizalmat, átsegít a sikertelenségek okozta lelki 
depressziókon. Még az , idealisták" is, akik nem várnak anyagi támogatást, még 
azok is hitet és reményt merítenek a vörös italból, amely nekik új, szebb 
világrend beteljesedésének mámorát ígéri. Rajtuk kívül az emigráció zömének még 
többet jelent Moszkva: pénzt, jövedelmet, biztos, sőt kényelmes megélhetést. A 
kommunista vezéreknek és agitátoroknak ugyanis nincs semmi elfoglaltságuk vagy 
állásuk az üzleti vagy társadalmi életben, nem rendelkeznek a munkások 
szakszervezeteiben oly nagy jövedelmet jelentő stallumokkal, mint a 
szociáldemokrata vezetők. A magyar munkásoktól a kommunisták egy fillért sem 
kaptak. A pénz hozzájuk számlálhatatlanul a moszkvai bőségszaruból dűlt; az 
emigránsok az éhhalállal küszködő orosz proletárok szája elől elvont vagyonban 
dúskáltak. 

A kommunista frakciók viszályai leplezték le és bizonyították be, hogy Moszkva 
mily bőkezűen gondoskodott Magyarország ellen küzdő szövetségeseiről. A bécsi 
kommunista pártban több volt a jól fizetett párttisztviselő, mint a 
megszervezett munkás. A pártbürokráciának a legkülönfélébb nevek alatt szereplő 
tisztviselőkategóriái zsúfolva voltak emigránsokkal, akiknek napi munkájuk 
szinte a semmivel volt egyenlő s akik címeiket csak a látszat kedvéért kapták. 
Az újságok, pártlapok, röpiratok kiadása is vagyonba került, a pénzhiány azonban 
sohasem volt akadály. Ezeket az emigránsokat valósággal minden érdekszáluk 
kenyéradó gazdájukhoz fűzte. S csak annál jobban ragaszkodnak hozzá, minél 
inkább érzik, hogy Moszkva nélkül ők, a munkától elszokott emberek, többé nem 
tudnának önállóan megállani. Ezért bocsátják meg egymásnak a szembenálló 
frakciók is a legnagyobb sértéseket, csakhogy ne kockáztassák a kommunista 
internacionálé kegyeinek elvesztését. Ezeknek az embereknek így hivatásuk, 
foglalkozásuk lett a forradalom. 

A ,hivatásos forradalmár", ez az immár közkeletű és nagyon találó elnevezés azt 
is elárulja, hogy a polgári társadalomra ezek az emberek sokkal nagyobb 
veszedelmet jelentenek, mint a régi forradalmaknak belső szenvedélyektől hajtott 
vezetői. Míg az utóbbiak vulkanikus kitörésekhez hasonlóan meggondolatlanul és 


életük kímélése nélkül rohantak az akadályoknak, valósággal fejjel a falnak, 
addig az emigráns forradalmárok higgadtan, átgondolt terv szerint fúrják 
aknáikat és helyezik el bombáikat. Gépszerűen, pontosan dolgoznak, akárcsak egy 
nagy állam közigazgatási szervezete. Hajszál-finoman kapcsolódnak a kerekek 
egymásba és zajtalanul mozgatják a jól megolajozott gépet. Kifáradására, 
elkopására nem lehet tehát számítani, inkább attól kell tartani, hogy éjjel- 
nappali munkája szét fogja porlasztani a polgári társadalmat. 

A főcél, amelyen a magyar emigránsok dolgoznak, éppen ez. Lelkiéletükben 
gyökerező kényszer és anyagi megélhetés egyaránt erre sarkalja őket. Egész 
életük arra irányul, hogy a forradalom segítségével újra érvényesüléshez és 
uralomra jussanak. 

Emigrálásuk éveiben számtalanszor hangosan hitet tettek arról, hogy minden 
reményük a forradalomban van. Mindjárt az első hónapokban, amint felocsúdtak és 
magukhoz tértek, a forradalom szükségszerűségének és elkerülhetetlenségének 
hirdetésével kezdték meg tevékenységüket s ugyanezt folytatták még évek múlva 
is. 1920 őszén a , Világosság" cikkírója a világegyetem órájának járásával 
példázta reménykedését és meggyőződését: ,A forradalom feltartóztathatatlan jön. 
Ha tekintetünk a világegyetem órájára téved, megnyugvás és remény költözik 
lelkünkbe. Az óramű őrült gyorsasággal jár, az események egymás sarkában 
vágtatnak. Nem, ezt az órát nem lehet megállítani, amíg csak feladatát el nem 
végzi." (1920. nov. 3.) Évek múlva, 1925-ben, amikor ez a lap már rég megszűnt, 
az új emigrációs újság, a párizsi ,Köztársaság", bár más viszonyok között, 
ugyanígy a forradalomban látta a kivezető utat: , Hosszú évek kijózanító 
tapasztalata, a magyar dolgok menetének tisztánlátása, a tömegek varázsa és a 
leküzdhetetlen kényszerűség átérzése vágyaink szárnyai alá szerelik a forradalom 
motorját, mely egyedül vihet minket vissza a Tisza partjára." (1925. júl. 5.) 
Mindkét példázatot, az őket elválasztó évek dacára ugyanaz a hitt, mély 
meggyőződés és optimizmus hatja át. Oly érzések, amelyek felhevült idegállapot 
következményei. Az a meggyőződés, amelyet a játékos akkor érez, amikor egész 
sorsát, boldogságát egyetlen kártyalapra tette fel s most már 

makacsul arra tud gondolni, hogy ez a lap a döntő ütéskor kezében fog lenni, 
mert különben vége mindennek. Az a hit, amely elűzi tőle a sikertelenség 
kétségeit s amellyel kényszeríteni akarja játék közben a vak véletlent, hogy az 
adott pillanatban juttassa kezébe az óhajtott kártyát. Az az optimizmus, amely 
az éveknek látszó másodpercek alatt ködszerűen elborítja agyát, elválasztja őt a 
külvilág jelenségeitől és a nagy tét megnyerésével kecsegteti. Bár szavaikat 
csak demagóg félrevezetésnek szánták, gyakori ismétlésükkel lassankint maguk is 
igazságnak érzik azokat. 

A hit, amelybe az emigráció az egyéni érvényesülés, az egoizmus horgonyát 
belebocsátja, a forradalom győzelmének bizonyossága. Oly hit, amelyet egyre 
jobban tud önmagában beleszuggerálni s amelyből nem képes semmi sem 
kiábrándítani. Ellenérvek, a józan ész bizonyítékai mit sem használnak s hiába 
tépi szét az illúziókat az események sodra. A sikertelenség nem józanítja ki az 
emigránsokat. Ha szappanbuborékként szétpattan az ok, amellyel a forradalom 
bekövetkezését bizonyítgatták, a következő percben már új érvet kovácsolnak, 
hogy ehhez még szívósabban ragaszkodhassanak. Érdemes áttekintetni röviden az 
illúziókat, amelyek az emigráció életében a szuggesztió és a tömegek ámításának 
alapjául szolgáltak. 

Az első hónapokban, amikor Közép-Európának szinte éhhalállal küszködő népeire a 
megélhetés, a fizikai létfenntartás érveivel lehetett leginkább hatni, a 
kapitalizmus összeomlásából magyarázták és hirdették egy világforradalom 
elkerülhetetlenségét s ezzel az új rend megszületését. Magyarország ebben az 
elgondolásban nem játszott külön szerepet, sorsa szorosan össze volt kapcsolva a 
világforradalom következményeivel. Ennek a hitnek felelt meg politikai téren az 
emigráció vörös orientációja. A kapitalizmusnak ugyanis a végső döfést a támadó 
orosz seregek hivatottak megadni, amelyek az új világrend evangéliumát hozzák 
keletről. 

Ez az az időszak, amikor az európai munkásság bojkottmozgalma és az orosz 
előnyomulás a siker reményeivel tölti el az emigrációt, amint optimista 
hangulatának Pogány József népbiztos kifejezést is adott: ,Ha Marx most élne, 
ujjongva kiálthatná újból az európai forradalom felé, mely most már a nyílt 
színen, a politika felszínére jelenik meg: rxJól túrtál öreg vakondokx. Az utolsó 
esztendő hallatlan mértékben és arányokban forradalmasította Európa munkásságát 
és a fejek forradalmivá válása most már odáig jutott, hogy forradalmi 


cselekedetekké emelkedett. Az eszme most már tetté sűrűsödik." 

(Proletár, 1920. jún. 30.) 

Amint a bojkott és az orosz előnyomulás összeomlik, s a kapitalista gazdálkodási 
rendszer erőteljesnek bizonyul, az emigráció felhagy a világforradalom 
jelszavainak hangoztatásával. Észreveszi, hogy ezek a sikertelenséggel egyszerre 
elveszítették ható erejüket. Ezért Kelet felől megint Nyugatra tekint s ott 
keres olyan jelenségeket, amelyekkel alátámaszthatja óhajait. Minthogy pedig itt 
semmiképpen sem lehet megtalálni a ,világforradalom feltételeit, helyi 
forradalmak erőjeleivel is beéri. A fordulat máról holnapra könnyedén megy 
végbe, amint azt Szende Pál 1920. okt. 27-i szavai mutat ják: ,Egyre jobban 
elhalványul a lehetőség, hogy keletről jöjjön a megváltás az eddiginél 
tökéletesebb, igazságosabb, gazdaságosabb társadalmi rend. A haladás csak a 
nagyobb kultúrájú népek oldaláról indulhat ki. A közeljövőben várható angol 
irányváltozás és a későbbi időpontban bekövetkező francia forradalom jelentik 
azt a tisztító vihart, amely a Franciaország forradalmi múltját megcsúfoló 
Millerand-rendszert hírmondó nélkül fogja Európa színpadáról elsöpörni." (Új 
október felé. 42.1.) 

Most már Magyarországot is kikapcsolják a világforradalomnak egyszerre 
teoretikus távolba tűnő ködéből: ,Mi türelmetlenek vagyunk, mi nem akarunk a 
világforradalomra várni", hangoztatják és olyan lokális okokat keresnek, amelyek 
a magyar forradalom elodázhatatlanságát bizonyítják. A , fehér terrorban", a 
"Magyar nép elnyomásában", ,katonai diktatúrában" stb. találják meg ezeket az 
okokat, amelyek fejtegetéseik szerint, előbb-utóbb a leigázott nép elkeseredett 
felkelését fogják kirobbantani. Az emigránsok - mily önzetlenség! - segítségére 
sietnek a magyar népnek, s a kisantant államok imperialista politikáját nyerik 
meg szövetségül. Ennek támogatásával akarják ugyanis elűzni a forradalom 
kitörésének legerősebb akadályát, a konzervatív kormányt. Hosszú hónapok 
kitartó, nem lankadó munkáját fordítják a kisantant-orientáció idejében céljuk 
elérésére és az eredménytelenség sem lohasztja le kedvüket. 

A sorozatos kudarcok után, amikor meg kell győződniök, hogy a nagyhatalmak 
ellenállása miatt nem boríthatják fel a kisantant fegyveres beavatkozásával 
Magyarországon a rendet, ismét találnak vigasztalást. Most morális 
bizonyítékokat keresnek elő és kilátásba helyezik, hogy a konzervatív rendszert 
csak annál biztosabban fogja saját erkölcsi csődje megbuktatni. (Bécsi Magyar 
Újság, 1921. nov. 3.) Ha ezek az érvek is elkopnak a sok használatban, hamar 
találnak újabbakat, frissebben csengőket. Pénzügyi válság, valutaromlás 
fenyegeti a közgazdasági életet s már készen is vannak a következtetés 
levonásával: ,A fehér terror rendszere recseg-ropog, csak a szuronyok és 
ólomfütykösök tartják még benne a lelket. A brutális hatalom sok mindenre képes, 
csak arra nem, hogy az országnak gazdasági szükségleteit állandóan elfojtsa. 
Ezek a gazdasági erők lépnek most működésbe s a harc eredménye nem lehet 
kétséges." (Szende i. m. 144.1.1922. júl. 15.) S hogy ez az eredmény még kevésbé 
legyen kétséges, sietnek ki Amerikába és Párizsba, hogy ott gáncsolják el a 
népszövetségi kölcsön ügyét. 

Nyilvánvaló, hogy azok az emberek, akik ily makacs következetességgel 
következetlenek, akik meggyőződésük és véleményük gyakori változtatása közben 
egyben, t.i. a forradalom sikerébe vetett reménykedésükben megingathatatlanok, 
azok elvesztek a magyar társadalom és az európai kultúra számára. Nemcsak azért, 
mert soha többé nem tudnak visszatérni az alkotó munkához és képtelenek 
beleilleszkedni a polgári életbe, hanem mert egoizmusuk érvényesülési vágya is 
csak forradalomban élheti ki újra magát. 

Bennük a forradalom sikere már megtörhetetlen hitté lett, vagy tán helyesebben 
fixa-ideává. Hivatásos forradalmárok ők, akiknek csak a rombolás hozhat 
kielégülést, s akik a pusztítást kötelességszerűen végzik. s 

De az is bizonyos, hogy nemcsak Magyarországgal szemben fognak mindenkor 
kibékíthetetlen ellenfélként állani; nem várhat tőlük mást a nyugati kultúra 
sem. Ezeknek az elszánt, forradalmár szellemtől áthatott embereknek a szövetsége 
veszedelmes fertőző csomókat jelent a társadalom szervezetében. A rombolásra 
kész forradalmár ugyanis nem válogat, hogy a társadalmi rendet hol és miként 
kezdje szétroncsolni, hanem hozzálát ahhoz, amint csak a legkisebb alkalma 
nyílik. 

Ma már szerte az egész világon magyar emigránsok nevei merülnek fel a forradalmi 
mozgalmakkal kapcsolatosan. Kun Béla, a közép-német kommunista felkelés 
szervezője és az emigráns Rákosi, a moszkvai Kominternnek az olasz forradalom 


kirobbantására elküldött megbízottja. Az emigráns Varga Jenő figyeli a világ 
földmívelő lakosságának, a kommunista propaganda e legújabb áldozatának 
lélegzetvételét, hogy alkalmas pillanatban kéznél legyenek a ma még konzervatív 
népréteget forradalmasító eszközök. Magyar emigránsokkal vannak ellepve az 
európai orosz követségek hivatalai, főleg a berlini és a bécsi, s magyar 
emigránsok viszik a főszerepet a különféle kereskedelmi misszióknál is, amelyek 
az említett követségekkel nyilvánvalóan kapcsolatban vannak, bárha hivatalosan 
tagadják is azt. Magyar emigránsok szervezik álnév alatt Amerikában a kommunista 
pártokat, kihasználva az U.S.A. vendégszeretetét. 

De nemcsak ilyen exponált, fontos állásokban vannak emigránsok. Sok más helyen 
is meghúzódnak, ahol nem is sejti az ember; résen állva és tettre készen. Csak 
egy kis zavarnak kell lennie s azonnal előkerülnek. Mit várhat tőlük a világ, 
arra tanulságos példát nyújt Wallisch Kálmán szereplése. 

A forradalom előtt kőműves volt, Kun Béla uralma alatt pedig Szeged diktátora. A 
régi főispánok módjára négylovas hintón járt és hatalmi mámorában nem ismert 
korlátokat. Kun Béla bukása után hirtelen ő is eltűnt, senki sem tudta, hova. Az 
emigrációs sajtó megsiratta, mint a ,fehér terror" áldozatát, érzelmes 
leírásokban adva elő utolsó perceit. A valóságban Wallisch felkoncoltatása 
ellenére, jó egészségnek örvendett és az egyik osztrák városkában, Bruck a. d. 
M.-ban szociáldemokrata párttitkár, sőt Steier tartományi képviselő is lett. Az 
osztrák szocialisták valóban megható vendégszeretettel fogadták őt körükbe és 
segítették a legelőkelőbb közéleti pozíciókba! 

Wallisch azonban nem feledkezett meg kommunista múltjáról és a legelső 
alkalommal elvetette álarcát. Amikor 1927. júl. 15-én a bécsi munkásság 
felgyújtotta az osztrák legfelsőbb törvényszék épületét és már utcai harcok, sőt 
a polgárháború kitörése fenyegetett, azonnal akcióba lépett. Megtévesztve a 
túlzó hírektől és abban a hiszemben, hogy Bécs munkássága kezébe vette a 
kormányrudat, kikiáltotta Bruckban a proletárdiktatúrát. Ez könnyen ment. Reggel 
egyszerűen megjelent a kerület közigazgatási főnökének hivatalában és 
bejelentette, hogy a szocialista véderővel átvette a város felett a hatalmat; 
ugyanekkor ennek szimbólumául a városházra kitűzette a vörös lobogót. Majd 
összehívatta a polgárság képviselőit és közölte velük, hogy a munkások bizalmi 
férfiainak felhatalmazásából követeli, hogy a vendéglők csak 12 és 14 óra, 
valamint 18 és 20 óra között, a kávéházak 7 és 9 óra között, az 
élelmiszerüzletek 7 és 10 óra között legyenek nyitva, minden más üzlet pedig 
zárassék be, még a trafikok és borbélyműhelyek is; követeli továbbá az 
alkoholtilalom kihirdetését és minden autóforgalom beszüntetését. Azt is 
közölte, hogy tárgyalásokról szó sem lehet, követeléseinek azonnali el nem 
fogadása esetén pedig felkeléssel, sőt túszok szedésével fenyegetőzött. Miután 
kijelentette, hogy a város rendjét és nyugalmát csak akkor biztosíthatja, ha 
parancsait teljesíti a lakosság, ennek vezetői kénytelenek voltak engedni az 
erőszaknak és így Wallisch a munkásság nevében megkezdhette a diktatúra 
gyakorlását. 

Szemlét tartott a szocialista védőrség felett a főtéren, gyújtó beszédet 
intézett hozzá és kiadta a parancsot az általános sztrájkra. Utasítását azonnal 
foganatosították, úgyhogy a város egyszerre kihalt. Csak az ötszáz főnyi 
védőrség tagjai járkáltak, bárdokkal övükben, az utcákon s ugyanők felkeresték a 
vendéglőket és a hivatalokat, hogy fegyveresen ellenőrizzék a diktátor 
parancsainak végrehajtását. Feltartóztatták az autókat, fegyverek után kutattak 
és megakadályozták, hogy a polgárok egységes akciót kezdhessenek. Nem állhatott 
nekik ellent sem a csekélyszámú csendőrség, sem az alig ötven főnyi polgári 
védőrség. A város tökéletesen el volt zárva, hír nem juthatott sem be, sem ki. 
Huszonnégy óra leforgása után mégis kiderült, hogy Bécsben nincs 
proletárdiktatúra s hogy Wallisch elsiette dolgát. Most már ő igyekezett 
megegyezni a polgársággal, írásban a szavát adván, hogy pártja biztosítani fogja 
a munka megkezdését. Újabb népgyűlésen kihirdették, hogy a diktatúra és az 
általános sztrájk véget ért, a védőrség eltűnt az utcáról és ezzel befejeződött 
a diktatúra. De eltűnt egyelőre a diktátor is, éppen úgy, mint egykor 
Magyarországról. 

Ez a példa, amelyhez még számtalant fűzhetnénk hozzá, bizonyára eléggé 
meggyőzően mutatja, hogy az elszánt forradalmárok állandóan ugrásra készen 
állanak, hogy rávessék magukat a polgári társadalomra. A magyar emigráció 
történetének részletei is azt igazolták, hogy minden alkalmat megragadtak, 
legyen az a cseh kormány elnézése, a pécsi jugoszláv megszállás, vagy akár 


frankhamisítási botrány, csakhogy felforgató terveiket valóra váltsák. 

Addig, míg ez az időpont elérkezik, szintén nem pihennek. Ez alatt az idő alatt 
végzik el bomlasztó agitátorikus munkájukat és készítik elő a talajt a tettek 
számára a kultúra ősellensége, az Untermensch tömegeinek megszervezésével. Az 
emigráció munkája itt némi eltérést mutat attól a fejlődéstől, amely a 
forradalmak történetében általában megfigyelhető. Ezt a 

munkájukat ugyanis a forradalmárok két, egymásután következő periódusban szokták 
elvégezni. Előbb a fennálló rendet ingatják meg és ássák alá erkölcsileg romboló 
kritikájukkal, azután pedig az így előkészített atmoszférában felforgató tanaik 
hirdetését és az izgatást kezdik meg. Az emigráció működésében ez a két 
tevékenység időben nem választható szét Ez érthető is, mert hiszen ténykedése 
szorosan kapcsolódik a forradalmak idején otthon, Magyarországon már megkezdett 
szerepléséhez. Minthogy az álarcot otthon már eldobták s így nem is lehet 
pártatlan kritikusoknak adniok ki magukat, a kritikával egyszerre kell a 
rkivezető utat", a célt, a forradalmat is meg-mutatniok, azt, hogy a változás 
csak teljes felfordulás árán lehetséges. 

Egymásba olvadó kettős működésük folyamán gúnyolódva, metsző élesen, sötét 
pesszimizmussal bírálják a társadalom és az állam életét. Kritikájuk célja nem a 
javítás, hanem a rombolás. Ez pedig oly különbség az építő és romboló kritika 
közt, amilyen az orvosság és a méreg között van. Az emigránsok nem elégednek meg 
az intézmények, a vallás és az állam bírálatával. Nemcsak Magyarországot nevezik 
szemétdombnak, gennyes kelevénynek, hanem napról-napra a legdurvább szavakkal 
gyalázzák személy szerint is a magyar állam fejét, a kormány tagjait, a 
közigazgatás és a bíróság vezetőit, mindenkit, akinek csak valami része van 
abban, hogy nem térhetnek győzelmesen haza. ,Rabló, bandita" a legenyhébb 
kifejezés, amellyel a kormány tagjait illetik s a reprodukálhatatlan szavakig 
hosszú skálája van ,kritikájuknak". Annak tudatában, hogy a külföldön nem kell 
tartaniok felelősségrevonástól, büntetlenül írják a legnagyobb rágalmakat és 
taposnak be védtelen nők becsületébe. 

De túllőnek a célon fékezetlen kritikájukkal s ezzel önmaguk működését 
hatálytalanítják. Legyen bár olvasójuk a legelfogultabb ember és Magyarország 
esküdt ellensége, a sok rágalom mégsem fogja meggyőzni. Éppen mert túlontúl sok 
volt abból, több az elégnél. Minthogy gyűlöletüket és szenvedélyüket a józan ész 
és belátás nem korlátozta, szavaik sem találhattak elég hitelre. 

Éppen így nem érték el az óhajtott hatást azokkal a cikkekkel sem, amelyeket 
különböző úton-módon sikerült a nyugati sajtóban elhelyezniök. A sikertelenség 
nem téríti őket eszükhöz. Magukbaszállás helyett az európai demokratikus 
közvéleményt is leszólják, amelyre pedig oly szívesen apelláltak mindenkor . 
Kijelentik, hogy az egész mai politikai emberanyaggal mit sem lehet kezdeni s 
becsmérlik az európai államok külpolitikájának irányítóit, elnevezvén azokat ,a 
világ legbornírtabb államférfiúinak" (Jászi szavai, Bécsi Magyar Újság 1921. 
szept. 10. és dec. 18.), csak azért, mert nem adtak hitelt rágalmaiknak. 

Az izgatás, a forradalmi tettre serkentés, a bujtogatás, mely együtt jár a 
kritikával, nem talál tehát jó talajra. A sikertelenség láttára az emigránsok 
nem is törődnek többé a propaganda, a meggyőzés eszközeivel. Tanulságosan 
mutatják ezt a bécsi kommunista emigránsoknak azok az újságai, amelyek a 
tanulatlan munkássághoz szólottak. Elvont, nehezen érthető, homályos stílusú 
tanulmányok olvashatók ezekben, nem megkapó és könnyen meggyőző, szemkápráztató 
cikkek. Ilyenek írására nem vesztegetik erejüket az emigránsok, mert 
időfecsérlésnek látják azt. 

Ehelyett más eszközökkel próbálnak híveket szerezni. Egyrészt pénzzel, 
vesztegetéssel, ígéretekkel szervezik meg az emigrációban és bent az országban a 
kommunista pártsejteket, másrészt pedig szántszándékkal súlyosbítják a 
proletariátus terheit, csakhogy kétségbeesett vállalkozásokba hajszolhassák be. 
A budapesti tűzvészeket ők maguk kommunista munkások gyújtogatásainak mondják, 
hogy a kormányt így ,beugrassák" olyan erélyes rendszabályok megtételére, 
amelyek viszont a munkásság ellenállását és elégedetlenségét robbanthatják ki. 
Bakunin anarchista tanítását követték tehát, aki elutasította a javítás, a 
reform minden gondolatát s ehelyett azt tanácsolta, hogy ellenkezőleg, a bajt és 
szenvedést kell növelni, hogy végül is elfogyjon a nép türelme és lázadásban 
törjön ki. 

Ez a kényelmes és a forradalmárokra veszélytelen eljárás azt is megérteti, hogy 
lehettek ugyan kezdeti sikereik, mint Pécsett vagy előzőleg a proletárdiktatúra 
megalapításával Budapesten is, hatalmukat azonban mégsem tudták megtartani és 


kiépíteni. De megmagyarázza azt is, hogy miért fordultak el az emigránsoktól még 
azok a rétegek is, amelyekhez pedig más körülmények között, a forradalmak 
tanúságai nélkül, sikerrel intézhették volna szavaikat. 

Ezt a romboló és pusztító munkáikat maguk az emigránsok is annyira 
könyörtelennek érzik, hogy eljárásukhoz valami igazolást keresnek. Az igazolásra 
korántsem egymással szemben van szükségük. Folytonos pártharcaik, személyi 
torzsalkodásaik között, amelyek különben mind természetes következményei egoista 
életfelfogásuknak, a legkíméletlenebbül leszidják és pőrére vetkőztetik egymást. 
Jól ismerik tehát kölcsönösen gondolataikat és tisztában vannak egymás 
törekvéseivel, igazolásra, mentegetőzésre így igazán nincs is szükségük. 

A társadalommal szemben azonban mégis jobban alá akarják támasztani felforgató 
tanaikat és meg akarják okolni, miért kell elpusztulnia az egész ősrégi 
kultúrának. Ezt az igazolást történeti visszaemlékezéseikben végzik el. 
végigszáguldanak a magyar nemzet ezeréves történetén és a szó szoros értelmében 
letarolják azt. Ketten is elvégezték, egész szisztematikusan, ezt a munkát; 
Diener-Dénes ,La Hongrie" és Ormos Ede ,Mi okozta Magyarország szétrombolását?" 
című könyvében (Párizs, 1926. és Bécs, 1921.). A magyar nemzet nagy vezéreit, 
kik közül nem egyet szentté avatott a középkori egyház, többet világhírűvé tett 
a török elleni harcokban tanúsított hősies elszántságuk, vagy akiket a magyar 
nép valósággal bálványozott és szívébe zárt, mindezeket kivétel nélkül becsmérlő 
szavakkal illetik. Kalandoroknak, önző, haszonleső embereknek rajzolják őket, a 
magyar társadalom felső rétegeit pedig népnyúzóknak és műveletleneknek. Nem 
ismerik el, hogy 

a magyar nemzet ezer éven át csak egyetlen kulturális tettet is hajtott volna 
végre és kíméletlenül hirdetik: Magyarország alapjában véve megérdemli sorsát, 
feldarabolását. 

Nem a ,Pinguinek szigeté"-nek szatírája ez, hanem a lenini parancs végrehajtása: 
rEl kell pusztítani a történelmet!" A , legendák széttépésének" jelszavával a 
magyar emigránsok sivár romhalmazzá változtatták a magyar történelmet; mindent 
lerángattak a sárba, ahol maguk is voltak. 


3. 


Emigráns hangulathullámzás 


Az emigráció, amelynek tagjai a fentebb vázolt alaptípusú emberekből kerültek 
ki, olyan, mint a gyökértelen élősdi növény. Pusztítja, sorvasztja az emberi 
kultúra termőfáját és hasznot nem hoz, csak kárt okoz. Mivel nem az őstalajból 
sarjadt ki, nincs szilárd, biztos élete. Nem önmagából újul meg, hanem a 
környezet szerint változik. Ahová az események sodorják, ott fennakad s bár 
azonnal kifejleszti szívógyökereit, hogy az éltető nedvet megszerezze, igazi 
otthonra sehol sem talál. Akinek minden gondolata csak a rombolás, az nem tudja 
még a megfelelő környezetet sem kiépíteni önmaga körül. 

Különösen szembetűnő ez az emigránssorssal velejáró állhatatlanság, nyugtalanság 
annál a szélesebb tömegnél, amelyet kevésbé hat át a vezetők fanatikus 
elszántsága. Az emigráció e névtelenjei, ezek a megbillent egyen-súlyú emberek, 
kikben nincs elég lelkierő, hogy a mérleg karját ismét visszahúzzák normális 
helyzetébe, hatványozott mértékben demonstrálják az emigráns sors zavart 
céltalanságát. 

A kis, jelentéktelen emberek ugyanis hangot adnak az emigráns lélek olyan 
vágyainak is, amelyekről a ,nagyok", a vezérek restellnek beszélni. Az ő ajkuk 
hamarabb nyílik panaszra vagy ujjongó örömkiáltásra, mert a fizikai és biológiai 
jelenségek az ő zárt, szűk életükben nagyobb eseményeket jelentenek. Kevésbé 
tudnak mértéket tartani érzelmeik elfojtásánál s ezért hű tolmácsolói az 
emigráns pszichének. Főleg pedig annak a hangulathullámzásnak, amely az 
emigrációt egyszer a reménykedés hullámhegyére ragadta fel, máskor pedig ismét a 
mélybe taszította le. Az első perctől az utolsóig. Kezdve azon az örömteli 
pillanaton, amikor a proletárdiktatúra bukása után átlépték a határt, hátat 
fordítva a magyar népnek és félrelökve azt, mint egy megunt, kicsúfolt, 
meggyalázott szeretőt, egész addig az ideig, míg belátva, hogy az életörömök 


habzsolására máshol sem nyílik jobb alkalmuk, megint ,haza" igyekeztek jutni, 
mégpedig vagy az ördög segítségével, vagy térdenállva kérve bocsánatot. 

Az emigráció hangulathullámzására szerfelett jellemző az a visszaemlékezés, 
amely egyik lapjában, ,Az Ember"-ben egy emigráns újságíró tollából látott 
napvilágot. (1923. aug. 17.) Hosszú évek távlatából tekint vissza a megfutott 
útra ,Andor Leon", aki egy a sok író közül és pályatársai százainak életét, 
hangulatát tolmácsolja. Az elmúlt évekből nem fennkölt, nagy elhatározások és 
tettek emlékei intenek feléje. Ha behunyja szemét, nem ideális célokért vívott 
küzdelem, győzelemmel és csalódással váltakozó harc részletei rajzolódnak eléje, 
hanem mindig csak a fizikai és materiális élet mozzanatai. Bizonyára azért 
vésődtek be ezek oly élesen emlékezetébe, mert már átélésükkor is csak reájuk 
volt gondja. 

E visszaemlékezések láncszemei, íme, a következők: , 1920, Berlin. Nem érdekelnek 
az ismerősök. Kis hónaposszoba. Az íróasztalon könyvek, teafőző és Lotti 
kalapja. Szomorúan ülök a karosszékben. Lotti megcsókol. Ich werde dich ewig 
lieben - mondja. Ez a leány nem tudja, hogy minden mulandó. -1921, Bécs. 
Különböző kávéházak, különböző politikai irányokkal. Senki se veszi tudomásul, 
hogy közeleg a rémes nyomor. Nemsokára hazamegyünk. Bizakodó a hangulat. Caffe 
Vaterland. Tömérdek ismerős. Fél Budapest itt van. Bosszant a túlzott jókedv. 
Grétével ülök egy sarokban. Drága, kedves kis bécsi nő. Jobbra-balra kokettál és 
közben simogatja a kezem. Éjfélkor a cigány eszeveszett tust húz. Grete 
megcsókol. Ich habe nur Sie lieb und Sie mich? Nicht wahr? - 1922. 
Cigarettafüstös szomorú vidéki szerkesztőség egy kis szlovenszkói városban. Az 
utolsó kéziratokat küldöm a nyomdába. Még pár perc és vége a napi munkának. 
Ebben a városban általában jó dolgom van. Nem kell éhezni. Az unalmas, egyhangú 
kisvárosi élet valami fásult közönyt borít rám minden és mindenki iránt. 
Nyomorúságos hónaposszoba. Tulajdonképpen nem is vagyok szomorú, hogy nem 
tartozom sehová és senkihez. Inkább valami csömörös, émelygős érzés vesz rajtam 
erőt, mintha elrontottam volna a gyomromat. - 1923. Egy ringmenti kávéház 
teraszán ülök magambaroskadva. A hátam mögött mennyi fogvicsorgatott küzdelem, 
nyomor és szenvedés. Én már nem érzem az augusztusi estét és borzongva gondolok 
az ötödik télre." S ha még kétségek lehetnek, hogy minek a hiányát érzi oly 
nagyon az emigráns, azonnal felvilágosít bennünket vallomása, melyből az 
élvezetek után reszkető vágyódás szólal meg: , Berlin. Előttem nyüzsög az elegáns 
Westend éjjeli élete. A Dielekből halk zene szűrődik ki tompán. Szép nők 
suhannak el mellettem. Autók morfiumtól bágyadt szemű kokottokkal. És nekem 
nincs lakásom. - Bécs. A kutya sem törődik velem. És az autókban sem én ülök. A 
drága nőkkel sem én vacsorázom. Mindig kopottabb, fáradtabb, reménytelenebb 
leszek többedmagammal". (Az Ember, 1923. szept. 18.) 

Érthető ezek után, hogy az a nyugtalan lélek, amelyből ezek a vallomások 
kiáradtak, jól érzi magát mindenütt, ahol megpihenhet bolyongásaiban és nem kell 
félnie a hideg téltől, a sanyarú sorstól. Akinek nincs hazája, az mindenütt 
otthon van. 

Ez magyarázza meg azt a lángoló lelkesedést, túláradó dicsőítést, amellyel az 
emigránsok mindazokat a városokat illetik, ahol csak megtelepednek Az első 
európai nagyvárost, Bécset úgy üdvözlik hangos hozsannakiáltással mint az 
egyetlen, az igazi hazát, az ígéret földjét. Azután, amint megunják az itt 
tartózkodást, amint akár jobbra, akár rosszabbra fordul sorsuk és továbbhaladnak 
Nyugat felé, ugyanígy egyszerre megfeledkeznek a régi Bécsről. S teszik ezt csak 
azért, hogy újabb állomásukon, most már Amerikában megint elölről kezdjék s 
felfedezzék magukban, hogy itt van az igazi hazájuk. 

Nem szeretnők, ha bárki is túlzással vádolna bennünket, ezért két szemelvényt 
helyezünk egymás mellé. 

Az első Bécsről szól: , Időnként szerelmes és hálatelt szívvel kell megemlékezni 
a gyönyörű, oltalmazó, kedves, jóságos osztrák fővárosról, erről a virágos 
oázisáról az európai sivatagnak. Időnként meg kell állani, le kell hajtani a 
fejünket és forró fohászt kell mondanunk a drága Bécsben, minden bujdosó szerető 
édesanyjához, Közép-Európa egyetlen igazán szabad demokrata városához, melynek 
széles körútjain, kis mellékutcáiban, palotáiban és bérkaszárnyáiban, 
hoteljeiben és kávéházaiban, parkjaiban minden, de minden áldott zugában 
menedéket, oltalmat és igaz vendégszeretetet talál mindenki, akit a sorsa 
kiüldözött hónából." (Az Ember, 1923. szept. 30.) 

A következő szemelvény a francia fővárosról szól: ,Párizs! Nem volt ez nekünk 
soha egyszerű városnév, hanem inkább varázsige és ígéret! Párizs volt a mágnes, 


amely mindnyájunkat vonzott, városa a francia szellemnek, melynek értékeit és 
sok finomságát mohón élveztük; de mohóságunk, sajnos, csak ritkán talált 
kielégülésre: túl nagy volt a földrajzi távolság. És Párizs volt még nekünk 
Keletről jött népnek némiképpen Európa fővárosa, fővárosa az emberi gondolat és 
tevékenység minden dominiumára irányuló vágyainknak. Íróink, költőink és 
művészeink ide jöttek, mihelyt csak tudtak és hazatérve a Fény Városának 
csodáiról regéltek. De azok is, akik a múltban szabadságunkért küzdöttek, 
függetlenségi harcaink politikai vezérei, itt találták a keresett megértést. És 
nem felejtjük el, hogy Párizs tulajdonképpen a francia forradalom városa, példa 
és tanítás nekünk, mindig függetlenségéért és felszabadulásáért küzdő népnek. Ma 
Párizs és Franciaország új hazájává lett sok ezer honfitársunknak, megfelelő 
környezet a nyugodt, komoly munkához." 

(Párisi Újság, 1923. dec. 9.) 

oly magas skálájúak ezek az ömlengések, hogy őszinteségükben eleve is 
kételkedhetünk. Mi csak az emigráns lélek állhatatosságát akartuk velük 
példázni. Őszinteségükről különben leginkább a rendőri hivatalok számolhatnának 
be, amelyeknek oly gyakran gyűlt meg a bajuk az emigránsokkal; ezekből a 
statisztikai adatokból derülne ki, mennyire becsülték meg az emigránsok azt a 
sok jótéteményt, amelyet oly méltatlanul nyertek. Sajnos, e bűnügyi adatok nem 
állottak rendelkezésünkre; de még így is az, ami a világ tudomására jutott, pl. 
Halmi József kiutasíttatása Párizsból vagy Gábor Andor kitoloncolása, mind azt 
mutatja, hogy a francia rendőrség szerfelett kellemetlen vendégeknek tekintette 
őket és igyekezett tőlük mielőbb megszabadulni. 

Az emigráns hálát leginkább mégis az a Bécs volt kénytelen megérezni amelynek 
uralkodó pártja, a szocialista párt testvérként fogadott oltalmába minden 
kommunista népbiztost és adott munkaalkalmat meg lakást minden emigránsnak. 
Amikor 1921 őszén a bécsi csőcselék a kommunisták izgatására tüntető menetben 
vonult végig a város utcáin és vandál módon szétrombolta a kávéházakat, betörte 
az ablakokat, kirabolta az üzleteket, berontott az előkelő szállodákba s ott 
bántalmazta az idegeneket - európai botrány volt ez, - a fosztogatók között nagy 
számmal voltak emigránsok. Nemcsak a rendőrség által ártalmatlanokká tett 
tüntetők közt, hanem, miként a nyomozás megállapította, az értelmi szerzők 
között is. A kommunista emigránsok közül a zavarok után a rendőrség a következő 
ismertebb nevűeket volt kénytelen kitiltani Bécsből: Lengyelt, Gábor Andort, 
Király Albertet, Rudas Lászlót, Rákosit, Révait, Székely Albertet, Szántót és 
Lukácsot. A legtöbb népbiztos volt s valamennyiükről bebizonyosodott, hogy az 
nrimádott Bécs" arculatát oly nagyon elcsúfító tüntetés kirobbantásában aktív 
módon vettek részt. 

A bécsi rendőrség sehogy sem tudta megérteni, hogyan tehették ezt meg, hiszen 
szabad kezet engedett nekik, nem korlátozta lapjaik megjelenését és tűrte, hogy 
a magyar kormányt állandóan a legbecsmérlőbben támadják. 

Az emigráns állhatatlanság és forradalmár-ideológia ismerete alapján azt kell 
mondanunk, hogy ez az érthetetlen eljárás volt a természetes. Lelkük 
determinálta tetteiket és így más nem következhetett. Ezek a lelki adottságok 
magyarázzák meg különben mindazt, ami cikkeink írása közben az emigránsok 
körében végbement. Az emigráció legújabb tettei folytatásai az elmúltnak, ami 
mellett a könnyen felejtő világ, sajnos, oly hamar tovasiklik, megfeledkezve 
arról, hogy itt egy szüntelenül fenyegető aknamunkáról van szó. 


Az események azt mutatják, hogy az emigráns forradalmárok semmit sem változtak. 
Ma is rendületlenül kitartanak ,elveik" mellett és folytatják magyarellenes 
munkájukat. A hosszú sorból legyen szabad csak egy-két reprezentánst 
felemlítenünk. Jászi Oszkár visszavonulása az oberlini kollégiumba csak időleges 
volt. 1926-ban egyévi szabadságot nyert, hogy az University of Chicago keretén 
belül működő egyik alap megbízásából Európában tanulmányozza a régi osztrák- 
magyar monarchia nemzetiségi, politikai és kulturális viszonyait s azokról 
könyvet írjon. Megbízatásának szokott elfogulatlanságával igyekezett megfelelni, 
amit már az is igazol, hogy Bécsben a cseh követség sajtófőnökétől, Dolezal 
úrtól kapta meg a szükséges információkat, a cseh kormány pedig körútjaiban a 
legnagyobb előzékenységgel támogatta. Ezek után nem csodálkozhatunk, ha a 
könyvpiacon megjelenő vastag könyve bebizonyítja - most már kizárólag az 
amerikai közönségnek, 

- hogy Magyarországon terrorisztikus kisebbség uralkodik, de ezt záros határidőn 
belül ezer és egy okból forradalom fogja elsöpörni. Útjával egyidejűleg barátja, 


Hock János Erdélyt járta be - mintha csak felosztották volna egymás közt a 
szerepeket - és pedig, mint soviniszta magyar hazafihoz illik, a román 
belügyminisztérium bevallott erkölcsi támogatásával. 


A legnagyobb port a világsajtóban az emigránsok körül mégis Kun Béla verte fel 
1923 tavaszán. Titokban megjelent Bécsben, ott álnéven mérnöki irodát nyitott, 
hogy munkatársaival és az emigránsokkal észrevétlenül érintkezhessék. A bécsi 
rendőrségnek szerencsére idejekorán sikerült megállapítania kilétét és 
rajtaütnie. A lefoglalt nagyterjedelmű levelezésből és iratokból kiderült, hogy 
Kun azzal a moszkvai utasítással jött Bécsbe, hogy itt a Landler Jenő halála óta 
szétforgácsolódó kommunista erőket összegyűjtse és Magyarország, sőt egész 
Közép-Európa ellen döntő fellépésre kész forradalmat szervezzen meg. Pénze volt 
bőven a mindig elégedetlen emberek megnyeréséhez és így vállalkozását nem lehet 
lekicsinyelni. Annál kevésbé, mert Kun ehhez a működéséhez különösen nagy 
buzgalommal fogott hozzá. Újabb középeurópai sikerével akarta Moszkvában 
megszilárdítani helyzetét, amely pártfogója, Zinovjev száműzetésével ott 
meglehetősen meggyengült. Ezért is vállalta magára a veszélyt, amely a rendőrség 
kezére jutásával fenyegette. Pedig félelemre, mint a következmények mutatták, 
nem volt oka. 

Az osztrák kormány, noha most már nem hivatkozhatott Oroszországban sínylődő 
hadifoglyokra, éppen olyan szelíden bánt vele, mint 1920-ban. A bécsi legfelsőbb 
törvényszék ismét helyt adott a magyar bíróságok kiadatási kérelmének, az 
osztrák kormány azonban útját állotta az igazságszolgáltatás menetének és 
"Politikai okokból" megtagadta a kiadatást. Így azután az osztrák törvényszék 
csak néhány heti fogházra ítélte tiltott visszatérés miatt Kunt, aki azután 
repülőgépen akadálytalanul visszatérhetett Moszkvába. Bizonyára nem azért, hogy 
megpihenjen, hanem hogy felbátorodva a polgári kormányok előzékenységén és 
gyávaságán, még vakmerőbben folytassa robbantási kísérleteit. 

Vajha belátná már egyszer a polgári társadalom, hogy az emberi kultúra érdekében 
kötelessége összefognia és a még ingadozó kormányokat rábírni a hivatásos 
forradalmárok elleni erőteljes, egységes fellépésre! Addig, míg az idő ehhez 
visszavonhatatlanul el nem múlik és évezredes kultúránk megmentésére az alkalom 
el nem tűnik. 


A KIADÓ UTÓSZAVA 


Sorozatunkban a magyar polgári történetírás legjelesebb - új kiadásban nem 
hozzáférhető - munkáit kívánjuk ismételt megjelentetéssel, vagy esetleg még 
kéziratban heverő művek publikálásával a szélesebb közönség számára 
megismerhetővé tenni. Azokat az írásokat, amelyeket a második világháború után 
nem az adott tudományterület változásának önmozgása, hanem a direkt politikai 
akarat iktatott ki a tudományos gondolkodásból, az egyetemi tananyagokból, a 
közkönyvtárakból és az érdeklődő nagyközönség látóköréből. Tudjuk, hogy a 
megjelentetendő írások témakörében a legtöbb esetben születtek újabb 
feldolgozások, de hiszünk abban, hogy a történettudományban is vannak állandó, 
rörök" értékű művek, melyek időszerűségét nem érinti egy-egy részletük (netán 
egész témakörük) későbbi, mégoly ,korszerű" feldolgozásának megjelenése. A kiadó 
úgy gondolja, hogy a magyar történetírás utóbbi évtizedeiben túl sokáig volt 
hegemón helyzetben egyetlen ideológia ahhoz, hogy lemondhassunk a XIX. század 
utolsó és a XX. század első évtizedeinek gondolati sokszínűségét tükröző 
munkákról. 

: . ölök , ZELE . 

Mályusz Elemér Makón született, 1898. augusztus 22-én. Egyetemi tanulmányait 
Eötvös kollégistaként végezte Budapesten, 1920-ban történelemből bölcsészdoktori 
oklevelet szerzett. 1920-22-ben Bécsben levéltári kutatásokat végez. 1922 és 
1930 között az Országos Levéltár tisztviselője, 1930-tól 1934-ig Szegeden, 1934- 
től 1945-ig Budapesten tanít. A Magyar Tudományos Akadémia levelező tagja 1930- 
tól, rendes tagja 1941-től 1949-ig. 1945-ben politikai okokból nyugdíjazzák. 
1947 és 1954 között levéltáros, 1954-től 1968-ig az MTA Történettudományi 
Intézetének főmunkatársa. Mályusz Elemér Budapesten hunyt el, 1989. augusztus 


25-én. 


A könyv eredeti megjelenése: 

Mályusz Elemér: A vörös emigráció. Napkelet, 1931. (IX. évfolyam) szám (1. szám: 
2-21. o.; 2. szám: 97-110. o.; 3. szám: 243-250. o.; 4. szám-329-339. o.; 5. 
szám: 425-445. o.; 6. szám: 515-539. o.; 7. szám: 623-650 o.; 8. szám: 714-753. 
o0.; 9. szám: 825-837. o.; 10. szám: 901-904. o.; 11. szám: 965-969. o.; 12 szám: 
1032-1036. o.) 


A mű először jelenik meg magyarul könyv-alakban. A magyar folyóirat-közléssel 
egyidejűleg kiadták angolul (The Fugitive Bolsheviks, London 1931) és németül 
(Sturm auf Ungarn. Volkskomissare und Genossen im Auslande. München, 1931). 


Kötetünk érintetlenül, betűhíven hozza az eredeti szöveget, tehát sem a 
helyesíráson és szóhasználaton, sem a mondatszerkesztésen nem változtattunk, 
mindössze a nyilvánvaló elütéseket javítottuk. Ugyanakkor egységesítettük a 
különbözőképpen szereplő központozást (Internacionálé vagy Internacionálé 
helyett Internacionálé; antant helyett antant stb.) - kivéve az idézeteknél, 
ahol megőriztük az eredetit. A szövegben különféleképpen szereplő nevek eredeti 
alakját viszont meghagytuk (tehát szerepel Bőhm és Böhm; Massaryk és Masaryk; 
Trockij és Trotzkij stb.) 

